
Introducere 


Mecanisme de administrare a 
actului de poliţie politică în regimul 
totalitar comunist 


Instaurarea comunismului în România s- 
a produs prin represiune. Brutalitatea a fost 
ridicată la rang de politică de stat, în 
numele „luptei de clasă” şi a provocat un 
reflex de lungă durată, întreţinut cu ajutorul 
aparatului poliției politice. Majoritatea 
populației, terorizată de omniprezența şi 
violențele acestui aparat a re-deprins modul 
de viaţă sub un regim de ocupaţie, din 
nefericire îndelung exersat istoric de 
poporul român. Spre deosebire însă de 
trecut, rigorile impuse de ocupația sovieto- 
comunistă în România, ca şi în celelalte 
state intrate sub „cortina de fier” au fost 
mult mai mari, iar teroarea mult mai 
„eficient” administrată. Rolul impunerii 
acestor rigori a fost preluat, în cazul 
specific al comunismului românesc, de către 
Securitate. In mod paradoxal - şi nu 


întâmplător - un termen care defineşte de 
regulă starea de confort şi de absenţă a 
tulburărilor provocate de imixtiuni în viaţa 
privată a cetăţeanului a fost ales să 
numească o instituţie care a practicat 
tocmai restrângerea până la anulare a 
drepturilor omului, pentru a impune rigorile 
partidului-stat, în numele „dictaturii 
proletariatului”. 

„Libertatea este sclavia, războiul este 
pacea, ignoranţa este forţa”, enumera 
Orwell cele trei principii după care se 
conducea lumea zugrăvită în romanul 1984, 
o lume izbitor de asemănătoare, cu al său 
Minister al Adevărului, similar aparatului 
represiv şi de propagandă al regimului 
comunist, cu lumea în care (şi) românii 
trăiau încă în anul purtat ca titlu de 
ficţiunea scriitorului britanic. Mai multe 
elemente fac ca această asemănare să fie 
de-a dreptul tulburătoare: războiul 
necruţător dezlănţuit de comunişti 
împotriva propriului popor, cu sprijinul 
material şi logistic al sovieticilor şi rolul 
esenţial jucat în această permanentă „luptă 
de clasă” de către Securitate, ca instrument 
principal al reprimării oricărei împotriviri. 
Apoi, ignoranţa, servilismul şi lipsa de 


scrupule utilizate drept criterii pentru 
selectarea şi recrutarea celor care au 
administrat actul de poliţie politică şi nu în 
ultimă instanţă scopul final al acesteia - 
transformarea României într-o ţară supusă 
intereselor Moscovei şi a românilor într-o 
naţiune pusă la cheremul unei subţiri pături 
de activişti şi a Conducătorului Suprem, dau 
substanţă acestei asemănări. 

Cum a fost posibil? e o întrebare 
retorică, foarte des pusă mai ales în 
momentele de şoc de după răsturnarea 
regimului comunist. Un posibil răspuns l-a 
dat încă din 1985 într-un eseu dizidentul 
est-german Jens Reich, reputat profesor de 
biomatematică, în care autorul vorbea de o 
„pierdere a conştienţei în umbra STASI”, 
poliţia politică din Republica Democrată 
Germană. Textul, intitulat „Siguranţă şi 
laşitate: gândacul în sticla de lampă”, pune 
puterea regimului în seama controlului 
exercitat de Securitate asupra 
mecanismelor fricii, pentru că „alături de 
frică se strecoară şi laşitatea în faţa 
autorităţii, constrângerea de a te purta 
bine, a fi pe linie şi totodată acea abilă 
retragere în cochilie a melcului: un amestec 
între supunere şi reflexul de a te preface 


mort” 1. Reich observa, pe bună dreptate, 
că această tendinţă de a fi pe placul celor ce 
poruncesc „este moştenirea mea exersată în 
copilărie”, transformată însă de rigorile 
statului totalitar în comportament social. Ca 
urmare, reflexul general uman, „cuplat cu 
frica mea de Securitate mă face sclav, face 
din mine un cetăţean model al RDG, mort de 
frică în gaura lui de şoarece. Ceea ce 
descriu nu este doar nevroza mea privată. 
Iluziile şi reprezentările despre frică, în 
toate gradele de intensitate, aparţin tuturor 
şi  impregnează manifestarea noastră 
socială. Fiecare se programează în aşa fel, 
încât să alunece cât mai lin din viaţa socială 
în cochilia vieţii private. Pentru asta, cele 
mai eficiente servicii le face Securitatea, 
prin simpla ei existenţă, nu prin acţiuni. Ea 
declanşează un mecanism fin de 
autocenzură, subordonat conştientului, care 
acţionează ca un sistem de reflexe şi 
anihilează din  faşă toate  ieşirile, 
împiedicând apariţia unor conflicte cu 
sistemul. Observăm aceste mişcări de 
evitare în special la ceilalţi, însă foarte rar 
la noi înşine” 2. Aserţiunea descrie, în 
opinia noastră, dilemele morale ale 
individului în relația cu sistemul comunist în 


perioada anilor '80, când regimul era deja 
tacit acceptat de majoritatea populaţiei, 
raportul cu instituţiile statului nu mai era 
unul antagonic, iar împotrivirea faţă de 
dictatură devenise mai degrabă accidentală. 
Rarele acte de dizidenţă nu puneau la 
îndoială legitimitatea regimului, e 
urmăreau mai degrabă o utopică reformare 
„din interior” a acestuia. 

Până a se ajunge aici, primele două 
decenii următoare momentului instaurării în 
forță a comunismului au fost marcate, în 
scopul consolidārii sale, de  reprimări 
brutale ale oricărei împotriviri, care au avut 
un dublu scop: pe de o parte, să anihileze 
orice încercare de a contesta regimul nu 
doar în substanţa legitimităţii sale, ci fie şi 
prin refuzul acceptării normelor pe care le 
impunea existenţei cotidiene şi, pe de altă 
parte, să obţină, prin mijloace represive sau 
propagandistice, administrate după caz, 
adeziunea formală a majorităţii populaţiei 
faţă de autorităţile şi politica partidului-stat. 

Aparatul poliţiei politice a avut, tocmai 
de aceea, un rol esenţial în acţiunea de 
consolidare a comunismului. Principala sa 
atribuie a constat în inocularea şi 
administrarea sentimentului de frică, o 


componentă fundamentală în administrarea 
actului de poliţie politică. Practic, acesta a 
fost rolul Securităţii în regimul comunist din 
România în perioada tratată aici (1948 - 
1964), iar evoluţia aparatului său a fost 
circumscrisă acestui scop. 

Frica este un sentiment „înţepenit” în 
subconştient. Ceea ce defineşte activitatea 
aparatului represiv comunist cu precădere 
şi acuitate până în anii stalinismului, dar şi 
în deceniul următor este rigoarea aproape 
ştiinţifică cu care a acţionat asupra 
mecanismelor sale de declanşare, pentru a 
o folosi în scopul propus (apărarea 
regimului în faţa oricărei forme de 
dizidenţă). În fond, Securitatea, ca şi CEKA, 
modelul său originar şi formele de 
organizare ale poliţiei politice care i-au 
succedat în sistemul totalitar comunist, au 
pus în practică doctrina leninistă, în 
accepţia căreia dictatura proletariatului 
însemna „puterea neîngrădită de niciun fel 
de lege sau regulamente şi bazată direct pe 
folosirea forţei”, în care poporul 
revoluţionar „îşi creează propriul tribunal şi 
instituie forţa, creează o nouă lege 
revoluţionară”, care trebuie să legalizeze 
teroarea, după cum nota Lenin, „în termeni 


clari, fără echivoc” 3. 

Mijloacele de teroare au urmărit 
menţinerea fricii în stare difuză. 
„Utilizarea”, manipularea ei în această 
stare, posibilă ca o consecinţă a mijloacelor 
brutale cu care regimul comunist din 
România şi-a tratat adversarii s-a dovedit 
atât de eficientă, încât a creat percepţia 
unei puteri malefice de-a dreptul 
supranaturale a Securităţii. Frica, mai întâi 
cultivată şi apoi întreţinută de poliţia 
politică în beneficiul puterii comuniste a 
avut aceleaşi rezultate obţinute cu două 
secole înainte de absolutismul monarhic şi 
la mijlocul secolului XX de către nazism. De 
pildă, Franţa „Regelui Soare” utiliza, în 
paralel cu teroarea făţişă inspirată de 
prezenţa Bastiliei, „instrumentul 
unei supravegheri permanente, exhaustive, 
omniprezente, capabile de a face vizibil 
totul, cu condiţia ca ea însăşi să rămână 
invizibilă” 4, definiţie cu totul valabilă şi 
pentru sistemul de lucru al Gestapoului în 
anii '40. 

După acest principiu, deşi raportată la 
numărul populaţiei, suma celor care în anii 
regimului comunist din România au 
cunoscut în mod direct Securitatea este 


departe de a reprezenta o majoritate, totuşi 
majoritatea populaţiei manifesta o adâncă 
teamă faţă de această instituţie. Reflexul a 
fost îndelung exersat pe parcursul primelor 
două decenii ale regimului comunist, 
interval în care brutalităţile aparatului de 
Securitate au dus la prelungirea exigenţelor 
regimului  concentraţionar dincolo de 
zidurile închisorilor şi ale birourilor de 
anchetă. Datorită acestor brutalităţi, frica a 
ieşit din sediul Securităţii, din puşcării şi 
lagăre de muncă, a ajuns în stradă şi a 
intrat în casele oamenilor pentru ca, la 
finele celor două decenii de consolidare a 
regimului, să reuşească performanţa unei 
manipulări care să nu mai reclame 
represiunea în forme dure. La mijlocul 
anilor '60, rezistenţa anticomunistă din 
România era practic anihilată, iar 
exigenţele regimului erau nu numai 
acceptate cu resemnare şi însuşite ca o 
parte a universului cotidian de larga 
majoritate a populaţiei, ci proclamate şi 
chiar asumate drept legitime şi superioare 
democraţiei de mult mai numeroşi cetăţeni, 
în comparaţie cu momentul instaurării 
comunismului. 

Procedura de administrare a actului de 


poliţie politică, prin gestionarea fricii, cu 
scopul de a constrânge mai întâi şi în cele 
din urmă de a sădi convingeri a stat la 
originea acestor transformări. Metoda 
fusese exersată deja cu succes de către 
CEKA şi succesorii săi instituţionali, până la 
KGB. Ea a fost copiată în amănunt de 
Securitate şi, ca în Rusia Sovietelor, a fost 
menită nu doar să anihileze împotrivirea 
față de regim, realizată deja pe parcursul 
războiului civil, ci şi să asigure fidelitatea 
fanatică a slujitorilor lui, nu o dată 
sacrificați pentru a păstra integritatea 
„liniei” impusă de partidul-stat şi de voinţa 
Conducătorului. „Astăzi, omul nu mai 
vorbeşte liber cu cineva decât noaptea, cu 
capul sub pătură”, nota Isaac Babel în 
timpul terorii staliniste din anii '30, iar Ilia 
Ehrenburg evalua astfel consecinţele ei: 
„Nimeni nu mai îndrăznea să-şi 
împărtăşească scepticismul în legătură cu 
adevărul oficial. Cetăţeanul de rând nu mai 
avea putinţa să descopere în ce măsură 
minciunile erau acceptate. Fiecare devenise 
o insuliţă izolată” 5. 

În URSS, ca şi în celelalte state ale 
blocului sovietic aplicarea măsurilor de 
poliţie politică a dus la „închiderea 


muncitorului în uzină, a ţăranului pe ogorul 
său, a  deţinutului într-un lagăr de 
exterminare” 6, într-un sistem riguros 
organizat, controlat şi dominat prin frică. 
Aparatul polițienesc a generat această frică 
mai întâi prin acţiunile sale şi apoi doar prin 
simpla existenţă sau invocarea sa. După 
acest model, Securitatea s-a transformat 
treptat într-un soi de demon fără chip, 
slujitor fidel, ferm şi la nevoie crud al 
regimului. „Neputinţa în faţa răului înarmat 
este poate cea mai teribilă dintre umilinţele 
la care este supus omul”, nota Adam 
Michnik7. „Braţ înarmat” al partidului 
comunist, „tăiş al sabiei” în lupta de clasă, 
cum se autodefinea prin vocea ofiţerilor ei, 
Securitatea a folosit mijloace brutale în 
primele două decenii ale regimului pentru a 
provoca frica, iar în anii '70 şi 80 a cultivat- 
o pentru a-i controla şi umili pe cei ce 
continuau să se îndoiască în tăcere de 
adevărurile proclamate de regim. 

Pe parcursul primelor două decade ale 
funcţionării,  brutalităţile aparatului de 
Securitate prelungiseră efectele torturilor 
aplicate celor reţinuţi dincolo de închisori şi 
birouri de anchetă. Frica, în mod voit 
cultivată prin semnele percepute de către 


cei rămaşi acasă ale terorii dezlănţuite între 
zidurile de temniţă s-a impregnat în lumea 
celor liberi. Arestările la ore târzii din 
noapte, uneori fără un motiv plauzibil chiar 
în ordinea vremii, aveau un efect devastator 
nu numai asupra victimelor şi a familiilor 
celor ce luau calea închisorii, ci şi asupra 
vecinilor şi a cunoscuţilor. După eliberarea 
foştilor deţinuţi politici, brutalităţile din anii 
instalării şi consolidării regimului comunist 
au fost conştientizate cu o şi mai mare 
pregnanţă, iar teama faţă de poliţia politică 
a ajuns să se transforme în reflex. Modul 
absolut prin care Securitatea domina în 
ultimele două decenii ale comunismului prin 
simpla ei prezenţă este rezistatul acţiunii şi 
rolului ei în impunerea şi consolidarea 
comunismului. 

Sistemul de administrare a actului de 
poliţie politică în primele două decenii ale 
regimului comunist din România este 
subiectul cercetării de faţă. Locul 
Securităţii în cadrul aparatului de stat, rolul 
din perspectiva relaţiilor cu conducerea de 
partid, modul de programare şi aplicare a 
măsurilor represive, evoluţia aparatului de 
Securitate şi nu în ultimă instanţă scoaterea 
din anonimat a unora dintre cei care l-au 


coordonat sunt temele pe care această 
cercetare şi le propune să le investigheze. 
Din nefericire, caracterul disparat al 
documentelor puse deja în circulație şi 
imposibilitatea de a consulta în arhive 
documente privind operațiunile desfăşurate 
de către Securitate în afara ţării8 (aflate în 
custodia Serviciului de Informații Externe şi 
intrând sub incidența Legii siguranței 
naționale), au fācut practic imposibilă 
aprofundarea modului de funcționare a 
aparatului de poliție politică dincolo de 
granițele României. Rămâne ca această 
incitantă temă să fie tratată odată cu 
deschiderea arhivelor fostei Direcţii de 
Informații Externe a Securității. 

Lucrarea se bazează în special pe 
documente de arhivă inedite, provenite 
în cea mai mare parte din arhiva 
Serviciului Român de Informații, care a 
gestionat, potrivit legilor în vigoare în 
intervalul documentării (1994 - 2000), 
arhiva fostului Departament al 
Securităţii Statului. Totodată, au fost 
utilizate documente din arhivele 
fostului partid comunist, cu precădere 
din fondul Cancelariei (Comitetului 
Central al PMR (PCR), dar şi din arhiva 


Biroului Executiv al CC al PCR. Au fost, 
se înţelege, consultate şi utilizate ediţii 
de documente, memorialistică, sinteze 
şi lucrări cu privire la regimul comunist 
în anii 1948 - 1964. În fine, se cuvine 
precizat că am ales ca limite 
cronologice ale cercetării rolului 
poliției politice în regimul comunist din 
România şi a evoluției mecanismelor 
sale anii 1948 şi 1964. Primul 
înregistrează actul oficial de „naştere” 
a Securităţii, iar anul 1964 reprezintă, 
prin eliberarea majorității deținuților 
politici, un punct de cotitură, în care 
administrarea cu mijloace brutale a 
actului de poliție politică pierde din 
pondere în fața unor metode mai 
blânde, dar la fel de eficiente în 
controlarea societății. Grațierea prin 
decrete individuale a celor întemnițați 
de Securitate nu a însemnat, cum s-ar 
putea crede, renunțarea la utilizarea ei 
ca administrator al actului de poliție 
politică, ci a marcat o radicală 
schimbare de strategie, impusă de noua 
politică de stat. Nu întâmplător, acest 
moment este ultimul act al regimului 
Dej şi nu poate fi atribuit unei 


schimbari de conducere şi de 
mentalitate la Bucureşti: România era 
nevoită să ţină cont de contextul 
internaţional, care impunea estomparea 
rigorilor represive aplicate în anii 
razboiului rece şi crearea aparenţelor 
respectării drepturilor fundamentale 
ale omului. Activitatea Securităţii în 
acest nou cadru depăşeşte însă tema 
propusă spre abordare, ca şi 
posibilităţile de documentare în 
momentul actual9. 
Capitolul I 


Sovietizarea României. Poliţia 
politică în primele ei forme de 
organizare 


La sfârşitul celui de-al doilea război 
mondial, după principiul cuius regio, 
eius religioa început  sovietizarea 
ţărilor ocupate de Armata Roşie. În 
numai cinci ani, vechile structuri 
sociale din această zona au fost distruse 
cu violenţă, iar în locul lor s-a impus 
într-un ritm rapid un regim autoritar de 
inspiraţie sovietică, care avea la est de 
Nistru o istorie de jumătate de veac. La 
început, procesul a avut susţinerea 
unor pături defavorizate, câştigate abil 


de aparatul de propaganda comunist, 
care a utilizat din plin manipularea prin 
afirmaţii excesive şi  culpabilizarea 
rivalilor politici10, a beneficiat de lipsa 
totală de reacţie a puterilor 
occidentale, de conservatorismul care s- 
a dovedit uneori naiv al vechii clase 
politice şi de „trădarea” unor 
intelectuali” şi politicieni, trecuţi cu 
arme şi bagaje în tabăra comuniştilor. 
Reprezentanţii în plan politic ai 
Armatei Roşii învingătoare au parcurs 
repede etapa promisiunilor. In timp, cu 
cât contactul cu realităţile produse de 
sovietizare a devenit mai puternic, cu 
atât câştigarea încrederii de către 
comunişti se dovedea dificilă, iar 
numărul celor dispuşi să creadă în 
„dublarea recoltelor” şi într-o viaţă mai 
bună numai pe baza lozincilor şi 
promisiunilor produse de aparatul de 
propaganda comunist se menținea 
redus. „Ataşamentul faţă de partid” nu 
a avut câştig de cauză, sentimentul 
dominant fiind mai degrabă unul de 
antipatie, iar impunerea voinţei 
minorităţii asupra majorității s-a facut 
prin forţă. 


Confruntările politice şi sociale 
postbelice care au prefigurat 
instaurarea regimurilor comuniste în 
Europa centrală şi de est au avut forme 
particulare de la ţară la ţară, dar şi o 
notă comună: implicarea activă şi 
brutala a Armatei Roşii, a ofiţerilor de 
informaţii şi a agenţilor poliţiei secrete 
sovietice în aplicarea „directivei de 
instituire şi întărire a noilor forme de 
guvernământ fidele Moscovei” 12. O 
primă misiune a fost formarea unor 
nuclee ale viitoarelor poliţii politice şi 
punerea lor sub control comunist. 
Pregâtind cucerirea puterii politice de 
câtre partidele comuniste, aceste 
nuclee au avut misiunea de a crea o 
„atmosferă prielnică” şi de a preveni 
reacţiile de respingere a noului regim, 
operând smultan pe trei căi: infiltrarea, 
compromiterea şi epurarea vechilor 
instituţii ale statului democratic. 

Sovietizarea estului şi centrului Europei 
a fost înscrisă în strategia postbelică a 
URSS. Esența doctrinei staliniste a 
sovietizării a fost enunțatā de liderul de la 
Kremlin la întâlnirea sa cu Tito din aprilie 
1945: „În războiul acesta nu este la fel ca în 


cel trecut, ci cel care ocupă un teritoriu îşi 
impune şi sistemul său social. Fiecare îşi 
impune sistemul său acolo unde ajunge 
armata sa. Altfel nici nu poate fi!” 13. 
Pentru a împiedica revolte populare, în 
condiţiile tensionării relaţiilor cu foştii aliaţi 
şi a configurării „războiului rece”, ocupaţia 
militară de facto a suferit o corecție de 
legitimare. În ţările în care se exercita 
controlul URSS, cucerirea sovietică a luat 
forma câştigării puterii de către „fronturile” 
politice conduse de comunişti. Prezenţa 
Armatei Roşii în zonă a trecut în plan 
secund. Ofensivei militare i-a luat locul 
ofensiva politică a partidelor comuniste, la 
fel de fidele şi de riguros controlate de către 
Moscova. Această veritabilă armată în civil 
şi-a impus dominaţia asupra rivalilor politici 
prin violenţă şi fraudă, după o paradigmă 
unică, ajustată la situaţia fiecărei ţări. 
Analiza istorică a acceptat trei faze ale 
sovietizării: prima, a „coaliţiei autentice”, în 
care comuniştii atrag aliaţi în lupta politică 
desfăşurată sub o aparenţă de normalitate, 
a doua a „coaliţiei fictive” (renunţarea 
treptată la „tovarăşii de drum” şi tolerarea 
opoziţiei într-o măsură din ce în ce mai 
mică) şi a treia a „unităţii de monolit”, 


marcând instalarea deplină a regimului. Cu 
excepţii parţiale în Albania, Iugoslavia şi 
Polonia, unde unde structurile social- 
politice antebelice erau deja distruse de 
război, fazele sovietizării sunt confirmate în 
celelalte ţări din orbita sovietică de datele 
istorice”. 

Continuând politica de salvare a 
aparenţelor în condițiile declanşării 
„războiului rece”, aparatul propagandistic 
comunist, coordonat de la Moscova de 
Cominform, a depus eforturi notabile pentru 
a crea popoarelor din estul şi centrul 
Europei iluzia participării la un sistem de 
alianţă menit să apere „pacea mondială”, 
ameninţată de aşa-zisele tendinţe belicoase 
ale „imperialismului anglo-american”. 
Simultan cu procesul de sovietizare, s-a 
desfăşurat sub pretextul plăţii 
despăgubirilor de război „egalizarea 
condiţiilor în teritoriile nou cucerite, 
coborându-le până la cel existent în Rusia 
sovietică, nu atât din considerente 
economice, cât din pure considerente de 
putere” 15. Slăbirea economică a ţărilor 
ocupate a luat inclusiv forma dezmembrării 
unor întreprinderi performante (în special 
din ramuri ale industriei constructoare de 


maşini, optică, electronică ş.a.) şi a 
transferării lor în URSS, în contul aceloraşi 
datorii de război. 

Prin astfel de procedee, în numai câţiva 
ani, partidele comuniste şi emisarii lui 
Stalin, trecând de la promisiuni la 
ameninţări, de la persuasiune la forţă, au 
impus în zona Europei ocupată de Armata 
Roşie replici fidele ale sistemului existent în 
URSS. 

Modalităţi de acţiune în sovietizarea 
României 

În România, ca şi în celelalte viitoare 
state-satelit ale URSS, procesul de 
sovietizare a fost controlat şi aplicat de 
către conducerea partidului comunist, în 
conformitate cu instrucţiile primite de la 
Moscova prin Ambasadă, reprezentanţii din 
Comisia Aliată de Control, trimişi speciali 
sau prin contactele directe cu Kremlinul ale 
liderilor comunişti. Disciplina de partid a 
fost dublată în multe cazuri de calitatea de 
agenţi sub acoperire ai NKVD/MGB sau ai 
spionajului militar (GRU) pe care o aveau 
unii dintre conducătorii PCR. Măsurile 
întreprinse de comuniştii din România sub 
acest riguros control au urmat spiritul unui 
plan de sovietizare, prezentat, după toate 


probabilitățile, de un emisar al lui Ghiorghi 
Dimitrov conducerii PCR în 7 martie 
194516. Ele au vizat  dezorganizarea, 
infiltrarea, compromiterea principalelor 
instituţii ale statului şi unele măsuri 
economice împotriva claselor de mijloc, 
care să slăbească forţa de reacţie a 
societăţii faţă de sovietizare. 

Ca urmare, armata a fost drastic 
epurată, iar corpul ofițeresc, în genere 
tradiţionalist şi conservator, a fost practic 
desfiinţat. La capătul acestui proces în care 
decimarea elitei militare a fost sporită de 
teama  acuzării în virtutea prevederilor 
legale de pedepsire a criminalilor de război, 
din cei 17.000 de vechi ofiţeri au fost 
păstraţi în armată doar 3.000. Cei 
„deblocaţi”, după expresia vremii, au fost 
înlocuiţi cu „cadrele noi”, formate în 
diviziile „Tudor Vladimirescu” şi „Horea, 
Cloşca şi Crişan”. Numărul acestora era 
dublu faţă de cel al vechilor militari păstraţi 
în statele armatei, iar fidelitatea lor faţă 
URSS şi implicarea în sovietizarea României 
a dus practic la anihilarea oricărei posibile 
replici militare faţă de ocupaţia sovieto- 
comunistă17. 

Un proces similar de infiltrare şi 


subordonare l-au suferit Poliţia, 
Jandarmeria şi serviciile de informaţii (S.S.I. 
Şi Secţia a Il-a a Marelui Stat Major). În 
fruntea acestor structuri au fost numiţi 
comunişti sau „persoane de încredere”, iar 
parte din cadre, pervertite, au continuat să 
lucreze după ordinele inspirate de PCR 
până la finele anului 1949, când foştii 
poliţişti, ofiţeri de informaţii şi jandarmi au 
fost epuraţi, mulţi fiind răsplătiți pentru 
serviciile lor pe parcursul sovietizării cu ani 
grei de închisoare18. 

Biserica a fost şi ea dezonorată de 
comunişti, înainte de a fi definitiv 
subordonată statului, prin Legea cultelor 
din 1948... În 19 noiembrie 1947 ministrul 
cultelor, Stanciu Stoian, convoca un 
Congres ecleziastic naţional, la care au 
participat 2000 de reprezentanţi ai cultelor 
din România. Ei au adus osanale lui Stalin, 
„creierul, conştiinţa şi onoarea speciei 
noastre” 19 şi l-au ales preşedinte al 
Congresului20. Această obedienţă a fost 
obţinută în urma unor acţiuni în forţă. Până 
în 1947, valuri succesive de arestări 
stârniseră deja nervozitatea, dar mai ales 
îngrijorarea clerului. Primii preoţi au fost 
arestaţi încă la finele anului 1944 (aceia 


care aderaseră la Mişcarea legionară), în 
condiţiile deciziilor de internare a foştilor 
legionari în lagăre. Numirile în locurile 
vacante atât la eparhii, cât şi în parohii se 
făceau în funcţie de obedienţa faţă de 
autorităţi? 1. 


Justiţia şi-a pierdut treptat 
independenţa, iar magistraţii au intrat sub 
controlul comuniştilor. S-au creaat 


Tribunale ale Poporului şi s-au promulgat 
legi punitive cu caracter retroactiv, în 
vederea realizării unei „dreptăţi de clasă”. 
Măsurile succesive de modificare a 
legislaţiei au alternat cu cele de îndepărtare 
a magistraţilor care se împotriveau „noului 
curs” şi au culminat cu promulgarea în 
1948 a unui Cod Penal, care consfințea 
funcţionarea unui aparat al justiţiei utilizat 
ca armă în „lupta de clasă” 22. 
Învăţământul şi familia au fost supuse 
unui proces distructiv, menit să pregătească 
terenul inoculării „noilor valori” comuniste. 
Părinţii nu-şi mai puteau face concediul 
împreună, în vreme ce copiii învățau la 
şcoală o „Geografie” în care Dunărea făcea 
parte din sistemul hidrografic al URSS. 
Carol Donald Dunham, director în 1946 al 
Secţiei culturale americane în România a 


văzut în acel an o serbare de Crăciun, unde 
„un instructor comunist în salopetă le relata 
copiilor că naşterea lui lisus este un mit 
stupid şi că toate binefacerile vin de la 
Stalin” 23. 

În fine, prestigiul Monarhiei a fost 
permanent ştirbit de zvonuri lansate cu 
dibăcie (de pildă, cel potrivit căruia 
executarea lui Antonescu a fost un act de 
răzbunare al Regelui), de o propagandă tot 
mai ostilă şi de presiuni directe exercitate 
asupra Suveranului, care a fost silit în cele 
din urmă să abdice, ca punct final al 
lichidării opoziţiei politice faţă de 
sovietizare24. 

Comuniştii au acţionat discret şi în 
direcţia modificării moralei sociale de tip 
burghez. A fost cultivată ura, suspiciunea; 
nu au mai fost pedepsite drastic furturile, 
dar a fost încurajată delaţiunea. 

Ca urmare a dezorganizării economiei, 
Regatul României ajunsese o ţară 
falimentară. A fost pauperizată clasa de 
mijloc la oraşe şi sate; ultima lovitură care a 
desfiinţat practic vechea elită economică a 
fost „stabilizarea” monetară din 15 august 
1947, în fapt o deposedare oneroasă a 
populaţiei de rezervele băneşti. In ţară, 


singura piaţă liberă tolerată rămăsese 
talciocul de la marginea oraşului, unde 
„foştii” încercau să-şi vândă obiecte de 
familie pentru a-şi prelungi o agonie demnă, 
la capătul căreia aveau să treacă la munci 
ignobile în raport cu pregătirea şi statutul 
lor anterior. În acele timpuri, un colonel 
deblocat, decorat cu Ordinul „Mihai 
Viteazul”, s-a declarat mulţumit de oferta 
fostei sale ordonanţe şi a început să-şi 
întreţină familia practicând meseria de 
lustragiu25. 

În 1946 - 1947, seceta a mărit gradul de 
sărăcie şi în zonele calamitate ale ţării a 
izbucnit foametea. Victimele au fost 
numeroase, iar relatările din presa vremii 
par incredibile: la Iaşi, un zidar, soția sa şi 
cei doi copii au fost găsiți morți de foame în 
locuința lor, în Ajunul Crăciunului. În casă 
nu se mai afla nicio mobilă: ce nu fusese 
vândut, a fost ars în sobă, în lipsa lemnului 
de foc. Un băiețel dintr-un sat al Moldovei a 
fost găsit mort, cu abdomenul umflat, ca şi 
cum ar fi mâncat prea mult. La autopsie, s-a 
constatat că, înnebunit de foame, copilul 
înghiţise conţinutul unei perne. În acelaşi 
timp, ajutoarele „Crucii Roşii”, YMCA sau 
ale altor organizaţii caritabile, destinate 


estului ţării (cel mai afectat de secetă şi 
foamete) „se adunau în rezervele activiştilor 
de partid” 26, iar în marea Hală a Pieței din 
Ploieşti erau cozi interminabile la cele trei 
sortimente de produse alimentare care 
puteau fi cumpărate: cartofi, ceapă şi 
capete de peşte. Populaţia trăia psihoza 
foamei; la doi ani de la instalarea 
guvernului Groza, în România domnea 
deprimarea, sentiment sporit de abuzurile 
soldaţilor Armatei Roşii, cărora, din când în 
când, le cădeau victime persoane fără vreo 
vină27. Dar cu toate că dezastrul economic 
se agrava, scurgerea bogățiilor către URSS 
a căpătat un caracter din ce în ce mai 
riguros organizat, odată cu apariţia în 1945 
a Sovromurilor28. 

Sărăcirea ţării nu poate fi pusă doar pe 
seama plăţii despăgubirilor şi a „moştenirii” 
războiului. În ultimul său cuvânt rostit în 15 
ianuarie 1948 la procesul care i-a fost 
intentat, Mircea Vulcănescu arăta că, la 
data arestării mareşalului Antonescu, Banca 
Naţională îşi dublase rezerva de aur în 
comparaţie cu perioada de la începutul 
războiului, iar stabilitatea economică şi 
rezervele acumulate au putut face din 
România „O bază importantă de 


aprovizionare a Aliaților în războiul dus în 
vest după 23 august 1944. Dată la care 
pâinea albă se vindea liber în ţară” 29. Între 
timp, pâinea albă devenise o amintire. La 
două luni şi jumătate de la încheierea 
războiului, în şedinţa din 25 iulie 1945 cu 
secretarii regionali ai PCR în vederea 
pregătirii primei Conferințe generale 
postbelice a partidului, ministrul de interne 
Teohari Georgescu anunța că prefectul de 
Focşani urmează să fie arestat pentru că 
autorizase distribuirea acestui produs şi 
ordona răspicat: „Unde se va găsi pâine 
albă, prefectul va intra în lagăr!” 30. 
* 


Imediat după război, România, alături de 
zona germană ocupată de sovietici şi de 
Polonia se afla într-un stadiu de dezvoltare 
mult superior celui din URSS, iar prelevările 
unei părţi substanțiale a producţiei 
industriale şi agricole la preţurile dictate de 
Moscova, alături de întregul sistem de plată 
a despăgubirilor de război au contribuit la 
distrugerea stabilităţii economice3l. 
Pauperizarea populaţiei aflată sub ocupaţia 
Armatei Roşii nu a fost doar un rezultat al 
ocupaţiei sau al greşelilor guvernului în 
gestionarea economiei, un proces căreia i se 


pot atribui, în opinia noastră, chiar raţiuni 
politice evidente. Pe acest fond de criză 
social-economică  acută32, provocată şi 
întreţinută de decizii de guvernare şi 
administraţie33 care puneau interesul 
ocupantului sovietic mai presus de interesul 
naţional, confruntarea politică se 
poliarizase puternic. Totuşi, dificultatea 
dobândirii mijloacelor de subzistență a fost 
de natură să reducă şansele coalizării unei 
eventuale  împotriviri deschise faţă de 
ascensiunea către putere a comuniştilor şi 
instaurarea regimului de tip sovietic într-o 
structură de rezistenţă eficientă la nivel 
naţional. Singura formă de manifestare a 
acestei opoziții a rămas să se manifeste, din 
păcate fără eficienţă, în plan politic. Şi aici 
transformările care au intervenit brutal în 
viaţa românilor odată cu instalarea 
guvernului Groza au pregătit terenul pentru 
câştigarea puterii politice, prin falsificarea 
alegerilor parlamentare. 

In România, sovietizarea s-a produs prin 
teroare şi presiuni şi a fost cauţionată în 
noiembrie 1946 de o mare fraudă 
electorală, pentru a masca sub aparenţa 
legitimităţii un regim care are toate 
atribuţiile unei ocupaţii străine: prezenţa 


trupelor Armatei Roşii pe teritoriul ţării, un 
guvern marionetă care răspundea oricărei 
solicitări a Moscovei chiar în dauna 
interesului naţional, restrângerea 
drepturilor şi a libertăţilor cetăţeneşti, până 
la sancţionarea afirmării identităţii 
naţionale şi arestarea opozanților politici. 
Astfel, s-a realizat „impunerea sistemului 
social” al URSS, despre care vorbea Stalin 
în aprilie 1945, România intrând în orbita 
unui regim politic care poate fi definit drept 
o „ocupaţie sovieto-comunistă”. 

Poliţia politică în forme de 
organizare premergătoare Securităţii 

In primele momente după preluarea 
puterii executive, prin impunerea unui 
guvern aflat sub influenţă comunistă, mai 
mult ca urmare a intervenţiei dure a forţei 
de ocupație sovietică decât datorită 
propriilor eforturi, au existat la nivelul 
conducerii PCR două tipuri de abordare în 
ceea ce priveşte utilizarea represiunii ca 
mecanism de impunere a hegemoniei 
asupra țării. Cel dominant era coleric, pe 
alocuri ura de clasă depăşind cu mult 
realitatea propriei puteri, dar în subsidiar 
un altul, mai organizat, analiza posibilitățile 
şi căuta căile de distrugere treptată a 


structurilor vechii societăţi. Era însă numai 
o diferenţă de ton în abordarea unui scop 
comun - nimicirea duşmanului de clasă, 
socotită atunci, ca şi ulterior o datorie 
supremă a comuniştilor. 

Justificarea publică a represiunii 

Pentru a înţelege modul de organizare şi 
funcţionare al nucleelor viitoarei Securităţi, 
se cuvin abordate mai întâi justificările 
publice ale utilizării mijloacelor represive 
de către comunişti. Discursul politic al 
acestora conţine, de altfel, liniile directoare 
ale administrării actului de poliţie politică 
încă din primele momente de după 23 
august 1944. Cum era de la sine înţeles, 
prima ţintă au constituit-o colaboraţioniştii 
regimului antonescian şi legionarii, PCR 
limitându-se deocamdată la aceste 
categorii, spre a se situa astfel în 
consonanţă cu spiritul vremii. Dezideratul 
lichidării „fasciştilor” a fost făcut public 
încă din primele momente după răsturnarea 
regimului antonescian, în termeni radicali. 
La o întrunire din faţa sediului central al 
partidului, în  cuvântarea  prilejuită de 
intrarea trupelor sovietice în Bucureşti, 
Gheorghiu-Dej arăta: „Răsturnarea 
regimului  hitlerist al lui Antonescu a 


însemnat o mare victorie în drumul spre 
libertatea deplină. Dar nu trebuie să vă 
lăsaţi îmbătaţi de succes. Lupta nu a 
încetat. Trebuie să loviți mai departe 
rămăşiţele bandelor legionare, actualul 
pericol intern, şi pe sprijinitorii lor, să 
luptaţi pentru curățirea întregii vieți 
publice, a aparatului de stat, a instituțiilor, 
de ultima rămăşiţă fascistă. Tovarăşi 
muncitori, legionarii trebuie zvârliți afară 
din fabrici. Fascismul trebuie strivit. Am 
cucerit astăzi libertatea. Dar ea trebuie 
consolidată” 34. 

După mai puțin de o lună, în articolul de 
fond al numărului 3 din „Scânteia” (23 
septembrie 1944), intitulat „Datoria noastră 
în momentul actual”, se arăta: „Comuniştii 
trebuie să mobilizeze masele poporului spre 
a veghea şi lupta împotriva sabotorilor 
legionari şi prohitlerişti, să mobilizeze la 
descoperirea şi demascarea lor, la lupta 
pentru nimicirea lor... DATORIA ACEASTA 
ESTE O DATORIE SUPREMĂ [subliniere în 
text - n.n.]. Regimul democratic şi sarcina 
democratizării ar fi lipsite de conţinut, dacă 
nu s-ar lua măsuri dintre cele mai severe 
împotriva duşmanilor de moarte ai 
poporului”. În continuare, „duşmanii de 


moarte” erau astfel enumeraţi: legionarii, 
hitleriştii, cuziştii, prohitleriştii „de teapa lui 
George Brătianu”, care „îşi râd în barbă, se 
folosesc de libertatea personală pentru 
provocări hitleriste, unii ascunşi, alţii făţişi, 
împotriva libertăţii poporului român ţinut în 
cătuşe de ei şi ai lor, atâta amar de vreme” 
Ss) 

Bineînţeles, prima măsură împotriva 
acestor inamici urma să fie anularea 
libertăţii personale. Atacuri similare, din ce 
în ce mai virulente şi-au găsit zilnic loc 
discursurile liderilor comunişti şi în presa 
de partid a vremii. |intele au fost 
identificate treptat într-o arie din ce în ce 
mai cuprinzătoare de categorii politice şi 
sociale, pe măsura consolidării puterii 
comuniste. Din exerciţiu democratic, unii 
dintre cei cărora le erau adresate nu 
conştientizau încă substratul profund 
amenințător al frazeologiei comuniste, 
privită numai drept joc politic al unui 
adversar, e drept, de o virulență deosebită. 
Totuşi, densitatea atacurilor de presă, a 
căror antologare ar ocupa un spaţiu imens, 
îl determina pe autorul anonim al unui 
articol din oficiosul PNȚ „Dreptatea” să 
gloseze pe marginea lor, încă din 2 


septembrie 1944, câteva rânduri cu valoare 
de premoniţie: „Cine a avut buna inspiraţie 
de a păstra ziarele care au apărut de la 23 
august şi până astăzi în Capitala noastră 
îndelung răsunătoare şi amabilă, nu se va 
plictisi la bătrâneţe... Astăzi, însă, ne 
lipseşte perspectiva istorică pentru a glumi, 
iar desfăşurarea rapidă a evenimentelor nu 
acordă timpul necesar încercării unui 
sentiment de ruşine” 36. 

Dincolo de declaraţiile belicoase ale 
comuniştilor, momentul trecerii la fapte nu 
trebuia, în viziunea lor, ca şi a mentorilor şi 
protectorilor sovietici, să întârzie. Punerea 
în practică a amenințărilor proferate a fost 
posibilă îndeosebi după instalarea 
guvernului Groza. Pe primul loc între 
inamicii declaraţi figurau legionarii. Ca 
urmare, la numai patru zile de la instalarea 
noului cabinet, într-o şedinţă a activului 
central al partidului cu miniştrii comunişti 
din 10 martie 1945, în vreme ce leohari 
Georgescu a menţionat arestarea liderului 
sindicatului de la Societatea de Tramvaie 
Bucureşti, ai cărei muncitori se manifestau 
în marea lor majoritate deschis împotriva 
comuniştilor (mulţi dintre ei numărându-se 
anterior printre adepţii mişcării leginare), 


Vasile Luca a reacţionat dur: „Aşa, nu 
aşteptaţi niciun fel de lege pentru legionari! 
Trebuie arestaţi cei pe care îi avem în mână 
(...) şi trebuie folosiţi oamenii noştri pentru 
arestări”. La interpelarea primului ministru 
Groza, care invoca necesitatea unei 
„selecţionări serioase”, pentru că 
„închisorile sunt pline de ţărani şi 
muncitori”, în marea lor majoritate găsiţi 
vinovaţi de a fi fost membri de rând ai 
mişcării legionare, replica lui Vasile Luca nu 
s-a lăsat aşteptată: „Mai bine să arestăm 
zece nevinovaţi, decât să scăpăm un 
bandit!” O soartă similară hărăzea liderul 
comunist şi celor epuraţi din aparatul de 
stat, administraţie şi armată: „Toți cei 
epuraţi trebuie adunaţi şi băgaţi în lagăr, 
puşi la muncă obştească. Şi apoi vom vedea 
cine se poate reabilita” 37. 

Cu toate „internările” în lagărele de la 
Caracal şi Slobozia a celor epuraţi, la 
începutul lunii martie a anului 1945 era 
prea devreme pentru asemenea acţiuni în 
forţă, de internare în colonii de muncă în 
baza unor simple dispoziţii, măsură pe care 
autorităţile „democraţiei populare” aveau 
totuşi să o întreprindă peste mai puţin de un 
deceniu - într-un timp în care chiar 


„justiţiarul” Vasile Luca urma să cadă 
victimă terorii comuniste. Când problema 
epurărilor a fost reluată peste două 
săptămâni, la o şedinţă a Frontului Unic 
Muncitoresc, a izbucnit un mic conflict între 
reprezentanţii social-democraţi şi comunişti 
pe acest subiect, cei din urmă acuzând 
pătrunderea în PSD a numeroase „elemente 
fasciste” şi recomandând excluderea lor, 
urmată de internarea în lagăr. Prilej cu care 
a avut loc un schimb de replici între 
Gheorghiu-Dej, Lothar Rădăceanu şi Ana 
Pauker: 

„DEJ: - Am pus să bată acum la maşină 
lista completă a legionarilor strecuraţi la 
social-democraţi... Noi lucrăm repede. Dacă 
e legionar, îl băgăm în lagăr şi pe urmă 
vedem. Că e UP-ist (în Uniunea Patriotică - 
n.n.) sau social-democrat sau comunist, nu 
ne priveşte. 

RĂDĂCEANU: - Dar de ce să băgaţi în 
lagăr oameni nevinovaţi? 

DEJ: - Mă rog, dacă a fost legionar... 

RĂDĂCEANU: - Dar cine să constate 
aceasta? 

DEJ: - Pe bază de mărturii... Să spunem 
că despre cutare vin doi muncitori să spună 
că uite, cutare a purtat cămaşa verde... 


PAUKER: Şi dacă noi îi facem vreun 
reproş tovarăşului Teohari, este că lucrează 
prea încet. Pentru că nu se poate ca în 
România să nu fie până acum 50.000 
legionari arestaţi” 38. 

Nu peste multă vreme, la şedinţa din 2 
aprilie 1945 cu miniştrii comunişti, Ana 
Pauker a cerut creşterea  vigilenţei 
membrilor de partid din guvern. Reamintind 
disputa cu social-democraţii, ea a pus 
represiunea sub dezideratul de-fascizării, 
precizând: „Dacă ei sunt oameni cu cap, 
trebuie să înţeleagă. În Franţa, unde a fost 
o mişcare de partizani la care au participat 
sute de mii şi milioane de oameni, au fost 
arestaţi acum 40.000, în Iugoslavia, 
Bulgaria iarăşi zeci de mii. Apoi în România, 
în care a fost rebeliune legionară, stăpânire 
germană, trebuie să fie cel puţin tot atâţia 
arestaţi” 39. Ulterior, în aceeaşi chestiune, 
la o şedinţă a Comitetului Central al PCR 
din 14 mai 1945, Gheorghiu-Dej puncta şi 
mai vehement pe margine aceluiaşi subiect: 
„Tot ce a fost bandit trebuie arestat!” 40. 

Faptul că, fiind vorba de colaboraţioniştii 
regimului antonescian şi de legionari, 
duşmanii lor de moarte, Luca, Pauker şi Dej 
îşi mai pierdeau cumpătul, nu justifică întru 


totul lipsa de realism a propunerilor. La 
aceeaşi şedinţă din mai, în care Dej 
preconizase arestări masive şi imediate, 
Emil Bodnăraş a făcut o succintă şi 
riguroasă analiză a instrumentelor 
represive aflate la îndemâna comuniştilor, 
lăsând să se înţeleagă că dezlănţuirea 
valului de teroare trebuie deocamdată 
amânată: „Sectorul armatei este foarte slab, 
dar sectorul tov. Teohari [Ministerul 
Afacerilor Interne - n.n.] este în mâinile 
noastre... Aparatul nostru de interne trebuie 
să ştie tot şi nimeni să nu poată câştiga 
capacitatea de a face informații. Reacțiunea 
este foarte hotărâtă să forțeze aparatul 
nostru. Trebuie unificarea serviciului 
informativ şi întărirea aparatului executiv, 
precum şi a grănicerilor - paza granițelor 
nu trebuie să fie o preocupare a 
Ministerului de Rāzboi, ci tot a internelor. 
Trebuie să venim cu câteva proiecte de 
reorganizare a aparatului de interne şi 
trebuie chiar forțată mâna regelui, pentru 
ca mijloacele să ne fie puse la dispoziție” 
41. 

In doi ani de zile, majoritatea măsurilor 
preconizate de Bodnăraş aveau să devină 
realitate, ele crescând eficiența 


instrumentelor represive aflate la îndemâna 
comuniştilor. La fel de lucizi şi ponderaţi s- 
au arătat, în lunile care au urmat instalării 
guvernului Groza, Lucrețiu Pătrăşcanu şi 
Teohari Georgescu, ei opunându-se 
dezlănţuirii imediate a unor valuri de 
arestări masive. În şedinţa CC al PCR din 25 
iulie 1945, Pătrăşcanu îşi preciza astfel 
punctul de vedere: „Am avut acest 
principiu: să lovim oamenii care au făcut 
fapte criminale. Dar să nu fie aceleaşi 
criterii pentru conducătorii de organizaţii, 
la fel pentru cei care au mers cu curentul şi 
n-au făcut nimic” 42. 

Pragmatic, dar cu atât mai eficient în 
utilizarea represiunii ca mijloc, fără să o 
revendice ca scop, ca act de răzbunare, s-a 
arătat la aceeaşi şedinţă şi ministrul de 
interne Teohari Georgescu: „La Satu Mare a 
fost un caz cu un popă reacţionar, din cauza 
căruia comuniştii nu puteau intra în sat. Ei 
au cerut să fie arestat. Am întrebat: după 
arestare, dacă o să te duci în sat să faci 
propagandă comunistă, te alungă ţăranii cu 
topoarele; aşa se face muncă politică, aşa 
luptăm noi împotriva reacţiunei? (...) Nu 
putem noi, cu un mănunchi de oameni cu 
care am început activitatea politică, care 


abia după 23 august au devenit o forţă 
formidabilă, nu putem întrebuința metodele 
acestea de arestări şi epurări fără lămurire 
politică, fără mobilizarea maselor” 43. 

Între cele două opţiuni, prima, a 
represiunii imediate şi fără cruţare şi cea 
de-a doua, a amânării ei, în vederea 
derulării pas cu pas, concomitent cu 
ascensiunea comuniştilor la putere şi 
utilizată ca mijloc de realizare a acestei 
ascensiuni, ultima a avut câştig de cauză. 
Faptul s-a petrecut probabil sub impulsul 
reprezentanţilor sovietici care controlau 
partidul comunist, întrucât era evident ca ei 
să dorească evitarea tulburărilor în spatele 
frontului, inevitabile în cazul unor valuri de 
arestări care, după încetarea războiului, ar 
fi putut provoca o periculoasă coalizare a 
populaţiei într-o mişcare ostilă ocupaţiei 
sovieto-comuniste, ducând şi la pierderea 
brumei de încredere pe care guvernul Groza 
şi-o câştigase. Aşa că, treziţi din beţia 
puterii, domolindu-şi setea de răzbunare, 
Ana, Luca şi cu Dej s-au văzut nevoiţi să 
amâne cu câţiva ani momentul în care vor 
băga, într-adevăr, „spaima-n burgheji”. 

Bineînţeles că ura a mocnit multă vreme 
şi a răbufnit deseori în intimitatea Biroului 


Politic. Spre exemplu, în 26 iulie 1946, la 
şedinţa acestui for de conducere a PCR44 s- 
a luat în discuţie, la primele trei puncte, 
„situaţia internă - manifestările reacţiunii”, 
respectiv „acţiunile antisovietice, criminali 
de război, Sumanele Negre” şi „curățirea 
aparatului de stat”. Încă din debutul 
dezbaterilor, Vasile Luca arăta: „Bandiţii 
ridică capul pentru că noi nu luăm măsuri 
serioase de curăţire a acestor elemente. E 
adevărat, câţiva trebuie să fie făcuţi scăpaţi 
din fugă, ca să scăpăm de ei”. Pe lângă 
evidenta instigare la omorârea unor oameni 
care nu suferiseră o condamnare de 
asemenea gravitate în justiţie, prin 
utilizarea  pretextului evadării de sub 
escortă, Luca propunea ca „orice 
manifestare antisovietică să atragă 
arestarea”, urmând ca aceste manifestări, 
ca şi „actele” care au „caracter politic” şi 
sunt îndreptate împotriva comuniştilor să 
fie tratate drept „crime împotriva siguranţei 
statului, împotriva democraţiei”. El cerea, 
pentru ca propunerea sa să fie pusă în 
practică, „curăţirea” justiţiei militare şi 
civile, urmând ca aceia ce „nu execută 
ordinele” partidului comunist în acest sens 
„să fie scoşi şi daţi în judecată ca complici”. 


Simţindu-se vizat, Pătrăşcanu a recunoscut 
la şedinţa respectivă că există „o 
bunăvoință din partea justiției care 
depăşeşte limitele”, propunând 
instrumentarea unui proces exemplar al 
inamicilor PCR: „Părerea mea este să 
începem cu Sumanele Negre”, susținea 
ministrul justiției, arătând că acesta ar 
trebui să fie un proces public, după tipicul 
proceselor spectacol de tip stalinist, prin 
care „să creăm un instrument de agitație”. 
Luca a intervenit prompt: „Nu trebuie uitat 
scopul: compromiterea partidelor istorice”. 

Profitând de contextul deschis de 
discuție, Teohari Georgescu a fācut o 
prezentare a acțiunilor întreprinse de 
subordonații săi din MAI împotriva 
„reacțiunei interne”: „Acum, la Ministerul 
de Interne se urmăresc de 1 - 2 luni toate 
arestările. In fiecare lună sunt peste 1.000 
de arestări în legătură cu atentate 
banditeşti pe linia antisovietică şi 
antidemocratică. Ce se face cu aceştia, vom 
discuta împreună. Cert e că va trebui să 
discutăm posibilitatea mergerii în justiţie, 
vom trebui să găsim oameni pentru toate. 
Chestiunea trebuie să fie clară: vor fi vaiete, 
vor fi ţipete, pentru că nu vom sta cu 


mâinile încrucişate acum, în preajma 
alegerilor” 45. 

Ostilitatea liderilor comunişti faţă de 
inamicii lor politici era potenţată şi de un 
sentiment de teamă că nu vor reuşi, datorită 
unei împotriviri de multe ori făţişe din 
partea populaţiei, să-şi impună hegemonia 
asupra ţării. Cu tot sprijinul acordat de 
sovietici, cu toată rigoarea ocupaţiei 
Armatei Roşii, această împotrivire provoca 
uneori victime printre comunişti, sporindu- 
le frica, dar şi  încrâncenarea. Luând 
cuvântul la aceeaşi şedinţă din 26 iulie 1946 
a Biroului Politic,  Teohari Georgescu 
amintea un astfel de episod: „La Târgovişte 
a fost Spineanu, cu Comitetul executiv, într- 
o şedinţă în care trebuia să ia jurământul 
gărzilor cetăţeneşti. A primit o lecție de la 
cetățeni, că stă la spital”. Pentru a 
contracara aceste acte de ostilitate, pentru 
a semăna teama în rândurile populaţiei - 
întrucât simpatia se păstra la cote minime, 
ministrul de interne a cerut deseori 
intensificarea  subordonării de către 
comunişti a aparatului de stat şi 
intensificarea, dincolo de limitele legii, a 
măsurilor represive”: „Noi vrem ca până la 
alegeri niciun bandit din aceştia să nu mai 


fie în aparatul de stat în toate sectoarele. 
Până când justiţia va fi pusă pe picioare, cei 
arestaţi şi puşi în libertate de justiţie vor 
merge totuşi în închisori... Eu ridic 
chestiunea să înceteze această libertate, 
pentru că e dăunătoare nouă. Creăm 
condiţii grele aparatului nostru polițienesc, 
care nu ştie ce măsuri să ia”. 

Dar distanţa între dorinţa arzătoare a 
liderilor comunişti de a-i vedea 
îngenuncheaţi pe opozanţii regimului de 
„democraţie populară” şi posibilitatea de a 
trece la reprimarea acestora cu ajutorul 
unui aparat polițienesc obedient a fost 
parcursă relativ rapid, tocmai datorită 
controlului pe care PCR îl avea asupra 
Ministerului de Interne, prin  leohari 
Georgescu, secretar de stat din noiembrie 
1944 şi ministru al Internelor după 6 martie 
1945. Oricum, şi aşa unora dintre tovarăşi 
drumul le părea prea lung. Aşa se face că la 
şedinţa Birourilor Politice ale PCR ŞI PSD 
din 14 ianuarie 1946, s-au putut auzi 
următoarele: „Atunci... (la 23 august - n.n.), 
profitam de prezenţa Armatei Roşii, care ne- 
a adus la putere şi puteam grăbi procesul, 
în aşa fel ca să întronăm dictatura proletară 
(...) Am fi putut face abstracţie de orice 


element, de opinia publică şi de orice 
influenţă politică asupra maselor şi am fi 
creat grupe de şoc, cadre care să menţină 
sub dictatura noastră masele care nu ar fi 
aderat la noi” 47. 

Un astfel de control riguros asupra 
populaţiei României, bazat pe forţă, avea să 
se exercite odată cu crearea Securităţii, 
instituţie care a pus în practică acest vis 
exprimat de un fruntaş comunist în ianuarie 
46... 

Primele forme de organizare ale 
poliţiei politice 

In acţiunea de instaurare a hegemoniei 
politice, PCR a utilizat de la bun început 
acţiuni specifice serviciilor secrete. 
Comuniştii resimţeau, cu tot sprijinul 
sovietic, un puternic sentiment de 
inferioritate, fiind contfruntaţi cu forţa cu 
care renăşteau partidele istorice şi cu 
popularitatea acestora, cât şi cu neputinţa 
încercată în faţa instituţiilor de stat, în care 
ei nu deţineau iniţial niciun control; 
singurul loc în care se simțeau la largul lor 
erau unele din halele întreprinderilor unde 
reuşiseră puternice infiltrări. Rememorând 
în şedinţa Biroului Politic din 9 septembrie 
1947 împrejurările în care a fost instalat ca 


ministru al Justiţiei, Lucrețiu Pătrăşcanu 
arăta: „Am preluat un aparat cu un singur 
membru de partid şi 2 - 3 simpatizanți în 
Minister. Restul era în realitate o masă 
adversară nouă, un aparat aşa cum l-a creat 
burghezia, cu vârful îndreptat împotriva a 
orice însemna tendinţă democratică” 48. 

Nici la Interne lucrurile nu stăteau mai 
bine. „Schimbarea aparatului vechi al 
Ministerului de Interne cu altul nou a 
început în seara de 6 martie 1945”, relata 
ulterior 'Teohari Georgescu. Abia de atunci 
încolo, „primele sute de foşti funcţionari din 
aparatul vechi al Ministerului au fost 
înlăturați şi arestaţi”, afirma fostul şef al 
Internelor în septembrie 1952, în încercarea 
de a-şi prezenta într-o lumină cât mai 
favorabilă activitatea, pusă la îndoială de 
Comisia de partid care îl ancheta în privinţa 
„devierii de dreapta” 49. Ca urmare, o 
prioritate imediată după răsturnarea 
regimului antonescian a reprezentat-o 
culegerea de informaţii despre cei capabili 
să se opună instaurării puterii comuniste, în 
vederea anihilării lor. 

Serviciul de informaţii al Partidului 
Comunist 

Până la instituirea controlului asupra 


Ministerului de Interne şi a structurilor de 
informaţii oficiale după 6 martie 1945, de 
penetrarea acestora şi de supravegherea 
informativă a inamicilor politici s-a ocupat 
un serviciu de informaţii al PCR, care 
funcţiona sub titulatura de Secţia a Il-a 
Informaţii şi Contrainformaţii, în cadrul 
Formaţiunilor de Luptă Patriotice, 
organizaţie paramilitară comunistă 
construită pe structura trupelor de şoc care 
au acţionat în cursul răsturnării regimului 
antonescian50. Înființat la începutul anului 
1944 sub bagheta lui Emil Bodnăraş şi 
condus de un ilegalist de încredere, Mirel 
Costea (numele de împrumut al lui H. 
Zeider, ulterior şef al cancelariei secrete a 
Secţiei de Cadre a CE-ului51), serviciul de 
informaţii mai avea misiunea de a găsi 
legături în aparatul de stat, în SSI, Marele 
Stat Major şi Siguranţă. Grupând membri 
PCR care fuseseră instruiți ca spioni de 
NKVD în Uniunea Sovietică şi fuseseră 
trimişi cu misiune în România în timpul 
războiului, precum şi ilegalişti cu aptitudini 
în culegerea de informaţii şi filaj, Secţia a II- 
a a FLP a fost practic prima formă de 
organizare a unei poliţii politice comuniste, 
nucleul viitoarei Securităţi şi pepiniera ei de 


cadre. 

Această adevărată agentură de spionaj 
cu pronunţate scopuri politice prezenta 
rapoarte scrise şi buletine informative atât 
liderilor PCR, cât şi Comandamentului 
sovietic. Printre performanţele ei putem 
menţiona misiunile speciale de reţinere şi 
anchetare a unor vechi inamici ai 
comuniştilor sau a celor ce erau consideraţi 
trădători ai partidului (este notoriu cazul lui 
Foriş şi al ultimului director al 
Penitenciarului Doftana, Săveanu, reţinuţi şi 
păziţi de agenţi din serviciul de informaţii al 
PCR, apoi asasinați după 6 martie 1945), 
supravegherea atentă şi întocmirea de fişe 
informative inamicilor politici din guvern şi 
partidele istorice. I se poate atribui FLP şi 
cu precădere Secţiei a Il-a provocarea şi 
escaladarea incidentelor din 24 februarie, 
care au dus în cele din urmă la căderea 
guvernului prezidat de Nicolae Rădescu, ca 
şi urmărirea minuțioasă a generalului. 
Astfel, agentul Mişu Dulbergher (ulterior 
Dulgheru - viitorul şef al Secţiei de Anchete 
a Securităţii) a primit ordin de la Ivan 
(Vania) Didenco, şeful Contrainformaţiilor 
din serviciul secret comunist, să 
urmărească fiecare pas al generalului, fiind 


responsabil cu paza lui până la finalul 
domiciliului forţat la care Rădescu a fost 
supus52. 

Cu totul notabilă s-a dovedit operaţiunea 
de infiltrare a armatei şi serviciilor oficiale 
de informaţii, prin racolarea de către Secţia 
a II-a a unor ofiţeri din SSI, MStM şi a unor 
agenţi de Siguranţă, promovați după 6 
martie 1945 în eşaloanele superioare ale 
acestor instituţii, poziţii din care au sprijinit 
activ pervertirea lor de către comunişti. 
Amintim aici numele de notorietate al lui 
N.D. Stănescu, fost şef al grupei de 
informaţii politice din Secţia a I-a de 
Contrainformaţii a SSI, promovat imediat 
după instaurarea guvernului Groza în 
fruntea Serviciului. El a luat legătura cu Ion 
Gheorghe Maurer, cu care locuia pe aceeaşi 
stradă, iar liderul comunist, care 
funcţionase scurtă vreme ca ajutor al lui 
Bodnăraş şi adjunct al lui Mirel Costea, 
comandantul serviciului de informaţii al 
PCR, l-a prezentat de îndată şefului 
Formaţiunilor de Luptă Patriotică. Stănescu 
ţinea legătura fie direct cu Bodnăraş, fie 
prin intermediul lui Vania Didenco, fost 
agent NKVD încadrat după 6 martie 1945 în 
SSI şi a reuşit, de pe poziţia înaltă pe care o 


ocupa, ca şef de secţie în serviciul de 
informaţii, să pună la dispoziţia 
comuniştilor rezultatele activităţii agenturii 
pe care o conducea. 

Stănescu „ţinea la curent şi avertiza din 
timp conducerea PCR” în legătură cu ceea 
ce se petrecea la guvern şi la vârful 
partidelor istorice, notele informative pe 
care le furniza fiind deosebit de apreciate. 
Ca recompensă, el a fost numit în 14 martie 
1945 în fruntea SSI. A sfârşit însă prin a fi 
arestat în 1949, ca atâţia alţi vechi colegi ai 
săi din serviciul de informaţii, rămânând în 
detenţie timp de şase ani: trădarea sa în 
beneficiul comuniştilor a cântărit mai puţin 
în balanţă decât acţiunile în slujba 
regimului antonescian. N.D. Stănescu a 
recunoscut că s-a pus în slujba comuniştilor 
din oportunism, „conştient de direcţia în 
care în mod natural se îndrepta mersul 
istoriei noastre” 53, după cum avea să 
susţină într-un memoriu adresat în 1965 lui 
Bodnăraş, în încercarea de a-şi obţine 
reabilitarea. Această trăsătură de caracter 
fusese observată la ofiţerul de informaţii şi 
de fostul director al SSI Eugen Cristescu, 
care îl caracterizase astfel în notele sale: 
„Licenţiat, bun funcţionar, cu oarecare 


aptitudini şi relaţii ce-l ajutau în misiunea sa 
(adunarea de informaţii din mediile politice 
- n.n.). Dar în permanenţă nemulţumit cu 
gradul ce-l are şi dornic să parvină la 
situaţii pe care în realitate nu le merită, el 
fiind un funcţionar de mijloc; caracter 
şovăielnic şi oportunist (...) Nicuşor nu ştie 
cum să lucreze. Pune mâna pe o hârtie şi nu 
ştie pe care să o ia” 54. Tot o mărturie a lui 
Eugen Cristescu a cântărit greu în 
arestarea lui N.D. Stănescu, identificat de 
fostul său şef drept „acela care a dezlănţuit 
pogromul de la laşi” 55. 

In locul lui N.D. Stănescu, în fruntea SSI 
a fost numit Serghei Nikonov (devenit 
Nicolau), vechi agent al NKVD. Sovieticii l- 
au racolat, ca şi pe şeful său Bodnăraş, la 
finele anilor '30, după ce Nikonov a fost 
exmatriculat de la Facultatea de chimie din 
laşi, pentru participare la adunări 
comuniste. Lui Nikonov - Nicolau i s-au 
plătit studiile în străinătate, la Bruxelles şi 
Marsilia, unde a făcut parte din conducerea 
locală a Partidului Comunist Francez. A 
primit la începutul războiului misiunea de a 
reveni în România, pentru a organiza o 
reţea de spionaj, dar a fost prins şi 
condamnat,  petrecându-şi o parte din 


detenţie alături de un alt agent NKVD, 
Pantelei Bodnarenko (românizat în Pintilie 
Gheorghe), ucrainean din zona Cernăuţilor, 
cel ce avea să devină directorul Securităţii. 
Din martie 1954 şi până la pensionare, 
Serghei Nicolau a condus, cu gradul de 
general-locotenent, Biroul II (spionajul 
militar) al statului major al armatei56. Sub 
coordonarea lui Bodnăraş, noul şef al SSI a 
trecut la recrutarea de agenţi fideli 
comuniştilor, atât în interiorul instituţiei, cât 
şi în rândurile armatei. Cei doi au 
reorganizat Serviciul, sub coordonarea 
rezidenţei spionajului sovietic la Bucureşti, 
în patru direcții care îşi împărțeau 
următoarele atribuţii conforme cu rolul SSI 
de „a aduna informaţii de ordin general în 
interesul suprem al statului”: obţinerea de 
informaţii din străinătate „cu caracter 
politic, economic, social şi militar”, 
supravegherea misiunilor diplomatice la 
Bucureşti, obţinerea de informaţii interne şi 
organizarea activităţii de contraspionaj5”. 
Un exemplu similar racolării lui N.D. 
Stănescu îl oferă cazul comisarului şef 
Constantin Mihalcea. Implicat, se pare, şi el 
în masacrarea evreilor la laşi, unde era 
poliţist în momentul derulării tragicelor 


evenimente, a lucrat ulterior în SSI. 
Cristescu i-a atribuit trăsături de caracter 
similare cu cele ale lui N.D. Sănescu: 
„Constantin Mihalcea, fost poliţist, trecut în 
SSI cu promisiuni şi cu nădejdi, dar a rămas 
tot cu mentalitatea învechită. A dezvoltat o 
activitate de suprafaţă, fără să se remarce 
în mod deosebit. Veşnic nemulţumit şi 
dornic de avantaje personale, fără ca să 
aibă o îndreptăţire în acest sens. A 
funcţionat şi la Eşalon (pe Frontul de Est - 
n.n.) Un element inadaptabil la munca 
serioasă, l-am redat poliţiei, unde spera să 
aibă avantaje mai mari ca la SSI, singurul 
lucru care de altfel îl interesa” 58. Ajuns 
comisar-şef de poliţie la Galaţi, Mihalcea şi- 
a oferit după 23 august 1944 serviciile 
comuniştilor şi a preluat din 28 martie 
1945, cu încuviințarea lui  Bodnăraş, 
Direcţia de  Contrainformaţii (ulterior 
transformată în Direcţia de Informaţii 
Interne) din SSI, poziţie din care a adus 
importante servicii regimului „democrat- 
popular”. 

Cea mai mare reuşită acţiune de 
racolare efectuată de serviciul secret 
comunist a fost însă atragerea sub influenţa 
PCR a maiorului Nicolae I. Popescu, din 


cadrul Secției a Il-a Informaţii şi 
Contrainformaţii din Marele Stat Major. 
Bine pregătit, el a furnizat informaţii de 
mare valoare noilor săi stăpâni. Absolvent al 
Şcolii Superioare de Război cu calificativul 
„foarte bine” în anul 1942, a fost repartizat 
în cadrul structurilor informative militare. 
Prin intermediul generalului Constantin 
Popescu (poreclit „Cumplitu”), comandantul 
Pieţii Bucureşti, care îi fusese profesor la 
Şcoala de Artilerie lui Bodnăraş şi cu 
recomandarea lui Constantin Pârvulescu, 
tânărul şi ambițiosul ofiţer intră în slujba 
serviciului de informaţii comunist59. În 26 
februarie 1945, nu-şi mai ascunde opţiunile 
şi se numără printre semnatarii declaraţiei 
generalilor şi ofiţerilor superiori care se 
desolidarizau de premierul Rădescu, ceea 
ce avea să-i atragă şi lui, ca întregului grup 
de militari în frunte cu generalul Vasiliu- 
Răşcanu, îndepărtarea dintre cadrele active 
ale  armatei60. Această dovadă de 
ataşament i-a adus recunoaşterea calităţilor 
sale la nivelul conducerii comuniste. 

In şedinţa CC al PCR din 25 septembrie 
194561, N.I. Popescu a fost primit în partid, 
ocazie cu care Bodnăraş i-a făcut următorul 
portret: „Un ofiţer foarte hotărât, tânăr. Ne- 


a făcut mari servicii. A venit imediat după 
23 august la noi. Element dinamic, cinstit. 
Participă activ. Trebuie ţinut din scurt, 
pentru că o ia uneori aşa, peste cal, din 
neacomodare cu realităţile vieţii noastre 
politice. Este tentat de multe ori să adopte 
atitudini radicale şi să propuie soluţii 
radicale. Se grăbeşte să ajungă la potou. 
Este un element foarte bun, un element 
care promite mult. Citeşte, studiază, se 
ocupă foarte mult”. Liderul comunist sesiza 
totodată capacităţile lui N.I. Popescu, care îl 
deosebeau de restul militarilor primiţi în 
PCR cu aceeaşi ocazie: „E un profesionist în 
materie de informaţii”. Festivitatea primirii 
în partid care a urmat s-a derulat într-un 
cadru restrâns, „întrucât aici sunt ofiţeri 
care nu trebuie deconspiraţi, şi chiar nici 
între ei”, după cum a impus Bodnăraş. La 
scurtă vreme după aceasta, tânărul ofiţer 
care trecuse de partea comuniştilor a avut o 
asecensiune fulgerătoare: i s-a încredinţat, 
ca semn de mare încredere, importanta 
funcţie de Director al Direcţiei Generale a 
Siguranţei Statului, pe care a deținut-o până 
la înfiinţarea Securităţii62. 

Cadrelor racolate de Secţia a Il-a de 
informaţii şi contrainformaţii din cadrul 


Formaţiunilor de Luptă Patriotică până la 
instalarea guvernului Groza li s-au adăugat 
alţi numeroşi lucrători ai poliţiei şi mai ales 
din SSI. Aceştia s-au pus în slujba PCR, 
îndeosebi în urma însărcinării lui Emil 
Bodnăraş cu controlul Serviciului Special de 
Informaţii, la 27 aprilie 1945, printr-un 
ordin semnat de primul ministru. Astfel, 
după ce Bodnăraş coordonase cu succes 
activitatea serviciului secret comunist, îşi 
transfera experienţa dobândită ca agent 
sovietic în planul instituţiei de profil din 
România. 

Acţiunile de epurare şi infiltrare a 
Ministerului de Interne 

După 6 martie 1945, Teohari Georgescu 
a trecut la reorganizarea structurilor 
Ministerului de Interne, cu scopul declarat 
(ulterior) de a subordona activitatea 
acestuia intereselor comuniştilor. Astfel, 
după propriile-i mărturii, citate deja mai 
sus, schimbările au demarat imediat după 6 
martie 1945: „urmărind consecvent linia 
partidului, de a crea un aparat capabil să 
lupte cu hotărâre împotriva duşmanului de 
clasă, lună de lună, an de an au fost 
pregătite noi contingente de elemente 
devotate clasei muncitoare”. Primul pas 


întreprins a fost arestarea „aparatului 
Siguranţei vechi” 63, trecându-se apoi la 
numirea în fruntea compartimentelor 
Ministerului de Interne a unor comunişti 
sau simpatizanți ai acestora, cu 
recomandarea Secției Organizatorice a 
Comitetului Central, coordonată chiar de 
agentul sovietic Pintilie Gheorghe. Acest 
succes al comuniştilor în impunerea 
controlului lor asupra aparatului de ordine 
publică şi siguranță avea să fie urmat de 
punerea în practică a unui deziderat, 
exprimat chiar de Emil Bodnăraş, artizanul 
infiltrării comuniştilor în Interne, Armată şi 
SSI, în şedinţa CC al PCR din 14 mai 1945: 
„Serviciile nu sunt unificate, noi lucrăm pe 
trei direcţii. Aparatul de interne trebuie 
unificat în timpul cel mai scurt, să avem la 
dispoziţie un instrument în mâna unui 
tovarăş responsabil, care să poată observa 
orice deviere a acului în comandă” 64. 
Unificarea tuturor structurilor 
informative şi a activităţii represive avea să 
întârzie până după crearea Securităţii, dar 
controlul total asupra Internelor a fost 
primul pas important în acest proces. La 
minister, Teohari Georgescu beneficia de 
sprijinul a trei subsecretari de stat: Virgil 


Stănescu (pentru Ordine şi Siguranţă), lon 
Burcă şi Gheorghe  Atanasiu-Gheorghiu 
(pentru Administraţie). După alegerile din 
noiembrie 1946, controlul comuniştilor 
asupra Internelor avea să fie absolut; 
numărul subsecretarilor de stat s-a redus la 
doi, lon Burcă şi Marin Florescu, ambii 
oameni de mare încredere ai partidului65. 

Organigrama Internelor a rămas în mare 
parte aceeaşi ca în trecut, respectând 
prevederile legilor de organizare a 
ministerului din 1929 şi 1936, dar au 
intervenit schimbări masive în structurile de 
comandă, unde comuniştii şi-au impus 
oamenii lor. Structura aparatului era 
următoarea: Direcţia Generală a Poliţiei, 
Inspectoratul General al Jandarmeriei, 
Prefectura Poliției Capitalei, aparatul 
teritorial al Ministerului. Tot din Interne 
făceau parte Comandamentul trupelor de 
pompieri, Direcţia Administraţiei de Stat şi 
a finanţelor locale, Direcţia Casei de Credit 
şi ajutoare, precum şi compartimente 
administrative aferente. 

Direcţia Generală a Poliţiei, cea care 
prin atribuţiile ei a fost utilizată de 
comunişti în organizarea represiunii 
opozanților politici, avea următoarea 


componenţă: 

— Prefectura Poliţiei Capitalei 

— Cabinetul inspectorilor generali de 
poliţie, câte unul pentru fiecare Inspectorat 
regional (Bucureşti, Cluj, Constanţa, 
Craiova, Galaţi, laşi, Oradea, Piteşti, Târgu 
Mureş, Sibiu, Timişoara) 

— Subdirectorul general pentru poliţia 
administrativă (avea în subordine Direcţia l- 
a poliţiei administrative şi a personalului, cu 
şapte birouri de control - personal, două 
birouri de poliţie administrativă şi de 
frontieră, registratura generală, intendenţa, 
cabinetul medical şi contabilitatea Direcţiei 
Generale a Poliţiei) 

— Subdirectorul general pentru 
Siguranță (subordona Direcția a Il-a a 
poliției judiciare, cu Serviciul poliției 
judiciare, organizat în Birourile de urmăriri, 
colaborare-urmărire în teren şi cazierul 
central polițienesc, Serviciul poliției tehnice 
şi Grupele de cercetare, precum şi Direcţia 
a III-a a Poliţiei de Siguranţă, organizată în 
patru servicii: Controlul străinilor, Serviciul 
de Siguranţă cu cele trei secţii ale sale - 
mişcări subversive, curente sociale şi 
politice, secţia armistițiu şi cea de evidenţă 
a internărilor - Serviciul de corespondentă 


şi un Serviciu Radio) 

— Serviciul internări şi tabere de muncă 
(organizat în trei secţii şi nouă birouri) 

— Inspectoratul gardienilor publici, din 
care făcea parte şi Batalionul de pază al 
Ministerului de Interne 

— Corpul Detectivilor, condus de un 
inspector şef, un adjunct şi un birou de 
coordonare; era structurat pe trei secţii, „cu 
atribuţii de acţiune (arestări), informaţii şi 
filaj” 66. 

Aceeaşi structură organizatorică o avea 
şi Prefectura Poliţiei Capitalei, organizată în 
patru chesturi corespunzând celor patru 
sectoare şi 34 comisariate de poliţie. În 
această perioadă, Direcţia Generală a 
Poliţiei avea 16365 cadre, dintre care 1333 
în serviciile centrale şi 13032 în cele 
teritoriale, unde funcționau 499 comisari şi 
859 comisari-ajutori; la Prefectura Poliţiei 
Capitalei erau 5369 angajaţi, dintre care 
932 comisari şi comisari-ajutori67. 

Odată cu preluarea Ministerului, Teohari 
Georgescu a trecut la infiltrarea aparatului 
polițienesc cu cadre fidele PCR, în paralel 
cu o drastică epurare a elementelor 
potenţial ostile comuniştilor. Mai întâi, s-a 
trecut la o testare a unităţilor poliţieneşti 


din teritoriu, solicitându-li-se rapoarte cu 
conţinutul „activităţii informative, cu privire 
la modul cum se manifestă organizaţiile 
politice”. Gradul de  obedienţă al 
funcţionarilor din Direcţia Generală de 
Poliţie faţă de noua putere a fost neobişnuit 
de ridicat, chiar şi pentru acele vremuri 
tulburi. În prezenţa şefilor unităţilor 
poliţieneşti şi de siguranţă din Galaţi, 
inspectorul regional de poliţie loan Cuptor 
constata la prima şedinţă de după instalarea 
guvernului Groza, şedinţă declarată 
solemnă, „fiind un început de eră nou în 
viaţa socială şi de stat”, că „s-au adus laude 
organizaţiilor END-iste, în loc să se arate 
situaţia adevărată a celorlalte organizaţii 
politice şi, în special, a celor ce sunt în 
afara democraţiei. Noi nu suntem puşi să 
lăudăm actele guvernanţilor, ci să observăm 
cum se răsfrâng asupra populaţiei întregi 
măsurile luate de guvern, dacă sunt 
reacţionari sau  răuvoitori ce îndeamnă 
populaţia la nesupunere sau iau poziţie 
făţiş, ostilă guvernului, recte partidele 
politice aşa-zis istorice, precum şi 
reprezentanţii lor”. Cuptor cerea 
subordonaţilor ca dările de seamă să 
cuprindă tocmai date privind toate 


nemulţumirile şi acţiunile ostile plănuite sau 
derulate, „pentru ca guvernul să fie bine 
informat” şi capabil să ia măsuri împotriva 
oricărei tentative care „ar căuta să schimbe 
actuala formă de guvernământ a ţării şi ar 
produce confuzie şi haos în treburile 
statului” 68. 

Strategia urmăririi partidelor istorice 
fusese pusă la punct de conducerea 
Direcţiei Generale a Poliţiei. În zilele de 
25,26 şi 27 mai 1945 a avut loc la sediul 
Ministerului de Interne o conferinţă cu 
inspectorii regionali din ţară, prezidată de 
Teohari Georgescu. La câteva zile de la 
finalul acesteia a fost elaborat Ordinul 
general nr. 9.000 din 4 iunie 1945, una din 
primele reglementări interne menite să 
restructureze sistemul după priorităţile 
stabilite de noul regim „democrat-popular”. 
In acest ordin, prelucrat şi pus în aplicare în 
toate unităţile teritoriale şi în Prefectura 
Poliţiei Capitalei, nu întâmplător primul 
punct îl constituiau instrucţiile privind 
„selecţionarea, pregătirea şi educarea 
personalului”. Se stipula: „Atât funcţionarii 
vechi, cât şi cei noi să fie veşnic 
supravegheați şi selecționați. Şefii de unităţi 
poliţieneşti vor lua măsuri ca fiecare poliţist 


să fie repartizat pe probleme, sectoare etc., 
aşa ca fiecare să aibă în grija sa un serviciu 
bine definit în timp şi spaţiu şi să poată 
răspunde de misiunea ce i se încredinţează 
(...) Şefii de unităţi poliţieneşti vor ţine o 
evidenţă de activitate a fiecărui funcţionar 
în parte, trecută într-un carnet. Acest 
carnet foloseşte şi la darea notelor 
calificative. Funcţionarii care nu corespund 
funcţiunii şi menirii lor mai întâi vor fi 
sancţionaţi disciplinar, apoi are loc 
eliminarea lor din corp. Să nu se mai facă 
deosebire între elementele vechi şi noi” 69. 

Acţiunea PCR de infiltrare a corpului 
polițienesc a fost direct sprijinită de 
sovietici. După 23 august 1944, Comisia 
Aliată de Control a dispus ca efectivele 
poliţieneşti să fie drastic reduse (de la 
18330, la 5.000), dar situaţia s-a schimbat 
radical după 6 martie 1945 „datorită 
încrederii de care guvernul prezidat de dl, 
dr. Petru Groza s-a bucurat în faţa Comisiei 
Aliate de Control, aceasta a admis treptat 
mărirea efectivelor poliţieneşti până la un 
total de 10.000” 70. 

După cum se arăta în februarie 1947 
într-o „Dare de seamă asupra activităţii 
Direcţiei Generale a Poliţiei de la 6 martie 


1945 la 31 ianuarie 1947”, cei recrutaţi 
pentru completarea posturilor vacante erau 
„dintre elemente verificat democrate şi de 
bună credinţă”. Între timp, vechile cadre 
preluate la 6 martie 1945 „au fost purificate 
prin epurarea a 155, îndepărtarea 
disciplinară a 1284 funcţionari, precum şi 
trecerea în cadru disponibil a altor 
funcţionari”, trecându-se la reangajarea în 
locul lor a 2347 poliţişti, disponibilizaţi în 
timpul guvernării Rădescu datorită 
atitudinii lor  proÎND-iste. Astfel, în 
februarie 1947 „din efectivul total de 9339 
funcţionari poliţieneşti de toate categoriile, 
5615 sunt din vechile cadre poliţieneşti şi 
3724 noi numiţi”. Repartizarea efectivului 
pe funcțiuni în cadrul DGP arată că 
epurarea a operat mai ales la nivelele 
superioare: din 1584 ofiţeri de poliţie, 913 
au fost numiţi după 6 martie 1945, din 1213 
agenţi de poliţie 783 erau de asemenea noi 
numiţi. Vechile cadre aveau o pondere mai 
mare numai în rândurile personalului 
administrativ şi printre gardienii publici. De 
asemenea, cadrele de comandă au fost 
selectate dintre cei 135 de absolvenţi ai 
unei şcoli de pregătire profesională care a 
funcţionat la centrala DGP între 1 iulie-10 


decembrie 1945, un stagiu similar fiind 
consacrat pregătiri a 39 de ofiţeri de poliţie, 
toţi şefi de serviciu şi birouri în Poliţia de 
Siguranță71. Fireşte, au existat şi câţiva 
curajoşi care s-au împotrivit acestui curent; 
dar acţiunile lor au fost depistate şi nu au 
putut influenţa subordonarea aparatului 
polițienesc de către comunişti. Astfel, 
informatorul „Bucur 4”, strecurat printre 
vechii poliţişti bucureşteni, înainta la 
Direcţia Generală a Poliţiei în 24 aprilie 
1946 următoarea notă: „În rândurile unor 
poliţişti reintegraţi din vechea gardă a 
poliţiei există o tendinţă de unire, spre a se 
determina compromiterea cadrelor noi, 
democratice. Astfel, s-a decis, între altele, 
ca ori de câte ori la vreo circă vreun individ 
ar fi acuzat de vreo infracţiune, fie ea reală 
sau nu, să se încheie imediat acte de 
înaintare în justiţie şi a se deschide acte de 
dare în judecată, asta, desigur, dacă 
persoana face parte din cadrele partidelor 
democratice şi mai ales ultrademocratice. 
La Inspectoratul Gardienilor Publici ar 
trebui mai multă vigilenţă, deoarece s-au 
introdus numeroase elemente reacționare... 
De asemenea, Corpul Gardienilor Publici 
din Capitală nu este selecționat şi epurat de 


anumite elemente vechi, care continuă a 
raporta anumitor factori publici toate 
evenimentele zilnice din Prefectură” 72. 
Factorii  publicila care făcea referire 
informatorul comunist erau, fără îndoială, 
reprezentanţi ai opoziţiei politice 
anticomuniste care deţineau încă funcţii în 
cadrul Prefecturii Poliţiei Capitalei. 
Segmentul polițienesc care a cunoscut 
cea mai serioasă epurare şi infiltrare a fost 
Direcţia Poliţiei de Siguranţă. Alături de 
Corpul Detectivilor, rolul acesteia creşte 
începând cu 1946, când în cadrul Sigurantei 
se înființează Serviciul II Informații, 
organizat în 7 birouri şi o Brigadă Specială, 
care opera arestările73. Intr-un program de 
măsuri de la finele acelui an se prevedea 


îmbunătățirea randamentului 
compartimentului („reorganizarea Şi 
revizuirea Brigăzii Speciale, precum şi 
instruirea personalului, pentru a 


corespunde sarcinilor”), în contextul în care 
valurile de arestări în rândurile opozanților 
politici se succedau cu repeziciune 7/4. 

In tot acest timp a continuat activitatea 
de epurare a Sigurantei, astfel că în 1947 ea 
era cu totul subordonată comuniştilor. După 
cum menţiona ulterior Teohari Georgescu, 


„de la bun început atenţie deosebită am dat 
organizării unei Securităţi alcătuită din 
elemente devotate. Astfel, din 1947 întregul 
efectiv al Securităţii a fost alcătuit numai 
din elemente noi” 75. „Securitatea” la care 
se referea Teohari Georgescu se mai numea 
de fapt la acea dată Direcţia Generală a 
Siguranţei Statului, desprinsă la 10 iunie 
1947 din Direcţia Generală a Poliţiei. 
Semnificaţia acestei reorganizări a poliţiei 
de siguranţă ca entitate autonomă în cadrul 
Ministerului de Interne, sub conducerea 
colonelului N.I. Popescu, nu a scăpat opiniei 
publice. Astfel, în raportul 8133/S din 16 
iulie 1947 înaintat de Inspectoratul de 
Siguranţă Cluj la Direcţia Generală se arăta: 
„Despărțirea Siguranţei de restul poliţiei a 
prilejuit lansarea de zvonuri şi diverse 
comentarii. Astfel, se zvoneşte că prin 
această despărţire se urmăreşte a se da 
puteri  discreţionare Siguranţei şi a o 
transforma într-un NKVD, după sistemul 
rusesc. Această măsură administrativă a 
produs o oarecare panică în rândurile 
opoziţioniste şi reacționare, aşteptându-se 
la operaţiuni de ridicare şi internare din 
rândurile lor. S-au luat măsuri pentru 
identificarea autorilor şi colportorilor” 76. 


Chiar şi conţinutul acestei note arată că 
anonimii autori ai zvonurilor au intuit 
corect. Începând din vara anului 1947, s-a 
trecut la o febrilă activitate de reorganizare 
a structurilor poliţieneşti care avea ca scop 
menţinerea siguranţei regimului. Alături de 
Corpul Detectivilor, Direcţia Generală a 
Siguranţei a constituit nucleul viitoarei 
Securităţi. Incă din primele luni de 
activitate, noua instituţie şi-a fixat ca 
obiective operative urmărirea opozanților 
politici ai comuniştilor. Într-un prim bilanţ al 
Siguranţei, încheiat la 23 august 1947 şi 
înaintat ministrului 'Teohari Georgescu, se 
arăta: „Am urmărit acţiunea politică sub 
toate aspectele, concentrându-se vigilenţa 
asupra PNȚ, în jurul căruia am apreciat că 
s-a polarizat acţiunea subversivă, acţiunea 
de spionaj şi de imixtiune a reacţiunei 
internaţionale, care a constituit o sarcină 
nouă, pe care şi-a luat-o pentru prima oară 
Siguranţa Statului, acţiunea de combatere a 
sabotajului şi actelor de diversiune, care de 
asemenea constituie sarcină nouă pentru 
Siguranţa Statului. In ceea ce priveşte 
prima sarcină, munca noastră a fost 
încununată de succes, prin descoperirea 
unor serii de organizaţii subversive, în 


diferite puncte ale ţării, culminând cu 
Tămădăul, care a dat posibilitate dizolvării 
Partidului Naţional Ţărănesc”. Între 
sarcinile pe care Direcţia Generală a 
Siguranţei Statului şi le fixase spre 
îndeplinire până la 7 noiembrie 1947, la loc 
de frunte era sporirea numărului 
informatorilor strecuraţi printre ţărănişti, 
liberali şi  social-democraţii lui Titel 
Petrescu, „identificarea organizării apărării 
în procesul grupului Maniu-Mihalache”, dar 
şi „urmărirea cu atenție a activității 
partidelor liberal - Gh. Tătărăscu - şi social- 
democrat -Rădăceanu, precum şi 
strângerea de documente acolo unde sunt 
sesizate acţiuni anti-democrate. Atenţiune 
deosebită în ceea ce priveşte pregătirea 
congresului de la 4 octombrie a.c. Şi 
pregătirea lui” 77. 

Acţiunile de poliţie politică au fost deci 
preponderente în cadrul activităţii 
Siguranţei, al cărei personal era în 
întregime controlat de PCR. Astfel, în 
raportul citat se arată că din efectivul 
propus, de 4.000 de oameni, fuseseră 
încadraţi până la 23 august 1947 doar 1541, 
dintre care 1448 au fost transferați din 
Direcţia Generală a Poliţiei, iar 93 au fost 


nou numiţi. Se prevedea: „Până la 7 
noiembrie trebuie să realizăm 50% din 
necesar. [In acest scop, am hotărât: 
principial, încadrarea personalului cu 
membri de partid şi nemembri, simpatizanți 
apropiat politic, cu perspective de a deveni 
membri de partid, cu verificarea şi avizul 
prealabil al partidului; civili primim numai 
de la partid sau propuşi de noi şi verificați 
de partid; militarii dați numai de partid, fărā 
a face noi propuneri nominale; pentru 
completarea cu personal necesar şi 
verificarea celui din posturile de conducere, 
s-a format o comisie care va hotărî pe teren 
şi se va compune din col. N. Popescu, 
inspectorii generali Jianu Marin, Mazuru 
Vladimir, chestorii Jurim Alexandru, 
Voiculescu Ervin şi doi tovi de la CC” 78. 

In acest context, înființarea Securității a 
devenit doar o problemă de timp, în urma 
reorganizării Direcției Generale a 
Siguranţei, ca aparat subordonat în 
întregime autorităților comuniste şi a 
preluării în cadrul poliției politice comuniste 
înființate la 30 august 1948 a personalului 
şi atribuţiilor Corpului Detectivilor, cea de-a 
doua componentă a structurilor Ministerului 
de Interne infiltrată şi riguros controlată de 


PCR în aparatul Ministerului de Interne. 

Corpul Detectivilor 

Prima structură din cadrul Ministerului 
Afacerilor Interne, de la bun început 
încadrată în mare majoritate cu comunişti 
sau vechi poliţişti care au consimţit să se 
pună în slujba partidului comunist a fost 
Corpul Detectivilor, după reorganizarea sa 
la 14 martie 1945. Sef al acestui 
compartiment polițienesc a fost numit 
Alexandru Nicolschi (fost Boris Grunberg). 
Născut la 2 iunie 1915 la Chişinău, într-o 
modestă familie evreiască, a intrat în 1932 
în mişcarea comunistă de tineret, ceea ce 
avea să-i atragă peste un an şi o arestare pe 
două săptămâni de către Siguranţă. In 
momentul în care sovieticii au intrat în 
Basarabia, lucra la centrala telefonică din 
Chişinău. De unde, la recomandarea lui 
Vasile Luca (pe atunci deputat de Cernăuţi 
în Sovietul Suprem), a fost racolat de 
NKVD.  Instruit de centrala de spionaj 
sovietică şi trimis cu misiune în România în 
noaptea de 26 mai 1941, a fost prins după 
numai două ore de la trecerea frontierei. 
Condamnat la muncă silnică pe viaţă pentru 
spionaj de un tribunal militar, a fost eliberat 
după 23 august, fiind încadrat din 


octombrie 1944 în Direcţia Generală a 
Poliţiei79. Considerat de mare încredere 
atât de sovietici, cât şi de aparatul 
comunist, i s-a încredinţat coordonarea 
primelor măsuri represive în fruntea 
Corpului Detectivilor. 

Reorganizarea acestuia nu a fost uşoară. 
Nicolschi a preluat un efectiv de 221 cadre, 
împărţiţi pe patru grupe, care Îşi 
compartimentau activitatea pe probleme: 
problema legionară, probleme de politică 
internă, informații despre activitatea 
oficiilor diplomatice şi diverse. Corpul 
Detectivilor era înainte de preluarea sa de 
către comunişti o structură poliţienească 
birocratică şi ineficientă,  derutată în 
contextul politic confuz. lată cum era 
descrisă ulterior această situaţie, într-un 
raport de la începutul anului 1947: „Aportul 
muncii informative era slab şi nu existau 
perspective în vederea măririi 
randamentului, deoarece, pe de o parte, 
organele de conducere se interesau mai 
mult de cantitate decât de calitate, prima 
grijă fiind găsirea unor posibilităţi pentru 
justificarea fondurilor care erau înstrăinate. 
În afară de aceasta, problemele defectuos 
urmărite erau, pe de altă parte, izolate, 


deoarece nu exista nicio preocupare în ceea 
ce priveşte coordonarea materialului 
informativ. O altă lipsă remarcabilă era 
faptul că problemele periferice şi lucrurile 
de amănunt absorbeau majoritatea timpului 
şi ocupau aproape întreg personalul, care 
nu era deprins să urmărească obiectivele 
largi şi bine definite. Se adaugă în primul 
rând haosul politic şi starea de confuziune 
care exista la Ministerul de Interne şi, în 
special, la Direcţia Generală a Poliţiei, 
înainte de 6 martie 1945” 80. Profitând de 
acest haos, PCR a putut opera nestingherit 
infiltrarea şi epurarea aparatului, urmată de 
impunerea unei noi ordini, prin fixarea 
obiectivelor unui segment esenţial al 
activităţii poliţieneşti: reprimarea 
opozanților „regimului democrat-popular”, 
impus de ocupaţia  sovieto-comunistă. 
Epurările au fost operate sub pretextul 
defascizării. Dej afirma în 1947 că în anii 
trecuţi „guvernul a trecut la defascizarea 
aparatului de stat. Au fost judecaţi şi 
executaţi principalii criminali de război. 
Aparatul Ministerului de Interne a fost 
complet reorganizat. În organele 
Ministerului de Interne au fost înlocuite 
cadrele vechi cu numeroase elemente 


democratice active, recrutate din păturile 
muncitoare ale populaţiei”. Odată realizată 
această „reorganizare”, împotriva 
„complotiştilor” din „partidele reacționare 
s-a făcut uz de severe măsuri represive” 81. 
In aceste acţiuni, alături de celelalte 
structuri ale Ministerului de Interne, Corpul 
Detectivilor, comandat de agentul sovietic 
Alexandru Nicolschi a avut rolul unui vârf 
de lance. 

La începutul activităţii, în cursul 
reorganizării sale, aşa cum reiese dintr-o 
adresă remisă în 5 aprilie 1945 către 
Direcţia a II-a a Poliţiei de Siguranţă, 
Corpul Detectivilor coordona infiltrarea în 
cadrul „organizaţiilor subversive 
identificate şi aflate în lucru”, având „numai 
caracter special informativ”. În aprilie 1945, 
această structură nu dispunea încă de 
„elemente operative”, astfel că „urmăririle, 
verificările, arestările şi orice alte cercetări” 
se făceau de câtre Prefectura Poliţiei 
Capitalei82. Ambiţios, Nicolschi a remediat 
foarte repede acest neajuns, înființând în 
cadrul Corpului Detectivilor o brigadă 
specială pentru operarea arestărilor, notorie 
sub numele de Brigada Mobilă. Încadrată 
iniţial cu 32 de agenţi, aceasta avea să 


devină atât de temută în scurt timp, datorită 
practicii arestărilor operate în toiul nopţii, 
după modelul sovietic, încât va fi deseori 
confundată cu Corpul Detectivilor, 
ansamblul structurii poliţieneşti din care 
Brigada era o parte componentă. 

Pe 14 aprilie 1945, în prima „Dare de 
seamă”, după numai o lună de la înfiinţare, 
Corpul Detectivilor înregistra un bilanţ încă 
prea puţin notabil, în comparaţie cu ceea ce 
avea să urmeze: Brigada Mobilă arestase 31 
de criminali de război şi vinovaţi de 
dezastrul ţării, 203 deţinuţi politici, 
efectuase 22 arestări „speciale” (agenţi 
provocatori din mişcarea comunistă şi foşti 
poliţişti care urmăriseră activitatea ilegală a 
PCR - n.n.), la care se adaugă alţi 262 de 
arestaţi, în curs de cercetare, deferiţi 
justiţiei sau trimişi în lagăre. Se depistaseră 
două organizații subversive „pentru 
susţinerea militarilor germani  ascunşi”, 
precum şi două centre de rezistenţă ale 
acestora, s-au descoperit mici depozite de 
armament, conţinând două puşti mitralieră, 
două arme automate, 23 pistoale, câteva 
sute de cartuşe, şase grenade şi un pachet 
de trotil. La caapitolul confiscări sunt 
enumerate mici sume în valută (21055 


franci elveţieni, 132 dolari, o liră sterlină 
ş.a.), trei ceasuri de aur, un portţigaret de 
argint, două aparate de filmat, patru de 
fotografiat şi un... stilet. De aceea, Nicolschi 
era îndreptăţit să raporteze: „Privind în 
ansamblu, situaţia ar părea destul de 
multumitoare, cu atât mai mult cu cât avem 
aproape gata câteva organizaţii care trebuie 
operate. Totuşi, ca şef al acestui oficiu, ţin 
să declar: Corpul Detectivilor este departe 
de a acoperi problemele de siguranţă în 
actualele împrejurări”.  Nicolschi acuza 
educaţia profesională „incompletă şi 
învechită” a personalului, salariile mici şi nu 
în ultimul rând suprapunerea în atribuţii cu 
SSl-ul şi contraspionajul de la Marele Stat 
Major al armatei. Prefigurând înfiinţarea 
Securităţii, el solicita în acest sens ca pe 
viitor să funcţioneze „un singur organ care 
adună materialul, îl verifică, îl coordonează, 
îl exploatează şi dă printr-o unică conducere 
directivele impuse de problemele zilei” 83. 
Deocamdată, acest nucleu din care avea 
să se dezvolte ulterior principala instituţie 
cu atribuţii represive avea rezultate pe 
măsura dimensiunilor. După o primă 
reorganizare, în Corpul Detectivilor au 
rămas încadraţi 220 ofiţeri şi agenţi de 


poliţie (57 din vechiul aparat şi 163 noi 
angajaţi, cu recomandarea comuniştilor), 
dintre care 79 lucrau în corpurile de pază 
ale miniştrilor cabinetului Groza; se 
primiseră doar 280.000 lei ca fond pentru 
plata informaţiilor, ceea ce îngreuna serios 
activitatea acestei structuri ca „serviciu 
informativ special”, astfel că în 14 aprilie 
1945 Corpul Detectivilor avea numai 10 
informatori, alţi 20 fiind în verificare sau în 
curs de racolare, ceea ce l-a determinat pe 
Nicolschi să acuze pe bună dreptate „lipsa 
de efectiv real pe teren” 84. 

Rolul acestui departament cu atribuţii 
speciale a crescut însă din zi în zi, conform 
cu tendinţa tot mai explicită a comuniştilor 
de a controla şi reprima opoziţia. Pe lângă 
implicarea directă a în organizarea 
reprimării opozanților politici, Corpul 
Detectivilor şi-a intensificat acţiunile de 
urmărire şi infiltrare a mediilor ostile 
„regimului democrat-popular”. Astfel, într- 
un program de măsuri al Direcţiei Generale 
a Poliţiei pentru perioada 1 decembrie 1946 
- 1 iunie 1947, elaborat în contextul 
alegerilor din noiembrie 1946, se stabilea 
alocarea de fonduri pentru „dotarea 
personalului Corpului  Detectivilor cu 


materialul necesar de deghizare (uniforme 
şi costume diferite), spre a se înlesni astfel 
acestui personal în diferite medii sociale, de 
unde trebuie să culeagă informaţii, precum 
şi, în special, operaţiunile de filaj”. Se 
dispunea şi o revizuire a evidenţei 
suspecţilor pe „probleme de siguranţă”, 
care urmau să fie înregistraţi „pe probleme 
şi categorii” 85. 

Rezultatele obţinute de Corpul 
Detectivilor au devenit, în urma unor astfel 
de măsuri, din ce în ce mai spectaculoase. 
Practic, beneficiind de serviciile acestui 
departament, ca şi de cele ale SSl-ului sau 
ale personalului din Poliţia de Siguranţă pe 
care îl aveau sub control, activiştii PCR 
cunoşteau fiece mişcare a inamicilor politici 
şi au putut  dejuca închegarea unei 
rezistenţe puternice faţă de regimul de 
ocupaţie sovieto-comunist. 

Intr-o „Dare de seamă asupra activităţii 
desfăşurate de la data de 6 martie şi până în 
prezent” (9 februarie 1947), Corpul 
Detectivilor sintetiza rezultatele obţinute în 
activitatea sa de anihilare a opozanților şi 
controlare a mediilor ostile comunismului, 
cu totul notabile, dacă ţinem cont că, odată 
cu înființarea Direcției Generale a 


Siguranţei, Corpul Detectivilor se rezuma 
doar la penetrarea informativă a mediilor 
ostile, personalul reducându-se la 101 
ofiţeri şi agenţi de poliţie, inclusiv personal 
administrativ. Cu toate acestea, în decurs de 
mai puţin de doi ani se redactaseră 408 
buletine, valorificând aproape 8.000 note 
informative; săptămânal s-a alcătuit un 
buletin privind starea de spirit în Capitală şi 
în ţară şi s-au alcătuit un număr de 668 de 
dosare pe probleme, 20.000 fişe individuale 
şi 1.418 fişe personale complete, 
cuprinzând date despre opozanţii regimului. 
Pe lângă această prodigioasă activitate, un 
număr de 13.200 note informative de 
importanţă mai redusă au fost remise spre 
exploatare Poliţiei, Jandarmeriei, SSl-ului 
sau unor ministere de resort, iar „echipele 
de filaj au supravegheat un număr de 490 
persoane şi au filat alte 1.600. Munca 
aceasta a fost efectuată cu un număr de 24 
agenţi de poliţie, totalizându-se 1.2600 ore 
de muncă, fiecare fiind ocupat între 8 şi 14 
ore pe zi” 86. 

Acest efort a fost posibil în condiţiile în 
care situaţia creată după 6 martie 1945 a 
dus la „epurarea produsă în Corpul 
Detectivilor  (...),  procedându-se la o 


curăţire sistematică a elementelor 
periculoase, a căror existenţă fusese 
ignorată şi tolerată” 87. Practic, datorită 
Corpului  Detectivilor, PCR a cunoscut 
fiecare pas al fruntaşilor politici ai opoziţiei, 
rămaşi în libertate după înscenarea de la 
Tămădău şi arestarea fruntaşilor ţărănişti. 
Odată cu înfiinţarea Securităţii, cadrele din 
acest serviciu de informaţii au primit funcţii 
importante în noua structură, în frunte cu 
Alexandru Nicolschi, care, înaintat la gradul 
de general la vârsta de numai 36 de ani, a 
devenit unul dintre cei doi adjuncţi ai 
directorului DGSP. 
* 


La începutul anului 1948 s-au derulat 
ultimele acţiuni premergătoare înfiinţării 
Direcţiei Generale a Securităţii Poporului. 
Vladimir Mazuru, şeful Direcţiei Cadrelor 
din Direcţia Generală a Siguranţei Statului 
a început selectarea viitoarelor cadre de 
conducere din Securitate, cărora le-a 
adăugat câte o caracterizare la dosarul de 
cadre, ce urma să fie înaintat Comitetului 
Central al PCR spre avizare. De aici şi până 
la Decretul 221 din 30 august 1946, prin 
care se înființa Direcția Generală a 
Securităţii Poporului, nu a mai fost decât un 


pas. 
Capitolul îi 

Naşterea Securităţii 

Ziua de 30 a lunii august din anul 1948 a 
arătat o faţă mohorâtă Bucureştiului. „Plouă 
a toamnă. E linişte şi e trist...”, scria în 
jurnalul ei intim la acea dată Alice Voinescu, 
o mare doamnă din elita intelectuală a 
„foştilor exploatatori burghezi” din perioada 
interbelică88. Acest fundal sumbru este al 
tabloului zilei în care istoria noastră 
postbelică a consemnat naşterea Direcţiei 
Generale a Securităţii Poporului, principala 
instituţie cu atribuţii represive a regimului 
comunist din România. 

Împrejurările apariţiei temutei poliţii 
politice comuniste au fost marcate de 
infiltrarea structurilor poliţieneşti şi de 
informaţii consacrate de vechiul regim, 
precum şi de înfiinţarea unor noi structuri 
subordonate direct comuniştilor şi agenturii 
sovietice din România, cum a fost Corpul 
Detectivilor, condus de Alexandru Nicolschi, 
fost spion al NKVD. Problema care se punea 
după infiltrarea şi controlarea totală a 
acestor structuri era cea a stabilirii unei 
forme unitare de administrare a poliţiei 
politice, în cadrul unei singure instituţii. 


Cum am amintit, dezideratul fusese fixat de 
Emil Bodnăraş încă în 14 mai 1945, când se 
exprimase că „aparatul de interne trebuie 
unificat în timpul cel mai scurt” şi să fie pus 
sub comanda unui „tovarăş de nădejde” 89. 
Decretul 221 pentru înființarea şi 
organizarea Direcţiei Generale a Securităţii 
Poporului, publicat în Monitorul Oficial nr. 
200 din 30 august a pus în practică acest 
plan de coordonare şi control unic exercitat 
de partidului comunist, drept condiţie 
esenţială în administrarea actului de poliţie 
politică într-o formă concertată şi mult mai 
eficientă în eliminarea adversarilor politici 
şi a oricăror împotriviri la adresa regimului 
„democrat-popular” 90. 

Dezbateri asupra Securităţii. 
Stabilirea atribuţiilor şi organigramei 

In acţiunea premergătoare decretului de 
înfiinţare a Securităţii Poporului, au fost 
selectaţi spre a ocupa funcţii de decizie în 
aparatul poliției politice comuniste în 
special oameni care aveau deja stagii în 
cadrul aparatului Siguranței sau în Corpul 
Detectivilor91. Selecţia a fost făcută 
exclusiv în baza ataşamentului dovedit faţă 
de comunişti, iar la comanda instituţiei şi a 
Direcţiilor teritoriale au fost numiţi ofiţeri 


cu stagii de agenţi în slujba NKVD-ului sau 
cu legături strânse în serviciile secrete 
sovietice. Pentru funcţia de director a fost 
numit Pintilie Gheorghe, iar ca subdirectori 
au fost nominalizați de către Biroul Politic 
Alexandru Nicolschi şi Vladimir Mazuru9?2. 
Anterior, în primăvara anului 1948, cu 
precădere în luna aprilie, acesta din urmă 
transmisese către forul conducător al 
partidului o serie de caracterizări ale celor 
care aveau să ocupe funcţii de comandă în 
aparatul Securităţii. Procesul de 
reorganizare a Direcției Generale a 
Siguranţei şi punctul ei final, schimbarea 
titulaturii în „Securitatea Poporului” era 
deja încheiat la 10 iulie 1946, când în 
Secretariatul CC al PMR s-a luat în discuţie 
şi s-a decis înfiinţarea poliţiei politice 
comuniste în noua formă93. 

La ordinea de zi a acestei şedinţe a 
figurat numai un singur subiect, şi anume 
„reorganizarea Direcției Generale a 
Siguranţei Statului”. Ea a început prin 
cuvântul lui Teohari Georgescu, care 
„prezintă schema şi principiile pe baza 
cărora se propune organizarea nouă a 
DGS”, sub forma unei noi instituţii, 
„Direcţia Generală a Securităţii Poporului”. 


Această schemă care a fost luată în discuţie 
purta antetul Direcției Generale a 
Siguranţei Statului şi fusese, foarte 
probabil, concepută de un colectiv 
coordonat de N.I. Popescu, şeful Sigurantei 
şi omul de încredere al lui Emil Bodnăraş. 
Atribuţiunile generale erau enumerate în 


preambul: „garantarea exerciţiului 
libertăţilor democratice, apărarea 
instituţiilor democratice, asigurarea 


consolidării şi dezvoltării Republicii 
Populare Române, apărarea ordinii publice 
şi securităţii poporului” 94. În discuţiile 
care au urmat nu s-au formulat prea multe 
obiecţii faţă de aceste prevederi, singurele 
discuţii fiind purtate în jurul titulaturii unor 
servicii din schemă. Cu toate acestea, în 
varianta finală a Decretului nr. 221 din 30 
august 1948 este eliminată „garantarea 
exerciţiului libertăților”, iar atribuțiile 
represive ale instituţiei sunt scoase în 
evidenţă. Astfel, atribuţiile noii instituţii au 
fost stipulate fără vreun echivoc la art. 2 al 
decretului: „Direcţia Generală a Securităţii 
Poporului are ca îndatoriri apărarea 
cuceririlor democratice şi asigurarea 
securităţii Republicii Populare Române 
contra duşmanilor din interior şi exterior” 


95. 

Fără îndoială, varianta elaborată de N.I. 
Popescu şi discutată în 10 iulie 1948 de 
Secretariatul CC al PMR intra în aceste 
puncte în contradicţie punctul de vedere al 
consilierilor sovietici aflaţi sub comanda 
şefului  rezidenţei INU la Bucureşti 
(Innostranâie Upravlenie, centrala de 
spionaj sovietică), generalul Dmitri 
Gheorghievici Fedicikin, căruia de altfel 
serviciile secrete sovietice îi recunosc un rol 
esenţial în înfiinţarea aparatelor poliţiei 
politice din România şi Bulgaria96. Tocmai 
de aceea, putem aprecia că formula mult 
mai directă de definire a rolului Securităţii 
drept poliţie politică a regimului comunist 
poate fi pusă în seama intervenţiei 
sovieticilor, singura de natură să intervină 
în hotărârea luată în şedinţa Secretariatului 
din iulie 48. De altfel, nu este singura 
modificare operată prin Decretul nr. 221 
faţă de propunerile discutate la această 
şedinţă. Intreaga organigramă prevăzută 
iniţial a cunoscut revizuiri, în special prin 
acordarea de noi atribuţii de cercetare 
penală, care făceau ca Securitatea să aibă o 
largă autonomie, sporită de faptul că orice 
referire la respectarea unui cadru legal 


existent au fost înlocuite cu decizia ca DGSP 
să-şi stabilească singură cadrul de 
funcţionare. Organigrama nu a fost 
publicată în textul decretului, ea dobândind 
un caracter secret: „Organizarea, 
încadrarea, dotarea, atribuţiunile şi 
funcţionarea tuturor serviciilor centrale şi 
exterioare a Direcţiei Generale a Securităţii 
Poporului se vor reglementa prin deciziile şi 
instrucţiile interioare ale Ministerului 
Afacerilor Interne. Aceste decizii şi 
instrucții nu se publică. Ele devin executive 
prin înscrierea lor într-un registru special şi 
comunicarea către cei interesaţi” (art. 3 al 
Decretului nr. 221) 97. Acest registru, ca şi 
instrucţiile care au dus la fundamentarea 
aparatului Securităţii şi fixarea atribuţiilor 
fiecărui compartiment nu au fost găsite în 
arhivele fostei  DGSP Faptul poate 
demonstra că, fiind elaborate cu 
participarea directă a consilierilor sovietici, 
ele au fost probabil sustrase din arhivele 
Securităţii după retragerea acestora din 
MAI şi transportate la Moscova98. 

In propunerile discutate în 10 iulie 1948, 
se prevedea structurarea Securităţii pe 8 
Direcţii şi 4 „organe speciale”, după cum 
urmează: 


e Direcţia I-a  Informativa, „constituită 


dintr-un secretariat şi 
4 servicii, cu următoarele misiuni: 
Secretariatul primeşte, înregistrează şi 
distribuie corespondenţa serviciilor 
competente, are evidenţa lucrărilor şi ţine 
legătura cu registratura informativă99; 
Serviciul Partide Politice urmăreşte 
activitatea partidelor politice legale de 


opoziţie, activitatea elementelor 
duşmănoase infiltrate în partidele 
guvernamentale, Serviciul Acţiuni 


Subversive urmăreşte activitatea politică a 
grupărilor ilegale  (maniste, legionare, 
monarhiste, banderiste100 şi a oricăror alte 
forme de organizare şi acţiune subversivă, 
ţine evidenţa criminalilor de război; 
Serviciul categorii sociale şi Aparatul de 
Stat urmăreşte starea de spirit şi 
manifestările elementelor ostile infiltrate în 
diferite categorii sociale, activitatea 
antidemocratică a unor asociaţii fără scop 
lucrativ, urmăreşte modul în care Aparatul 
de Stat aplică dispoziţiile guvernului, pe 
funcţionarii publici care duc acţiuni 
contrarii principiilor regimului democratic; 
Serviciul Naţionalități, Culte, 
Secte urmăreşte informativ activitatea 


şovină în cadrul naționalităților 
conlocuitoare, activitatea cultelor şi sectelor 
religioase sub aspectul amestecului lor în 
viaţa politică internă” 101. 

Aceste servicii erau, la rândul lor, 
structurate pe birouri, ale căror denumiri 
nu sunt specificate în organigrama păstrată, 
dar denumirile şi atribuţiile lor au intrat în 
atenţia Secretariatului CC. Ca urmare a 
discuţiilor, se aduceau obiecţii faţă de unele 
din propunerile cărora le-a dat citire 
Teohari Georgescu în legătură cu aparatul 
viitoarei Securităţi. Astfel, „tov. Gheorghiu- 
Dej, Ana şi Luca consideră că Biroul I din 
Direcţia I-a Informativă, Serviciul I, care are 
titulatura de biroul Partide 
Guvernamentale nu este just denumit, 
interpretându-se că toate partidele sunt 
supravegheate, deci şi PMR. De asemenea, 
se consideră ca nepotrivită denumirea 
Serviciului ÎI Nationalități, interpretându-se 
ca urmărirea naționalităților. Secretariatul 
CC hotărăşte ca titulatura Biroului Partide 
Guvernamentale să se numească 
Biroul Urmărirea Elementelor şi a 
Grupurilor  Duşmănoase  Strecurate în 
Partidele Guvernamentale, iar Serviciul 
II Naționalităţi să se numească Serviciul 


ÎI Naţionalişti”. Acestea au fost singurele 
obiecţii faţă de propunerile avansate de 
Teohari Georgescu privind organizarea 
Securității. În rest, „după discuții asupra 
schemei şi a principiilor de organizare a 
DGS, Secretariatul CC stabileşte 
următoarele: 1. Aprobă schema de 
organizare a DGSP 2. Aprobă organizarea, 
atribuţiunile, organe exterioare, localităţi de 
reşedinţă, funcțiuni şi grade, competinţa 


teritorială, uniformă Şi armament, 
încadrarea cu personal pe funcțiuni, 
numeric”. Articolul 3 al Protocolului 


consemna sec decizia Secretariatului CC al 
PMR din 10 iulie 1948, care: „hotărăşte ca 
în viitor Direcţia Generală a Siguranţei 
Statului să se numească DIRECŢIA 
GENERALĂ A SECURITĂŢII POPORULUI” 
102. 

În organigrama aprobată mai figurau: 
Direcția a Il-a contrainformativă, care 
„are ca sarcini depistarea activității pe 
teritoriul ţării a agenturilor străine în slujba 
puterilor imperialiste, pentru a le demasca 
şi anihila, trimițând pe spioni în faţa 
justiţiei” era formată dintr-un secretariat şi 
4 Servicii, cu următoarele atribuţii: 

Serviciul!” urmăreşte acţiunea 


informativă şi manevrele imperialiste ale 
legaţiilor americană, turcă, egipteană, 
iraniană, a celor din America latină şi a 
Nunțiaturii Apostolice, Ajutorul Catolic 
American şi asociaţia YMCA, oficine de 
propagandă şi răspândire a informaţiilor, 
urmăreşte problema Comitetului austriac şi 
a miniştrilor maghiari utilizaţi de puterile 
imperialiste pentru culegere de informaţii, 
cercetează cererile repatriaţilor reveniţi 
legal şi a fugarilor din zonele apusene ale 
Germaniei şi Austriei, o bună parte din 
aceştia fiind recrutați de serviciile 
informative imperialiste. 

Serviciul ÎI urmăreşte activitatea 
legaţiei engleze şi a anexelor sale, legațiilor 
daneză şi suedeză, societăţile de ajutorare 
daneză şi norvegiană, urmăreşte problema 
frontierei de est sub raportul migraţiilor 
clandestine şi al agenturilor antisovietice, 
de asemenea problema organizațiilor 
clandestine paramilitare evreieşti, ca fiind 
creaţii diversioniste ale serviciului secret 
britanic; 

Serviciul III urmăreşte activitatea 
legaţiilor franceză, italiană, elveţiană şi ale 
Benelux-ului, problema francmasoneriei şi 
problema radio-emisiunilor clandestine. 


Serviciul IV verifica migrațiile, intrările 

şi ieşirile legale din ţară, ţine evidenţa 
emigranților clandestini” 103. 
Direcţia a III-a cu atribuţii de 
contrasabotaj, având activitate exclusiv 
informativă, în scopul prevenirii „actelor de 
sabotaj şi diversiune în acdrul vieţii noastre 
economice” era constituită dintr-un 
secretariat şi 3 servicii, după cum urmează: 

Serviciul  lurmărea  „problema” în 
ramurile industriei extractive, minieră şi 
petroliere, ca şi a industriilor de primă 
prelucrare (metalurgică, siderurugică) şi 
„dirijează urmărirea industriei bunurilor de 
consum”. 

Serviciul Îlse ocupa de problemele 
financiare şi comerciale (dirijarea 
creditelor, importuri-exporturi, oficii 
comerciale etc.), iar 

Serviciul III avea atribuţii de 
contrasabotaj în „problema transporturilor 
feroviare, aeriene şi pe apă şi a 
transmisiunilor”. 

Direcţia a IV-a Operativă se compunea 
dintr-un secretariat şi 4 brigăzi, dintre care 
prima „execută operaţiunile de filaj pe 
teren”, a doua „execută misiunile operative 
ordonate şi încheie actele legale”, a treia 


„efectuează anchetele, întocmind dosare pe 
care le înaintează forurilor în drept, 
împreună cu corpurile delicte”. În fine 
Brigada a patra „conduce arestul, se 
îngrijeşte de pază şi efectuează transferări 
de arestaţi”. 

Direcţia a V-a Tehnică „are ca sarcină să 
asigure legăturile cu organele exterioare”, 
fiind compus dintr-un secretariat cu 
atribuții de registratură şi arhivă şi 4 
servicii: telefon şi telegraf, Serviciul Radio 
(care pe lângă legăturile cu stațiile fixe, se 
ocupă de întreținerea rețelei de comunicare 
radio cu teritoriul, controlează şi determină 
poziția stațiilor clandestine), Serviciul 
poştal şi Serviciul Laborator, care „face 
lucrări în laboratoarele fotografic, chimic, 
bacteriologic şi expertize”. 

Direcţia a VI-a Controlul Străinilor şi 
Paşapoarte avea tot 4 servicii, după cum 
urmează: Serviciul Frontirerelor, având ca 
sarcini „securitatea frontierelor”, urmărea 
controlul celor ce trec legal graniţa şi 
dezvoltă rețele informative pentru a 
preîntâmpina  „evaziunile clandestine”, 
Serviciul Controlul  Străniloravea în 
evidenţă  „supuşii străini”, apatrizii şi 
naturalizaţii români, Serviciul Paşapoarte şi 


Repatreri acorda vize de intrare şi ieşire, 
urmărind „problema  repatrierilor şi 
emigrărilor”. În fine, în mod cu totul ciudat, 
în subordinea acestei Direcţii era prevăzută 
să funcţioneze Serviciul Detaşamentelor de 
Muncă, ocupându-se cu organizarea şi 
controlul şi evidenţa „persoanelor trimise la 
munca de reconstrucţie”. 

Direcţia a VII-a Cadre „execută lucrările 
privitoare la statutul funcţionarilor Direcţiei 
Generale a Securităţii Publice104, pentru 
servicii centrale şi exterioare”, formată 
dintr-un secretariat şi 5 servicii: Personal 
(ţinea evidenţa ofiţerilor şi subofiţerilor 
Securităţii), Inspecţii şi Măsuri Disciplinare 
(păstra evidenţa inspecțiilor efectuate şi a 
măsurilor disciplinare dispuse), Serviciul 
Evidenţei („controlează munca 
funcţionarilor sub raport calitativ, verifică 
actele postulanţilorI05, din toate punctele 
de vedere”), Serviciul Legitimaţii (elibera 
carnete legitimaţii şi diferite adeverinţe, 
avea în grijă fişierul instituţiei şi se ocupa 
de pensionāri etc.) şi un Serviciu de 
Anchete Administrative. 

Direcţia a VIII-a a Administraţiei şi 
Contabilitaţii, cu un secretariat şi o 
subdirecţie, era cea mai  „stufoasă” 


structură din punct de vedere birocratic, 
fiind structurată pe 7 servicii (Administrativ, 
care gestiona armamentul, subzistenţa şi 
îmbrăcămintea cadrelor, Bunuri, care 
gestiona sediile, inventarele fixe şi 
atelierele, Transporturi, Medical, Salarii, 
Materiale - efectua ordonanțări pentru 
diverse cumpărături, Serviciul de Control - 
întocmea şi verifica executarea bugetului, 
se ocupa de licitații şi recepții şi efectua 
controlul contabil în instituție). 

Direcția a IX-a Educație şi 
Cultură „formată dintr-un secretariat şi un 
corp de instructori pentru Direcţii şi organe 
speciale, are misiunea ridicării nivelului 
cultural şi educaţiei personalului Direcţiei 
Generale a Securităţii Poporului” 106. 

In afară de cele 9 direcţii prevăzute în 
acest proiect de organigramă discutat la 
şedinţa Secretariatului CC al PMR din 10 
iulie 1948 de  Teohari Georgescu, 
Gheorghiu-Dej, Ana Pauker şi Vasile Luca, 
în structura DGSP se mai prevedeau un 
număr de 5 „organe speciale”. 

Primul dintre acestea, Secretariatul 
General, avea atribuții generale de 
„secretariat, cabinet, arhivă şi registratură 
generală, întocmind în acelaşi timp şi 


lucrări cu caracter special ordonate de 
Directorul General” şi gestiona fondul 
special CIS (Cheltuieli în interes de stat, un 
fond neprevăzut în bugetul general al 
instituţiei, destinat plăţilor către reţeaua 
informativă şi gestionat numai de 
contabilitatea internă a Securităţii). 
Serviciul Cifrului înregistra corespondenţa 
de resort, se ocupa cu cifrarea şi 
descifrarea ei, se ocupa de decriptarea unor 
texte cifrate depistate de Securitate, 
elaborarea de noi coduri cifrate şi expertize 
grafologice. Oficiul de Studii şi 
învățământ centraliza şi studia „datele şi 
informaţiunile privind organizarea şi 
funcţionarea serviciilor de Securitate, 
elaborând proiecte de legi, regulamente, 
decizii şi instrucţii, în vederea îmbunătăţirii 
sistemului de organizare şi funcţionare a 
întregii Direcţii Generale”, se ocupa de 
Şcolile de Securitate şi biblioteca DGSP 
Celelalte două „organe speciale” aveau 
un caracter operativ. Brigada de Pază a 
Demnitarilorera constituit cinci Servicii, de 
pază mobilă, de pază la domiciliu, de 
protocol, de intervenţie şi Serviciul de 
Securitate şi Verificări, toate cu sarcina „să 
asigure paza personală a Demnitarilor 


Statului, la birou, al domiciliu, la festivități 
şi în deplasări”. În fine, Secretariatul 
Informativ primea, prin cinci birouri, 
corespondența privind Direcţiile  I-V, 
distribuind-o după caz sau clasând-o la 
dosare, nu înainte de a „întocmi fişe 
indivizilor vizaţi”, primeşte solicitări de 
căutare a fişelor personle, „redactează note 
informative, buletinul zilnic de evenimente 
şi sinteze săptămânale asupra stării de 
spirit, urmăreşte presa şi alte publicaţii, 
face decupaje de articole ce interesează 
Securitatea Poporului şi le prezintă 
serviciilor interesate pentru exploatare” 
107. 

Aşa cum reiese din această prezentare, 
prima organigramă a Securităţii este mult 
diferită de ceea ce s-a adoptat în cele din 
urmă şi de forma în care DGSP a intrat 
practic în acțiune din toamna anului 1948. 
Sunt prevăzute în schemă servicii practic 
inutile, cum ar fi Biroul Presă din 
cadrul Secretariatului Informativ care, dacă 
avusese o rațiune de funcționare atâta 
vreme cât mai existase presă liberă, de 
unde s-ar fi putut culege anumite informații 
de interes, odată cu suspendarea rând pe 
rând a ziarelor de partid sau a celor 


independente şi instaurarea cenzurii prin 
Direcţia Generală a Presei şi Tipăriturilor 
de pe lângă Consiliul de Miniştri avea se 
dovedea inutilă108. La fel de lipsit de 
consistenţă se dovedea şi Oficiul de Studii şi 
învăţământ, supradimensionat în raport cu 
importanţa sa, în condiţiile în care atribuţii 
de genul cercetării penale erau încredințare 
doar Brigăzii a II-a din Direcţia a IV-a 
Operativă. De altfel, abundența serviciilor 
administrative, de secretariat şi tehnice 
într-o structură în care atribuţiile se puteau 
lesne suprapune, ca şi  inconsistenţa 
organizatorică a serviciilor cu caracter 
operativ, ar fi putut face din Securitate un 
aparat care să poată fi lesne sufocat de 
habitudinile birocratice. La fel de greu de 
acceptat era lipsa unui control politic 
explicit şi direct asupra întregului aparat de 
Securitate. Din toate aceste motive, 
schema, care prelua multe din structurile 
vechiului aparat al Direcției Generale a 
Siguranţei Statului, propunând un hibrid 
între aceasta şi modelul poliției politice 
sovietice care trebuia urmat, a suferit, în 
forma finală în care a fost adoptată, 
serioase corecții. 

In urma Decretului 221 din 30 august 


1948, Direcția Generală a Securității 
Poporului a fost organizată de Ministerul 
Afacerilor Interne în următoarea schemă: 
Direcţia I-a de Informaţii interne 
Direcţia a Il-a de Contrasabotaj 
Direcţia a I-a de  Contrainformaţii 
penitenciare 
Direcția a IV-a de Contrainformaţii militare 
Direcția a V-a de Anchete penale 
Direcția a VI-a de Pază a Guvernului 
Direcția a VII-a Tehnică 
Direcția a VIII-a Cadre 
Direcția a IX-a Politică 
Direcția a X-a Administrativă şi de 
contabilitate 

Informațiile externe şi activitatea de 
contraspionaj se desfăşurau prin Direcțiile 
l-a şi a IV-a, în cadrul unor structuri 
specializate şi subordonate, ca şi Serviciul 
Special de Informaţii, în subordinea 
Consiliului de Miniştri. În afara Direcției 
Generale, mai funcționau 13 servicii 
exterioare regionale: Direcția de Securitate 
a Capitalei şi Direcțiile Regionale Braşov, 
Cluj, Constanța, Craiova, Galați, Iaşi, 
Oradea, Piteşti, Ploieşti, Sibiu, Suceava şi 
Timişoara. Direcţiile regionale aveau la 
rândul lor în subordine Servicii județene şi 


Birouri de Securitate orăşeneşti şi de plasă. 
Direcţiile Regionale aveau aceeaşi structură 
ca şi DGSP dar Direcţiile centrale 
subordonau servicii teritoriale în sfera de 
competenţă. Astfel, Direcţia I-a coordona la 
nivelul regiunilor Serviciul I, iar la nivelul 
Securităţilor judeţene Biroul 1. Birourile 
locale de Securitate, cu 2 - 3 ofiţeri 
operativi, cumulau atribuțiile operative 
specifice Serviciilor judeţene şi Direcţiilor 
Generale de Informaţii Interne şi 
Contrasabotaj şi, după caz, de Anchete, 
răspunzând în genere la solicitările primite 
de la DGSP prin Serviciile judeţene109. 
Această organizare punea un mult mai 
mare accent pe funcţiile operative, de 
supraveghere informativă şi pe acţiuni 
directe împotriva celor identificaţi ca 
„duşmani”, care puteau fi ridicaţi prin 
intermediul  Anchetelor şi  depuşi în 
aresturile Securităţii, în urma informaţiilor 
adunate şi raportate de compartimentele cu 
atribuţii de investigaţii. De asemenea, se 
punea un accent deosebit pe centralizarea 
deciziei şi  compartimentarea muncii, 
Direcţia Generală coordonând toate 
acţiunile din teritoriu ale Serviciilor şi 
Birourilor de Securitate, care aveau o dublă 


subordonare: mai întâi, faţă de Direcţiile 
centrale din segmentul de activitate, de la 
care primeau şi executau dispoziţii şi ordine 
şi apoi faţă de directorul Regionalei, care 
răspundea de coordonarea întregii activităţi 
de pe raza sa de competenţă şi de aplicarea 
dispoziţiilor primite de la centru de 
Serviciile din subordine. Faptul că, spre 
deosebire de fosta Direcţie a Siguranţei 
Statului, noua instituţie era în întregime 
militarizată sporea eficienţa de comandă, 
coordonare şi control al modului de 
administrare a actului de poliţie politică, 
scop explicit formulat în Decretul 221. Acest 
mod de lucru nu s-a schimbat esenţial până 
la desfiinţarea Securităţii în 1989. 
Atribuţiile, compartimentarea Şi 
coordonarea activităţii ei au fost descrise 
într-o lucrare sintetică, elaborată la 
începutul anilor ’70, intitulată Bazele 
muncii de Securitate, care din nefericire nu 
ne-a fost accesibilă110. 

Decretul 221 despre aparatul de 
Securitate şi rolul său în regimul 
„democrat-popular”. 

In hotărârea Secretariatului CC al PMR 
din 10 iulie 1948, se stabilea ca Direcţia 
Generală a Securităţii Poporului să se 


organizeze „pe baze militare, introducându- 
se principii militare”, fără a se da 
publicităţii „schema de organizare, 
principiile, bugetul şi personalul”, iar la 
punctul 6 se arată că Secretariatul „va da 
toată atenţia nevoilor de cadre a DGSP 
trimițând numai elemente verificate, ca în 
timpul cel mai scurt să se poată acoperi 
întreg efectivul, conform schemei de 
organizare”. Teohari primea sarcina ca „în 
timpul cel mai scurt să aplice în viață 
hotărârile de mai sus, astfel ca DGSP să 
poată îndeplini toate sarcinile ce-i stau în 
față” 111. 

Cadrele noii instituții apărute în urma 
reorganizării Direcției Generale a 
Siguranţei Statului primeau prin Decretul 
221 puteri speciale. La articolele 4 - 6 se 
arāta că „ofițerii de Securitate sunt singuri 
competenţi a instrumenta în infracțiunile ce 
primejduiesc regimul democratic çi 
securitatea poporului”, care se extindea „în 
cadrul competenţei lor materiale pe tot 
întregul ţării. Instructțiile interioare de 
serviciu vor determina repartiția teritorială 
a activității obişnuite. Normele de numire, 
tratare şi ieşire din serviciu, precum şi 
drepturile şi îndatoririle personalului 


Direcţiei Generale a Securităţii Poporului 
sunt cele stabilite prin alăturatul statut al 
ofiţerilor şi subofiţerilor DGSP ce face parte 
integrantă din prezenta lege, fără a se 
publica în Monitorul Oficial”. Acelaşi 
caracter ocult se păstra şi în privința 
stabilirii bugetului noii instituții, care astfel 
ieşea în întregime din sfera oricărui 
controlul public sau al altor autorități ale 
statului: „Prin derogare de la dispozițiile 
legii contabilităţii publice, bugetul Direcţiei 
Generale a Securităţii Poporului va fi 
publicat numai prin suma sa globală, fără 
detaliere de posturi, în bugetul Ministerului 
Afacerilor Interne. Angajarea, efectuarea, 
justificarea şi verificarea cheltuielilor din 
bugetul DGSP se face prin derogare de la 
legea contabilităţii publice, conform 
dispoziţiilor din legea fondului pentru 
cheltuieli în interese superioare de stat” 
(art. 7). 112. 

Într-un Comentariu care însoţeşte 
publicarea Decretului 221 în Buletinul 
Direcţiei Generale a Poliției din 5 
septembrie 1945113, administrarea poliţiei 
politice ca atribuţie esenţială a noii instituţii 
este exprimat explicit. Se arată că 
transformările politice, sociale şi economice 


„iniţiate în viaţa Statului nostru” odată cu 
instaurarea Guvernului Groza, „continuate 
într-un ritm mai rapid după 31 decembrie 
1947, dată când ultimul bastion al 
imperialismului în ţara noastră - monarhia - 
a fost înlăturat, ridică problema apărării 
drepturilor cucerite pentru popor, ca 
urmare a acestor transformări”. Această 
„apărare” era încredințată „Securității 
Poporului”, într-un context în care „lupta pe 
plan extern între concepţiile socialiste 
avansate şi concepţiile capitaliste 
reprezentând trecutul cu formele lui de 
viaţă, care au fost depăşite de mersul 
istoriei, se repercutează şi pe plan intern”. 
În continuare, se avansa, drept argument al 
înfiinţării Securităţii „ascuţirea luptei de 
clasă”, condiții în care „elementele 
burgheze şi reacționare vor întrebuința 
orice mijloace prin care speră să întoarcă 
înapoi roata istoriei, prin care speră să-şi 
recâştige poziţiile pierdute”. Ca urmare, 
clasa muncitoare „trebuie să se apere şi să 
stârpească de la rădăcină acțiunile 
minorității, reprezentând clasa burghezo- 
capitalistă, care pierzând complet puterea 
politică, cu greu se resemnează să piardă şi 
ultimele poziţii economice”. Securitatea era 


în mod explicit definită drept instituţie a 
statului, menită să poarte o luptă a 
majorităţii „democrat-populare” împotriva 
rămăşiţelor burgheze”, prin orice mijloace: 
„aparatul de stat va trebui să uzeze de 
mijloace de apărare în contra clasei 
exponente a minorităţii”. DGSP era socotită 
o unealtă a istoriei, care acţiona pentru 
desfiinţarea unei lumi incompatibile cu 
„vremurile în care exploatarea omului de 
către om trebuie să dispară”, iar Decretul 
221  „consfinţeşte o realitate istorică şi 
obiectivă în ţara noastră”. Nu contau 
mijloacele prin care Securitatea avea să 
lupte împotriva infracţiunilor „ce 
primejduiesc regimul democratic şi 
securitatea poporului”, iar organizarea ei ca 
o instituţie separată în cadrul MAI se 
impunea datorită caracterului special al 
infracţiunilor pe care le urmărea şi al 
mobilului diferit „de care e călăuzit 
infractorul”, care caută „să zădărnicească 
instaurarea societăţii socialiste în ţara 
noastră”. Încadrată „cu elemente verificate 
din punct de vedere politic şi devotate trup 
şi suflet clasei muncitoare”, Securitatea se 
va achita de misiunea ei, „devenind un pilon 
de susţinere al regimului nostru de 


democraţie populară” 114. 

Lupta deschisă a majorităţii, adică a 
„democraţiei populare” instaurate după 6 
martie 1945 în România, împotriva 
„minorităţii” care continua să se 
împotrivească regimului comunist era 
legitimată drept o necesitate istorică. 
Represiunea era legiferată ca principal 
atribut al Securităţii, o instituție a cărei 
menire era să se afle în fruntea războiului 
pe care regimul de ocupaţie sovieto- 
comunist l-a dezlănțuit cu brutalitate în acei 
ani împotriva românilor. În mod esenţial, 
aparatul acesteia funcţiona şi îşi asuma 
rolul de poliţie politică, „tăiş al sabiei” în 
lupta de clasă. 

Dacă în 1945 - 1947 acţiunile represive 
au fost întreprinse din interiorul vechilor 
structuri poliţieneşti sau a celor cu atribuţii 
informative, fiind utilizate şi adaptate 
situaţiilor în lupta împotriva opozanților 
politici de cei fideli comuniştilor aflaţi în 
interiorul acestor instituţii, la 30 august 
1948, poliţia politică a devenit atributul 
explicit al unei instituţii a statului. În acest 
context, pentru cei înregimentaţi deja în 
acţiunile represive ordonate de comunişti în 
vederea „consolidării democraţiei 


populare”, înfiinţarea Securităţii nu a fost 
perceput drept un episod special, ci drept 
o reorganizare - aşa cum apare de altfel 
menţionat momentul în documente ale 
timpului, reorganizare marcată în acelaşi 
timp şi de o schimbare de titulatură. Era 
practic o mai bună repartizare a atribuţiilor 
şi o centralizare a activităţii represive de 
care se ocupa acum, cu preponderență, 
noua  Direcţie Generală a Securităţii 
Poporului. 

Decretul 221 nu făcea decât să 
legifereze într-un text unic un complex de 
hotărâri anterioare ale conducerii 
comuniste, în baza cărora acțiunile 
îndreptate cu precădere împotriva 
opozanților regimului au fost în cele din 
urmă centralizate în sarcina acestei noi 
instituții. Naşterea Securității a fost 
rezultatul unui proces care a început la 6 
martie 1945, dată după care infiltrarea 
Ministerului Afacerilor Interne de către 
comunişti a luat proporţii din ce în ce mai 
serioase şi s-a finalizat practic în 10 iulie 
1948, când Secretariatul Comitetului 
Central al PMR lua în discuție şi aproba 
propunerea ministrului de interne Teohari 
Georgescu, de reorganizare a Direcției 


Generale a Siguranţei Statului, sub noua 
titulatură. 

Ca şi Republica Populară Română, 
Securitatea a fost înfiinţată prin decret la 
finalul luptei de cucerire a puterii, ca un 
corolar al acestui proces. Înfiinţarea ei 
reprezintă momentul de maturizare a 
represiunii ca armă politică, determinantă 
în impunerea, consolidarea şi perpetuarea 
regimului comunist. Astfel, noul regim „s-a 
autocertificat în mod oficial drept un stat 
polițienesc” 115. Securitatea, care avea ca 
SCOp declarat „apărarea cuceririlor 
democratice”, deci menţinerea şi 
consolidarea sistemului prin anihilarea 
oricărei dizidențe faţă de linia impusă de 


conducerea comunistă, constituia 
transpunerea în România Populară a 
principiului exprimat de decretul 


leninist Despre teroarea roşie, adoptat în 
împrejurările eforturilor de impunere a 
puterii bolşevice: „Este esenţial ca 
Republica sovietică să fie apărată de 
duşmanul de clasă prin izolarea acestuia în 
lagăre”. Regula este valabilă doar pentru 
cei a căror vină o constituia simpla 
apartenenţă la o categorie socială socotită 
ostilă, pentru că, fireşte, cei implicaţi în 


mod direct în „conspiraţii” trebuiau lichidaţi 
fizic1 16. Acestea au fost, în mod esenţial, 
reperele după care s-a ghidat Securitatea în 
activitatea ei. 

x 

Printr-o stranie coincidență, în ziua 
mohorâtă care coborâse peste capitala 
României Populare cu ocazia naşterii 
Securității, la 30 august 1948, Alice 
Voinescu mai nota în jurnalul ei: „Nu vă cer 
să ne iubim unii pe alţii, ci împreună să 
urâm imperialismul - a spus, la Breslau, 
Fadeev117. E darea peste cap nu numai a 
creştinismului, ci şi a umanismului elin. Ce 
ar spune Antigona de această predică 
despre ură? Se dau pe faţă tot mai mult...” 
118. În vara anului 1948, regimul nu mai 
era constrâns de păstrarea unor aparenţe 
democratice. Într-adevăr, sosise timpul ca 
masca să cadă. 

Capitolul III: 

Legile represiunii - baza de acţiune 
a Securităţii 

În totalitarismul comunist, retorica 
„duşmanului de clasă” acoperă zone de 
referinţă întinse. Locul rezervat 
„duşmanului” este esențial. Deşi toate 
doctrinele extremiste se servesc de 


principiul cine nu este cu mine este 
împotriva mea, împrumutat din Evanghelie, 
„nu toate continuă cu cine este impotriva 
mea trebuie să piară şi nu toate dispun de 
mijloacele statului totalitar pentru a pune în 
practică acest principiu” 119. Duşmanul 
este identificat în interiorul ţării, ascuns sub 
aparenţe paşnice şi inofensive; trebuie 
depistat şi anihilat, împotriva se poartă „un 
război de exterminare” deplin justificat de 
aparatul de propagandă, la care este 
chemată întreaga suflare, prin lozinci 
mobilizatoare care cer „câinilor, o moarte 
de câine”, „să scăpăm de pleava societăţii” - 
după cum sunau  sloganurile anilor 
stalinismului. 

În realizarea acestui scop, pentru 
desfăşurarea cu succes a „luptei de clasă”, 
în regimul totalitar comunist aparatul 
represiv este cel mai eficient şi bine 
organizat. Rețeaua sa împânzeşte totul; 
izolat şi desprins de celelalte instituții, este 
supus direct dictatorului, iar cei care Îl 
compun sunt singura clasă „fățiş 
conducătoare” 120 şi îşi impun criteriile şi 
scara lor de valori societăţii. Răspunzând 
ordinelor „conducerii superioare de partid”, 
acest mănunchi de oameni şi legi le 


defineşte drept interese superioare ale 
statului. De aici şi complexitatea relaţiilor 
stabilite cu ansamblul societăţii, în cadrul 
căruia operează în căutarea victimelor: greu 
de fixat în panopticul de instituţii şi figuri 
publice cotidiene, aparatul reprezintă legea 
şi este în acelaşi timp deasupra ei. 
Securişti, procurori, judecători, milițieni, 
tribunale, gardieni, închisori, lagăre - un 
mister malefic le înconjoară şi perpetuează 
puterea sistemului în timp. În apropierea 
lui, disprețul celui cinstit,  servilismul 
micului slujbaş al regimului şi interesul 
cinic al delatorului se împletesc cu teama. 
Legile şi regulile utilizate de aparatul 
represiv în controlul exercitat asupra 
societăţii au la bază tocmai cultivarea 
acestui sentiment; aşa se face că „victima şi 
călăul nu sunt singurii actori ai dramei” 
121 - la ea participă întreaga societate. 
Punctul de pornire al acestui mecanism 
de dominare a conştiinţelor l-a reprezentat 
legiferarea terorii, care a debutat în 
sistemul comunist cu Decretul despre 
teroarea roşie, votat de conducerea 
Sovietelor la 5 septembrie 1918. În textul 
său se stipula izolarea „duşmanului de 
clasă” în lagăre de concentrare şi 


împuşcarea  „conspiratorilor”: „Numele 
celor executaţi vor fi date publicităţii, 
specificându-se motivele pentru care s-a 
aplicat această măsură” 122. Duritatea unor 
asemenea prevederi nu a dispărut odată cu 
încheierea Războiului Civil. Mai mult, în 
momentul în care în 1922 se trecuse la 
elaborarea Codului Penal sovietic, Lenin îl 
sfătuia pe autor: „Legea nu trebuie să 
abolească teroarea...”. Lenin a dictat în 
aceleaşi împrejurări ceea ce avea să devină 
esenţa punitivă a sistemului şi baza de 
acţiune a poliţiei politice: „Propaganda, 
agitația, apartenenţa sau colaborarea cu 
organizaţiile ce sprijină acea parte a 
burgheziei internaţionale care nu 
recunoaşte dreptul sistemului comunist de a 
înlocui capitalismul şi încearcă să-l 
răstoarne prin forţă, prin intervenţie, prin 
blocadă, spionaj şi alte metode similare, va 
atrage condamnarea la moarte”. Sugestiile 
au fost luate în considerare la elaborarea 
Secţiunii crimelor contrarevoluţionare din 
Codul Penal al URSS123, care avea să 
capete sub Stalin, prin modificări şi 
adăugiri, noi valenţe represive. 

Teroarea ca politică de stat este una din 
învăţăturile leniniste. Dictatura 


proletariatului „nu înseamnă altceva decât 
puterea neîngrădită de niciun fel de lege 
sau regulamente şi bazată direct pe 
folosirea forţei”, notase Lenin în 1920. 
Poporul revoluţionar „işi creează propriul 
tribunal şi instituie pedepse, aplică forţa, 
creează o nouă lege revoluţionară”; în 
opinia liderului bolşevic, violenţa aplicată în 
numele  clicaturii proletariatului este 
„justiţia revoluţionară”. Doctrina leninistă, 
substanţial îmbogăţită de practica terorii 
exercitată două decenii de către Stalin şi 
legalizată prin Codul Penal sovietic au stat 
la baza  legiferărilor punitive ale 
„democraţiilor populare” din Europa de est. 

Lucrețiu Pâtrăşcanu şi legalizarea 
represiunii 

Primii paşi în construirea unui sistem de 
aplicare a „dreptăţii de clasă” în România 
au fost făcuţi de Lucrețiu Pătrăşcanu, 
avocat, membru din ilegalitate al PCR, 
reconfirmat ca ministru al justiţiei în 
guvernul Groza la 6 martie 1945. Complexul 
de măsuri al cărui autor a fost a dus la 
schimbarea vechiului aparat al justiţiei şi 
transformarea sa într-un instrument al 
„luptei de clasă”. La o săptămână de la 
numirea sa la Ministerul Justiţiei, oficiosul 


comunist Scânteia anunţa trimiterea în 
judecată în faţa unui „Tribunal al Poporului” 
a „trădătorilor Gigurtu şi Manoilescu”, iar 
în 17 martie a fost finalizat proiectul unei 
legi privind pedepsirea criminalilor de 
război. Lucrețiu Pătrăşcanu a fost cel care a 
înfiinţat noua instanță de judecată: 
„Tribunalul Poporului” era format dintr-un 
complet compus din doi magistrați şi şapte 
„judecători populari”, iar pe lângă 
Ministerul de Justiție s-a constituit corpul 
„acuzatorilor publici”, care preluau 
atribuțiile procurorilor în aceste tribunale 
speciale, stipulându-se totodată că 
hotărârile „Tribunalului Poporului” sunt 
inatacabile. Proiectul propus de Pătrăşcanu 
a fost aprobat în 31 martie 1945 de către 
Consiliul de Miniştri; cu două zile înainte, la 
propunerea sa, se promulgase şi un Decret 
lege pentru „purificarea administraţiilor 
publice”, din care erau înlăturați toţi cei 
care „au activat sub orice formă în scopul 
instaurării sau menţinerii regimurilor 
dictatoriale în România”. 

Lucrețiu Pătrăşcanu a acţionat direct şi 
pentru desfiinţarea vechiului corp al 
magistraţilor şi subordonarea lor 
intereselor de partid ale comuniştilor. În 15 


septembrie 1945, cu ocazia deschiderii 
noului an judecătoresc, ministrul justiţiei 
afirma: „desigur, epuraţia o vom continua, 
dar noi vrem mai mult decât epuraţia: vrem 
ca într-adevăr magistratura ca corp, ca 
colectivitate, ca instrument în cadrul 
statului să degaje altă mentalitate şi alt 
suflet decât până acum” 124. După această 
declaraţie, au început ameninţări directe la 
adresa magistraţilor. A reţinut atenţia la 
vremea respectivă cazul unui complet de 
judecată care, pentru că achitase la 
începutul lunii decembrie un comerciant, a 
fost suspendat şi pus sub anchetă din 
ordinul lui Pătrăşcanu. Inculpatul, 
proprietarul unui magazin de încălţăminte 
de lux, fusese condamnat la 18 ani 
închisoare pentru stocare de mărfuri, în 
vederea speculei. A făcut recurs şi a fost 
achitat, dar între timp ceea ce i se 
confiscase a dispărut pentru a reapare în 
magazinele unor persoane apropiate de 
comunişti. Pentru a nu pune în pericol 
această veritabilă „reţea de finanţare” a 
PCR, Lucrețiu Pătrăşcanu a suspendat 
sentinţa şi a anchetat judecătorii care îl 
achitaseră pe inculpat, după cum nota un 
contemporan, ziarist străin acreditat la 


Bucureştil25. În alte cazuri, comuniştii 
acționau direct în intimidarea judecătorilor 
şi a procurorilor: „patru comunişti au 
confiscat magazinul unui cetăţean, l-au 
izgonit pe proprietar şi au condus afacerile 
spre propriul lor folos. Nefericitul cetăţean 
a făcut apel la autorităţi. Procurorul a 
dispus ca uzurpatorii să fie arestaţi (...) 
Şaizeci de tovarăşi ai celor patru puşi sub 
acuzare l-au vizitat pe procuror şi l-au 
ameninţat cu represalii. Grupul de 
protestatari s-a îndreptat apoi spre casa 
judecătorului, unde a procedat la aceleaşi 
intimidări. 'Iovarăşii lor au fost până la 
urmă eliberaţi; proprietarul de drept a 
rămas păgubit şi mai târziu a fost arestat” 
126. 

În loc să acţioneze pentru apărarea şi 
respectarea legii, ministrul justiţiei 
definitiva în 1946 subordonarea 
magistraţilor, care au fost puşi în primul 
rând să execute ordinele partidului 
comunist şi abia apoi să aplice litera legii: 
pe 20 aprilie 1946, la o conferinţă de presă, 
Lucrețiu Pătrăşcanu declara: „e o afirmaţie 
falsă că inamovibilitatea ar fi de natură 
constituţională! Guvernul decide şi 
tranşează această problemă!” In consecinţă, 


inamovibilitatea dispăruse: asupra 
statutului magistraţilor hotăra ministrul 
justiţiei, în acelaşi timp membru al CC al 
PCR127. 

După ce a dat aceste serioase lovituri 
vechiului corp al magistraților, între timp 
serios epurat de cei în dezacord cu măsurile 
de punere sub control politic a justiției, 
Pătrăşcanu anunţa pe 16 octombrie 1946 şi 
definitivarea transferului de competențe 
către Curțile Marţiale a cauzelor privind 
infracțiunile politice săvârşite de civili. 
Astfel, ocupaţia sovieto-comunistă deţinea 
pârghiile de  reprimare a opoziției 
democratice prin aparatul justiţiei. În 24 
noiembrie 1947, opera de infiltrare şi 
pervertire a puterii judecătoreşti de către 
comunişti era practic finalizată, prin votarea 
proiectului de lege pentru organizarea 
judecătorească. Lucrețiu Pătrăşcanu, 
autorul proiectului, declara la acea vreme: 
„prin prezenţa reprezentanţilor aleşi ai 
maselor muncitoare de la oraşe şi sate care 
devin judecători cu drept de vot hotărâtor în 
Tribunale şi Curți, justiţia devine într- 
adevăr populară” 128. În textul legii se 
afirma explicit: „judecătorii trebuie să apere 
interesele clasei muncitoare, să protejeze 


noua democraţie şi să pedepsească inamicii 
poporului”. Această „justiţie nouă”, după 
cum arăta la rândul său ministrul de interne 
Teohari Georgescu, „sprijinindu-se pe 
instituția asesorilor populari ce au la baza 
lor Constituția şi legile ce decurg din ea, 
loveşte cu necruțare nu numai în oficinele 
de spionaj şi în bandele de complotişti, dar 
şi în acele elemente exploatatoare care vor 
să împiedice construirea socialismului” 129. 

Independenţa justiţiei devenise în scurtă 
vreme o amintire. În primăvara anului 1948, 
toţi avocaţii au fost excluşi din barou, fiind 
reprimiţi doar cei aprobaţi de comisii 
dominate de comunişti. Baroul a fost 
înlocuit cu colegii de avocaţi, conduse de 
membri PCR, iar numărul avocaţilor a 
scăzut şi el drastic; în Bucureşti, acesta a 
ajuns de la 12.000 la numai 2000130. 

Fidel crezului său, Lucrețiu Pătrăşcanu a 
construit cu abilitate aparatul de justiţie 
care avea să cauţioneze crimele politice ale 
partidului comunist. Dar deşi a „reformat” 
justiţia, transformând-o într-o unealtă a 
luptei de clasă şi a construit cu abilitate 
justificările juridice ale represiunii, avea să 
fie el însuşi o victimă a acestei capcane. Se 
pare că „reforma justiţiei” nu a fost 


suficient de convingătoare pentru tovarăşii 
săi de la Bucureşti şi Moscova. Pătrăşcanu 
„deşi era crud, nu era îndeajuns de crud. A 
umplut închisori, dar nu destule... a 
executat criminali de război, dar nu 
suficienţi, a reprimat toate drepturile civile, 
dar nu cu destulă brutalitate” 131. Avea să 
cadă victimă a capcanei perfecte pe care o 
construise chiar el, nu atât datorită lipsei de 
zel, cât din pricina tainicelor raţiuni ale 
luptei pentru putere, din care ieşise înfrânt. 
In 23 februarie 1948 nu a mai fost reales în 
Comitetul Central al partidului, iar a doua zi 
într-un discurs rostit la Ateneu, 'leohari 
Georgescu îl înfiera pe Lucrețiu Pătrăşcanu 
drept neloial, laş şi trădător, acuzându-l că i- 
a protejat pe foştii criminali de război şi că 
a permis fuga peste hotare a unor 
„capitalişti”. Fără să fie invitat la prezidiu, 
dar prezent în sală la acea sărbătorire a 
creării Partidului Muncitoresc, fostul 
ministru asculta în tăcere acuzaţiile aduse. 
In 28 aprilie 1948 avea să fie arestat, 
condamnat la moarte şi executat, după o 
lungă anchetă, în urma sentinţei Colegiului 
Militar al Tribunalului Suprem din 14 aprilie 
1954. 

A justificat însă activitatea lui Lucrețiu 


Pătrâăşcanu ca ministru al justiţiei 
etichetarea sa drept „duşman al 
partidului”? A fost într-adevăr un „Saint 
Just” al cauzei, comunistul fără pată, bun 
patriot, aşa cum i-a fost acreditată 
imaginea, odată cu reabilitarea post- 
mortem din 1968? Afirmaţii făcute în mai 
multe rânduri în faţa anchetatorilor 
Securității la începutul anilor ’50 de către 
Iorgu Popescu, un fost magistrat 
militar132 închis după ce se descoperise că 
a torturat şi ucis în anchetă în timpul 
rāzboiului un student comunist, aruncă o 
lumină nouă asupra celor care au construit 
aparatul represiv comunist şi a culiselor din 
Justiţie şi Interne în anii instaurării 
regimului „democrat-popular”. Astfel, în 26 
iunie 1953 Iorgu Popescu acredita ideea 
„măsluirii” unor dosare de ilegalişti de către 
Teohari Georgescu şi Lucrețiu Pătrășcanu: 
„Atât dl. Pătrăşcanu, Teohari Georgescu cât 
şi alţii mai mici şi-au cerut dosarele din 
trecut, aflate în arhiva instanţelor militare, 
sub diferite pretexte. Cele cerute pentru a 
vedea cum s-au comportat unii mai mici din 
partid au fost restituite şi am văzut că s-au 
luat măsuri contra unora care nu au putut 
păstra conspirativitatea, ca şi în contra 


magistraţilor şi a poliţiştilor care i-au 
judecat sau cercetat. Nu s-au mai înapoiat 
dosarele celor mari şi nu s-au luat nici 
măsuri contra anchetatorilor sau 
magistraţilor în asemenea cauze decât mai 
târziu şi cu anumite menajamente, în cazul 
unor afaceri pe care le numeau, magistraţii, 
grefierii, arhivarii şi poliţiştii sau organele 
de informaţiuni afaceri sensibile (...) În 
aceeaşi ordine de idei, poate fi clarificată şi 
situaţia reală în dosare a domnilor 
Pătrăşcanu şi Teohari Georgescu. În orice 
caz, o toaletă s-a făcut acelor dosare” 133. 
Ca magistrat cu importante sarcini în 
orchestrarea primelor procese politice 
intentate adversarilor regimului „democrat- 
popular”, vorbind deci în cunoştinţă de 
cauză, Iorgu Popescu dădea drept exemplu 
„toaleta” pe care Marin Jianu, ministru 
adjunct al Ministerului Afacerilor Interne a 
făcut-o dosarului său de „ilegalist”, prin 
care fusese de fapt condamnat „pentru un 
caz banal de furt de bocanci” 134. 

In ştergerea trecutului, şi incendiile au 
dat o mână de ajutor celor interesați: 
accidental sau nu, au ars parte din arhivele 
SSI-ului, Tribunalului Militar şi ale Biroului 
îl de contraspionaj de la Marele Stat 


Major135, care ascundeau multe 
documente incomode pentru unii comunişti. 
Ca urmare, în aparatul de justiţie din 
vremea ministeriatului lui Pătrăşcanu se 
răspândise următoarea „circulară” nescrisă, 
citată tot de Iorgu Popescu: „nu avem 
informatori comunişti ai Sigurantei; puneţi 
răspunderea pe cei morţi”. Era Lucrețiu 
Pătrăşcanu printre cei interesați de 
camuflarea anumitor aspecte incomode din 
trecut? Iorgu Popescu îl suspectează: „De ce 
a fost dl. Pătrăşcanu cu domiciliul 
obligatoriu în timpul războiului într-o 
stațiune climaterică, la Poiana Țapului, în 
timp ce muncitori sau elevi, pentru un 
timbru cu Ajutorul Roşu, au fost 
condamnaţi?” 136, se întreba fostul 
magistrat, ca unul care participase înainte 
de 1944 direct la anchetarea de către SSI a 
unor comunişti. Totuşi, în interogatoriile la 
care Pătrăşcanu era supus de către ofițerii 
Securităţii chiar în timpul în care lorgu 
Popescu îi aducea aceste grave acuzaţii, nu 
s-au obţinut dovezi clare care să acuze 
vreun act de colaboraţionism. Ceea ce nu 
avea să împiedice însă condamnarea şi 
executarea lui137. 

Codul Penal - baza legala a 


represiunii comuniste 

La 27 februarie 1948 (după numai patru 
zile de la căderea în dizgrație a lui Lucrețiu 
Pătrăşcanu) era republicat Codul Penal138. 
Modificările aduse acestuia sub 
coordonarea fostului ministru al justiţiei au 
constituit baza legislativă prin care puterea 
judecătorească, substituită intereselor de 
clasă ale noului regim „democrat popular”, 
a pus la îndemâna Securităţii Poporului 
mijloace eficace de acţiune împotriva 
opozanților politici. Ulterior, în funcţie de 
necesităţile stabilite de aparatul represiv, s- 
au adus modificări ale acestei prime 
variante, care contraveneau chiar unor 
principii fundamentale de drept. În 
momentele premergătoare ale arestării 
demnitarilor fostului regim, a unor 
personalități politice din partidele istorice, a 
fruntaşilor legionari ori a foştilor poliţişti, 
jandarmi sau ofițeri de informaţii, s-au 
schimbat şi dispoziții generale ale Codului 
Penal. Aceste noi prevederi au încălcat 
îndeobşte principiul potrivit căruia o lege 
nu poate acționa retroactiv (în cazul unor 
fapte petrecute înainte de promulgarea ei) 
şi au dat Securității posibilitatea să 
efectueze valuri masive de arestări. 


Astfel, dacă în art. 1 din Dispoziţiile 
generale ale Codului Penal în varianta sa 
din 1948 se prevedea la alineatul 1 că 
„nimeni nu poate fi pedepsit pentru o faptă 
care în timpul când a fost săvârşită nu era 
prevăzută de lege şi nici condamnat la alte 
pedepse sau supus la alte măsuri de 
siguranţă”, prin Decretul nr. 187 din 30 
aprilie 1949139, acest alineat era 
reformulat, pierzându-şi esenţa, întrucât nu 
se mai menţiona principiul neaplicării 
retroactive a prevederilor penale. În urma 
modificării, Codul Penal stipula doar că 
„Legea penală are drept scop apărarea RPR 
şi a ordinii sale de drept împotriva faptelor 
periculoase pentru societate, prin aplicarea 
măsurilor de apărare socială faţă de 
persoanele care săvârşesc asemenea fapte” 
140. 

În Codul Penal din 1948, aplicarea 
retroactivă era dispusă explicit în cazul 
unor măsuri de siguranţă, care însoțeau sau 
înlocuiau pedepse penale (de la internarea 
în  ospicii, la stabilirea domiciliului 
obligatoriu, a interdicţiilor de a locui într-o 
anume localitate sau a o părăsi ş.a.), 
dispunându-se: „Legile care prevăd măsuri 
de siguranţă se aplică şi infracţiunilor 


comise anterior punerii lor în vigoare” 
(articolul 4). Acest paragraf a dus în urma 
aplicării sale abuzive la încălcarea unor 
norme fundamentale de drept, fiind primul 
pas într-un complex de măsuri care i-au 
urmat: prin emiterea decretelor, hotărârilor 
şi ordinelor MAI, s-a constituit „cadrul 
legal” în care instituţiile cu atribuţii 
represive au declanşat valurile de deportări, 
înfiinţarea de colonii de muncă şi stabilirea 
domiciliului obligatoriu, măsuri la care au 
fost supuşi aproximativ 150.000 de 
indezirabili ai regimului. 

Dacă în Codul Penal, varianta din 1948, 
se prevede în primul articol principiul 
neaplicării retroactive a pedepselor (cum 
am văzut însă, cu excepţia măsurilor de 
siguranţă), în varianta modificată prin 
Decretul nr. 187, din aprilie 1949, Titlul 2, 
Capitolul I privind aplicarea legii penale în 
timp nu se mai face nicio menţiune privind 
acest principiu de drept. Ulterior, cum vom 
arăta mai jos, el a fost chiar încălcat explicit 
în conţinutul unor decrete şi hotărâri care 
nu au fost date publicităţii. 

Paralel cu aplicarea retroactivă a unor 
măsuri, s-a trecut şi la o mai clară definire a 
caracterului de clasă al legislaţiei penale. 


Dacă în varianta Codului Penal din 1948 se 
stabilea la alineatul 2 al articolului 1 
pedepsirea faptelor „socialmente 
periculoase”, arătate la următorul paragraf 
ca „acele fapte care prin natura lor sau prin 
felul comiterii aduc atingere sau pun în 
primejdie siguranţa statului sau ordinea 
socială”, prin Decretul 187 din aprilie 1949, 
alineatul 3, textul era astfel reformulat: 
„Faptele considerate ca periculoase pentru 
societate pot fi pedepsite şi atunci când nu 
sunt anume prevăzute de lege ca 
infracţiuni”, urmând ca pentru incriminarea 
lor să fie utilizate dispoziţii legale pentru 
„infracțiunile asemănătoare”. Acest text 
oferea practic puteri discreţionare 
organelor de urmărire penală, fiind utilizat 
în speţă de către Securitate, care în 
anchetele sale a folosit din plin, sub 
coordonarea consilierilor sovietici „tehnica 
probelor indirecte” şi incriminarea „prin 
analogie” atunci când s-au stabilit 
infracțiunile. Textul a fost abrogat prin 
Decretul nr. 102 din 29 februarie 1956141, 
într-o perioadă în care autorităţile de la 
Bucureşti încercau să ţină pasul cu „spiritul 
Genevei”, dar lipsa sa a fost ulterior 
suplinită printr-o mai largă definire a 


obiectului legii penale. Astfel, în Codul 
Penal valabil de la data de 1 iunie 1958, 
articolul 1, care stabilea „legalitatea 
incriminării pedepsei şi măsurilor de 
siguranţă”, păstra definirea legii penale 
drept „apărătoarea RPR şi a ordinii sale de 
drept”, indicând ca fiind periculoase pentru 
societate „orice acţiuni sau omisiuni care 
aduc atingere structurii economice, sociale 
sau politice, ori siguranţei RPR, sau tulbură 
ordinea de drept statornicită de popor în 
frunte cu clasa muncitoare” 142. Esenţa 
sistemului penal din România acelor ani 
putea fi şi a fost definită atunci drept o 
„justiţie de clasă”, îndreptată făţiş, declarat, 
împotriva opozanților regimului, fiind un 
instrument de lucru la îndemâna poliţiei 
politice. 
* 


Principalele prevederi penale cu 
caracter represiv între 1948 - 1964 au fost 
cuprinse la Titlul I, Crime şi delicte în 
contra statului din Cartea a Il-a, Crime şi 
delicte în special, din Codul Penal al RPR. 
Cu modificări care ţin de cuantumul unor 
pedepse sau de lărgirea spectrului 
incriminărilor, acestea au rămas în general 
cu acelaşi conţinut în primele două decenii 


de regim comunist. Se poate sesiza totuşi o 
drastică  înăsprire, care a constat în 
creşterea atât a pedepselor, cât şi în cea a 
posibilităţilor de acuzare aflate la îndemâna 
organelor de cercetare penală ale 
Securităţii, operată prin Decretul 318 din 
1958143. Nu întâmplător, întrucât în acel an 
s-a petrecut retragerea trupelor sovietice 
din RPR, pedepse exemplare (fără excepţie, 
condamnarea la moarte), au fost prevăzute 
la Secțiunea I, inalta trădare, articolele 184 
- 188 şi 190 - 192, care incriminau crima de 
trădare de patrie, colaborare cu duşmanul 
pe timp de pace sau de război sau 
divulgarea de secrete privind capacitatea de 
apărare a ţării. Articolul 189 pedepsea tot 
cu moartea „actul incriminat îndreptat 
contra unui aliat cu care România luptă în 
comun” 144. Anterior, la aceleaşi articole 
din Codul Penal se prevedea ca maximum 
de pedeapsă munca silnică pe viaţăl45. 
Aceeaşi majorare de pedeapsă (de la muncă 
silnică la condamnarea la moarte) s-a operat 
prin Decretul 318 din 1958 în cazul 
articolului 194 dinăecțiunea IL Spionajul. 
Sunt prevăzute pedepse cu moartea pentru 
spionii străini prinşi pe teritoriul României, 
iar în paragraful următor al aceluiaşi articol 


este incriminată „transmiterea de secrete 
statelor străine, organizaţiilor 
contrarevoluţionare sau persoanelor 
particulare, când acestea sunt în serviciul 
unor puteri străine” 146. Acest text a fost 
introdus în Codul Penal prin Decretul nr. 
202 din 1953 la acea dată pedeapsa maximă 
prevăzută fiind de 25 de anil47. În urma 
Decretului nr. 318, ea a fost majorată la 
muncă silnică pe viaţă. Nu numai divulgarea 
de secrete era drastic pedepsită, ci şi cea a 
unor date care „nu sunt destinate 
publicităţii”, fără a intra în categoria 
secretelor de stat, sau chiar, pur şi simplu, 
transmiterea de orice fel de alte documente 
şi informaţii care „ar putea duce la 
subminarea regimului democrat popular”, 
faptă pasibilă de închisoare până la 15 ani 
(Decretul nr. 202/1953), majorată la 25 de 
ani prin Decretul nr. 318. Acest text de lege 
dispunea ca tentativa să fie pedepsită la fel 
ca şi fapta consumată, sancţionând drastic 
şi refuzul de a se întoarce în ţară al unui 
funcţionar cu „însărcinare de stat sau de 
interes  obştesc” plecat în străinătate 
(pedeapsa putea ajunge până la 25 de ani 
închisoare, fiind însoţită de confiscarea 
averii şi interzicerea unor drepturi), în cazul 


în care acesta nu era condamnat la moarte 
în contumacie pentru trădare.148. 

Foarte des utilizate în condamnarea 
opozanților politici ai regimului în anii de 
maximă represiune (între 1948 - 1952 şi 
1957 - 1959) au fost art. 207 - 218 
din Capitolul II privind Crime şi delicte 
contra siguranței interioare a statului, 
grupate în Secțiunea I Atentatul şi 
complotul contra ordinii constituționale şi 
sociale a RPR, Secțiunea I bis, Subminarea 
economiei naționale şi sabotajul 
contrarevoluționar şi Secţiunea II Alte 
crime şi delicte în contra siguranţei 
interioare a statului. Articolele din 
conținutul acestui capitol al Codului Penal 
al RPR au fost fie adăugite prin Decretul nr. 
202/1953, fie modificate în sensul înăspririi 
pedepselor prin Decretele nr. 318/1958 şi 
nr. 1/1959. Evoluția în timp a prevederilor 
penale care incriminează acţiunile 
îndreptate „contra siguranţei interioare a 
statului” este sugestivă. 

Articolul 207, care pedepseşte actele de 
teroare a avut în prima sa variantă din 1948 
o formulare mai puţin impregnată de 
spiritul „ascuţirii luptei de clasă”. Se stipula 
că acela care comite „acte violente” sau 


instigări „în scop de a schimba forma 
constituţională a RPR” este vinovat de 
„crima de surpare a ordinii constituţionale”, 
prevăzând pentru această infracţiune 
pedepse cu închisoarea între 5 - 10 ani şi 
degradare civică de la 3 la 5 ani. Prin 
Decretul nr. 318/1958, actele violente devin 
„acte de teroare”, fiind pedepsite cu 
moartea şi confiscarea averii. Se adaugă 
două noi alineate, care prevăd sancţionarea 
cu muncă silnică de la 5 la 25 de ani şi 
degradare civică vreme de 10 ani pentru 
„ameninţarea cu săvârşirea unor acte de 
teroare împotriva vieții, integrității 
corporale ori a sănătăţii membrilor 
organelor de stat sau a persoanelor care 
desfăşoară o activitate cu caracter obştesc, 
comisă în legătură cu activitatea acestora”, 
respectiv cu închisoare corecțională între 3 
şi 12 ani şi interdicţie corecțională de la 1 la 
5 ani pentru „orice altă ameninţare sau 
defăimare a persoanelor arătate la alineatul 
precedent, comisă prin orice mijloace” 149. 
În fine, prin Decretul 1 din 1959150 s-a 
stipulat ca tentativa de săvârşire a actelor 
de terorism din primul paragraf al 
articolului 207 să fie pedepsită la fel ca şi 
fapta consumată. Practic, forma în care a 


operat în 1958 - 1959 acest articol al 
Codului Penal a împins protejarea 
sistemului şi a nomenclaturii la apogeu, 
dând frâu liber Securităţii în depistarea a 
sute de „organizaţii teroriste” şi mii de 
„acte de teroare”, a căror periculozitate faţă 
de sistem era vădit exagerată sau chiar 
inexistentă. 

O armă redutabilă împotriva opozanților 
regimului sau a celor care, fără să se opună 
comunismului, nu îi apreciau, mai mult sau 
mai puţin deschis, ţelurile şi mijloacele, s-a 
dovedit a fi complexul de incriminări 
prevăzute în paragrafele articolului 209. 
Acest articol care pedepsea „uneltirea 
contra ordinii sociale” a suferit practic cele 
mai numeroase modificări faţă de forma sa 
iniţială, ajungând în anii de intensificare a 
represiunii un instrument penal foarte des 
folosit în formularea „concluziilor de 
învinuire” de către anchetatorii Securității. 
În primul Cod Penal al RPR din 1948, 
uneltirea nu a fost considerată o crimă, ci 
un delict, ceea ce automat modifica regimul 
pedepsei: se putea administra doar 
închisoare corecțională, o formă de detenție 
mult mai uşoară. Erau socotite delicte de 
uneltire contra ordinii sociale şi pedepsite 


ca atare următoarele infracţiuni: 
propovăduirea prin viu grai a schimbării 
formei de guvernământ (închisoare de la 6 
luni la 3 ani şi interdicţie corecțională de la 
1 la 3 ani), propaganda pentru răsturnarea 
violentă a ordinii în stat, constituirea de 
asociaţii secrete în acest scop, sau stabilirea 
de legături cu persoane şi asociaţii din 
străinătate în scopul uneltirii (fapte pentru 
care se prevedea închisoare corecțională de 
la 3 la 7 ani şi interdicţie corecțională de la 
3 la 5 ani). În finalul articolului, prin 
alineatele 3 şi 4 erau incriminate iniţierea şi 
participarea la „organizaţii de tip fascist, 
politice, militare şi paramilitare”, respectiv 
propaganda în favoarea acestora - pentru 
care se riscau pedepse de la 3 la 10 ani 
închisoare corecțională în cazul 
propagandei, sau muncă silnică între 15 şi 
25 de ani pentru iniţiere sau participare. 
Prin Decretul nr. 469 din 1957151 s-au 
modificat aceste prevederi. S-a renunţat la 
calificarea uneltirii drept delict, ea fiind 
socotită în noul text infracţiune, iar 
pedepsele au fost substanţial majorate. 
Textul prevedea de astă dată ca iniţierea, 
constituirea sau participarea la organizaţii 
sau asociaţii care urmăresc „schimbarea 


ordinii sociale existente în stat sau a formei 
de guvernământ democratice” să fie 
sancţionate cu muncă silnică de la 15 la 25 
de ani şi degradare civică pe o durată de 5 
până la 10 ani. Propaganda în favoarea unei 
asemenea organizații sau sprijinul de orice 
natură acordat membrilor ei se pedepsea, 
conform alineatului 2, cu închisoare 
corecțională între 3 şi 10 ani, urmată de o 


interdicție corecțională de 3 - 5 ani. 
Tentativa se pedepsea ca şi fapta 
consumată. Ulterior, prin Decretul 


318/1958, s-a introdus un nou alineat la 
acest punct, prin care se pedepseau cu 
muncă silnică între 5 şi 25 de ani, urmată 
de degradare civică pe timp de 10 ani 
„formele de agitaţie care au avut ori au 
putut avea urmări deosebit de grave”, iar 
prin Decretul 212/1960 a fost incriminat 
faptul, la fel de drastic pedepsit, „de a lucra 
prin mijloace violente, pentru a produce 
teroare, teamă, ori dezordine publică, cu 
scop de a schimba ordinea economică sau 
socială din România”. 

Cea mai substanțială adăugire a 
prevederilor penale de la art. 209 s-a făcut 
prin Decretul nr. 202 din 1953, când s- 
a introdus Secțiunea 1 bis, care condamna 


subminarea economiei naţionale şi sabotajul 
contrarevoluţionar. Prin art. 209 indice 1, 
aceste acte, săvârşite în instituţii sau 
întreprinderi de stat „În Scop 
contrarevoluţionar, în folosul foştilor 
proprietari sau organizaţiilor capitaliste 
interesate” se pedepseau cu muncă silnică 
între 5 şi 25 de ani şi confiscarea totală ori 
parţială a averii. Când consecinţele au fost 
ori ar fi putut fi grave, se putea dispune 
pedeapsa maximă: condamnarea la moarte. 
Cu aceleaşi pedepse dure se sancţionau prin 
art. 209 indice 2 şi art. 209 indice 3 
distrugeri sau degradări „în scop 
contrarevoluţionar”, de orice natură, 
săvârşite în instituții şi unități ale economiei 
naţionale, respectiv  „neîndeplinirea cu 
ştiinţă sau îndeplinirea voit neglijentă a 
anumitor obligaţii”, socotită, în cazul în care 
submina într-un fel sau altul regimul de 
„democraţie populară”, „sabotaj 
contrarevoluţionar”. Prin art. 209 indice 4, 
tentativa se pedepsea ca şi fapta 
consumată 152. 

În 1958, cu Decretul nr. 318, din 
conţinutul tuturor articolelor care 
incriminau subminarea economiei naţionale 
şi sabotajul s-a eliminat sintagma „în scop 


contrarevoluţionar”, ceea ce a uşurat 
simţitor activitatea anchetatorilor 
Securităţii de „dovedire” a acestor fapte şi a 
lărgit serios aria persoanelor incriminate. 
Pe lângă aceste infracţiuni de subminare a 
economiei sau sabotaj, anchetatorii mai 
aveau la îndemână şi încadrările penale de 
la Titlul 3 bis, care priveau unele infracţiuni 
contra sistemului economic al RPR. La 
paragrafele art. 268, se prevedeau pedepse 
cu închisoarea ajungând până la 5 ani, 
amenzi usturătoare şi confiscări de bunuri 
chiar pentru infracţiuni mărunte, cum ar fi 
„lipsa de grijă gospodărească”, producţia 
„de proastă calitate, neterminată sau fără 
respectarea normelor”, „degradarea din 
nesocotinţă, neprevedere sau uşurinţă a 
tractoarelor” sau o lipsă de interes similară 
în tratarea vitelor din gospodăriile agricole 
de stat ori colective, nepredarea la timp a 
cotelor de produse agricole, nerespectarea 
planurilor de însămânţări ş.a. Acest articol 
din Codul Penal îşi regăseşte în mare parte 
din prevederi obârşia în legislaţia sovietică 
din vremea colectivizării, inspirată la rândul 
ei de unul dintre avertismentele lansate de 
Stalin la adresa colhoznicilor: „Vi se cere 
doar să munciţi cinstit, să apăraţi bunurile 


colhozului, să aveţi grijă de tractoare şi de 
maşini, să vă îngrijiţi de cai, să aduceţi la 
îndeplinire sarcinile trasate de statul 
muncitorilor şi al ţăranilor, să întăriți 
colhozul şi să-i expulzați pe chiaburi şi pe 
acoliții lor, dacă s-au strecurat printre voi” 
153. 

Actele de răzvrătire sau instigare la 
răzvrătire erau sancţionate drastic prin art. 
210 - 212, ca şi actele de rebeliune, 
prevăzute şi pedepsite de art. 258 - 262154. 
Restul prevederilor părţii speciale din Codul 
Penal privind infracțiunile „contra 
siguranţei interioare a statului” priveau 
uzurparea de funcţii sau infracțiuni 
săvârşite de funcţionari ai statului, ofensa 
adusă drapelului sau „delictul contra 
siguranţei statelor străine, dreptului păcii şi 
bunelor relaţii internaţionale”. 

Severitatea cu care erau pedepsite 
formele de opoziție faţă de regimul 
„democrat popular” nu se regăseşte în cazul 
infracţiunilor de drept comun. Spre 
exemplu, asocierea în vederea comiterii 
unor crime sau delicte de drept comun era 
pedepsită prin articolul 315 doar cu 
închisoare corecțională de la 2 la 6 ani. În 
aceeaşi ordine de idei, existau mari 


diferenţe în modul de pedepsire a furturilor; 
în cazul în care un furt se producea în 
dauna avutului obştesc, pedeapsa ajungea 
la 12 ani, iar prin Decretul nr. 446 din 21 
septembrie 1957, promovat în timpul unei 
noi ofensive pentru realizarea colectivizării, 
se prevedea, pe lângă pedeapsa cu 
închisoarea, confiscarea totală a averii în 
cazul unor furturi de cereale „săvârşite fie 
pe câmp, fie în orice alte locuri” 155. 
Aceasta, în vreme ce un hoţ învinuit de furt 
calificat în dauna avutului privat putea fi 
condamnat la un maximum de 5 ani de 
închisoare corecțională. Lipsa posibilităţii 
de individualizare a pedepselor şi 
diferenţele mari ale cuantumului de 
pedepse între furtul de la stat şi cel în 
dauna unei persoane private a dat naştere 
la aberaţii judiciare semnalate şi la nivelul 
conducerii superioare a partidului, dar fără 
succes: „Nu demult, un ţăran de la Calafat a 
primit pentru că a furat un borcan de 6 lei, 
6 luni de închisoare, iar unuia care a furat 
sute de mii de lei, i se dă tot 6 luni. Eu 
consider că dacă pedeapsa nu este în raport 
cu vina nu este bine”, afirma în dezbaterile 
Plenarei CC A PMR din martie 1956 
Gheorghe Vasilichi156. Dar constatarea a 


rămas fără efect în plan juridic. 

Formulările tuturor incriminărilor 
ofereau mari posibilităţi de acţiune a 
Securităţii împotriva oricărei forme de 
dizidenţă, fie ea chiar pasivă. Cu atât mai 
mult, cu cât prin art. 228 era pedepsită 
penal omisiunea denunţului. Acuzaţia a fost 
preluată din Codul Penal sovietic, ea fiind 
inspirată practic de celebra frază a lui 
Lenin, care spune că un bun comunist 
trebuie să fie în acelaşi timp un bun 
„cekist”. În prima formă a Codului Penal din 
1948 era pasibil de închisoare corecțională 
de la 1 la 2 ani cel care a omis să denunțe 
„când încă era timpul de a se împiedica 
consumarea faptului”, pregătirea unui 
complot (prevăzut şi pedepsit de art. 227) 
sau a actelor violente îndreptate împotriva 
regimului, stabilite la art. 207. Denunţarea 
faptelor „înainte de a fi descoperite şi în 
timp util, astfel ca să fie împiedicată 
consumarea” ducea la absolvirea de vină, 
iar cel ce după descoperirea faptei înlesnea 
arestarea complicilor, putea fi iertat de o 
jumătate din pedeapsă. 

Prin Decretul nr. 469 din 30 septembrie 
1957, s-a extins incrminarea omisiunii şi 
asupra celor care nu denunţau actele de 


uneltire contra ordinii sociale, prevăzute de 
art. 209 indice 1, pedeapsa fiind majorată la 
un cuantum cuprins între 2 şi 7 ani 
închisoare corecțională şi interdicție 
corecțională între 1 şi 5 ani. După numai 
câteva luni, în plin val de arestări dezlănţuit 
de Securitate, prin Decretul nr. 318 din 21 
iulie 1958 s-a stabilit că erau culpabili de 
omisiune de denunţ şi cei care nu au adus la 
cunoştinţa „organelor competente” 
pregătirea actelor de subminare a 
economiei naţionale sau sabotaj, pedeapsa 
fiind şi ea majorată: închisoare corecțională 
între 3 şi 10 ani. Mai mult, se stipula că 
„actele pregătitoare” ale omisiunii 
denunţului „se pedepsesc ca şi infracţiunea 
consumată”, iar prin art. 230 alineatul 2 
primeau aceeaşi pedeapsă cu făptuitorii 
„complicii, tăinuitorii şi cei care vor fi 
favorizat pe infractori”. Totodată, începând 
cu 1957, art. 228 conţinea invitaţii mult mai 
deschise la delaţiune şi colaborare cu 
organele represive faţă de cele prevăzute în 
Codul Penal din 1948. Astfel, prin Decretul 
nr. 469 s-a dispus să fie scoase de sub 
urmărire penală „persoanele care, mai 
înainte de orice urmărire, vor fi înştiinţat 
autorităţile competente sau care, chiar după 


ce culpabilii au fost descoperiţi sau s-a după 
ce s-a început urmărirea, au înlesnit 
arestarea acestora”, iar prin Decretul nr. 
1/1959 „generozitatea” organelor în cazul 
denunţătorilor avea să se extindă, în urma 
introducerii articolului 231: „nu se 
pedepsesc acei care, făcând parte dintr-un 
complot, îl denunță autorităților, mai înainte 
de a fi fost descoperit şi de a se fi început 
săvârşirea faptei proiectate”. In acelaşi text 
de lege, incriminarea omisiunii de denunţ 
de la art. 228 a fost practic extinsă asupra 
nedenunțării tuturor infracţiunilor cu 
caracter politic, iar la pedeapsa 
condamnării cu închisoarea de la 3 la 10 ani 
s-a adăugat şi o interdicţie corecțională 
între 1 şi 5 ani. 

În finalul acestei prezentări comparative 
a modului în care a evoluat legislaţia în 
materie penală157, se poate concluziona că, 
începând cu art. 207 care pedepsea actele 
de teroare care amenințau să răstoarne 
„ordinea socială a RPR” şi încheind cu art. 
231, care îi iartă de pedeapsă pe 
denunţători, prevederile cu caracter public 
cuprinse în Codul Penal şi diversele decrete 
care l-au modificat sau completat au oferit 
organelor represive ale Securităţii o largă 


paletă de acţiune împotriva celor pe care 
regimul comunist i-a identificat drept 
duşmani ai stabilităţii şi perpetuării sale. Pe 
parcursul dobândirii experienţei în 
exercitarea puterii, în acţiunea permanentă 
de consolidare a ei, autorităţile comuniste 
au detaliat baza legislativă penală a 
represiunii,  prevăzând măsuri drastice 
împotriva oricărei forme de  dizidenţă. 
Securitatea, ca instituţie abilitată să 
exercite reprimarea, avea astfel la 
îndemână toate mijloacele de a trece la 
pedepsirea celor pe care îi socotea 
susceptibili de a fi complotat împotriva 
regimului, sau chiar de a se fi gândit la 
aceasta. Pedepsele erau supradimensionate 
în raport cu faptele, pentru că prin 
administrarea lor nu se urmărea doar 
încarcerarea sau uciderea presupuşilor 
vinovaţi, ci şi intimidarea celor rămaşi 
liberi, câtă vreme se dovedeau supuşi. 
Măsurile cu caracter penal împotriva 
opoziţiei anticomuniste nu au ajuns să 
satisfacă însă nevoile Securităţii, stânjenită 
în primul rând în acţiunile represive de 
faptul că acestea trebuiau cauţionate de 
instanţe de judecată. Divergenţe între 
magistrați, care, cu toate măsurile radicale 


de traansformare a instanţelor în „Tribunale 
ale poporului” aveau totuşi în vedere 
apărarea legalităţii şi respectau dreptul la 
apărare al inculpaţilor, ţinând uneori cont 
de aceasta şi aplicând sentinţe mai mici 
decât cele dorite de aparatul Ministerului 
Afacerilor Interne s-au făcut nu o dată 
simţite. Conducerea de partid a s-a arătat 
mult mai satisfăcută de rezultatele 
represiunii atunci când în 1946, în timpul 
cât a lipsit Pătrăşcanu, plecat la Conferinţa 
de Pace de la Paris, locul i-a fost ţinut de 
Teohari Georgescu. Când acesta a cumulat 
funcţia de ministru de interne şi de justiţie, 
„cu totul altfel a fost privită justiţia şi 
magistratura, cu totul altfel procedau 
[magistraţii], procesele de atunci cu totul 
altfel au fost rezolvate şi altul era răsunetul 
în opinia publică. Fiecare simţea o mână 
forte, simţea că tov. Teo îşi impunea punctul 
de vedere şi obliga pe magistrați să rezolve 
problemele aşa cum cereau interesele 
masei”, constata la o şedinţă a Biroului 
Politic din 9 septembrie 1947 Chivu Stoica. 
Meritele lui Teohari nu se opreau aici: „dacă 
Teo n-ar fi introdus în jandarmerie, în poliţie 
elemente populare, nu ştiu unde am fi ajuns 
astăzi. El a călcat peste statute şi legi, a 


mers pe o linie revoluţionară şi a avut bune 
rezultate în aparatul de stat al Internelor 
care se întăreşte, pe care poţi să te bizui şi 
care trimite pe oamenii pe care Justiţia nu-i 
condamnă, în lagăre” 158, constata acelaşi 
Chivu Soica. Într-adevăr, pentru a ocoli 
procedura penală clasică şi a completa 
paleta de acţiuni ale poliţiei politice 
împotriva „duşmanilor regimului de 
democraţie populară”, Ministerul Afacerilor 
Interne a inspirat începând din 1949 un 
complex de măsuri cu caracter secret care 
au permis lărgirea acţiunilor represive 
independent de deciziile justiţiei. 

Legislaţia  represiva cu caracter 
secret 

Legislaţia penală, cuprinsă în Codul 
Penal şi în legile speciale sau decretele 
publicate  îmbuletinul Oficial care l-au 
modificat şi completat în primele două 
decenii a fost adăugită cu o serie de măsuri 
legislative de natură să contureze mai exact 
cadrul de acţiune şi să mărească eficienţa 
organelor represive. Acestea au constat în 
aşa-numite măsuri administrative luate de 
către organele Ministerului Afacerilor 
Interne asupra unor categorii de persoane, 
în baza unor decrete şi hotărâri ale 


Consiliului de Miniştri care au avut în 
majoritatea lor un caracter secret. 
Secretizarea acestor măsuri represive a fost 
întreprinsă din mai multe raţiuni. Mai întâi, 
ele veneau în contradicţie cu prevederile 
constituţionale care enunţau (chiar dacă 
formal) drepturile şi libertăţile 
cetăţenilor159, pe care le încălcau în mod 
flagrant, dar şi cu declaraţiile pompoase ale 
autorităţilor comuniste privind libertatea 
care domnea în România. În Raportul 
asupra proiectului de Constituţie a RPR, 
prezentat în faţa Marii Adunări Naţionale la 
23 septembrie 1952, Dej afirmase: 
„Libertatea de conştiinţă, libertatea 
cuvântului, libertatea presei, libertatea de 
organizare etc, sunt înscrise la loc de cinste 
în proiectul de Constituție” 160, declarație 
care ar fi fost contrazise flagrant, dacă 
textele unor Hotărâri ale Consiliului de 
Miniştri privind măsurile administrative ar 
fi fost făcute publice. 

Pe de altă parte, imaginea ţării, 
transformată într-un imens gulag de către 
regimul „democrat popular”, deja evocată în 
numeroase mărturii publicate în occident de 
către presa străină şi de cea română din 
exill61 sau rostite la posturile de radio 


străine în limba românăl62 ar fi fost 
fundamentată oficial chiar de autorităţile 
din RPR, dacă aceste măsuri ar fi fost 
cunoscute. Prin publicitarea unor decrete, 
hotărâri ale Consiliului de Miniştri şi ale 
MAI sau simple decizii ministeriale ale 
şefilor Securităţii, în baza cărora sute de mii 
de oameni au fost afectaţi de internarea în 
lagăre, deportări, fixarea de domiciliu 
obligatoriu sau confiscări de bunuri, fără ca 
toate aceste victime să fi făcut obiectul unei 
decizii judecătoreşti în acest sens, regimul 
de la Bucureşti ar fi dezvăluit astfel 
mijloacele represive de multe ori cu un 
caracter vădit arbitrar prin care îşi asigura 
stabilitatea. Sistemul ar fi fost nevoit astfel 
să se liberalizeze, sau, în caz contrar, mai 
ales în noul context internaţional al primilor 
paşi de „dezgheţ” al relaţiilor est-vest, 
România, semnatară a Convenţiei de la 
Geneva şi admisă în 1955 ca membru al 
Naţiunilor Unite, ar fi fost pusă într-o 
situaţie  delicată163. Din aceste motive, 
asupra unei bune părţi a legislației 
represive care a stat la baza acţiunilor 
Securităţii s-a păstrat un secret desăvârşit. 
Chiar Codul Penal, o lege publică în 
esenţa ei, a fost modificat prin adăugirea 


unui articol care nu a fost niciodată 
publicat. Decretul cu nr. 62 din februarie 
1955 a „completat” Codul Penal cu art. 193 
indice 1. În textul acestui articol era 
incriminată „activitatea intensă contra 
clasei muncitoare sau a mişcării 
revoluţionare, desfăşurată într-un post de 
răspundere în aparatul de stat sau într-un 
serviciu secret pe timpul regimului 
burghezo-moşieresc”, pedepsită cu temniţă 
grea pe viaţă şi confiscarea totală a averii. 
Al doilea paragraf stipula: „Dacă fapta 
prevăzută în alineatul precedent a fost 
săvârşită într-un alt post decât într-unul de 
conducere, pedeapsa va fi de detenţiune 
grea de la 5 la 25 de ani şi confiscarea 
totală ori parţială a averii”. În baza 
prevederilor citate, nepublicate în nicio 
ediţie a Codului Penal, „au fost judecaţi şi 
condamnaţi în 1955 - 1956 foşti angajaţi ai 
Poliţiei, Siguranţei şi Serviciului Secret, 
arestaţi în anii 1948 - 1950” 164. În unele 
cazuri  cercetate165, s-au pronunţat 
retroactiv pedepse egale cu perioada de 
detenţie, ceea ce indică „legalizarea” unor 
abuzuri (lungi detenţii fără proces), în 
contextul politic care a urmat Conferinţei de 
la Geneva din 1955. Edificator pentru 


natura regimului comunist rămâne faptul că 
această tentativă de intrare în legalitate s-a 
făcut însă prin încălcarea unei norme 
juridice fundamentale, care nu permite 
administrarea unor pedepse prevăzute de 
lege săvârşite înainte de data intrării 
acesteia în vigoare. Bineînţeles, toate 
procedurile penale care au urmat 
Decretului nr. 62 din 1995 s-au aplicat şi ele 
în regim secret. 

Completând legislaţia penală, o serie de 
măsuri legislative cu caracter secret au 
oferit Securităţii posibilitatea de a constitui 
în Republica Populară Română un adevărat 
„Arhipelag Gulag”, după expresia 
consacrată de cunoscutul scriitor Alexandr 
Soljeniţin care au avut la bază modelul 
sovietic. O descriere a sistemului lagărelor 
din URSS conturează un tablou reîntâlnit în 
România anilor '50, în urma aplicării unei 
largi arii de măsuri aşa-numite „de 
siguranţă”:  „Arborând stindardul igienei 
sociale, statul înțelege să vindece 
societatea, să curețe şi sā reeduce. 
Gângăniile dăunătoare sunt adunate, în 
valuri succesive... Sunt loviți mai întâi 
diferiţii marginali care ameninţă hegemonia 
politică, ideologică, culturală, socială a 


partidului şi a conducerii sale. Se reduce 
opoziţia politică şi religioasă, se stârpesc 
agitația muncitorească şi răscoalele 
ţărăneşti, se  colectivizează satele, este 
suprimat şomajul, suprimându-se şomerii. 
Cu fiecare dezinsecţie, lagărele se extind. 
Ele îndreaptă, ele extermină. Totul este 
adunat aici: opozanți conştienţi sau 
presupuşi, credincioşi  fervenţi, savanți 
sobri, hoţi de cartofi, borfaşi, ţărani 
amărâţi, bandiți. Pentru a scoate la lumină 
societatea sa, statul produce lagărele” 166. 
Această practică a sistemului represiv 
comunist a fost de regulă asociată cu 
numele lui Stalin, dar „adevăratul părinte al 
execuțiilor, al terorii în masă şi al organelor 
aflate deasupra statului” 167 a fost Lenin, 
care a ordonat pentru prima oară 
internarea în lagăre chiar a unui mare 
număr de femei şi copii în timpul războiului 
civil, pe parcursul represaliilor sălbatice 
îndreptate împotriva cazacilor. 
Administraţia de Stat a Lagărelor din URSS 
(prescurtat GULAG) avea să capete 
începând cu anii '30 dimensiuni gigantice. 
Aşa cum reiese din Nota de studiu nr. 
00680015 din 14 decembrie 1967 întocmită 
la Serviciul C al Consiliului Securităţii 


Statului1 68, copiindu-se modelul sovietic, s- 
au instituit cu începere din 1949 măsuri de 
dislocare şi fixare de domiciliu obligatoriu, 
internare în colonii şi unităţi de muncă şi 
fixare de loc de muncă obligatoriu a unor 
categorii de persoane care, fără să poată fi 
incriminate penal, făceau obiectul unor 
dispoziţii cu caracter represiv care aveau ca 
bază actele normative emise de Marea 
Adunare Naţională sau Consiliul de Miniştri, 
dar şi simple hotărâri şi dispoziţii ale 
MAI169. 

Deportarile şi domiciliul obligatoriu 

Primele măsuri luate de autorităţile 
comuniste din România în afara cadrului 
stabilit de prevederile penale au constat în 
impunerea strămutării unor categorii de 
persoane socotite potenţial ostile pe baza 
apartenenţei la o anumită categorie socială 
de la vechile domicilii, de cele mai multe ori 
supuse confiscării, şi trimiterea lor sub pază 
în alte localităţi urbane sau rurale, stabilite 
de câtre autorităţi. Primele victime ale 
deportărilor au fost „exponenţii fostelor 
clase exploatatoare”. Deportarea lor era 
actul final dintr-un planul mai larg de 
acţiune îndreptat de comunişti împotriva 
claselor „foste expolatatoare”, care 


debutase prin valuri de arestări. După cum 
explica în 15 septembrie 1952 'Teohari 
Georgescu, „împotriva  capitaliştilor şi 
moşierilor au fost luate începând de la 6 
martie 1945 şi mai accentuat după 
expropriere măsuri. Astfel, un mare număr 
de foşti exploatatori au fost arestaţi ca 
criminali de război, sabotori, activitate 
duşmănoasă, pentru că au avut posturi de 
răspundere în regimul burghezo-moşieresc, 
ca foşti conducători ai partidelor burgheze 
sau pentru alte motive” 170. Deportările şi 
stabilirea domiciliului obligatoriu în 
localităţi fixate de autorităţi au fost aplicate 
în cazul celor care, făcând parte din această 
categorie damnată a „exploatatorilor”, nu 
au putut fi închişi pentru vreo culpă penală. 
Singura consolare rămânea faptul că 
această pedeapsă, cu tot calvarul şi 
destinele distruse pe care l-a atras după 
sine, era cea mai mică în arsenalul represiv 
comunist. 

1949: deportarea „moşierilor” şi a 
țăranilor răsculați din Crişana 

„Moşierii” au fost prima categorie 
supusă de autorităţi unor măsuri aşa-zis 
„administrative” speciale, în consonanţă cu 
politica represivă stalinistă. Ele au fost 


aplicate ca urmare a Decretului nr. 256 din 
1 martie 1949171, prin care au fost trecute 
„în proprietatea statului, ca bunuri ale 
întregului popor exploatările agricole 
moşiereşti (...) cu întreg inventarul viu, 
mort şi clădiri”. Art. 3 lăsa totuşi foştilor 
proprietari „obiectele de uz personal şi 
casnic” şi alimentele „necesare consumului 
propriu”. După o zi, Decretul nr. 83172 din 
2 martie stabilea pedepse drastice pentru 
proprietarii care aveau să se opună „prin 
orice mijloace” acestor confiscări, pedepsiţi 
cu închisoare între 5 şi 15 ani, ca şi pe cei 
care „vor tăinui, vătăma, distruge, înstrăina, 
muta sau micşora” propriile bunuri, 
devenite peste noapte ale statului. Cu 
închisoare între 3 şi 12 ani şi amendă între 
25.000 şi 200.000 lei erau pedepsiţi 
funcţionarii publici sau împuterniciţii care 
„Du vor executa sau vor împiedica 
executarea însărcinărilor ce le revin”. 
Operaţiunea de expropriere, derulată în 
noaptea de 2 spre 3 martie 1949, la care au 
participat echipe mixte de Miliție şi 
Securitate care i-au secondat pe activiştii 
locali „împuterniciţi” nu s-a derulat fără 
incidente. Totuşi, la finalul ei, „foştii 
moşieri” împreună cu familiile au fost scoşi 


din locuinţe, deportaţi şi supuşi unui regim 
de domiciliu obligatoriu pe timp nelimitat, 
în diferite localităţi din ţară. Cu toate că 
printr-o hotărâre ulterioară din 1954 se 
limita durata domiciliului obligatoriu la o 
perioadă cuprinsă între 6 luni şi 5 anil7/3, 
aceştia nu s-au mai putut întoarce la casele 
lor, fiind obligaţi să rămână în locurile de 
deportare fixate de autorităţi. „După 
expropriere - arăta ulterior  leohari 
Georgescu - nu au fost fixate anumite zone 
sau oraşe pentru cei expropriaţi. S-au 
stabilit fie unde au găsit de lucru, fie unde 
aveau rude. Operația de scoatere din oraşe 
şi centre industriale a început în 1950. Aşa 
au fost scoase aceste elemente din 
Hunedoara, Reşiţa, Valea Jiului, Oraşul 
Stalin şi au fost îndrumați înspre oraşe 
neindustriale” 174. 

Rapoarte ulterioare ale Securităţii, din 
1967 - 1968175 acreditau ideea potrivit 
căreia această măsură ar fi afectat doar 
„2000 de familii cu aproximativ 3.000 
persoane”. In realitate, aşa cum reiese 
tocmai din arhivele Securităţii, numărul 
celor care au avut de suferit de pe urma 
„desfăşurării acțiunii de desăvârşire a 
reformei agrare” a fost mult mai mare: un 


raport176 înaintat de conducerea DGSP 
Direcţiei  Organizatorice a Comitetului 
Central arată că în urma operaţiunii de 
expropriere, pregătită în cel mai mare 
secret şi desfăşurată pe tot cuprinsul ţării în 
noaptea de 2 martie 1949 la ora 3, au fost 
supuşi evacuării „2972  moşieri, 3744 
membri de familie, 363 administratori, 725 
alte persoane”, deci în total 7804 oameni, 
mai mult decât dublul cifrei acreditată de 
Securitate în 1968. Operaţiunea „s-a făcut 
cu o sălbăticie care e dezolantă pentru orice 
om care ţine să respecte pe oameni! Oricât 
de oribile ar fi fost ordinele, cei care le 
aplicau aveau latitudinea să le execute cu 
un dram de omenie. Dacă n-au făcut-o, ecă 
s-a stins orice simţire mai bună în oameni. 
La unii din ură, la alţii din servilism şi 
fricã”, nota un contemporan al 
evenimentelor177. 

În 1949, deportarea a fost utilizată ca 
măsură punitivă şi împotriva ţăranilor din 
Crişana, care s-au răsculat în vara acelui an. 
In judeţele Arad şi Bihor, ca urmare a unor 
ample mişcări ţărăneşti din lunile iulie şi 
august ale anului 1949, s-au organizat 
ample acțiuni represive, revoltele fiind 
înăbuşite prin intervenția violentă a 


trupelor de Securitate. Într-un „studiu 
informativ asupra acţiunilor 
contrarevoluţionare chiabureşti” din zonă, 
întocmit la 12 august 1940, la capitolul 
„Reprimarea acțiunilor”, se dispunea 
organizarea unor comandamente unice la 
Oradea şi Arad, cu misiunea de a „restabili 
total ordinea şi liniştea” în satele răsculate 
împotriva colectărilor şi a colectivizării. Se 
dispunea o acţiune „succesivă” pe „centrele 
agitate”: „Cei care se dau la crime, la acte 
de teroare, tăieri de fire telefonice sau la 
jaf, să fie executaţi. În caz că agresorii 
întrebuinţează forţa sau focuri împotriva 
trupelor şi a autorităţilor şi nu se supun 
somaţiilor legale, să se întrebuinţeze focul, 
urmărindu-se lichidarea capilor acestor 
bande. Din fiecare centru în care au avut loc 
acţiuni chiabureşti, se vor ridica capii 
acestor acţiuni (în lipsă, familiile acestora) 
şi câte 10 - 15 familii de chiaburi, afirmaţi 
ca duşmani ai poporului”. Din 31 iulie şi 
până în 3 august, „în timpul operaţiunilor 
au fost executaţi în regiunea Oradea 16 
chiaburi, iar în regiunea Arad 12 chiaburi”. 
In noaptea de 2 spre 3 august, un efectiv de 
315 milițieni şi 65 de securişti au luat cu 
asalt satele pacificate şi au trecut la 


îmbarcarea într-un tren special a celor ce 
aveau să fie deportaţi în Dobrogea, la 
Medgidia. Au fost ridicate în acea noapte 
257 persoane, între care mulţi copii. Astfel, 
din comuna bihoreană Bicaciu a fost ridicat 
capul familiei Kuyma Iosif, cu soţia, fiul 
Ştefan de doi ani şi jumătate, fiica Elisabeta 
de cinci luni şi mama sa, Maria, de 75 de 
ani. Din comuna Ucuriş, familia lui Popa 
Petru a fost ridicată cu tot cu nepoatele 
Elisabeta şi Ana, de 2 ani, respectiv 10 luni, 
în lipsa părinţilor acestora - tatăl fusese 
executat, iar mama arestată. Deportările au 
continuat în zilele următoare, încheindu-se 
abia în septembrie 178. 

Acţiuni ţărăneşti similare, reprimate 
după acelaşi scenariu, au mai avut loc în 
judeţele Baia Mare, Suceava şi Sibiu. „Am 
luat de la Oradea pe toţi chiaburii şi bandiții 
şii-am trimis la Constanţa” amintea la 
şedinţa din 1 martie 1950 cu comandanții 
Regionalelor de Securitate Pintilie 
Gheorghe această operaţiune179. La doi ani 
de la revolte (între 18 iulie şi 6 august 
1951), din ordinul MAI s-au deplasat în zonă 
maiorul de miliţie Titu Stănescu şi căpitanul 
de securitate Ilie Cârciumărescu, care 
constatau într-un raport că „dislocările 


efectuate în anul 1949 cu ocazia agitaţiilor 
ce au avut loc, au avut ca efect 
îmbunătăţirea stării de spirit în comune, 
producând în acelaşi timp panică în 
rândurile elementelor duşmănoase şi teamă 
printre cetăţenii mai înstăriți” 180. 

Efectul deportărilor asupra celor ce 
făceau obiectul acestei măsuri era 
devastator. Fiind asaltaţi pe nepusă masă de 
milițieni şi unităţi ale trupelor de 
Securitate, de regulă în timpul noptii, 
nevoiţi să-şi adune în fugă, sub ameninţarea 
armelor, câteva haine şi alimente, familiile 
întregi erau urcate în camioane sau 
vagoane de vite, pornind în lungi şi 
chinuitoare călătorii, la capătul cărora erau 
nevoiţi să ducă o viaţă mizeră, într-un regim 
al rigorilor şi privaţiunilor impuse de 
statutul lor, cel mai de jos pe scara socială 
al celor rămaşi în libertate. Numărul pe 
ansamblu al victimelor acestor măsuri nu 
este cunoscut, iar impactul asupra 
destinelor familiilor deportate a fost unul de 
anvergură, aşa cum îl dovedesc reconstituiri 
parţiale ale unor situaţii similare181. 

Amplificarea deportărilor şi a fixarii 
domiciliului obligatoriu, ca masură de 
asigurare a oraşelor şi a zonei de 


frontieră cu Iugoslavia 

Întrucât dislocarea unor categorii de 
persoane socotite indezirabile regimului şi 
fixarea de  domiciu obligatoriu au dat 
rezultate neaşteptate, procedura a fost 
extinsă în vederea scoaterii din marile oraşe 
şi a zonei de frontieră cu lugoslavia a 
tuturor celor care ar fi putut tulbura 
ordinea socială impusă de regimul comunist 
sau ar fi putut desfăşura acţiuni ostile în 
spatele frontului, în cazul unui posibil 
conflict cu Iugoslavia. Acţiunea fusese 
preconizată de Teohari Georgescu la şedinţa 
cu comandanții Miliției şi ai Securităţii din 
28 februarie 1950182: „Va trebui tovarăşi 
să ne concentrăm, încât [să ridicăm] 
elementele duşmănoase de la oraşe care au 
avut funcțiuni în fostele partide istorice, în 
elementele exploatatoare, moşieri, 
fabricanți, elemente deblocate, comprimaţi, 
care şi-au făcut o meserie în a duce agitaţie 
împotriva regimului, în a căuta să 
lovească regimul nostru”. 

Preconizata scoatere din oraşe a 
„elementelor  duşmănoase” decisă ca 
urmare a eficienţei arătate în cazul 
deportării  „moşierilor” şi a ţăranilor 
revoltați se anunţa drept o operaţiune de 


amploare. Deportarările şi fixarea 
domiciliului obligatoriu s-au făcut în 1949 
doar în baza unor dispoziţii operative ale 
MAI. Întrucât măsurile nu au fost de fapt 
prevăzute nici în Decretul nr. 83 prin care s- 
au naționalizat pământurile „foştilor 
moşieri” şi nici în cazul „chiaburilor” din 
lumea satelor, suspectaţi permanent de 
intenţia de a provoca revolte ţărăneşti, s-a 
pus problema reglementării lor într-un 
cadru unitar de acţiune, pe măsura 
extinderii acestor procedee. Aceasta s-a 
realizat prin hotărârea luată la Şedinţa 
Consiliului de Miniştri din 26 octombrie 
1950. Ea a avut la bază raportul 1847 al 
MAI, care a fost pur şi simplu adoptat şi 
transformat în Hotărârea Consiliului de 
Miniştri nr. 1154, cu caracter semisecret, 
privind „domicilierea în centrele 
aglomerate”. La art. 2 se arăta că se pot 
stabili în oraşe „angajaţii organelor şi 
instituţiilor de stat”, ai întreprinderilor şi 
organizaţiilor obşteşti, militarii mutaţi în 
interes de serviciu şi descendenţii acestora, 
numai în baza obţinerii unei repartiţii de 
locuinţă şi a unei vize de mutare eliberată 
de  Miliţie183. Măsura discriminatorie a 
condiţionării stabilirii în oraşe a fost 


practicată până în 1989, cu efecte încă 
proaspete în memoria colectivă. În 1950, în 
lista „oraşelor închise” erau trecute 
Capitala, cu o zonă de 20 de kilometri în jur, 
„Oraşul Stalin”, Ploieşti, Cluj, Oradea, 
Timişoara, Reşiţa, Hunedoara, laşi, 
Constanţa, Galaţi şi... Cugir, acest ultim 
centru urban fiind declarat „închis” datorită 
fabricii de armament de aici. Articolul 6 
arăta că MAI poate să dispună mutarea 
oricăror persoane care nu-şi justifică 
prezenţa, cum ar fi „cei care n-au nicio 
ocupaţie, cei care refuză sistematic plasarea 
lor prin Oficiul Forţelor de Muncă, cei care 
au suferit  condmanări grave, foştii 
exploatatori etc” 184. In 15 martie 1951, 
Teohari Georgescu a cerut ca acest articol 
să fie modificat, „pentru a asigura apărarea 
cuceririlor democratice şi aplicarea în cele 
mai bune condiţii a legilor şi dispoziţiilor 
date de autorităţi”. Formularea propusă de 
ministrul de interne a fost adoptată 
întocmai prin Hotărârea nr. 344185, care 
arăta că MAI va putea „pe cale de Decizie 
să dispună mutarea din centrele aglomerate 
a oricărei persoane care nu-şi justifică 
prezenţa în aceste centre, precum şi 
mutarea din orice localitate a persoanelor 


care prin manifestările lor dăunează 
construirii socialismului”. Toți aceştia „nu 
se vor putea stabili” în oraşele menţionate 
mai sus nici definitiv şi nici ca flotanţi, iar 
aprecierea asupra celor ce urmau să fie 
supuşi acestei discriminări care atrăgea 
deportarea rămânea, se subinţelege, la 
latitudinea MAI. 

Măsurile de mai sus nu au fost 
considerate suficiente, fiind considerate 
„reglementări parţiale” ale problemei. Ca 
urmare, „în anul 1951, conform HCM nr. 
326, MAI a emis Decizia nr. 200, conform 
căreia se extinde măsura de dislocare şi 
fixare a domiciliului obligatoriu şi altor 
categorii de persoane suspecte de activitate 
duşmănoasă”, cum ar fi „foşti expolatatori 
(moşieri, industriaşi, chiaburi etc.), cei ce 
au făcut parte din trupele germane SS şi 
organizaţia paramilitară Todt, membrii 
Partidului Naţional Socialist German, 
conducătorii Grupului Etnic German şi ai 
organizaţiilor fasciste de tineret, precum şi 
cei ce au fugit cu trupele germane şi s-au 
întors, membrii organizaţiei legionare, cei 
care au fost condamnaţi pentru activitate 
contrarevoluţionară, familiile acestora, 
precum şi cei care i-au sprijinit material sau 


moral, foşti contrabandişti, gazde şi călāuze 
pentru trecerea frauduloasă a frontierei, 
naţionalişti sârbi, germani, maghiari, 
cetăţeni fugiţi de regimul sovietic ş.a”. 186. 

Dispoziţiile MAI care au prevăzut aceste 
măsuri au fost deplin secretizate, iar când, 
în preajma anchetelor făcute la CC al PCR 
în 1967 - 1968, s-a pus în pericol divulgarea 
lor, atât exemplarul Hotărârii 326 aflat în 
arhiva Securităţii, cât şi Decizia 200187 au 
fost arse. În anul următor, 1952, o altă 
Decizie a MAI, cu nr. 239, hotăra dislocarea 
unui număr de 6.000 de familii din centrele 
aglomerate Bucureşti, Braşov Petroşani şi 
altele, în baza HCM 1154/1950 şi 326/1951. 
Era vorba în special de „foşti exploatatori” 
(bancheri,  industriaşi, mari comercianţi 
etc), foşti legionari şi familiile unor 
condamnaţi politic. Această decizie a fost şi 
ea distrusă, ofiţerii de Securitate care au 
cercetat din ordinul Comisiei CC 
documentele aflate la baza deportărilor, 
fixării domiciliului obligatoriu şi internărilor 
în colonii de muncă fiind nevoiţi să 
consemneze în 14 decembrie 1967 că ea 
„de asemenea nu se mai găseşte” 188 Este 
important de precizat că cele două HCM-uri 
arătate mai sus au stat atât la baza 


„curăâţirii” marilor oraşe de „elemente 
contrarevoluţionare”, cât şi la evacuarea 
unor largi categorii de persoane din zona de 
frontieră cu Iugoslavia. 

În cursul anului 1950, relaţiile Bucureşti 
şi Belgrad se deterioraseră constant. După 
rezoluţia Cominformului, citită în iunie 1948 
chiar în capitala României de Gheorghiu- 
Dej, „titoismul” a fost oficial incriminat 
drept similar celei mai înalte trădări, iar 
aparatul de propagandă comunist, din 
dispoziţia Moscovei, a lansat zi de zi atacuri 
vehemente la adresa „clicii de trădători” ai 
lui Tito, puşi în slujba „imperialismului 
anglo-american”. Tensiunea ameninţa să 
degenereze într-o invazie sovietică în 
Iugoslavia, anunţată de concentrări de 
trupe la graniţele ei cu Bulgaria şi România. 
Ea a escaladat până la momentul mutării 
teatrului de confruntare militară a blocului 
comunist cu aliaţii occidentali în Coreea. 
Rapoarte secrete americane arată că CIA 
era surprinzător de exact informată cu 
privire la situaţia mişcărilor militare din 
România, relevând că efectivele armatei 
sporiseră din ianuarie 1950 până în martie 
1951 de la 186.000 la 205.000 militari, la 
care se adăugau 66.000 în „forţele interne 


de Securitate”, precum şi faptul că 
Ministerul Forţelor Armate român primise 
de la sovietici un „ajutor” de două divizii de 
tancuri T 34, amplasate în dispozitiv la 
graniţa cu lugoslavia189. 

Aceste pregătiri de război au stat la baza 
dislocării de populaţie din zona 
prezumtivului conflict, în vederea asigurării 
spatelui frontului. Pintilie Gheorghe 
accentua la 1 martie 1950, la şedinţa cu 
comandanții Securităţii, necesitatea 
controlării informative masive a zonei de 
frontieră cu  lugolslavia, ca măsură 
preliminară în vederea alcătuirii viitoarelor 
liste de deportați. (Coloman  Ambruş, 
directorul Regionalei de Securitate Timiş 
era aspru apostrofat pentru rezultatele 
slabe obţinute: „Este o problemă graniţa, nu 
este o graniţă oarecare, cu Republica 
Ungară sau Bulgară. Avem un sector greu, 
nu numai că avem graniţa, daravem 
populaţia.  Duşmanul s-a concentrat. 
Ambruş, dacă nu ieimăsuri, să ştii că 
duşmanul îţi dă ţie primul în cap! Pentru noi 
nu este indiferent, trebuie să iei măsuri, să 
vezi cum se poate să pătrundem acolo. Dacă 
nu avem cadre, poate facem cu populaţia, 
cu Miliția” 190. Acţiunea de înregistrare în 


evidențe secrete a celor socotiți ostili 
regimului şi a celor ce se încadrau în 
prevederile HCM nr. 1154/1950 şi nr. 
326/1951 a continuat până în vara anului 
1951; 

Miliției i s-au fixat propriile îndatoriri în 
zona de frontieră, vizând o riguroasă 
evidență a populaţiei, cât accesul în 
proximitatea graniței. Prin Instructțiile nr. 
77.000/1951, se stabilea ca în apropierea 
frontierelor să aibă loc razii, patrulări în 
mijloacele de transport, legitimarea 
suspecților şi reținerea celor ce nu-şi 
justifică prezența în zonă sau nu au permis 
special de acces. Zona de frontieră avea o 
adâncime de 7 kilometri de la graniță spre 
interior, în afara celei cu Iugoslavia şi 
parțial cu Ungaria, unde era extinsă la 25 
kilometri. „Fâşia” avea la rândul ei o 
adâncime de 1.000 metri. În aceste zone cu 
regim special figurau 418 localități, dintre 
care 149 erau plasate chiar pe fâşie 191. 

In aceste localităţi plasate la graniţa cu 
Iugoslavia, în noaptea de Rusalii (17 spre 18 
iunie 1951), s-a declanşat cea mai vastă 
operaţiune de deportare, căreia i-au căzut 
victimă 10.099 familii, cu un număr total de 
43.891 persoane 192. Potrivit Directivei 


MAI cu nr. 200, care a stat la baza 
organizării ei, „dislocaţii” au fost împărţiţi 
în trei categorii: din prima făceau parte 
cetăţenii străini, foştii funcţionari şi militari 
epuraţi, în a doua categorie erau cei 
încadraţi în prevederile HCM nr. 326, la 
care se adăugau „chiaburi şi cârciumari din 
comune”, iar în a treia categorie intrau 
foştii deținuți politici. Primele două 
categorii figurau pe tabele alcătuite 
anterior şi „verificate în teren” de Miliție, 
iar cea de-a treia erau deportaţi în baza 
evidențelor Securităţii. Celor din prima 
categorie li se punea doar în vedere să 
părăsească zona în 48 de ore fără a avea 
dreptul să se stabilească în centre urbane 
„închise”, iar restul erau deportaţi într-un 
interval de 6 - 24 ore, fiind însoţiţi până la 
localităţile de destinație fixate. Aveau 
dreptul să-şi ia cu ei un număr restrâns de 
bunuri, casele şi inventarul rămas fiind 
predate unor „colective de primire formate 
din delegaţi ai Ministerului Agriculturii şi ai 
Sfaturilor Populare” 193. Această masivă 
operaţiune avea ca scop declarat 
„asigurarea zonei de frontieră cu Iugoslavia 
pe o adâncime de 25 de kilometri” şi privea 
acele „elemente periculoase sau care pot 


deveni periculoase” 194. 

Echipele mixte care au acţionat în teren 
au fost formate din activişti de partid, 
milițieni, securişti şi militari din trupele de 
Securitate. Pregătirile s-au desfăşurat în cel 
mai mare secret: „În data de 17 iunie 1951 
au fost convocați toţi activiştii Regiunii de 
Partid Timiş şi câţiva tov, membrii de partid 
din întreprinderi şi instituţii, într-o şedinţă 
în localul Regionalei PMR, unde s-a făcut 
din partea tov. Isac Martin, prim secretar 
regional şi tov. Feliceanu din partea 
Comitetului Central un instructaj la 
acțiunea ce trebuia aplicată. Din data când 
a fost comunicat scopul acțiunii n-a mai 
avut nimeni voie să părăsească sediul 
Regionalei de Partid, pentru a se păstra 
conspirativitatea acțiunii. După ce s-a făcut 
repartizarea, tov, delegati fiecare a plecat în 
comuna sau satul unde a fost numit, fiindu-i 
pus la dispoziție un camion, hrană rece, 
precum şi 1.000 lei” 195. Operaţiunea s-a 
desfăşurat fără incidente grave şi fără a se 
întâmpina rezistenţă. Deportații au fost 
îmbarcaţi în trenuri şi trimişi către Bărăgan. 
Un raport al Regionalei de Securitate din 20 
iunie 1951 arăta că „din staţiunile de 
îmbarcare au ieşit spre staţiile de debarcare 


66 de eşaloane compuse din 2622 vagoane 
cu 3537 familii (...) în staţiile de îmbarcare 
se mai găsesc 1048 vagoane cu 1693 familii 
(...) 3276 familii aşteaptă să fie îmbarcate. 
Cazuri deosebite sunt semnalate: cetăţeanul 
iugoslav Pater Matei din.com. Gelu s-a 
spânzurat câteva ore după ce i s-a pus în 
vedere că trebuie să părăsească 
localitatea”. Pe traseu spre destinţie, în gări 
„s-au făcut comentarii că această operaţie 
înseamnă pregătirea unui nou război” 196. 
Operaţiunea de dislocare a „elementelor 
duşmănoase” din zona de frontieră cu 
Iugoslavia a fost coordonată la nivel central 
de o comisie condusă de Pintilie Gheorghe, 
directorul Securităţii. Succesul înregistrat 
în derularea ei fără probleme, ca şi efectul 
pe care l-a avut asupra restului populaţiei, 
care a putut vedea şirurile nesfârşite ale 
miilor de vagoane cu nefericiţi smulşi din 
casele lor pentru a fi deportaţi sub arşiţa 
Bărăganului, unde aveau să trăiască ani la 
rând în semibordeie din chirpici, suferind de 
foame sub arşiţă sau ger, au determinat 
autorităţile să continue şi să perfecţioneze 
practica deportării şi a stabilirii domiciliului 
obligatoriu. A fost astfel pus la dispoziţia 
Securităţii un arsenal de prevederi din ce în 


ce mai riguros elaborate. Acestea au făcut 
ca rolul „profilactic” al poliţiei politice să 
poată fi pus în scenă. Prin „măsurile de 
siguranţă” îndreptate împotriva celor 
socotiți în baza unor informaţii sumare 
potențiali duşmani, Securitatea „lichida” 
orice amenințare la adresa stabilității 
regimului sovieto-comunist. Stabilirea 
vinovăţiei, în conformitate cu legile penale 
în vigoare, nu mai conta. 

Evoluția măsurilor de deportare şi 
stabilire a domiciliului obligatoriu 

Dislocările persoanelor socotite 
indezirabile în regim de domiciliu 
obligatoriu au continuat şi în anii următori. 
În 22 august 1952 se aproba o 
nouă Hotărâre a Consiliului de Miniştri 
pentru înființarea coloniilor de muncă, a 
domiciliului de muncă şi a batalioanelor de 
muncă. Ea completează hotărârea din 26 
octombrie 1950, prin care se „închideau” 
marile oraşe şi erau deportate în afara 
acestora „elementele duşmănoase”. HCM 
1554/1952 este însă mult mai elaborată, 
cuprinzând 20 de articole structurate pe 
cinci capitole. Purtând menţiunea 
„nepublicată”, acest text de lege secret a 
constituit baza măsurilor aşa-zis 


administrative luate până în 1954 la 
abrogarea sa. În privinţa dislocărilor, se 
motiva că acestea s-au decis „pentru a 
uşura supravegherea activităţii elementelor 
duşmănoase şi străine de clasa muncitoare 
şi pentru a curăâţi cele mai importante 
centre vitale ale ţării de elementele 
duşmănoase” (art.1) 197. Măsura cădea în 
sarcina unor comisii regionale, formate din 
secretarul de partid, şeful Regiunii de 
Securitate şi comandantul Miliției, „care vor 
studia dosarele şi propunerile pregătite şi 
prezentate de Securitate şi Miliție. După 
aprobarea comisiei regionale, tot materialul 
cu concluziile şi propunerile acestei comisii 
va fi înaintat Comisiei centrale, care va fi 
formată la nivelul conducerii Ministerului 
Afacerilor Interne. După aprobarea Comisiei 
MAI, hotărârea rămâne definitivă”, fiind 
pusă în practică de „organele competente” 
198. 

Listele de dislocări propuse de unităţile 
locale ale Securităţii şi Miliției erau, în 
genere, aprobate fără prea multe modificări 
la Bucureşti. Pe aceste liste au fost trecuţi 
„toţi foştii exploatatori ale căror bunuri au 
fost naţionalizate”, cu excepţia farmaciştilor 
şi ale drogheriştilor, rudele 


199 „trădătorilor de patrie şi spionilor care 
au fugit din ţară” atât înainte, cât şi după 
1945 şi ale celor condamnaţi „pentru crime 
de trădare de patrie şi spionaj”. Erau 
exceptaţi de la deportare „marii artişti, 
sculptori, pictori, compozitori, 
academicieni, dacă au dovedit că muncesc 
cinstit şi sunt folositori societăţii” şi părinţii 
care aveau un fiu recrutat militar, „până la 
rezolvarea situaţiei în armată a fiului lor”, 
care în majoritatea cazurilor îşi urma 
familia în deportare. Se stabileau pedepse 
grele pentru cei care părăseau domiciliul 
obligatoriu stabilit, aceştia „fiind pasibili de 
pedeapsă de la 15 la 20 de ani, ca şi pentru 
deportații care „refuză să muncească în 
condiţiile şi locul destinat”, ce puteau fi 
condamnaţi între 3 şi 5 ani. După 
terminarea pedepsei, vor fi trimişi înapoi la 
locul de unde au fugit”, se arăta în art. 10 al 
HCM nr. 1554/1952200. Pedepsele sunt 
„legalizate” în aceeaşi zi cu elaborarea 
Hotărârii (22 august), prin Decretul nr. 258 
al Prezidiului Marii Adunări Naţionale, 
decret semnat de Petru Groza201. 

La finele aceluiaşi an, în 4 decembrie 
1952, prin Ordinul nr. 838 ministrul 
Alexandru Drăghici, aflat în fruntea noului 


Minister al Securităţii Statului, ratifica 
măsurile de dislocare dispuse în 1951 - 
1952 de organele de Miliție în baza 
articolului 6 din HCM nr. 344/1951 (prin 
care organele MAI puteau dispune 
„mutarea din centrele aglomerate a oricărei 
persoane care nu-şi justifică prezenţa în 
aceste centre”) 202. In 1954, o nouă 
Hotărâre a Consiliului de Miniştri cu nr. 337 
din 11 martie abrogă măsurile anterioare 
privind dislocările, stabilind că urmează să 
li se fixeze domiciliu obligatoriu numai 
acelor deţinuţi eliberaţi din închisori care 
pe parcursul detenţiei „nu s-au reeducat şi 
prezintă pericol pentru securitatea 
statului”. Aceste pedepse suplimentare au 
ajuns să depăşească în numeroase cazuri 5 
ani, maximul prevăzut de hotărâre. În 1967, 
oficiali ai Securităţii se vedeau nevoiţi să 
constate că „din examinarea unui număr de 
2285 dosare ale persoanelor care au avut 
domicilii obligatorii a rezultat că această 
măsură s-a luat faţă de un număr de 512 
persoane pe timp nelimitat, încălcându-se 
astfel dispoziţiile HCM nr. 337/1954” 203, 
deci aproape un sfert din cei supuşi 
domiciliului obligatoriu nu au putut părăsi 
locurile unde au fost nevoiţi să trăiască sub 


o riguroasă supraveghere204. Erau fixate 
un număr de 17 comune-depozit pentru cei 
care intrau sub incidenţa măsurilor de 
fixare a domiciliului obligatoriu, în raioanele 
Călăraşi, Brăila, Călmățui, Galaţi, Feteşti, 
Slobozia şi Lehliu.  Părăsirea acestor 
localități era pedepsită cu închisoare 
corecționalā205. 

Ulterior, prin HCM nr. 237 din 12 
februarie 1957, semnată de preşedintele 
Consiliului de Miniştri Chivu Stoica, s-a 
dispus completarea Hotărârii nr. 337, prin 
fixarea domiciliului obligatoriu şi pentru cei 
„care prin fapte sau manifestări încearcă să 
primejduiască regimul de democrație 
populară” 206. În baza acestei hotărâri, „au 
fost trimişi în domiciliu obligatoriu un 
număr de 2241 persoane, astfel: 1997 
persoane cu ocazia eliberării din detenție; 
244 persoane conform propunerilor 
organelor informativ-operative sau de 
anchetă [ale Securității], persoane care au 
ajutat sau au favorizat pe membrii unor 
organizații subversive şi asupra cărora nu s- 
a luat măsura trimiterii în justiție” 207. 
Ultima Hotărâre a Consiliului de Miniştri cu 
privire la regimul domiciliului obligatoriu 
(nr. 1108 din 2 august 1960) a fost semnată 


tot de Chivu Stoica şi a decis restrângerea 
numărului comunelor în care foştii deţinuţi 
politici erau nevoiţi să trăiască în regimul 
unei supravegheri absolute departe de 
familii, la patru: Viişoara şi Fundata din 
Raionul Slobozia, Lăţeşti (raionul Feteşti) şi 
Rubla (raionul Călmățui). 

Amploarea deportărilor 

Restricţiile domiciliare au fost ridicate în 
mai multe etape, dar ele au fost practicate 
de către Securitate în cazuri izolate până în 
1989. Primele decizii în acest sens au fost 
luate în urma ordinului  rezolutiv al 
ministrului Alexandru Drăghici, de către o 
comisie compusă din ofiţeri de Securitate şi 
Miliție, condusă de lt, col. Wilhelm Einhorn, 
şeful Serviciului Inspecţii al Securităţii, care 
iai perioada februarie-iunie 1954, 
deplasându-se în teren a ridicat pe loc, în 
baza analizei făcute, restricţiile doiciliare 
unui număr de 5491 familii, ce cuprindeau 
bătrâni, persoane bolnave, dislocaţi din 
greşeală etc”. „Umanismul” Securităţii nu s- 
a extins şi în cazul „familiilor din categoria 
foştilor demnitari”. La desfiinţarea Comisiei, 
„au mai rămas cu domiciliu obligatoriu un 
număr de 2647 familii” 208. 

O nouă Comisie, înfiinţată în baza 


ordinului ministrului de interne nr. 161/29 
iunie 1954, a dispus reîntoarcerea în Banat 
a celor deportaţi prin Decizia nr. 200/1951, 
cu excepţia celor din „categoria foştilor 
exploatatori”. Au mai rămas cu domiciliu 
obligatoriu „112 familii, cuprinzând 328 
persoane” din această categorie209. Întorşi 
acasă, deportații au primit parţial înapoi 
propriul avut, dar abia după mai bine de un 
an de prelungire a chinului prin care au 
trecut. Prin Dispoziţia nr. 29 privind situaţia 
terenurilor agricole şi caselor persoanelor 
strămutate care se întorc la fostul lor 
domiciliu, Consiliul de Miniştri hotăra la 1 
septembrie 1955 să restituie deportaților 
„terenurile agricole şi casele pe care le-au 
posedat la data părăsirii acestor localităţi”. 
In cazul în care acestea fuseseră 
„comasate” în gospodării agricole de stat, 
urmau să primească terenuri din rezerva de 
stat, iar dacă acestea fuseseră date în 
folosinţă colectiviştilor, „după strângerea 
recoltei vor fi restituite celor ce le-au 
posedat la data strămutării”. Se recomanda 
gospodăriilor agricole colective să nu 
respingă eventualele cereri de înscriere din 
partea foştilor deportaţi. Casele „ocupate de 
unităţi de stat, unităţile cooperatiste şi 


obşteşti rămân în folosinţa acestor unităţi”, 
urmând ca în acest caz, ca şi în cel al 
completei distrugeri a fostelor locuinţe, cei 
reveniţi din Bărăgan să primească o altă 
casă din fondul statului, sau „despăgubiri 
reprezentând 50% din valoare şi 50% 
credite pe termen lung”. Activiştii locali de 
partid, care în marea lor majoritate 
participaseră activ la acţiunea de dislocare 
din 1951, erau puşi acum în situaţia de a lua 
toate măsurile de mai sus, dar şi de a stabili 
modul de despăgubire - ceea ce a dus, din 
nou, la abuzuri suportate de foştii deportaţi, 
care nu şi-au mai putut reconstitui integral 
bunurile avute în proprietate până în 
fatidica noapte de Rusalii a anului 1951210. 
Măsuri identice de repunere în posesia 
bunurilor au fost luate şi în cazul cetăţenilor 
de naţionalitate sârbă trei luni mai târziu, în 
7 decembrie 1955 (HCM nr. 2694) 211, iar 
printr-o altă hotărâre (cu numărul 623), 
Consiliul de Miniştri decidea în 14 aprilie 
1956 ca şi restul categoriilor de persoane 
„care se reîntorc la fostul lor domiciliu” să 
beneficieze de aceleaşi drepturi arătate mai 
sus212. Toate aceste reparaţii nu puteau 
ajunge să şteargă răul pricinuit: „Dacă mă 
gândesc bine, parcă am fost blestemaţi să 


ne chinuim o viaţă întreagă şi s-o luăm 
mereu de la început”, spune un fost 
deportat? 13 

Comisii precum cele din 1954 nu s-au 
mai înfiinţat ulterior, ridicarea restricţiilor 
domiciliare făcându-se „pe bază de decizii 
individuale, la cerere sau la termen”. 
Majoritatea acestora au fost ridicate în 
cursul anului 1964. În 1967 mai aveau 
domiciliu obligatoriu 6 persoane, dintre 
care 3 pe termen nelimitat. Erau încă în 
vigoare Decretul nr. 258/1925 (pentru 
pedepsirea părăsirea domiciliului 
obligatoriu cu închisoare între 15 şi 20 de 
ani), HCM nr 337/1954 de fixare a domiciliu 
obligatoriu foştilor deţinuţi politici 
„nereeducaţi” şi HCM nr. 237/1957, care 
extindea această măsură asupra celor ce 
„primejduiesc regimul”, precum şi măsurile 
de fixare a locului de muncă obligatoriu? 14. 
Practica domiciliului obligatoriu a mai fost 
utilizată de Securitate pentru izolarea unor 
dizidenţi, fie în forma arestului la domiciliu, 
fie prin deportare, cazul cel mai cunoscut 
fiind cel al muncitorilor care au participat la 
revolta din 15 noiembrie 1987 de la Braşov 
şi al semnatarilor „scrisorii celor 6” 215. 

După documentele Securităţii, există 


evidențe pentru circa 60.000 de persoane 
care au fost dislocate între 1948 - 1964. 
Având însă în vedere că nici măcar textul 
unora dintre hotărârile sau deciziile MAI 
enumerate, după cum se recunoaşte chiar în 
nota 00880015/14 decembrie 1967 nu se 
mai aflau în arhivă, fiind arse, cum am 
arătat, din dispoziţia Direcţiei Secretariat a 
Securităţii, această estimare poate fi 
socotită parţială. De altfel, un alt document 
preciza (în mod fals!) că „nu s-a putut stabili 
cu exactitate numărul persoanelor dislocate 
şi cu domiciliu obligatoriu, deoarece în 
perioada respectivă nu a existat un organ 
care să ţină evidenţa acestor persoane” 
216. In arhivele Securităţii, instituţia care 
era abilitată cu coordonarea aceste 
operaţiuni s-au păstrat însă decizii şi 
rezoluţii cu liste de deportaţi, care nu au 
fost centralizate de ofiţerii de Securitate 
însărcinaţi în 1967 cu misiunea de 
investigare a acestei probleme. Mai mult, 
după cum am văzut în cazul moşierilor 
supuşi domiciliului obligatoriu în 1949, 
securiştii au minimalizat amploarea 
fenomenului, reducând artificial, cu cel 
puţin o treime, numărul celor ce au suferit 
această măsură. Cade în sarcina lor 


ignorarea totală a unor documente şi 
evidențe din arhivele Securităţii217. De 
aceea putem socoti drept minimă, dar mult 
mai aproape de realitate, estimarea a unui 
număr de 100.000 persoane care au suferit 
măsura stabilirii domiciliului obligatoriu în 
anii de „democraţie populară”. 

Caracterul abuziv al măsurilor de 
dislocare şi fixare a domiciliului 
obligatoriu 

Chiar şi în 1967, Securitatea mai insista 
asupra faptului că „măsura domiciliului 
obligatoriu s-a impus faţă de o seamă de 
persoane care, prin poziţia lor socială şi 
activitatea politică desfăşurată în trecut, 
prezentau un pericol pentru ordinea socială 
şi de stat”. Se recunoştea însă că actele 
normative care au statuat această măsură 
„contravin unor prevederi constituţionale şi 
altor legi. Astfel, Constituţia din anul 1948 
cât şi cea din 1952 prevedeau garanţii în 
legătură cu libertatea persoanei şi 
inviolabilitatea domiciliului. Ori multe din 
dispoziţiile actelor normative arătate au 
încălcat în mod grav aceste garanţii 
constituţionale” 218. 

Ceea ce caracteriza toate aceste măsuri 
în vederea  dislocărilor şi a stabilirii 


domiciliului obligatoriu este faptul că ele 
conţineau  enunţări generale, fără a 
determina precis categoriile de persoane în 
legătură cu care organele MAI erau 
împuternicite să ia asemenea măsuri şi nici 
durata lor în timp. Astfel, acţiunile au fost 
arbitrare, comiţându-se grave abuzuri şi 
ilegalităţi, împotriva cărora cei care le-au 
căzut victimă nu se puteau plânge. Aceste 
abuzuri au sporit, în condiţiile în care şi 
organele de Miliție au luat măsuri de 
dislocare a unor familii, în foarte multe 
cazuri în mod neîntemeiat, cum arăta un 
referat al Procuraturii Generale din 7 
august 1953. În acest an, în câteva rânduri, 
procurorii au solicitat Direcţiei Generale a 
Miliției să li se pună la dispoziţie actele 
normative în baza cărora se întreprindeau 
aceste măsuri, dar au fost refuzate. Mai 
mult, generalul Ilie Drăgan a comunicat că 
în viitor nu va mai da niciun fel de detalii 
asupra acestor operaţiuni219, al căror 
caracter ilegal şi abuziv nu a putut fi limitat. 
Ulterior, Procuratura a participat chiar la 
cauţionarea ilegalităţilor, prin fostul 
procuror general adjunct Gheorghe Bucşan, 
care a făcut parte din Comisia MAI pentru 
internări în colonii de muncă din 1958 şi a 


semnat numeroase astfel de decizii. 

De altfel, după cum recunoşteau chiar 
ofiţeri de Securitate în 1967, dispoziţiile 
încălcau dreptul la apărare, întrucât 
„niciunul dintre actele normative care au 
reglementat luarea măsurii de fixare a 
domiciliului obligatoriu nu conținea 
prevederi cu privire la posibilitatea unei căi 
de atac din partea celor ce se considerau 
îndreptăţiţi şi niciun organ competent să 
soluţioneze asemenea situaţii”. O altă 
ilegalitate conținută de actele normative 
analizate constă în stabilirea de pedepse 
penale pentru cei ce părăseau domiciliul 
obligatoriu. Lăsând la o parte mărimea lor 
exagerată (între 15 şi 20 de ani închisoare), 
în condiţiile în care infractorii aflaţi în 
executarea pedeselor la penitenciar erau 
condamnaţi între 3 şi 6 luni în cazul 
evadării, cât şi încălcarea principiului 
gradării pedepsei, prevăzut în art. 23 al 
Codului Penal şi a cuantumului maxim al 
închisorii corecţionale, care era de 12 ani 
(art.22), trebuie spus că administrarea de 
pedepse cu închisoarea nu era de 
competenţa Consiliului de Miniştri. 

Deportarea şi domiciliul obligatoriu au 
fost resimţite ca o restrângere gravă a 


libertăţii. „După două săptămâni, mi-am zis: 
noi suntem ca şi arestaţi. Numai că suntem 
arestaţi în familie.  Ne-or chemat, 
programat, câte o sută la Miliție, ne-or pus 
D.O. pe buletine şi ne-or obligat să semnăm 
o declaraţie pe care or citit-o: Dom'le, 
dumneata eşti deportat 5 ani aicea, n-ai 
voie să părăseşti raza de 30 de kilometri”, 
explică un ţăran din Banat care era statutul 
său după punerea în aplicare a Deciziei MAI 
nr. 200 în noaptea de Rusalii a anului 1951. 
Studii asupra deportărilor relevă că cele 
mai mari urme şi traume le-a lăsat această 
perioadă asupra copiilor: „Copil fiind, nu am 
avut nicio jucărie. Aveam şapte ani când am 
văzut cea dintâi păpuşă”; „Eram în clasa a 
VI-a când am mâncat pentru prima oară 
ciocolată” 220. 

Cu toate că s-a recunoscut în 1967 
caracterul ilegal şi abuziv al măsurilor, 
niciuna dintre victimele deportărilor 
coordonate de Securitate nu a fost până la 
căderea regimului comunist în mod oficial 
reabilitată221, în afara faptului că li s-a 
permis, pur şi simplu, să se întoarcă acasă. 

Internarea în lagăre de muncă 

In numeroase cazuri, ofiţerii Securităţii 
nu reuşeau, cu toate eforturile, să adune 


dovezi pentru condamnarea celor suspectaţi 
prin simpla lor apartenenţă la categorii 
sociale socotite „duşmănoase”. Întrucât nu 
puteau fi luate măsuri represive împotriva 
lor în baza Codului Penal sau a unor legi 
publice, iar deportarea şi fixarea 
domiciliului obligatoriu erau considerate a 
nu anihila potenţialul pericol reprezentat 
pentru regim de persoanele respective, s-a 
trecut la elaborarea unui complex de legi cu 
caracter secret care să reglementeze un 
nou tip de detenţie, pentru care nu era 
necesară pronunţarea unei sentinţe penale. 

Astfel au apărut pe teritoriul României 
numeroase lagăre, numite în timp şi în 
funcţie de tipul lor de organizare unităţi, 
colonii şi batalioane de muncă. Decizia de 
înfiinţare a acestora a fost luată, după cum 
arăta Teohari Georgescu în cuvântul 
sãu222 în fața şefilor din DGSP şi a 
directorilor Regionalelor de Securitate în 28 
februarie 1950, la nivelul conducerii 
partidului comunist: „Am spus că nu 
putem trimite în Justiție elementele contra 
cărora nu avem fapte concrete, dovezi. 
Sigur că aici nu poate fi vorba decât de o 
lipsā a noastră. Partidul nostru şi Guvernul, 
în grija pe care o are de a asigura buna 


desfăşurare a muncii în ţara noastră, a 
tuturor oamenilor cinstiţi, s-a gândit să dea 
pentru organele noastre posibilitatea ca 
acele elemente care nu puteau fi încadrate 
în texte de lege, ca acelea din codţul penal, 
pentru că] aşa cum spunea un tovarăş, nu 
aveam dovezile concrete, să venit cu o lege 
care permite Ministerului nostru ridicarea 
tuturor acelor care agită, care duc 
activitatea duşmănoasă, care duc activitatea 
împotriva regimului nostru şi care nu se 
încadrează în texte de lege, dar duc 
această activitate. Săi trimitem să se 
obişnuiască cu o muncă, cu o altă viaţă”. 
Legea la care făcea referire 'Teohari 
Georgescu era Decretul nr. 6 din 14 
ianuarie 1950 al Prezidiului Marii Adunări 
Naţionale223, care a fost emis în urma 
analizării unei Hotărâri a Consiliului de 
Miniştri din ziua precedentă şi semnat de 
preşedintele C.I. Parhon. Acesta a dus la 
înfiinţareaunităților de muncă, instrumente 
„pentru reeducarea elementelor 
duşmănoase RPR şi în vederea pregătirii şi 
încadrării lor pentru viaţa socială în 
condiţiile democraţiei populare şi construirii 
socialismului”. In aceste unităţi erau trimişi, 
pe lângă foştii deţinuţi politici în legătură cu 


care Securitatea considera că „la expirarea 
pedepsei nu se dovedesc a fi reeducaţi”, 
„acei care prin faptele sau manifestările lor, 
direct sau indirect,  primejduiesc sau 
încearcă să primejduiască regimul de 
democrație populară, îngreunează sau 
încearcă să  îngreuneze construirea 
socialismului în RPR, precum şi acei care, în 
acelaşi mod, defăimează puterea de stat sau 
organele sale, dacă aceste fapte nu 
constituie sau nu pot constitui, prin 
analogie, infracţiuni”. Trimiterea în unităţile 
de muncă era dispusă prin decizii ale MAI, 
pe o durată de minimum 6 luni, până la 2 
ani. Ea putea fi redusă „în raport cu 
rezultatele reeducării” (ceea ce nu s-a 
întâmplat), sau prelungită, fără a putea 
depăşi 5 ani. Părăsirea unităţilor de muncă 
„fără autorizație scrisă prealabilă” se 
pedepsea cu închisoare corecțională de la 6 
luni la 5 ani (mai mare decât cea prevăzută 
în Codul Penal pentru evadarea din 
penitenciar, care era între 3 şi 6 luni). 

S-a hotărât, pentru coordonarea 
acţiunilor represive prevăzute de Decretul 
nr. 6 crearea unei Direcţii a Unităţilor de 
Muncă în cadrul Ministerului Afacerilor 
Interne. Prin Decretul nr. 60 din 10 martie 


1950224, se stabilea ca organizarea 
unităţilor de muncă să se facă prin decizia 
Ministrului MAI (anterior, aceasta cădea în 
sarcina Consiliului de Miniştri). În martie 
1950, în funcţia de director general al 
Unităţilor de Muncă (şi totodată director 
general adjunct al Direcţiei Recrutării şi 
Repartizării Forţei de Muncă) a fost numit 
Ilie Bădică225. 

Problema unor pedepse suplimentare 
faţă de cele aplicate prin sentinţe penale 
opozanților regimului preocupase de mai 
multă vreme Securitatea. În 1949, deci 
înainte de introducerea măsurilor aşa-zis 
administrative prin Decretul nr. 6, se 
dispusese ca deţinuţii politici cu pedepse de 
peste un an, după expirarea acestora, să fie 
„depuşi” de către penitenciare „la organele 
judeţene de Securitate”. Aici, în cazul unui 
aviz negativ privind eliberarea, se stabilea 
să fie trimişi la muncă în mine şi se alegeau 
cu grijă „zonele unde vor fi trimişi cei 
cărora le expiră pedeapsa şi nu prezintă 
garanţie” 226. Din ianuarie 1950 situaţia 
era mult schimbată: Securitatea avea la 
îndemână un instrument represiv extrem de 
eficient, întrucât termenii generali folosiţi 
pentru a desemna categoria celor ce puteau 


fi internaţi în lagăre lăsa loc interpretărilor 
adecvate poliţiei politice şi nu a ezitat să îl 
pună de îndată în practică. 

Prin Ordinul nr. 100 al Direcţiei Cabinet 
din 3 aprilie 1950227 din Securitatea 
Poporului, semnat de directorul general 
Pintilie Ghoerghe, se dezvoltau şi se 
interpretau prevederile Decretului nr. 6, în 
acord cu teza „ascuţirii luptei de clasă”. Se 
arăta că „duşmanul de clasă din ţara 
noastră, fabricanţii şi moşierii expropriaţi, 
bancherii şi marii negustori, elemente 
deblocate şi epurate din aparatul de stat şi 
chiaburii, slugi ale imperialismului, caută 
prin orice fel de mijloace ca: zvonuri 
alarmiste, injurii, manifestări rasiale şi 
şovine, instigări, misticism religios, 
mergând până la acte de teroare, sabotaj, 
diversiune, să creeze agitaţie, să alarmeze 
populaţia, să îndemne la nesupunere, să 
împiedice construirea socialismului”. 
Tocmai de aceea, „în dezvoltarea art. 1 din 
Decret”, se precizau care „vor fi categoriile 
de cetăţeni care vor intra în obiectivele 
Securităţii cu propuneri de a fi trimişi în 
unităţi de muncă”. 

Fireşte, era vizat „duşmanul de clasă”, 
aşa cum era definit în preambulul Ordinului 


nr. 100. Intrau în atenţia organelor 
represive cei care „lansează sau răspândesc 
zvonuri alarmiste tendenţioase, 
duşmănoase, ascultă şi difuzează 
propaganda deşănţată a posturilor de radio 
imperialiste, toţi cei care aduc injurii PMR, 
conducătorilor săi”, ca şi URSS-ului şi lui 
Stalin. De asemenea, erau pasibili de 
internarea în lagăr cei ce frecventează 
„bibliotecile, concertele şi în general 
manifestările propagandistice ale legațiilor 
imperialiste” sau întrețin legături cu 
funcționarii lor şi familiile acestora, 
instigatorii la „manifestări rasiale şi şovine” 
şi la nesupunere şi neexecutare „în contra 
măsurilor guvernului”. Astfel, denigrarea 
sau împotrivirea la colectivizare, colectări, 
planurile de  însămânţări şi  comasări, 
prozelitismul religios, transmiterea de ştiri 
„tendenţioase, alarmiste, duşmănoase prin 
corespondenţă internă sau externă” atrăgea 
trimiterea în lagăr. Aceeaşi măsură privea şi 
„elemente cu un trecut reacţionar cunoscut 
sau foştii expolatatori care ocupă încă în 
producţie posturi de răspundere” care 
dovedeau „delăsare gravă, nejsutificată prin 
incapacitatea lor profesională”. In privinţa 
modului de lucru, Pintilie Gheorghe arăta că 


Direcţia Generală a Securităţii Poporului va 
dispune prin decizie internarea în unităţi de 
muncă a persoanelor de mai sus depistate 
de Direcţiile Regionale din teritoriu228. 
Până în 1952, procedura de mai sus a 
fost utilizată, în conformitate cu „măsurile 
administrative” dispuse prin Decretul nr. 6, 
pentru alimentarea „unităţilor de muncă” 
de la Canalul Dunăre-Marea Neagră şi din 
Balta Brăilei, dar şi de pe alte şantiere din 
țară cu forţa de muncă gratuită a 
„duşmanilor poporului”, Securitatea 
răspunzând cu dărnicie tuturor solicitărilor. 
Audiat la Comitetul Central în 1968, Ilie 
Bădică, fostul director al Direcţiei Generale 
a Unităţilor de Muncă din MAI, avea să 
declare:  „Arestările acestor deţinuţi se 
făceau după nevoi şi în special după nevoile 
Canalului Dunăre-Marea Neagră. Dacă la 
Canal trebuiau 5.000 de oameni, tovarăşul 
Hosu, directorul general al Canalului, dădea 
telefon la tov. Teohari şi apoi intra în 
funcţiune aparatul colonelului Dulgheru, de 
la Direcția de Anchete, care împarte 
sarcinile, stabilind ce număr de deţinuţi să 
aducă fiecare Regiune. Ştiu acestea pentru 
că lagărul de la Rahova [de triere a 
deţinuţilor - n. n] era anunţat dinainte să se 


ducă cu dubele la gară, să aştepte trenul x 
din regiunea y, adică arestările se făceau 
după nevoile Canalului şi nu după vina 
anumitor elemente duşmănoase regimului” 
22O 

În 12 august 1952, sistemul măsurilor 
administrative, care îşi probase eficiența pe 
parcursul a doi ani, a fost unificat şi 
amplificat printr-o Hotărâre pentru 
înființarea coloniilor de muncă, a 
domiciliului obligatoriu şi a batalioanelor de 
muncă a Consiliului de Miniştri, cu nr. 1554. 
În capitolul 1 al textului, se arăta că măsura 
este dictată de „rezistenţa tot mai activă a 
elementelor duşmănoase şi [de] faptul că 
acestea încearcă încontinuu să saboteze în 
mod organizat măsurile Guvernului şi 
Partidului”, pentru „a uşura supravegherea 
activităţii elementelor duşmănoase”. 
Acestea urmau să fie trimise „la munca de 
utilitate socială”, într-o amplă acţiune a 
Securităţii de curățare a celor mai 
importante „centre vitale ale ţării”, prin 
„internarea administrativă pentru 
efectuarea muncii obligatorii”. Măsura era 
definită drept „excepţională” şi provizorie”, 
în scopul ei organizându-se „colonii de 
muncă, domiciliu obligatoriu şi batalioane 


de muncă” 230. Acest complex de măsuri 
care a reinstaurat în România atmosfera de 
teroare a marilor valuri de arestări din anii 
1948 - 1950 a fost probabil gândit nu numai 
ca o amplă acţiune represivă, ci şi spre a 
demonstra fermitatea conducerii de partid, 
în contextul celor două mari evenimente 
social-politice ale anului: reforma bănească, 
resimţită de majoritatea populaţiei ca o 
decizie administrativă de confiscare a 
lichidităţilor financiare şi „devierea de 
dreapta”, soldată cu arestarea „troicii” 
Pauker-Luca-leohari, care a provocat un 
adevărat cutremur în masa largă a 
membrilor de rând ai partidului. 

În conformitate cu HCM nr. 1554/1952, 
puteau fi reţinuţi şi internaţi în colonii de 
muncă cei socotiți că, „direct sau indirect, 
primejduiesc sau încearcă să primejduiască 
regimul de democraţie populară, 
îngreunează sau încearcă să îngreuneze 
construirea socialismului în RPR, precum şi 
acei care, în acelaşi mod, defăimează 
puterea de stat sau organele sale, dacă 
aceste fapte nu constituie sau nu pot 
constitui prin analogie infracţiuni” 231. În 
această largă categorie erau înscrişi toţi cei 
enumeraţi în Ordinul nr. 100 al directorului 


general al Securităţii Poporului din 3 aprilie 
1950, începând cu colportorii de zvonuri şi 
încheind cu cei ce vizitează bibliotecile 
legaţiilor occidentale la Bucureşti. Se prelua 
chiar ad-literam formularea dată de Pintilie 
documentului analizat mai sus, adăugându- 
se însă şi alte categorii susceptibile de a fi 
trimise la muncă forţată în lagăre „cadrele 
active ale fostelor grupuri şi partide 
moşiereşti”, fiind incluşi aici, alături de 
duşmanii tradiţionali ai comuniştilor, 
activiştii sionişti, ca şi membrii grupării 
politice social-democrate a lui Titel 
Petrescu, sau foştii tovarăşi de drum ai 
comuniştilor, liberalii lui Gheorghe 
Tătărăscu şi Petre Bejan232. Mai luau calea 
lagărelor „vechea agentură a fostului 
Serviciu Special de Informaţii (SSI), vechea 
agentură a Marelui Stat Major, a Siguranţei, 
Poliţiei” (cei care nu fuseseră încă arestaţi) 
233, foştii condamnaţi pentru sabotaj, 
speculă şi trecere frauduloasă de frontieră, 
chiaburii care „sabotează măsurile luate de 
guvern”, frontieriştii”, rudele celor fugiţi 
peste graniţă înainte şi după 1945 (tată şi 
copii majori bărbaţi), „condamnaţii pentru 
infracţiuni împotriva securităţii RPR care la 
expirarea executării pedepsei, prin 


comportarea lor nu prezintă încredere de a 
fi folositori societăţii”. 

Laolaltă cu toţi aceştia, erau trimişi în 
coloniile de muncă „recidiviştii de drept 
comun care au mai mult de 3 condamnări şi 
care reprezintă un pericol pentru liniştea şi 
asigurarea  avutului oamenilor muncii”. 
După cum relevă mărturiile 
supravieţuitorilor, din rândurile acestora din 
urmă aveau să fie recrutaţi majoritatea 
brigadierilor şi a şefilor de baracă, 
personaje care sporeau atmosfera de 
teroare în rândul deţinuţilor politici prin 
comportamentul lor brutal, încurajat de 
paza lagărelor: „Baraca nr. 6 e considerată 
de toată lumea drept un loc de penitenţă 
sporită. Nu pentru că aici e mai puţină 
căldură sau mai puţină ventilaţie. Cei 100 
de oameni câţi încap în cele trei etaje de 
paturi produc cu propriile lor corpuri 
energia lor calorică necesară, iar aerisirea 
se mai face şi prin pereţii de scândură. 
ÎIncăperea de la intrare, căreia deţinuţii îi 
spun lavabou, are acoperişul spart şi acolo 
plouă ca la un adevărat duş. Alta este însă 
cauza pentru care i se spune acestei barăci 
stereotipe purgatoriul nr. 6. Aici sunt cazaţi 
şi criminalii de drept comun condamnaţi la 


muncă silnică pe viaţă, figuri sinistre ce nu 
mai au nimic de pierdut, gata oricând să te 
înjunghie dacă îi superi cu ceva. În baracă 
ne-a primit şeful de cameră, condamnat la 
muncă silnică pe viaţă pentru tâlhărie şi 
crimă. Ne-a repartizat în paturile libere de 
lângă uşă, alături de hârdaiele în care în 
timpul nopţii deţinuţii îşi făceau nevoile. 
Noul nostru şef ne-a făcut un instructaj 
analfabetic şi violent, presărat din loc în loc 
cu înjurături la adresa mamelor noastre. 
Sergentul care ne-a însoţit n-a intervenit, 
cum într-o naivitate anacronică ne aşteptam 
să o facă, ba chiar ne aşteptam s-o facă, ba 
chiar se arăta mulţumit de faptul că şeful de 
baracă îi luase locul de educator”, arăta un 
fost deţinut din coloniile de muncă de la 
Canal234. 

Internarea în colonii de muncă urma să 
se dispună, în conformitate cu art. 4 al HCM 
nr. 1554/1952, prin decizia unei „Comisii 
speciale care va fi înfiinţată în cadrul 
Ministerului Afacerilor Interne şi care va lua 
hotărâri pe baza propunerilor Direcţiei 
Generale a Securităţii Poporului şi Direcţiei 
Generale a Miliției”. Preşedinte al acestei 
Comisii a fost numit Pintilie Gheorghe, prin 
Decizia nr. 744 din 25 august a MAI, 


semnată de ministrul Alexandru 
Drăghici235. Directorul Securităţii îşi 
aproba astfel propriile propuneri, alături de 
membrii comisiei (general maior Nicolschi 
Alexandru, colonel Aurel Corin, maiorii 
Butika Francisc, Marin Vintilă, Einhorn 
Wilhelm din Securitate şi lt, col. Erdely 
Iosif, de la Miliție). Fostul Birou Unităţi de 
muncă, din cadrul Direcţiei a VIll-a Cadre 
din Securitate era ataşat cu tot personalul 
pe lângă această comisie. 

Prin Hotărârea nr. 1554, unităţile de 
muncă înfiinţate în 1950 se transformau 
automat în colonii de muncă. Părăsirea lor 
fără bilet de eliberare se considera evadare, 
fiind pedepsită potrivit „legilor în vigore”, 
iar durata internării administrative era 
cuprinsă între 6 luni şi 5 ani. 

Pe lângă acestea, se mai înfiinţau 
şi batalioane de muncă, „acolo unde 
[Partidul] va avea necesități”. In 
batalioanele de muncă erau „mobilizați 
pentru muncă şi vor munci sub pază” 
bărbaţi apți de muncă „dovediţi că cca. 6 
luni pe an nu muncesc şi că nu au o 
ocupaţie precisă şi permanentă”, misiţii, 
micii speculanţi, meseriaşii fără autorizaţie 
şi neîncadraţi în câmpul muncii, „cei ce 


trăiesc prin vânzarea obiectelor personale 
acumulate” ş.a. Toți urmau să fie salarizaţi 
pentru munca prestată cu un salariu 
asemănător celui curent pentru activităţi 
similare şi urmau să fie demobilizaţi din 
batalioanele de muncă „atunci când vor 
termina lucrarea sau dacă au avut merite”. 
Trimiterea în batalioane de muncă era 
stabilită de aceleaşi comisii care decideau 
stabilirea domiciliului obligatoriu, cu 
consultarea unor reprezentanți regionali ai 
partidului, Securităţii şi Miliției. Fuga din 
batalioanele de muncă se pedepsea cu 
închisoare între 5 şi 10 ani236. 

În 11 martie 1954, prin Hotărârea nr. 
337 a Consiliului de Miniştri se decidea 
desfiinţarea coloniilor şi batalioanelor de 
muncă, probabil ca urmare a abuzurilor 
petrecute în interiorul acestora, semnalate 
şi anchetate de Procuratură în anul 1953, în 
urma cărora au fost trimişi în judecată foştii 
comandanţi ai lagărelor de la Canal şi de la 
coloniile de muncă Salcia şi Cernavodă. 
Aici, ca urmare a unor atrocități greu de 
închipuit, au murit mii de oameni237. După 
desfiinţarea coloniilor de muncă, „toate 
persoanele care la data prezentei hotărâri 
se află internate administrativ vor fi deferite 


organelor de urmărire penală pentru 
cercetarea faptelor comise sau vor fi puse în 
libertate”. Ca singură măsură suplimentară 
în afara pedepselor penale sau a deciziei de 
internare în fostele colonii de muncă, MAI 
urma să stabilească domiciliu obligatoriu 
pentru cei din închisori şi lagăre care 
„dovedesc că nu s-au reeducat” 238. 

Ultima măsură arbitrar-represivă din 
seria „măsurilor administrative” în sprijinul 
activităţii Securităţii a fost dispusă prin 
Decretul nr. 89, emis la 17 februarie 1958 
de Prezidiul Marii Adunări Naţionale şi 
semnat de Gheorghe Stoica, prin care s-a 
decis că „pot fi stabilite în locuri de muncă 
anume destinate persoanele care prin 
faptele lor primejduiesc sau încearcă să 
primejduiască ordinea de stat, dacă acestea 
nu constituie infracţiuni”. In baza acestui 
decret, s-a adoptat în 5 martie 1958 
Hotărârea Consiliului de Miniştri nr. 282, 
prin care erau trimise în „locuri de muncă 
anume destinate” (în minele de cărbuni) 
următoarele categorii de persoane: foşti 
legionari, „de la şefi de garnizoană inclusiv, 
în sus”, a legionarilor şi a celorlalte 
elemente care „mai prezintă pericol” după 
eliberare şi „primejduiesc sau încearcă să 


primejduiască securitatea statului”, dacă 
faptele lor nu puteau fi condamnate prin 
Codul Penal. Comisia care stabilea cine 
anume urmează să fie trimis la muncă 
forţată, pe o durată cuprinsă între 2 până la 
6 ani era formată din doi adjuncţi ai 
ministrului de interne şi un adjunct al 
procurorului general2 39. 

S-a păstrat şi sumarul unui Regulament 
privitor la primirea, internarea, regimul şi 
supravegherea în locurile de muncă anume 
destinate, care arăta că internaţii în astfel 
de locuri de muncă erau permanent 
percheziţionaţi, puteau fi pedepsiţi în caz de 
abateri sau la refuz de hrană, aveau dreptul 
la pachete şi vizite, într-un regim mai uşor 
decât cel penitenciar, dar totuşi strict 
supravegheat240. 

Alături de deportări şi stabilirea 
domiciliului obligatoriu, internarea în lagăre 
a fost o măsură administrativă cu un efect 
represiv important. Folosită pe scară largă 
de Securitate, aceasta a afectat un mare 
număr de oameni şi, prin caracterul ei 
arbitrar, a avut un ecou notabil în plan 
social, în raport cu scopul urmărit de poliţia 
politică a regimului comunist. 

Amploarea internărilor în lagărele 


de muncă 

In 1967 - 1968, Consiliul Securităţii 
Statului a documentat trimiterea „în unităţi, 
colonii şi locuri de muncă obligatorie a unui 
număr de circa 29.000 persoane” 241. Cifra 
mai poate suporta adăugiri, întrucât chiar 
un document al Securităţii arăta că 
„posibilităţile de a stabili în mod cât mai 
complet şirul abuzurilor şi ilegalităţilor sunt 
limitate de faptul că în arhivele Securităţii 
Statului nu se pot identifica multe 
documente. Din relatările unor ofiţeri ce 
muncesc în prezent în acest sector rezultă 
că în anul 1954 fostul şef al Serviciului de 
evidenţă, colonel Popescu Gheorghe (Gogu) 
242, în prezent ambasador în Birmania, a 
ordonat distrugerea fişelor de evidenţă 
pentru aproximativ 17.000 persoane ce au 
fost internate administrativ. Ca urmare, 
dosarele în arhiva Securităţii nu se pot găsi 
decât cu mari greutăţi” 243. Numărul total 
al celor internaţi în lagăre de muncă poate 
fi estimat la cel puţin 50.000 victime ale 
măsurilor administrative utilizate de 
Securitate, în condițiile în care numai un 
dosar de arhivă verificat în 1967 - 1968 
arăta că în perioada 4 ianuarie - 26 iunie 
1952 s-au emis 118 decizii ale MAI, prin 


care s-au trimis în lagăre 3963 oameni. 
Numai în zilele de 3 martie şi 1 aprile 1952 
s-a dispus internarea unui număr de 316, 
respectiv 437 persoane. Practic, aşa cum se 
arăta în sintezele prezentate Comitetului 
Central, situaţia scăpase oricărui control, 
Securitatea dezlănţuind un val de teroare 
care nu-şi putea justifica amploarea244. 

Există date exacte pentru primii ani de 
funcţionare a acestor măsuri. Astfel, în 1950 
au fost trimişi în unităţi de muncă 5154 
persoane, în 1951 alte 2519, pentru ca în 
1952, odată cu organizarea coloniilor de 
muncă, numărul să crească la 11913, în 
vreme ce pentru anii 1953 - 1954 s-au găsit 
date privind internarea administrativă a 
2491 persoane. S-a mai stabilit că între 
1957 - 1963 au fost trimişi în locuri de 
muncă obligatorii pe o durată de 2 până la 6 
ani în baza Decretului 89/1958 alte 3658 
persoane, dintre care 2696 pentru că „au 
instigat şi au participat la răzmeriţe”, 545 
de deţinuţi care „nu au dovedit că s-au 
reeducat” şi 117 foşti comandanţi 
legionari245. 

In realitate, examinarea dosarelor a 
arătat cu totul altceva, şi anume că 
Securitatea a purtat un război necruţător 


împotriva muncitorilor şi ţăranilor, deci 
tocmai împotriva categoriilor sociale în 
numele cărora dezlănţuise lupta de clasă. 
Din cele 3658 persoane trimise între 1958 - 
1964 la „muncă obligatorie”, îndeosebi în 
mine, 1899 erau ţărani, 436 muncitori, 207 
profesori şi învăţători, 241 funcţionari etc. 
Dintre ei, 634 nu aveau niciun motiv „la 
dosar” pentru a suporta această pedeapsă şi 
nici antecedente  penale246. Cea mai 
numeroasă categorie au constituit-o şi în 
rândurile  „populaţiei” din coloniile de 
muncă de la Canal şi din Balta Brăilei tot 
muncitorii şi ţăranii care se împotriveau 
colectivizării şi impunerii cotelor agricole. 
Numai din fosta regiune Oltenia, după cum 
relevau documente găsite în 1967, au fost 
trimişi în lagăre de muncă 1095 ţărani247, 
iar o analiză din martie 1968 asupra unui lot 
martor de 7.000 de fişe ale unor persoane 
internate arată că „măsurile represive au 
fost îndreptate împotriva a 1355 ţărani, 
1570 muncitori şi tehnicieni, 767 învăţători 
şi profesori, 136 medici, 166 ingineri etc. 
Din cele 7.000 de fişe examinate rezultă că 
numai 11 persoane sunt foşti industriaşi, 15 
moşieri şi 25 foşti poliţişti” 248. Securitatea 
încălcase în mod flagrant principiile pe care 


declara în ton cu partidul că luptă să le 
apere, comportându-se ca o armată într-un 
teritoriu ocupat şi dezvăluind astfel 
adevăratul caracter al regimului sovieto- 
comunist. 

Trimiterea în lagăr se făcea cu totul 
arbitrar, nefiind respectate nici măcar 
formal dispoziţiile privind măsurile 
administrative, care şi aşa, cum s-a văzut, 
aveau prevederi care puteau fi interpretate 
într-un mod larg de către Securitate. 
Practic, oricine în afara nomenclaturiştilor 
putea fi trimis în lagăr. Un studiu făcut de 
Procuratura Generală în anul 1953 
descoperise în toate coloniile de muncă 
deţinuţi numai pe bază de adrese, însoţite 
de tabele nominale. În martie 1953, în 
lagărul Peninsula de la Canal, 2293 
persoane se aflau aici numai în baza unor 
astfel de documente sumare, iar în iulie 
acelaşi an 1500, Procuratura Generală 
constatând că aceste persoane sunt 
„deţinute în mod ilegal”. Opoziția Securităţii 
a făcut să nu se poată dispune eliberarea 
acestora, iar investigaţiile procurorilor în 
coloniile de muncă au încetat din cauza 
aceloraşi presiuni249. Abuzurile continuau 
în privinţa termenelor de internare, care 


erau depăşite fără ca deţinuţii să fie 
eliberaţi. La 20 iulie 1953, se aflau în 
această situaţie 402 deţinuţi din coloniile de 
muncă de pe cuprinsul României 
Populare2 50. 

Regimul de exterminare din lagărele 
de muncă 

Abuzuri grave „s-au săvârşit şi în ceea 
ce priveşte regimul de detenţie, cel 
alimentar, asistenţa sanitară”, după cum 
consemna sec un document al Consiliului 
Securităţii Statului din 1968251 cu privire 
la unităţile şi coloniile de muncă. Le 
ilustrează pe larg o întreagă literatură 
memorialistică252. In lagăr „toate erau 
dificile şi greu de suportat: condiţiile de 
muncă erau barbare, vânturile năprasnice şi 
neobosite, hrana insuficientă, cazarea 
improvizată” 253. Bolile făceau ravagii 
printre „oameni adunaţi de prin toate 
închisorile politice din ţară, extenuaţi de 
foamete şi frig, de umezeala acelor saivane 
în care  locuisem, obosiţi de munca 
epuizantă. Erau anemiaţi, distrofici şi dintre 
aceştia din urmă au fost destui cei care au 
alunecat în caşexie254 - ultima fază de 
slăbire generală a organismului, din care 
greu se mai putea redresa cineva” 255. 


Dar poate că cel mai greu de suportat au 
fost cruzimile absurde pe care oamenii le-au 
suportat sau la care au fost martori, marcați 
apoi pe tot restul vieţii de cele trăite şi 
văzute. Exemplele ar putea umple o lungă 
monografie. Ele au fost consemnate şi de 
rapoartele în urma unor controale făcute în 
coloniile de muncă în anul 1953, când 
Procuratura Generală a investigat mai 
multe crime petrecute în acestea. Scene de 
o violenţă excesivă care s-au petrecut în 
lagăre au avut darul să impresioneze şi au 
influenţat probabil decizia de închidere a lor 
în 1954. Chiar documente ale Securităţii 
relevă crizimi deosebite petrecute aici. 
Numai în luna ianuarie a anului 1953 au 
murit în coloniile de muncă de la Canalul 
Dunăre - Marea Neagră un număr de 133 
deţinuţi, potrivit evidenţelor fostei poliţii 
secrete. Cele mai multe decese s-au 
înregistrat la coloniile Peninsula şi Poarta 
Albă (46, respectiv 30) 256. 

În coloniile de muncă se practica pe 
scară largă bătaia, încarcerarea pe termen 
lung, utilizarea la munci grele a deţinuţilor 
bolnavi, iar rațiile de hrană 
neîndestulătoare au făcut ca moartea 
multora să fie cauzată pur şi simplu de 


foame şi istovire. Dacă tratamentul inuman 
aplicat deţinuţilor în lagărele din România a 
caracterizat universul concentraţionar ca şi 
în celelalte state ale blocului sovietic, în 
unele perioade, în anumite locuri de 
detenţie, regăsim puternice accente de 
sadism în aplicarea acestui tratament. Ca 
urmare, la multe dintre lagărele Canalului 
Dunăre - Marea Neagră se înregistra în 
1952 o medie a mortalităţii de peste 30 de 
deţinuţi pe lună257, iar între aceştia unii îşi 
găseau sfârşitul în chinuri care, dacă nu ar 
fi consemnate chiar de documente ale 
Securităţii, ar fi greu de imaginat. Astfel, 
după 15 zile de carceră, un deţinut a fost 
dus la infirmerie cu ambele picioare 
cangrenate, pentru că fusese legat cu 
lanţuri peste „cizmele de cauciuc ce le avea 
în picioare. Când a fost adus la infirmerie şi 
i s-au tras cizmele, i s-a dezlipit şi talpa 
picioarelor, care  putrezise”. Medicul 
coloniei penitenciare i-a făcut trimitere 
pentru Spitalul din Cernavodă, dar 
comandantul nu a aprobat-o. Deţinutul, un 
tânăr de 23 de ani, a murit în chinuri 
cumplite după 11 zile, în infirmeria 
lagărului258. 

In sadismul lor, unii comandanţi de lagăr 


obişuiau să se distreze, punându-i la cele 
mai grele munci pe epileptici şi distrofici, 
sau scoţându-i la muncă în ger, desculți şi 
numai în cămăşi. Neîndeplinirea normelor 
de muncă era sancţionată cu muncă 
neîntreruptă fără hrană timp de 24 de ore, 
urmată de carceră. Unii deţinuţi au fost 
bătuţi până la desfigurare, rămânând infirmi 
pe viaţă. Un proces verbal din arhivele 
fostei Securităţi consemna depoziţia unui 
deţinut maltratat din colonia de muncă de la 
Cernavodă: „În luna decembrie 1952, fiind 
grav bolnav, am primit de la infirmerie un 
bilet de scutire şi am fost întors la dormitor. 
Caporalul care făcea de serviciu m-a scos 
însă afară în pumni şi picioare, umplându- 
mă de sânge şi m-a dus la comandant. 
Acesta m-a bătut până am leşinat. După ce 
m-am trezit din leşin, mi-a luat mantaua şi 
m-a pedepsit să muncesc fără mâncare şi 
odihnă 36 de ore. Am fost trimis la muncă, 
dar eu i-am spus caporalului că nu pot 
lucra. El a pus trei deţinuţi să mă arunce în 
Dunăre, apoi m-a bătut cu o lopată, m-a 
legat cu lanţuri şi m-a dus din nou la 
comandant. Acesta m-a pedepsit cu trei luni 
de carceră. După 42 de zile am fost scos şi 
dus la infirmerie. Comandantul m-a văzut 


acolo şi mi-a spus: ai să te intorci în 
carceră şi ai să stai acolo până mori. Atunci 
am încercat să mă sinucid, tăindu-mi venele 
cu o lamă. Pentru asta, comandantul l-a pus 
pe un deţinut să mă bată cu picioarele în 
testicule şi în gură, nenorocindu-mă pe 
viaţă şi desfigurându-mă”. Deţinutul a fost 
băgat din nou la carceră, dar a fost salvat 
de ofiţeri superiori veniţi în inspecţie la 
colonia penitenciară, care au mai găsit de la 
Cernavodă alţi şase deţinuţi morţi, care 
continuau să fie ţinuţi în carcerele lagărului, 
pentru că, după cum declara comandantului 
acestuia, nu şi-au încheiat pedeapsa259. 
Rapoartele făcute în împrejurările 
anchetelor din 1953 în coloniile de muncă 
de la Canal şi din Balta Brăilei de către 
medici deținuți sunt relevante asupra 
ravagiilor pe care frigul şi foamea le 
provoca, decimându-i pe deţinuţi în special 
în lunile de iarnă. „Deţinutul a fost adus pe 
targă din carceră, fără cunoştinţă, cu 
respiraţia foarte rară, fără puls aproape şi, 
cu toate îngrijirile ce i-am dat la infirmerie 
(injecții de camfor şi cofeină), după o 
jumătate de oră a încetat din viaţă. Era în 
evidenţă cu distrofie şi în diferite rânduri 
fusese scutit de muncă de câtre serviciul 


medical. Nu a fost adus la vizita medicală 
înainte de a fi încarcerat şi nici nu am fost 
chemaţi spre a-l vizita la carceră, în tot 
timpul în care a fost încarcerat”. Un alt 
deţinut „a încetat din viaţă chiar în 
cabinetul de consultaţii al infirmeriei, în 
timp ce abia îi făcusem injecții de cofeină şi 
camfor. Nu am fost chemaţi de a-l vizita 
înainte de a-l încarcera şi nici nu a fost 
vizitat de noi acolo (...) Nu s-a ţinut seama 
de către conducerea coloniei de scutirile 
medicale şi bolnavi, chiar distrofici gravi au 
fost scoşi pe şantierele de lucru, aducându-i 
seara pe braţe, pe alţii îngheţaţi complet şi 
chiar morţi”. Astfel, un deţinut „distrofic 
gradul 3, a fost adus în agonie, îngheţat, de 
pe şantier şi a murit după câteva ore, în 
infirmerie”, iar un altul „a fost adus mort, 
îngheţat pe şantier”. Toate cazurile, afirma 
medicul, înşirând un lung pomelnic de morţi 
în lunile ianuarie şi februarie ale anului 
1953, ar fi putut fi evitate: „În afară de 
aceştia, sunt numeroase alte cazuri de 
deţinuţi îngheţaţi, dar care au putut fi 
readuşi la viaţă în urma îngrijirilor noastre. 
Toţi deținuții politici care îngheţau pe 
şantierele de lucru erau distrofici, fiind 
slăbiţi şi nu mai aveau caloriile necesare 


pentru a se apăra contra frigului, fie că unii 
erau uşor îmbrăcaţi, fără cămăşi, şi unii 
chiar cu picioarele goale. Dimineaţa, la 
ieşirile cordoanelor de lucru pe poartă, erau 
scene îngrozitoare, cu bătăi sângeroase şi 
cu chinuri de iad, ce ar fi trebuit să 
înduioşeze şi inimile de piatră”, nota acelaşi 
medic al coloniei penitenciare Cernavodă 
într-o declaraţie care s-a păstrat în arhivele 
Securităţii2 60. 

Unele dintre crimele din lagărele de 
muncă au fost anchetate de Procuratura 
Generală, care a sintetizat şi condiţiile de 
deţinere în fraze sugestive. „Au fost cazuri 
când deținuții erau asasinați prin 
împuşcare, îngropaţi de vii în pământ, 
obligaţi iarna să intre în apă până la brâu şi 
să taie stuf, introduşi iarna în carcere 
descoperite, uneori dezbrăcaţi, în poziţii 
chinuitoare - doi în picioare şi doi cu capul 
în jos. În timpul verii, erau dezbrăcaţi, 
legaţi de mâini şi expuşi muşcăturilor de 
țânțari. Manifestările de bestialitate 
continuau şi după moartea deţinuţilor, ale 
căror cadavre, neînhumate timp îndelungat, 
roase de şobolani, erau profanate şi chiar 
introduse în carceră, sub pretextul că 
torturile n-au fost îndeajuns de aspre” 261. 


Pentru atrocitățile descrise mai sus, care s- 
au petrecut în colonia penitenciară Salcia, 
au fost trimişi în judecată 21 de ofiţeri şi 
subofiţeri, care au fost găsiţi vinovaţi şi au 
fost condmanaţi în 1954 la pedepse de până 
la 25 de ani închisoare. Un an mai târziu, 
ministrul de interne Alexandru Drăghici i-a 
absolvit de pedeapsă şi le-a şters din cazier 
incriminările. Mai mult, a dispus ca 
majoritatea lor să fie reîncadraţi în MAI. 
Printr-un decret al Prezidiului Marii Adunări 
Naţionale, „acestor cadre li s-a acordat 
vechimea neîntreruptă în MAI pe toată 
durata detenţiei, iar conducerea 
Ministerului de Interne le-a acordat câte o 
sumă de bani echivalentă cu salariul pe trei 
luni şi câte o lună de zile de concediu la 
casele de odihnă ale MAI pentru refacerea 
stării fizice” 262. Procurorul general 
adjunct Alexandru Voiținovici, care 
ordonase anchetele din 1953 şi descoperise 
mii de persoane deţinute ilegal, a fost 
retrogradat din funcţie, fapt care dovedeşte 
că Securitatea inspirase crimele produse în 
lagărele de muncă şi stabilirea condiţiilor 
de detenţie, exterminarea deţinuţilor şi 
inclusiv trimiterea lor ilegală în lagăre fiind 
o acţiune deliberată a poliţiei politice 


comuniste2603. 
* 


Cei vii şi cei morţi erau în coloniile de 
muncă în egală măsură subiect de 
batjocură. La colonia penitenciară Salcia, 
într-o zi din iarna anului 1952 „au fost mai 
mulţi morţi. Pentru a-i putea identifica, le-a 
pus cartoane în gură, pe care le scria 
numele” 264. Un deţinut a fost adus de la 
lucru mort, „cu un astfel de carton în gură, 
iar gura încleştată i-a fost deschisă cu un 
topor. Morţii se înhumau după 7 - 8 zile, din 
lipsă de scândură”. Represiunea a produs 
uneori scene de dimensiuni mitologice. 
După ce un brigadier l-a bătut până la 
moarte pe un deţinut, acesta „a fost pus pe 
o targă în care bătuse piroane de fier. Când 
l-a adus la infirmerie, mort, corpul lui era în 
întregime perforat” 265. 

Ilegalitatea masurilor administrative 
de internare în lagăre şi stabilire a 
domiciliului obligatoriu 

În urma sarcinilor primite la Plenara 
Comitetului Central al Partidului Comunist 
Român, Consiliul Securităţii Statului a 
trecut în 1967 - 1968 la analizarea 
abuzurilor şi ilegalităţilor „în activitatea 
unor cadre din aparatul de Securitate”, 


urmărind între altele „modul în care s-a 
instituit şi aplicat măsura  internării 
administrative în locuri anume destinate” 
266. Sintezele care au rezultat incriminează 
încălcări ale legii, dar afirmă legitimitatea 
acestor măsuri, ceea ce dovedeşte că, în 
fond, caracterul de poliţie politică al 
Securităţii nu se diminuase, ci era mai bine 
camuflat sub masca „legalităţii socialiste”. 
Abuzurile şi crimele produse sub acoperirea 
„măsurilor administrative” erau considerate 
„justificate în principiu”: „este cunoscut că 
între anii 1950 - 1958 [perioadă analizată 
de Comisia Consiliului Securităţii Statului - 
n.n.] elementele duşmănoase din ţară şi din 
exterior îşi intensificaseră activitatea ostilă 
împotriva regimului democrat-popular, 
creau greutăţi în construcţia socialismului, 
calomniau şi defăimau politica partidului, 
ajungând până la săvârşirea de acte de 
teroare, sabotaj şi diversiune. In aceste 
condiţii, se impunea ca organele de partid şi 
de stat să iniţieze măsuri energice pentru a 
preveni şi zădărnici orice încercare de a 
atenta la cuceririle revoluţionare ale clasei 
muncitoare. Socotim deci justificată de 
principiu luarea unor măsuri de a împiedica 
elementele reacționare să întreprindă 


acţiuni duşmănoase, inclusiv internarea în 
colonii de muncă obligatorie, dar numai 
împotriva acelor care, în mod real, 
prezentau pericol pentru securitatea 
statului” 267. 

Modul în care au fost concepute 
reglementările privind măsurile 
administrative au fost criticate, întrucât 
„prin conţinutul lor larg şi generic, fără 
stabilirea unor criterii de delimitare precisă 
a acelor persoane care prin manifestările 
lor constituiau un pericol real pentru 
securitatea statului de cele care îşi 
manifestau unele nemulțumiri personale şi 
care nu periclitau ordinea socială şi de 
stat au avut consecinţe negative în justa 
aplicare a dispoziţiilor din actele normative 
respective [subl, ns]”. 

Justeţea acestor măsuri represive era 
însă contrazisă chiar de analiza prevederilor 
constituţionale. Astfel, Constituţia RPR din 
1948 prevedea la art. 48 şi 30 că „nimeni nu 
poate fi arestat sau deţinut mai mult de 48 
de ore, fără un mandat al Parchetului, al 
organelor de instrucţie stabilite de lege sau 
autorizarea instanţelor judecătoreşti 
conform prevederilor legii” şi că „nimeni nu 
poate fi condamnat şi ţinut a executa o 


pedeapsă decât în baza hotărârilor 
judecătoreşti în conformitate cu legea”. 
Prevederile, reluate în art. 87 al Constituţiei 
din 1952, care garanta libertățile 
cetăţeneşti, au fost încălcate flagrant de 
către actele normative cu privire la măsurile 
administrative268. Prin caracterul lor larg 
şi evaziv, au dat posibilitatea extinderii 
represiunii, astfel încât oricare dintre 
cetăţenii României oricine putea fi arestat şi 
trimis în lagăr sau deportat în regim de 
domiciliu obligatoriu, în condiţiile în care 
foarte multe dintre incriminările conţinute 
de aceste prevederi nu constituiau 
infracţiuni nici măcar prin analogie cu 
diverse texte ale Codului Penal. 

Modul de aplicare a fost de asemenea 
viciat, fiind subordonat nevoii de mână de 
lucru gratuită la proiectele megalomane ale 
regimului. Folosirea deţinuţilor pe 
şantierele de la Canal şi la gospodăriile 
agricole ale MAI din Balta Brăilei fusese 
reglementată în urma unei şedinţe la 
Ministerul de Interne din 24 martie 1950, la 
care au participal ministrul adjunct Marin 
Jianu, care coordona activitatea Direcţiei 
Generale a Penitenciarelor şi Alexandru 
Nicolschi, subdirectorul Securităţii. In urma 


acestei decizii, s-a hotărât înfiinţarea unei 
comisii de triere a deţinuţilor din închisori 
şi aresturi, pentru a-i selecta pe cei apți de 
muncă şi cu pedepse sub 12 ani şi a-i trimite 
să lucreze la Canal, în mine sau gospodării 
agricole de stat269. Şantierele erau însă în 
primul rând alimentate cu noi arestaţi în 
baza măsurilor administrative, măsură 
determinată de gratuitatea, dar şi de 
eficienţa dovedită anterior de mâna de lucru 
formată din deţinuţi. De exemplu, după cum 
relevă un Raport al Direcţiei Generale a 
Canalului pe perioada iunie - septembrie 
1949 în sectoarele unde se utiliza munca 
salariată planul de lucru se realizase în 
proporţie de 78%, în vreme ce unităţile de 
muncă organizate de Ministerul Afacerilor 
Interne „îşi îndeplinesc planul lor fiindcă 
există acolo un comandament”, după cum 
arăta Chivu Stoica la Şedinţa 
Secretariatului CC al PMR din 22 
septembrie 1949, întors dintr-o inspecţie la 
Canal270. 

Reamintim depoziţia din 1968 a 
colonelului în rezervă Ilie Bădică, fostul 
locţiitor al comandantului Direcţiei 
Generale a Penitenciarelor şi şef al 
coloniilor de muncă, care arăta că aceste 


arestări în baza măsurilor administrative se 
făceau arbitrar, în funcţie de nevoile de 
braţe de muncă. Direcţia de Anchete penale 
a Securităţii asigura cifrele solicitate de 
comandanților de lagăr, operând reţineri în 
teritoriu, după tabelele propuse de 
Direcţiile Regionale şi aprobate de ministrul 
de interne. Cât de arbitrare erau aceste 
arestări, relevă o sinteză a Securităţii din 
1968: 300 de studenţi de la Facultatea de 
Medicină din Bucureşti au fost internaţi în 
anul 1951 în lagărul de triere Rahova, 
urmând să fie trimişi în unităţi de muncă, 
doar pentru că „neavând manuale de 
specialitate la facultate, au mers să studieze 
la Biblioteca franceză” 271. 

Cei reţinuţi înainte de a fi trimişi în 
lagăre de muncă erau mai întâi cercetaţi de 
către Securitate, cercetare care s-a 
prelungit uneori până la patru ani, fără ca 
această perioadă să se scadă, cum se 
proceda cu arestul preventiv, din durata 
stabilită a internării. La Bicaz, în iunie 1953 
erau 63 de deţinuţi cărora nu li s-a inclus în 
noua pedeapsă timpul de reţinere anterior. 
In 1968, s-au examinat 1500 de dosare prin 
sondaj, constatându-se că în majoritatea 
cazurilor reținerea persoanelor s-a făcut 


fără respectarea formelor legale 
prevăzunte, ilegalitate acoperită ulterior de 
complexul de măsuri pentru internări sau 
deportări administrative. Astfel, se 
exemplifica acoperirea legală a arestării 
foştilor poliţişti, jandarmi şi lucrători SSI 
prin Ordinul 26500/1948 al Securităţii, a 
foştilor legionari (Ordinul 5/1948) şi a celor 
care comentau negativ reforma bănească 
(Ordinul 8/20/1952), realizată tocmai prin 
aceste măsuri. În afara menţionării unor 
astfel de ordine care au stat la baza 
arestării, la dosarele celor trimişi în lagăre 
nu figurau alte motive care să justifice 
privarea lor de libertate, a cărei durată era 
stabilită de asemenea arbitrar, fără criterii 
bine determinate. La dispunerea internării 
se avea în vedere doar apartenenţa la o 
anumită categorie socio-profesională, şi nu 
la gradul de periculozitate pentru regim. 
Semnificativ pentru încălcarea legilor în 
vigoare este că, dintre toţi cei trimişi în 
coloniile de muncă, numai 1600 aveau 
mandate de arestare semnate de 
Procuratură, iar caracterul abuziv şi 
aleatoriu al internărilor este demonstrat de 
faptul că, după desfiinţarea coloniilor de 
muncă şi cercetarea penală a deţinuţilor, 


numai 509 din totalul acestora au fost 
trimişi în judecată pentru faptele 
comise2 72. 

Practica trimiterii în lagăr numai în baza 
apartenenţei la o categorie socială socotită 
ostilă comunismului era în epocă larg 
răspândită în toate statele blocului sovietic. 
Acţiunea se derula conform mecanismului 
prin care decizia politică (spre exemplu, cea 
de colectivizare a agriculturii) era în genere 
urmată de un complex de măsuri represive 
care asigurau punerea ei în practică. 
Brutalitatea statală, asigurată în România 
Populară prin intermediul Securităţii, se 
solda cu efecte notabile: „se reduce opoziţia 
politică şi religioasă, se stârpesc agitația 
muncitorească şi răscoalele ţărăneşti, se 
colectivizează satele, este suprimat şomajul 
suprimându-se şomerii... Cü 
fiecare dezinsectie, lagărele se extind. Ele 
îndreaptă, ele extermină, totul este adunat 
aici: opozanți conştienţi sau presupuşi, 
credincioşi fervenţi, savanţi sobri, hoţi de 
cartofi, borfaşi, ţărani amărâţi, bandiți... 
Pentru a scoate la lumină societatea sa, 
statul produce lagărele” 273. 

Impotriva acestor măsuri nu exista nicio 
posibilitate de apărare a cetăţeanului. În 


prevederile care au consacrat măsurile 
administrative nu este specificată nicio 
posibilitate de atac a deciziei de deportare 
sau trimitere în lagăr, ceea ce contravenea 
dreptului constituţional la apărare, dar, mai 
mult, îi punea în mod formal pe cei supuşi 
acestor măsuri în situaţie de inferioritate 
faţă de deţinuţii politici, care în procesele 
penale derulate puteau declara recurs 
împotriva sentinţelor - chiar dacă recursul 
nu schimba, în majoritatea cazurilor, nimic. 
Măsurile administrative care prevedeau 
deportările şi internarea în lagăre a 
cetăţenilor României Populare s-au produs 
prin cauţionarea de către conducerea de 
partid şi de stat a planurilor represive ale 
Securităţii. Acest sistem „a creat 
posibilitatea să se comită ilegalităţi şi abzuri 
grave, care puteau avea implicaţii deosebite 
în viaţa politică şi socială a ţării”, se 
recunoştea ulterior2 74. Ministerul 
Afacerilor Interne şi conducerea Securităţii 
căpătaseră puteri sporite şi o largă 
autonomie decizională, răspunzând numai 
în faţa „conducerii superioare de partid”. 
Astfel se explică atât procedurile ilegale 
utilizate în elaborarea complexului de acte 
normative care au dus la internările în 


lagăre de muncă şi deportări, cât şi modul 
abuziv în care ele au fost aplicate. 

x 

Prevederile în baza cărora a funcționat 
sistemul represiv din România primelor 
două decenii de socialism, articolele din 
Codul Penal şi măsurile administrative 
privind deportarea, domiciliul obligatoriu 
sau internarea în colonii penitenciare 
pedepseau orice formă de opoziție, politică 
sau religioasă faţă de regimul comunist. Ele 
nu sunt inovaţii juridice româneşti ale 
timpului, ci au conţinut esenţa legilor 
penale sovietice în domeniu. Multe din 
pasajele care privesc infracțiunile de natură 
politică sunt o punere în practica judiciară 
din RPR a prevederilor din Codul Penal 
sovietic sau a ordinelor de deportare ori 
internare în GULAG. Ca şi în URSS, 
incriminările de natură politică au fost 
modificate în timp, devenind, atunci când a 
fost necesar, mult mai drastice decât în 
formularea iniţială. Astfel, în România, spre 
finalul primului deceniu de „republică 
populară”, se poate constata o înăsprire 
fără precedent a pedepselor pentru 
infracţiuni politice, ca şi revenirea la 
sistemul internării în locuri de muncă 


obligatorie şi a deportării în regim de 
domiciliu obligatoriu a celor care ar fi putut 
să se opună regimului, măsuri de natură să 
consolideze dictatura impusă de Gheorghiu- 
Dej, în condițiile retragerii trupelor 
sovietice, care au asigurat până în 1958 
stabilitatea regimului sovieto-comunist. 
„Temeiurile legale” puse la îndemâna 
Securității începând cu 1957, în acțiunea de 
lichidare a oricărei forme de împotrivire sau 
chiar dezacord cu autoritățile, manifestat 
făţiş ori abia schițat, au dus la dezlănțuirea 
unui val de arestări de aceeaşi amploare cu 
cel din momentele instalării regimului de 
„democraţie populară”, ca şi la internări în 
lagăre de muncă a celor care „încearcă să 
primejduiască ordinea de stat”. Dar, dacă în 
1948 - 1952 represiunea a avut ca rațiune 
consolidarea puterii de curând cucerită de 
către comunişti, prin lichidarea adversarilor 
politici, în 1958 - 1959 problema nu se mai 
punea în aceeaşi termeni. La doi ani după 
denunţarea de către Hruşciov la Congresul 
XX al PCUS a abuzurilor staliniste în 
materie de poliţie politică, dezlănţuirea în 
România a valului represiv de la finele 
anilor  '50, precedat de înăsprirea 
prevederilor penale şi a celor administrative 


privind domiciliul obligatoriu şi trimiterea la 
muncă forţată marchează un moment în 
care la Bucureşti Gheorghiu-Dej a ţinut să 
demonstreze că, indiferent de prezenţa 
trupelor sovietice în ţară, poate asigura 
securitatea internă. În mod paradoxal, 
tocmai când Armata Roşie (privită de 
majoritatea românilor ca un simbol al 
ocupaţiei  sovieto-comuniste) îşi părăsea 
amplasamentele, s-a realizat o revenire la 
austeritatea şi  dogmatismul din anii 
stalinismului. Această înăsprire a 
controlului exercitat asupra societăţii prin 
pârghiile aparatului represiv a avut darul să 
dovedească (şi a făcut-o din plin) că zilele 
regimului nu sunt numărate, aşa cum a fost 
tentată sā creadă larga majoritate a 
populației, care punea încă semnul egal 
între puterea comuniştilor în România şi 
prezența aici a trupelor ruseşti. 
Independent de modul în care a evoluat 
conținutul unor prevederi în timp, Codul 
Penal şi măsurile administrative dispuse 
prin Decrete ale Marii Adunări Naționale, 
Hotărâri ale Consiliului de Miniştri sau 
Decizii ministeriale ale MAI privind 
deportările, domiciliu obligatoriu şi 
internările în lagăre de muncă, acestea au 


fost încă de la instaurarea „democraţiei 
populare” principalul instrument de 
exercitare a represiunii. Articolele penale 
care au pedepsit infracțiunile de natură 
politică au avut un caracter public, cu o 
singură excepţie275 şi au constituit baza 
„legală” a măsurilor represive întreprinse 
de Securitate. Prevederile speciale aşa-zis 
„administrative”, cu un caracter secret 
datorită caracterului lor neconstituţional, au 
completat baza de acţiune a unor puseuri 
represive ale regimului, manifestate mai 
întâi în 1948 - 1952. Devenind în 1957 - 
1958 excesive în conţinut şi fiind aplicate 
exagerat, aceste măsuri legislative au 
provocat şi întreţinut o atmosferă de 
teroare, similară cu cea din perioada 
cuceririi şi consolidării puterii de către 
comunişti. Caracterul lor arbitrar reflectă 
chiar caracterul regimului insturat în 
România după 6 martie 1945. 

Pe tot parcursul celor 45 de ani de 
putere comunistă în România, legislaţia cu 
caracter represiv a dat posibilitatea 
Securităţii să facă în timp dovada faptului 
că se poate substitui cu succes unei armate 
de ocupaţie, pe care vreme de un deceniu 
de la crearea sa doar o secondase în 


asigurarea stabilității regimului. Poliția 
politică, bazată pe un întreg complex de 
prevederi, a transformat represiunea În fapt 
cotidian. Deținuții transportați către 
lagărele Canalului în camioane nu mai 
stârnesc reacția nimănui: „În drumul nostru 
întâlnim oameni liberi care-şi cultivă 
grădina, care lucrează pe lângă casă. 
Niciunul nu se sinchiseşte de noi, aşa de 
mult s-au obişnuit cu existența coloniei de 
muncă forțată. Îmi dau seama din atitudinea 
lor că sistemul penitenciar e sinonim cu 
orânduirea socialistă” 276. După atâția ani 
de semne vizibile ale regimului polițienesc 
instaurat de Securitate, faptul nu era de 
mirare şi tocmai acest tip de reacție a 
asigurat perpetuarea regimului. 
Totalitarismul „scoate la iveală ce lasă în 
penumbră democraţia: şi anume că la 
capătul drumului  indiferenţei şi al 
conformismului apar lagărele de 
concentrare” 277. 

Capitolul IV: 

O privire în interiorul aparatului de 
Securitate 

Înfiinţarea DGSP a reprezentat, după 
cum am arătat, o „reorganizare” a acţiunilor 
represive, prin s-a realizat o mai bună 


coordonare a lor de câtre partid şi 
consilierii sovietici. Termenul este folosit în 
stenograma primei şedinţe de bilanţ şi 
analiză a instituţiei: „astăzi, 11 februarie 
1949, orele 10 a.m., a avut loc o şedinţă de 
analiză a muncii a Direcţiei Generale a 
Securităţii Poporului, pe perioada de 
la reorganizare -1 septembrie 1948 - şi 
până în prezent” 278. 

Controlul sovietic asupra Securităţii. 
Consilieri şi agenţi ai KGB în fruntea 
poliţiei politice 

Acţiunea de structurare coerentă a 
represiunii a fost efectuată sub atenta 
îndrumare a consilierilor sovietici şi a 
început sub îndrumarea generalului Dimitri 
Gheorghievici  Fedicikin. Puterea acestui 
enigmatic personaj era atât de mare la 
Bucureşti, după cum îşi aminteşte fostul 
ofiţer KGB Oleg Gordievski, încât el îi dădea 
„sfaturi” lui Gheorghe Gheorghiu-Dej, dar îi 
şi controla activitatea (prin intermediul 
şefului de cabinet Mihail Gavrilovici şi a 
şefului gărzii personale, Valerian Bucikov, 
doi agenţi sovietici din PCR). Probabil că nu 
întâmplător, ci tocmai ca o recunoaştere a 
contribuţiei lui  Fedicikin la crearea 
agenturilor NKVD şi apoi a instituţiilor 


represive din România şi Bulgaria, portretul 
îi va fi aşezat după moarte la loc de cinste în 
Camera Memoriei de la Directoratul 
KGB279. 

Nu este de mirare deci că la conducerea 
Securităţii au fost numiţi ofiţeri sub 
acoperire ai spionajului sovietic (INU), 
vechi agenţi ai NKVD-ului. Funcţia de 
director al DGSP i-a fost încredinţată, odată 
cu gradul de general locotenent, lui Pintilie 
Gheorghe (pe numele său adevărat Pantelei 
Bodnarenko, ucrainean de origine), iar 
directori adjuncţi au fost numiţi alţi doi 
agenţi sovietici, Alexandru Nicolski (Boris 
Grunberg, evreu basarabean, ofiţer NKVD 
din 1940) şi Vladimir Mazuru (ucrainean 
născut în nordul Bucovinei), care au primit 
odată cu noile funcţii gradele de general- 
maior. Numirea celor trei s-a făcut la 
mijlocul lunii august, iar vreme de două 
săptămâni, cu mânecile suflecate, ei au 
lucrat la definitivarea schemei de 
funcţionare şi încadrare a viitoarei 
Securităţi. După retragerea la Moscova a 
generalului Fedicikin, a fost numit şef al 
consilierilor sovietici care supravegheau şi 
îndrumau activitatea noii instituţii Alexandr 
Saharovski, cel care în 1956 avea să 


ajungă şeful spionajului sovietic. 
Securitatea a fost în mod direct 
comandată de consilierii sovietici, până la 
retragerea acestora în cea mai mare parte 
pe parcursul anului 1960 (ultimul consilier 
sovietic din MAI a părăsit România în 1964) 
280. Niciun nume al vreunui cadru de 
conducere al Securităţii nu a fost trecut în 
organigramă la înfiinţarea instituţiei fără 
acceptul lor şi nicio acţiune sau anchetă mai 
importantă nu s-a derulat fără ca ei să fie 
informaţi şi să se implice uneori direct în 
trasarea unor Sarcini”. Într- 
o Notă nedatată, redactată probabil cu 
prilejul anchetelor care s-au făcut în 1967 - 
1968 la Securitate, arată: „după venirea 
consilierilor sovietici, la propunerea 
acestora au fost introduse unele măsuri 
organizatorice, metode de muncă, denumiri 
de funcții şi termeni de specialitate după 
modelul organelor de Securitate sovietice” 
281. La vremea respectivă, Teohari 
recunoştea rolul esențial al consultării 
sovieticilor în deciziile privind Securitatea: 
„S-a organizat sectoare noi, altele au fost 
reorganizate, s-a crescut cadre, toate 
acestea în timpul luptei împotriva 
duşmanului. De multe ori am discutat cu 


tov. Pintilie şi Alex [andr] Mihailovici 
[Saharovski] asupra condiţiilor în care 
lucrăm” 282. Şi Marin Jianu, adjunctul lui 
Teohari, arăta că linia activităţii era trasată 
în MAI „din partea CC şi a cosnilierilor 
sovietici”, care se arătau, de pildă, 
preocupaţi de înlăturarea vechilor cadre: 
„asupra acestei probleme mi-au atras 
atenţia şi consilierii sovietici”. În condiţiile 
în care era anchetat, Jianu îl acuză pe fostul 
ministru de interne de a fi deturnat sensul 
asistenţei sovietice: „ajutorul primit din 
partea consilierilor sovietici prin 
împărtăşirea experienţei şi cunoştinţelor lor 
tehnice nu l-a folosit pentru pregătirea 
cadrelor muncitoreşti, ci tot pe aceste 
elemente vechi le-a designat să-şi 
îmbogăţească cunoştinţele cu noile metode 
sovietice de organizarea şi conducerea 
muncii” 283. 

Controlul sovietic asupra activității 
Securităţii se exercita însă în mod direct 
îndeosebi prin faptul că primii trei ofiţeri 
din ierarhia aparatului, directorul general 
Pintilie Gheorghe şi subdirectorii Nicolschi 
şi Mazuru erau cadre KGB şi au fost trimişi 
în trecut cu diverse misiuni în România, 
fiind plasați din 1948 la conducerea poliţiei 


politice284. După numirea lui Alexandru 
Drăghici în fruntea Ministerului Afacerilor 
Interne, rolul acestora nu a scăzut în 
importanţă. Pintilie a devenit adjunct şi 
principal sfetnic al noului ministru, cum 
fusese şi pentru 'Teohari, iar Nicolschi dirija 
principalele acţiuni în cadrul Securităţii. 
Rolul lor avea să se estompeze abia după 
ultimul val de acţiuni represive din 1958 - 
1959, când aveau să fie marginalizaţi sau 
chiar trecuţi în rezervă285, în acţiunea de 
„românizare” a Securităţii după retragerea 
trupelor sovietice din ţară. 

Evoluţii în organizarea aparatului de 
Securitate 


Informaţiile privind organizarea 
Securităţii, referitoare la perioada de 
dinainte de 1964, sunt extrase 


din Organizarea şi funcţionarea Organelor 
Ministerului de Interne de la înființare până 
în prezent286. Aceasta descrie şi evoluţia 
celorlalte două organe care asigurau 
„securitatea internă” a Republicii Populare 
Române, Miliția şi Trupele de Securitate, 
înfiinţate la începutul anului 1949. La 23 
ianuarie, a fost creată miliția (Direcţia 
Generală a Miliției), pentru a înlocui poliţia 
şi jandarmeria (poliţia rurală) şi la 6 


februarie au fost create Trupele de 
Securitate. Ambele erau plasate sub 
autoritatea Ministerului de Interne; 
general locotenentul Pavel Cristescu, 
probabil de origine rusă287, a fost numit 
comandant al Miliției. Printre îndatoririle 
acesteia era şi aceea de a emite permise de 
rezidență, ceea cei uşura sarcina de 
reglementare a mişcărilor de populaţie, de 
monitorizare a suspectților şi de pregătire a 
deportărilor. La mijlocul anilor '50, numărul 
trupelor de securitate era estimat la 
165.000 de ofiţeri şi militari în termen, 
organizaţi în brigăzi şi echipați cu artilerie 
şi tancuri288. Principala lor misiune era 
menţinerea ordinii publice în centrele 
industriale mari şi înăbuşirea oricărei 
rezistenţe la măsurile guvernului. În primul 
deceniu de activitate, au fost deseori 
solicitate pentru a lichida rezistența 
partizanilor din munţi sau pentru a reprima 
revoltele ţărăneşti îndreptate împotriva 
colectivizării, ca şi pentru a asigura paza 
coloniilor de muncă. 

Cele trei pârghii ale Ministerului de 
Interne, DGSP Miliția şi Trupele de 
Securitate au fost „tăişul sabiei” în lupta de 
clasă, folosite pentru a apăra regimul 


sovieto-comunist, impus în România la 6 
martie 1945. Pe lângă Securitate, Miliția a 
avut şi ea un rol represiv bine conturat. 
Participarea la acţiuni de reprimare a 
„bandelor” din munţi şi a ţăranilor răsculați 
a avut un caracter incidental. Mult mai 
pregnant reiese rolul ei represiv din 
implicarea în opera de transformare a ţării 
într-o imensă închisoare. Ca urmare a unor 
hotărâri luate la nivelul conducerii MAI în 
1950289, a început stabilirea unui complex 
de restricţii de circulaţie şi stabilire a 
domiciliului, care au făcut ca până la 
sfârşitul anului 1952, nici unui locuitor din 
mediul urban să nu i se permită să şi 
schimbe rezidența fără permisiunea unui 
oficiu al Miliției, care coontrola toate 
mişcările de populaţie. Călătoriile erau 
permise doar în scop profesional sau pentru 
motive de sănătate. Orice persoană locuind 
întrun spaţiu, altul decât propriul cămin 
mai mult de 24 de ore era solicitată să se 
înregistreze la Miliție, inclusiv în cazul 
oaspeţilor din hoteluri şi cei care stăteau pe 
la rude; străinii aveau nevoie de un permis 
pentru toate călătoriile în interiorul ţării. 
Restricţiile de călătorie cei afectau pe 
români şi străini au fost ridicate la începutul 


anilor '60, dar alte tipuri de control au 
funcţionat până la răsturnarea lui 
Ceauşescu290, fiind plasate sub jurisdicţia 
Miliției, care a contribuit astfel la 
consolidarea statului polițienesc în România 
comunistă. 

Revenind la organizarea Securității, 
menţionăm că o primă modificare a 
organigramei acesteia s-a realizat în 30 
martie 1951, când prin Decretul nr. 50, 
Direcţia Generală a Securităţii Poporului 
este redenumită, devenind Direcția 
Generală a Securităţii Statului, cu 
următoarea componenţă: 

Direcţia A Informaţii Externe 

Direcţia B Contraspionaj 

Direcţia C Contrasabotaj 

Direcţia D Transporturi 

Direcţia E Constraspionaj în miliţie 

Direcţia F Supraveghere 

Direcţia G Anchete penale 

Direcţia H  Contraspionaj în forţele 
armate 

Direcţia I Protecţia conducerii partidului 

Direcţia J Cadre şi şcoli 

Direcţia K Administrativă 

Direcţia L Politică 

Direcţiilor generale li se adăugau 


Serviciul de Secretariat, care avea în 
atribuţii pregătirea şedinţelor şi evidenţa 
arhivei operative, ca şi corespondenţa în 
interiorul Securităţii. Alte servicii tehnice se 
ocupau cu interceptarea corespondenţei şi a 
convorbirilor telefonice, foto, filaj tehnic 
(prin microfoane). 

Decretul 50 marca o creştere în duritate 
a mijloacelor „luptei de clasă” dusă de 
Securitate, care are ca îndatoriri, stipulate 
în lege „înfăptuirea politicii de apărare a 
cuceririlor poporului muncitor din RPR 
împotriva claselor exploatatoare răsturnate, 
care încearcă să reinstaureze în ţară 
regimul burghezo-moşieresc; apărarea ţării 
noastre de pătrunderea  agenturilor 
serviciilor de spionaj imperialiste şi satelite, 
inclusiv Iugoslavia titoistă şi lichidarea fără 
cruţare a activităţii duşmănoase a acestora, 
dusă cu scopul de a submina construirea 
bazelor socialismului şi regimului nostru de 
democraţie populară” 291. 

Reorganizarea a fost necesară atât 
pentru a reflecta reorganizarea 
administrativă din septembrie 1950, când 
judeţele au fost grupate în 28 de regiuni, 
ceea ce a făcut ca numărul Direcţiilor 
regionale să crească corespunzător, precum 


şi pentru a organiza în cadrul Securităţii un 
serviciu special care să se ocupe de 
corespondenţa guvernamentală. Decizia 
fusese luată în Şedinţa Secretariatului din 9 
ianuarie 1950, când s-a dispus că „se va 
institui pe lângă MAI un serviciu pentru 
transportul corespondenţei secrete pentru 
toate ministerele, în vederea unei cât mai 
bune asigurări faţă de spionajul străin. MAI 
va prezenta până la 15 februarie 1950 
proiectul de Hotărâre a Guvernului pentru 
intrarea în funcţiune a acestui serviciu” 
292. La aceeaşi şedinţă s-au mai prevăzut 
măsuri în vederea interoperabilităţii între 
unităţile militare şi cele ale MAI: se trece la 
„unificarea întregului armament Şi 
muniţiuni pe tipuri sovietice”, care urmează 
să se producă, cât mai rapid în ţară 
(armament uşor, „până la aruncătorul de 
120 mm inclusiv”, iar „în vederea unificării 
parcului auto al MAI ŞI MAN, Comisia de 
stat a Planificării şi Ministerul Comerţului 
Exterior de comun acord cu MAI ŞI MAN 
vor lua măsuri de înlocuire a maşinilor 
acestor departamente cu tipuri sovietice, 
respectiv cehoslovace sau ungare” 293. 

In 2 aprilie 1950, Serviciul Special de 
Informaţii a fost integrat în Direcţia 


Generală a Securităţii Statului, trecând 
aşadar sub controlul Ministerului de Interne 
şi  acordândui lui Teohari Georgescu 
controlul nominal al operațiunilor de spionaj 
şi de securitate în acelaşi timp, după 
modelul impus în Uniunea Sovietică de 
Beria. În realitate, controlul efectiv asupra 
spionajului şi contraspionajului a rămas în 
mâinile autorităților sovietice294. 
Consilierul şef al MGB (KGB) din Bucureşti, 
Aleksandr Saharovski, pusese la punct 
Direcţia A pentru informaţii externe, 
alegându-l pentru şefia acesteia pe Serghei 
Nikonov (Nicolau) în aprilie 1951, în acelaşi 
moment în care SSI se dizolva în DGSS295. 
O dovadă a insistenţei sovieticilor de a 
manipula operațiunile de spionaj ale 
României Populare este sugerată şi de 
numirile succesive în locul lui Nikonov, 
căruia iau urmat Vasile Vâlcu şi Mihail 
Gavriliuc, vechi agenţi sovietici, ca şi 
Nikonov. Abia în 1958 a fost făcut şef al 
acestei direcţii un român, Nicolae Doicaru, 
fost şef al Direcţiei Regionale Constanţa, 
care însă şi-a dovedit de-a lungul timpului 
obedienţa faţă de „tovarăşii sovietici”). 
După înlăturarea lui 'Teohari Georgescu 
din fruntea Ministerului Afacerilor Interne, 


în condiţiile consolidării aparatului represiv, 
care acum avea în vedere nu numai 


continuarea „luptei de clasă”, ci şi 
puirifcarea rândurilor partidului pentru 
lichidarea „devierii de dreapta”, s-a 


organizat Ministerul Securităţii Statului, ca 
instituţie distinctă de Ministerul de Interne, 
la 20 septembrie 1952, sub conducerea lui 
Alexandru Drăghici. Ministerul de interne a 
rămas o structură separată, subordonând 
Miliția, Pompierii, trupele de grăniceri şi 
administraţia locală. Structura DGSS a 
rămas neschimbată, cu excepţia adăugării 
unui „inspectorat general” de coordonare a 
unităţilor teritoriale şi a unităţii K de 
contrainformaţii în miliţie şi închisori296. 
Funcționarea Securităţii ca minister separat 
a fost de scurtă durată; fără îndoială, 
moartea lui Stalin, care a pus capăt 
preconizatelor epurări antisemite, ca şi 
arestarea lui Beria în iunie 1953 au avut 
darul să atragă atenţia noii conduceri 
sovietice a lui Hruşciov asupra pericolului 
unei prea mari autonomii de acţiune a 
poliţiei politice şi de aceea consilierii 
sovietici au fost instruiți să recomande 
fuziunea MSS cu Ministerul de Interne. La 7 
septembrie 1953, s a dat acordul de reunire 


a celor două organisme, Ministerul 
Securităţii Statului dizolvându-se şi 
Securitatea revenind la organizarea 
anterioară, în cadrul Ministerului Afacerilor 
Interne. 

Odată cu reorganizarea acestui minister, 
la 11 iulie 1956, s-a realizat o mai bună 
compartimentare a activităţilor Direcţiei 
Generale a Securităţii faţă de celelalte 
structuri represive, în cadrul a două 
departamente: Departamentul Securităţii şi 
Departamentul Internelor, cel din urmă 
primind în sarcină Miliția şi închisorile. În 
structura DGSS s-au operat şi câteva 
modificări, revenindu-se la vechea 
clasificare a unităţilor după cifre şi nu după 
litere şi operându-se unele transferări de 
atribuţii, după cum urmează: 

Direcţia I Informaţii externe 

Direcţia II Contraspionaj 

Direcţia III Informaţii interne 

Direcţia IV Contrasabotaj 

Direcţia V  Contraspionaj în forțele 
armate 

Direcţia VI Transporturi 

Direcţia VII Supraveghere 

Direcţia VIII Anchete penale 

Direcţia de Cadre şi Şcoli 


Direcţia Administrativă 


Secretariatul 
Acestor direcţii li se adăugau mai multe 
servicii auxiliare: Serviciul B de 


Contrainformaţii radio, Serviciul C de 
evidenţă a dosarelor, Serviciul D care se 
ocupa cu  aasigurarea transportului 
deținuților, Serviciul F de filaj şi 
interceptarea corespondenței, Serviciul H 
(Cifru), Serviciul K de Contraspionaj în 
închisori şi unitățile Miliției şi Serviciul 
Tehnic (T). Pe lângă cele două vechi şcoli de 
Securitate de la Băneasa, Oradea şi 
Câmpina se mai înființează o şcoală de 
antrenament a ofițerilor lângă Bucureşti (la 
Grādişte) şi una pentru studiul limbilor 
străine, care pregătea îndeosebi ofițeri 
pentru Direcția de Informații Externe. 
Trupele de Securitate şi cele de grăniceri 
rămân sub autoritatea Securității. 

După revoluția eşuată din Ungaria şi 
măsurile represive care s-au desfăşurat în 
România concomitent cu retragerea 
trupelor sovietice din ţară, închisorile 
deveniseră practic neîncăpătoare. De aceea, 
întrucât în 1958 se preconizaseră şi 
măsurile represive vizând internarea prin 
măsuri administrative în unități de muncă a 


unor categorii de cetăţeni297, prin HCM nr. 
109 din 29 ianuarie 1958 se decide trecerea 
Departamentului metalelor rare din 
Ministerul Minelor la MAI, iar în 21 
februarie 1959 HCM nr. 182 trece sub 
aceeaşi administrare şi Departamentul 
neferoaselor, după ce prin HCM nr. 1422 se 
înființase din 15 octombrie 1958 în cadrul 
Ministerului Afacerilor Interne o Direcţie 
Generală minieră, al cărei director avea 
rang de adjunct al ministrului. Măsura a dus 
la transformarea minelor în veritabile 
lagăre de muncă, reînviind practicile 
represive utilizate cu ani în urmă la Canalul 
Dunăre-Marea Neagră. Ea a fost abrogată 
în 24 martie 1961, când acestea au revenit 
la Ministerul Minelor şi Energiei electrice 
prin HCM nr. 200298. 

O ultimă reorganizare a Securităţii are 
loc la 30 mai 1963, prin Decretul nr. 141 de 
reorganizare a Ministerului Afacerilor 
Interne, ale cărui atribuţii sunt „asigurarea 
pazei proprietăţii socialiste şi personale, 
menţinerea ordinii publice, prevenirea şi 
lichidarea acţiunilor împotriva securităţii 
statului şi a infracţiunilor de drept comun, 
asigurarea securităţii circulaţiei rutiere, 
ținerea evidenţei populației, asigurarea 


executării pedepselor cu închisoarea, 
prevenirea Şi stingerea incendiilor, 
gestinoarea fondului  arhivistic” ş.a. 
Ministrul avea patru  adjuncţi, iar 
conducerea ministerului este asigurată de 
un Colegiu, ca organ de conducere 
colectivă. Securitatea pierde astfel din 
importanţă, fapt ilustrat şi de controlul 
trupelor de Securitate, care trece de la DGS 
către un departament distinct din cadrul 
Ministerului de Interne, după ce prin 
Decretul nr. 68 din 20 februarie 1960 
trupele de grăniceri fuseseră transferate de 
la MAI la MFA. Prin acelaşi decret din 30 
mai, Direcţia I (Informaţii externe) este 
transformată în UM (Unitatea militară) 
0123/1, cu numele de Direcţia Generală de 
Informaţii Externe (DGIE). Securitatea are 
următoarea structură: 

Direcţia a II-a Contraspionaj 

Direcţia a III-a Informaţii interne 

Direcţia a IV-a Contrasabotaj 

Direcţia a V-a Contrainformaţii militare 

Direcţia a Vl-a Pază şi transport 
demnitari 

Direcţia a VII-a Filaj şi investigaţii 

Direcţia T Tehnică. 

Securitatea păstra aceeaşi structură 


anterioară a Serviciilor sale auxiliare, 
precum şi 16 direcţii teritoriale în Regiunile 
ţarii299. Punctul final care demonstrează, 
în plan organizatoric, restrângerea 
acţiunilor represive este HCM 1629 din 30 
noiembrie 1965, când Godpodăriile Agricole 
de Stat administrate de Direcţia Generală a 
Penitenciarelor trec în subordinea 
Consiliului Superior al Agriculturii, marcând 
desfiinţarea vechilor lagăre de muncă 
alimentate an de an cu deţinuţi de către 
Securitate, între care cel mai longeviv şi 
cunoscut în urma atrocităților săvârşite aici 
este cel de la Salcia, din Insula Mare a 
Brăilei300. 

Încadrarea cu personal a Securităţii 

Primele zile de activitate ale Direcţiei 
Generale a Securității Poporului, după 
apariţia Decretului nr. 221 din 30 august 
1948, n-au fost deloc uşoare. Atribuţiile 
instituţiei erau clar stipulate de decret 
(„apărarea cuceririlor democratice şi 
asigurarea securităţii Republicii Populare 
Române contra duşmanilor din interior şi 
exterior”) şi, ca atare, pentru cei 
înregimentaţi deja în acțiunile represive 
ordonate de comunişti pentru „lichidarea 
duşmanului de clasă” în numele 


„consolidării democraţiei populare”, 
înfiinţarea DGSP nu a reprezentat o 
discontinuitate în „muncă”. Era practic, 
cum am mai arătat, o mai bună repartizare 
a atribuţiilor şi o centralizare a activităţii 
represive de care se ocupa acum, cu 
preponderență, noua instituţie. Aşa că au 
fost  „vărsaţi” la Securitate inspectorii 
comunişti sau simpatizanți din poliţia de 
Siguranţă şi subordonații lor, oamenii lui 
Alexandru Nicolschi din Corpul Detectivilor, 
veterani ai  Formaţiunilor de Luptă 
Patriotică şi ai partidului comunist ş.a. 
Dintre toţi aceştia, proaspeţii încadraţi care 
nu îndepliniseră până la 1 septembrie 1948 
(dată la care Securitatea şi-a intrat practic 
în atribuţii) o astfel de „sarcină” erau tineri 
activişti de partid, cu o „origine socială 
sănătoasă”. Recomandaţi special pentru 
„munca de Securitate” de organizaţia de 


bază din care proveneau, mulţi 
participaseră înainte şi după instalarea 
guvernului „de largă concentrare 


democrată” al lui Petru Groza la acţiuni 
comuniste de intimidare a opoziţiei. Toți 
aceştia, de la activişti de partid şi agenţi 
sovietici la comisari pocăiţi, mici meseriaşi 
(frizeri, ceaprazari, ospătari ş.a.) şi mai ales 


tineri muncitori şi ţărani, adunaţi de-acum 
laolaltă, trebuiau să poarte o uniformă, să 
se supună unui program riguros şi unor 
instrucţii precise. 

Bugetul primei organigrame din 1948 
prevedea un efectiv de 4641 posturi, dintre 
care la 11 februarie 1949 erau ocupate 
3549 posturi. Dintre posturile neacoperite, 
cele mai multe erau cele de ofiţeri superiori; 
lipseau din schemă un general maior, 23 de 
colonei, 20 de lt, colonei, 131 maiori şi 330 
căpitani. În primul deceniu de funcţionare, 
Securitatea s-a aflat de altfel într-o 
permanentă criză de personal, în condiţiile 
în care „ascuţirea luptei de clasă” reclama 
creşterea numărului cadrelor cu atribuţii 
represive. Nu la fel de mare era în 1949, ca 
şi în anii următori, deficitul de cadre 
inferioare; ba chiar, exista un excedent de 
181 plutonieri! Pintilie Gheorghe comenta 
astfel situaţia: „Cauza încadrării în grade 
mici este în primul rând din motivul că nu s- 
a putut aprecia la început capacitatea 
oamenilor şi apoi pentru că s-a lăsat 
oamenilor posibilitatea de înaintare în grad” 
301. 

DGSP avea la înfiinţare şi o bună 
„compoziţie socială”, din punctul de vedere 


al comuniştilor, păstrată în timp: 64 % 
fuseseră muncitori, 4 % ţărani, 28 % 
funcţionari, două procente din personal nu- 
şi precizase originea, iar alţi 2 % dintre cei 
încadraţi la Securitate erau... intelectuali! 
302 Grija Direcţiei a VIII-a de cadre pentru 
păstrarea „originii sociale sănătoase” a 
aparatului s-a perpetuat, odată cu 
preocuparea de a mări puterea şi eficienţa 
sa. Aşa că în 1951, odată cu escaladarea 
„luptei de clasă” purtată de comunişti 
împotriva restului poporului român, luptă în 
care Securitatea era definită drept „tăiş al 
sabiei”, organigrama DGSP crescuse de 
aproape 5 ori (la 15280 posturi), păstrându- 
se aceleaşi criterii de încadrare: originea şi 
„ura de clasă”, cum numesc documente 
instituţiei din acel timp lipsa de scrupule şi 
„tăria pumnului”). Comparativ deci, din cei 
aproximativ 10.000 de securişti încadraţi 
(restul schemei era încă neocupată), 4173 
fuseseră muncitori, 143 muncitori agricoli, 
3484 ţărani săraci, 508 ţărani mijlocaşi, 853 
funcţionari, 131 mici meseriaşi, 107 
comercianţi ş.a.m.d..303 

Problema „cadrelor” a dat întotdeauna 
bătaie de cap diriguitorilor Securităţii, 
datorită necesităţii de a asigura aparatul cu 


o cantitate corespunzătoare de „elemente 
muncitoreşti”, în condiţiile specifice ale 
activităţii, care reclama totuşi o minimă 
competenţă în investigaţii informative şi o 
obligatorie confidenţialitate. Acest echilibru 
nu a fost, practic, niciodată realizat pe 
parcursul primelor două decenii de 
activitate ale aparatului. In 1954 - 1955 
numărul cadrelor a evoluat la un maximum 
de 25.468, dintre care 14.841 ofițeri, 4.455 
subofiţeri şi 6.112 angajați civili. La 
începutul anului 1956, când a început o 
nouă reorganizare a aparatului, acesta avea 
16.279 posturi, reduse în 1 mai 1956 la 
12.865, iar la finalul procesului de 
reorganizare la 11.340 cadre, schemă de 
încadrare păstrată din punct de vedere 
numeric (cu fluctuații nesemnificative) până 
în 1989. Aceste cifre nu conțin şi ofițerii 
încadrați în Direcția de Informații Externe a 
Securităţii, înfiinţată prin Decretul 50 din 
30 martie 1951304. In 1955, agentura de 
spionaj a RPR avea numai 36 de ofiţeri 
operativi, 10 radiotelegrafişti şi 8 şoferi, în 
10 ţări (SUA, Anglia, Franţa, Italia, 
Germania, Austria, Turcia, Israel, Egipt şi 
Argentina), care racolaseră 104 agenţi. Pe 
parcursul anului 1955, DIE se putea mândri 


cu racolarea doar a 16 persoane dispuse să 
spioneze pentru RPR305. 

Există în documentele fostei Securităţi 
date privind compoziţia etnică a fostei 
poliţii politice în anii stalinismului. După 
decembrie 1989, s-a insistat asupra 
identităţii ne-româneşti a celor care au 
săvârşit atrocități în numele comunismului. 
Documentele îi contrazic parţial. Primele 
statistici din punct de vedere etnic făcute la 
Direcţia Generală a Securităţii arată că din 
60 de ofiţeri superiori (de la maior în sus) 
aflaţi în structurile de comandă ale Direcţiei 
Generale, 38 erau români, 15 evrei, 3 
unguri, 2 ucraineni, un ceh şi un 
armean306. Cât priveşte structura centrală 
şi teritorială a aparatului de Securitate, în 
şedinţa de analiză a muncii din 11 februarie 
1949, generalul Pintilie Gheorghe arăta 
între altele: „componenţa naţională a 
personalului Direcţiei Generale a Securităţii 
Poporului este următoarea: la Direcţia 
Generală 890 români, 127 evrei, 7 maghiari, 
5 ruşi, 6 greci, 2 armeni, câte un iugoslav, 
ceh, bulgar, polonez, neamţ şi italian. La 
Direcţia de Securitate Bucureşti sunt 260 
români, 22 evrei, 2 maghiari, un rus, un 
armean şi un polonez. La Direcţiile 


regionale de Securitate sunt 1781 români, 
192 evrei, 205 maghiari, 15 ruşi, 12 
iugoslavi, 5 cehi, 4 nemți şi câte 3 bulgari, 
greci şi armeni” 307. În 1950, din numărul 
total de 3973 de ofiţeri şi subofiţeri ai 
Securităţii, 247 erau maghiari şi 338 erau 
evrei. Mulţi dintre maghiari erau angajaţi în 
zone cu populaţie maghiară numeroasă 
(Braşov - 72, Cluj - 51, Oradea - 60, Sibiu - 
26, Timişoara - 27), iar evreii erau 
concentrați în DGSP (148), Direcţia de 
Securitate a Capitalei (16) şi în Direcţiile 
Regionale Cluj (36), Iaşi (35), Oradea (34) şi 
Suceava (34) 308. 

Proporţional, personalul Securităţii în 
februarie 1949 era structurat din punct de 
vedere etnic astfel: 83 % români, 10 % 
evrei, 6 % maghiari, iar restul de 1 % alte 
naţionalităţi309. Nu se poate pune 
problema  falsificării datelor statistice 
prezentate mai sus din dorinţa 
„românizării” originii celor încadraţi în 
Securitate: acestea erau destinate în fond 
prezentării lor într-o şedinţă secretă şi erau 
bazate pe dosarele şi mai secrete ale 
Direcţiei de cadre. Dosarele de la cadre 
cuprindeau (între alte documente) 
chestionare unde au fost trecute numele 


reale ale ofiţerilor, care între timp 
preferaseră să-şi „românizeze” identitatea; 
în aceleaşi chestionare, la rubrica 
naţionalitate a fost înregistrată întotdeauna 
naționalitatea reală şi nu cea sugerată de 
numele de împrumut. Astfel că, deşi 
comanda Securității era în aparenţă 
românească (director general Pintilie 
Gheorghe, director adjunct Vladimir 
Mazuru - doar Boris Grunberg devenind 
Alexandru Nicolski), în dosarele de cadre 
primii doi sunt menționați ca fiind de 
naționalitate ucraineană, iar cel de-al treilea 
drept evreu. Pe de altă parte, nu se poate 
nega nici faptul că în funcțiile de comandă 
la unele Direcţii şi servicii teritoriale ale 
Securităţii au fost preferate în 1948 
persoane de origine evreiască, maghiară 
sau de alte naţionalităţi, nereflectând 
componenţa etnică a instituţiei în întregul ei 
(dominată de români). Raportul 
români/neromâni cu putere de decizie la 
nivelul conducerii Securităţii reprezintă 
însă raportul existent la nivelul de decizie al 


partidului comunist (componenţa 
Comitetului Central). In fond, „munca de 
mare răspundere” - cea de organizare a 


represiunii - trebuia dată în sarcina unor 


veterani ai mişcării comuniste şi a unor foşti 
agenţi acoperiţi ai NKVD, dintre care mulţi 
nu erau români. Aşa că, dacă nu se poate 
dovedi documentar pe ansamblu caracterul 
„ne-românesc” al Securităţii în primii ei ani 
de activitate (excepţie făcând „importul” 
modelului din URSS), susţinut de unii 
autori310, caracterul ei anti-românesc este 
certificat de crimele şi abuzurile ei care au 
însângerat ţara. 

Minoritățile erau „bine reprezentate în 
DGSP dar nu anormal” 311. De altfel, 
majoritatea comandanților evrei şi maghiari 
din Securitate au fost înlăturați de 
Alexandru Drăghici de la comandă, odată cu 
numirea acestuia în fruntea Ministerului 
Afacerilor Interne (27 mai 1952), când a 
început o amplă acţiune de „românizare” a 
Securităţii. Aşa-zisa „domnie a alogenilor” 
în Securitate chiar dacă s-a manifestat în 
unele segmente de comandă, a fost de 
scurtă durată - mai puţin de doi ani şi nu a 
afectat aproape deloc sectoarele de 
execuție ale instituției. După 1953, 
naționalitatea română devenise un atu în 
politica de cadre a Securității, pe lângă 
originea socială şi activitatea politică în 
organizația de partid312. 


Primele două decenii de activitate ale 
DGSP au fost marcați de lipsa de 
„profesionalism” a cadrelor, în condiţiile în 
care educaţia era pusă pe al treilea plan, 
după dosarul de partid şi originea socială. 
Cei mai mulţi securişti, luaţi din fabrică şi 
îmbrăcaţi dintr-odată în uniformă, abia ştiau 
să scrie. La 1 septembrie 1948, Securitatea 
avea încadraţi 2281 ofiţeri şi subofiţeri, iar 
după patru luni au mai fost încadraţi încă 
1272. Graba de a completa „aparatul” a dus 
şi la un rabat de la „calitatea” muncii. Un 
singur exemplu: la Secţia a III-a din Direcţia 
I-a care se ocupa de supravegherea cultelor 
religioase din România, ofiţeri nou încadraţi 
au dispus arestarea pentru propagandă 
duşmănoasă a unor preoţi, pe baza citatelor 
„incriminatoare” din Biblie313. Asta nu îl 
împiedica pe Directorul general Pintilie 
Gheorghe să constate în februarie 1949, la 
prima şedinţă de analiză a activităţii DGSP: 
„Am ajuns ca majoritatea funcţionarilor 
noştri să fie muncitori şi ţărani veniţi din 
făbrici şi care deşi nu au ştiut să ţină tocul 
în mână, totuşi astăzi putem spune că este 
un succes al tovarăşilor noştri muncitori că 
au depus efort şi au avut rezultate bune în 
muncă” 314. În ce constau aceste „rezultate 


bune” şi cum se pot observa ele? 
Bineînţeles, în numărul arestărilor şi al 
trimiterilor în judecată pentru diferite 
delicte îndreptate împotriva „democraţiei 
populare” din România, pentru apartenenţa 
la o formaţiune politică interbelică sau 
pentru simpla ocupare a unui post de 
funcţionar al vechii Românii. Sau fără motiv. 

Angajarea la Securitate se făcea în urma 
unor prelungi verificări pe linie de cadre. 
Aceasta nu înceta nici după admiterea în 
rândurile Securităţii. Fiecare angajat al 
acesteia, chiar şi personalul de serviciu 
(încadrat de asemea în ierarhia cazonă), 
avea un dosar, întocmit de Secţia de Cadre, 
dosar care conţinea jurământul militar scris, 
fişa personală (cu datele de identitate, 
calificarea, profesia, originea socială, stare 
civilă, avere, rude ş.a.) şi referatul de cadre, 
conţinând biografia amănunţită a 
subiectului, părţile bune ale activităţii şi 
elementele negative care îi puteau 
împiedica promovarea sau chiar atrage 
după sine eliminarea din Securitate315. 
Într-o discuţie în legătură cu cadrele 
Securităţii purtată în 1955, Gheorghe 
Apostol recunoştea că „au fost elemente 
care nici în fabrică nu s-au ţinut de treabă” 


316.  „Lumpenproletarii” încadraţi în 
Securitate aveau un comportament deosebit 
de brutal, care deseori nu putea fi controlat. 
Caracterizarea făcută unui fost ucenic 
cizmar care la mijlocul anilor 50 
devenise locotenent major, ca  „bătăuş 
feroce, aproape analfabet, se semna cu 
mare greutate” poate fi extinsă asupra 
acestei întregi categorii de cadre. 
Comportamentul lor brutal trebuia 
controlat, dublat de O supunere 
orbească317. 

Pe parcursul timpului, numeroşi ofiţeri 
erau „scoşi ca  necorespunzători” din 
„munca de Securitate”, în urma referatelor 
de la Cadre. Astfel, un subofițer din Bârlad, 
cu cinci clase şi origine socială 
muncitorească a fost descoperit că 
„întreţine relaţii cu fiica unui şef de cuib 
legionar pe care prsonal îl are în evidenţă”; 
un subofițer din Serviciul IV 
(contrainformaţii militare) din aceiaşi 
Regiune de Securitate, la origine absoolvent 
al unei şcoli profesionale de croitorie este 
criticat pentru slaba performanță: „toată 
această muncă proastă se datorează 
ofițerului în cauză, că este predominat de 
viciul beției şi nu este interesat aproape 


deloc pentru a-şi îmbunătăți munca 
profesională. De exemplu, a fost trimis în 
Raionul Zeletin pentru rezolvarea unor 
probleme, iar el a plecat în oraşul său natal, 
Focşani, unde s-a apucat de băutură în 
parcul de cultură, iar după ce devine în 
stare de ebrietate se urcă pe scenă la 
orchestră, dând la o parte jassbandistul, 
continuând el să bată jas-ul în uniformă 
militară. In acest timp a fost văzut de şeful 
său şi l-a întrebat ce face? Răspunsul a fost: 
În regulă!” 318. 

Alcoolismul, cu toate restricţiile 
regulamentelor, făcea ravagii printre 
securişti. La Direcţia de anchete, relata 
Tudor Dincă, adjunctul lui Dulgheru, şeful 
Direcţiei, „fostul căpitan Dumitrescu 
Nicolae venea zilnic beat la serviciu, iar 
dimineaţa maiorul Andreescu Matusei, şeful 
serviciului din care acesta făcea parte, 
trimitea să-l scoale din pat acasă şi să-l 
aducă la serviciu. Mai era fostul căpitan 
Niculescu, care de asemenea venea beat la 
serviciu. Impotriva acestora, am obligat 
şeful serviciului să raporteze scris, ori de 
câte ori vin beţi la serviciu, cu propuneri de 
sancţiune, dar cu toate acestea nu se lua 
măsuri împotriva lor şi astfel, după multe 


tārāgăneli din partea colonelului Dulgheru 
şi a Direcţiei de cadre care a fost sesizată, 
am luat pe fostul căpitan Dumitrescu şi l-am 
adus la colonelul Dulgheru în birou, în stare 
de beţie, unde am ţipat la el înjurându-l, 
spunându-i că dacă mai vine beat în 
instituţie îl arunc pe scări în jos” 319. 
Problemele vor persista; deseori ele vor 
proveni chiar din exemplul pe care, prin 
comportarea lor, îl dădeau securiştii cu 
funcţii de conducere. Astfel, într-o şedinţă 
de analiză desfăşurată la Cluj în 21 aprilie 
1955, responsabilul cu cadrele din această 
Regională de Securitate îi raporta 
ministrului Alexandru Drăghici: „La raionul 
Jibou tovarăşul şef umblă numai după femei, 
vin şi prieteni. Subalternii, dacă au văzut 
lucrul acesta şi dacă văd că şeful îşi permite 
aşa ceva, fac şi ei la fel. Iovarăşul şef are la 
restaurant o cameră separată, unde vine cu 
un tovarăş de la Miliție să bea. Când au 
nevoie de ceva, subalternii ştiu că îl găsesc 
acolo” 320. 

Viaţa de familie era şi ea atent urmărită 
de cadrişti. Astfel, un locotenent major din 
DGSP - Direcţia a IX-a Politică „întreţine 
relaţii intime cu o tovarăşă căreia îi promite 
că o ia în căsătorie. Promisiunea fiind 


neserioasă şi vrând să scape de acea 
tovarăşă şi de părinţii ei, recurge la mijlocul 
de a prezenta părinţilor fetei un act ticluit 
de el personal, însă în numele MAI, cu o 
ştampilă ce reprezenta stema RPR luată de 
pe moneda de 25 de bani, prin care voia să 
arate părinţilor fetei că MAI nu-i permite să 
se căsătorească cu fata lor” 321. 

Odată intrat în Securitate, chiar şi 
căsătoria se făcea cu „avizul” şefilor. Teodor 
Dincă, adjunctul Direcției de Anchete 
penale relata: „deoarece eu eram despărţit 
de soţie, am discutat cu colonelul Dulgheru 
de mai multe ori că aş fi amator să mă însor. 
În cursul anului 1952, Antoniu Samuel mi-a 
spus că soţia lui are o colegă de birou, 
propunându-mi să mă pună în legătură cu 
ea, eu fiind de acord să mă căsătoresc, a 
rămas stabilit ca soţia lui Antoniu să discute 
cu această femeie şi să-mi aducă răspuns. 
După circa o săptămână, Antoniu mi-a spus 
că femeia în cauză a fost descoperită că 
trăieşte cu un fiu de moşier”. Ca urmare, 
Tudor Dincă nu a întâlnit-o niciodată, nu i-a 
cunoscut nici măcar numele. Chiar şi şeful 
cadrelor din DGSP Vladimir Mazuru, a avut 
probleme din cauza femeilor, căzând pradă 
unui amor nebun pentru o tânără miliţiancă. 


Dincă povesteşte în decembrie 1952 că „la 
sfârşitul lunii noiembrie, soţia generalului 
Mazuru mi-a dat un telefon, spunându-mi că 
vrea să stea cu mine de vorbă. Era sâmbătă 
şi i-am spus că după ora 5 sunt liber şi mă 
găseşte acasă. A venit să mă întrebe ce să 
facă, căci nu mai poate suporta purtarea 
generalului, fiindcă acesta cu vreun an 
înainte, pe când se găsea la mare în 
concediu, împreună cu lt, col. Gluvacov, au 
găsit acolo o fată tânără, anume Coca 
Angelescu, din Miliție, de care generalul s-a 
amorezat şi de atunci trăieşte cu ea. 
Arătându-i că eu nu pot să cred cele relatate 
de ea, mi-a spus că are scrisorile trimise 
generalului de această fată, că de acest 
lucru ştie şi copilul fiindcă era şi el la mare, 
că această fată îi spune mereu la telefon că 
trebuie să renunţe la general şi că îi duce 
şocolată copiulului la şcoală. In sfârşit, a 
căutat să-mi demonstreze că generalul i-a 
dat bani ca să divorţeze, că i-ar fi spus că el 
ar vrea să scape de această fată, dar că ea 
nu îl lasă în pace. Întrebând-o dacă mai ştie 
cineva şi dacă s-a adresat conducerii, ea mi- 
a spus că ministrul adjunct Pintilie cunoaşte 
cazul, fiindcă Mazuru i-a spus ei că ela 
relatat aceasta Ministrului. Am sfătuit-o să 


aibă râbdare, că va renunţa el la această 
fată, mai ales că este fiică de chiabur, 
fiindcă i-ar strica întreaga situaţie” 322. In 
majoritatea cazurilor, rigorile dosarului 
învingeau, la securişti, sentimentele. 

Unii ofiţeri căutau voit să-şi creeze 
probleme, pentru a fi îndepărtați din 
Securitate. Un locotenent din Hunedoara 
„nu se preocupă de muncă, trăgând chiulul, 
mai mult ca atâta, pleacă în oraş fără a 
raporta şefului său, unde stă câte 2 - 3 ore, 
iar la întoarcere fiind întrebat unde a fost şi 
de ce a stat atât, răspunde flegmatic că a 
fost acasă, întrucât are greutăţi familiare. 
Realitatea este că merge la restaurant şi 
consumă băutură, apoi vine la serviciu. El 
face toate acestea cu scopul de a fi scos din 
MAI”. Nu erau puţini cei care nu rezistau 
rigorilor impuse de apartenenţa la 
Securitate. Dosarele Direcţiei a VIll-a de 
Cadre sunt pline de cereri de scoatere din 
aparat, cu diferite pretexte: boală, distanţa 
faţă de familie, neacomodarea cu munca 
sau chiar cu „clima” din localitatea unde au 
fost trimişi să lucreze. Munca sub presiune 
i-a făcut pe unii să afirme chiar că „în 
Securitate e mai rău ca la patron” 323. 

Problema  semianalfabetismului celor 


ajunşi să lucreze în Securitate a creat 
neajunsuri, compensate ulterior prin măsuri 
de instruire a cadrelor. Sistemul de 
învăţământ propriu al MAI avea să fie 
reglementat prin Ordinul Ministrului 
Afacerilor Interne al Republicii Populare 
Române Nr. 0450 din 1953. De fapt, 
cursurile acestor şcoli, organizate la 
Băneasa, Oradea şi Câmpina erau puternic 
politizate şi de ineficiente - nu în ultimul 
rând datorită faptului că între miile de 
cursanți numai câteva procente erau 
absolvenți de liceu324. Programa avea două 
laturi: pregătirea militară şi formarea 
culturii politice, sarcina de bază fiind „să 
cunoască bazele teoriei marxist-leniniste, 
problemele desfăşurării construirii 
socialismului în ţara noastră, să lupte 
pentru traducerea în viaţă a politicii 
partidului...” 325  ş.a.m.d. Rodul unei 
asemenea selectări şi „pregătiri” a cadrelor 
nu întârzia să se arate. Astfel, în ianuarie 
1956 se constata în legătură cu un subofițer 
de la Biroul de Securitate din Băița că 
„nivelul cunoştinţelor sale este foarte redus, 
posedând o pregătire şcolară slabă (două 
clase elementare făcute în armată şi scoala 
de alfabetizare), astfel că pregătirea sa 


politică şi profesională este sub aşteptare. 
Cu ocazia controlului efectuat, sergentul nu 
a ştiut cine îi este comandant, cine este 
ministrul MAI sau cine este Prim Secretar al 
CC al PMR - cu toate că aceste lucruri 
fuseseră prelucrate cu el şi le avea notate în 
carnetul său” 326. Lipsurile în pregătirea 
generală erau compensate de o bună 
pregătire politică, după cum se recunoaşte 
făţiş în documentele interne ale Securităţii: 
„nivelul politic al tovarăşilor a fost în 
creştere datorită sprijinului efectiv acordat 
de partid prin şcoli medii, cercuri de studii, 
prelucrări individuale, dar nivelul cultural a 
fost foarte scăzut, ceea ce a produs greutăţi 
obiective în muncă” 327 

Salarizarea cadrelor Securităţii era 
direct proporţională cu abnegaţia lor în 
aplicarea măsurilor represive cerute de 
documentele de partid ale epocii. Ea a fost 
stabilită în 1948 la înfiinţarea Securităţi 
printr-o grilă proprie de salarizare. 
Cumulând salariul de bază cu cel al funcţiei 
militare, un sergent major avea 8500 lei 
lunar, un plutonier între 11.000 şi 14500, un 
locotenent 18.000 lei, un căpitan 23.000 lei, 
un maior 28.000 lei, un colonel 42.000 lei 
pe lună. Pintilie, ca general-locotenent avea 


55.000 lei, iar Mazuru şi Nicolschi câştigau 
49.000 lei pe lună. Cel mai mic salariu din 
Securitate, cel al omului de serviciu, fusese 
stabilit în 1948 la 6.500 lei, iar cel al unui 
cusător de dosare la 7.500 lei, mai mult 
decât salariul unui învăţător cu grad 
superior şi 35 de ani vechime, care avea 
atunci 7.450 lei lunar328. Comparativ, 
salariul mediu în industria României 
populare era în toamna anului 1948 de 
3.820 lei lunar, iar un arhitect încadrat la 
Ministerul Artelor şi Culturii avea salariul 
de 5.605 lei pe lună, iar cadrele de 
conducere din industrie primeau 11.575 lei 
lunar. Prin Hotărârea 6060 a MAI din 1950, 
se realizează o majorare substanţială, cu 
circa o treime, a salariilor celor ce lucrau în 
Securitate, iar acestea se mențin 
supradimensionate până în 1989, în 
comparaţie cu restul veniturilor populaţiei. 
Salarizarea relevă importanţa pe care 
regimul o acorda componentei represive. 
Ceea ce prima în selectarea securiştilor 
era capacitatea de a dezvolta şi pune în 
practică „ura de clasă”. Statisticile Direcţiei 
a V-a de cercetări penale, cel puţin pentru 
primul an de funcţionare a ei sub comanda 
proaspătului colonel Mişu Dulgheru (fost 


Mihai Dulbergher, fost contabil de bancă) 
sunt extrem de riguroase şi oferă o imagine 
asupra primelor „reuşite” ale Securităţii, 
dacă nu în legătură cu numărul arestărilor, 
cel puțin în privința  „operativităţii” 
anchetatorilor. La 1 octombrie 1949, din 
inițiativa responsabilului „cadrelor”, 
generalul Mazuru, se demarase o „intrecere 
socialistă” la DGSP în cinstea zilei de 7 
noiembrie. Aşa că, în „Planurile de lucru” 
riguros întocmite ale „anchetei”, cum i se 
spunea Direcţiei a V-a se trecea în amănunt 
numărul arestaţilor, adunaţi în „loturi”. 
Dacă deţinuţii rămâneau în arest mai mult 
timp fără să fie trecuţi prin furcile caudine 
ale anchetei, respectivul colectiv de 
anchetatori era depunctat; pe de altă parte, 
dacă în urma „investigațiilor” se efectuau 
noi arestări şi deţinuţii umpleau beciurile 
abia golite ale arestului, „evidenţierea” nu 
era departe. Impulsionaţi de promovările în 
grad şi primele promise, securiştii au trecut 
la treabă. În perioada 15 - 25 octombrie 
1949, cei mai mulţi arestaţi se înregistrau la 
Direcţia Regională Cluj (185); urma Oradea, 
cu 155 arestaţi, Timişoara cu 120 şi Sibiu cu 
112. „Codaşa” listei ca număr de arestaţi 
era regionala” Braşov, cu numai 12 


persoane, iar la sediile Securităţii din 
vechiul Regat media era de circa 70 de 
arestaţi. Toamna anului 1949 a fost, datorită 
acestei prime „întreceri socialiste”, marcată 
de cele mai mari abuzuri329. Execuţii 
sumare au luat locul anchetelor pe tot 
teritoriul ţării, pentru cele mai mici 
vinovăţii constatate; ulterior, se întocmeau 
rapoarte de împotrivire la arestare şi astfel, 
lucrătorii „operativi” îşi dovedeau 
combativitatea, uşurând totodată activitatea 
colegilor anchetatori şi urcând, punct cu 
punct, propria  Direcţie Regională în 
clasamentul complicat al  „întrecerii 
socialiste” la Securitate330. 

Să ne întoarcem la Direcţia a V-a de 
cercetări penale. Întrecerea era în plină 
desfăşurare, când maiorul Tudor Dincă din 
DGSP a fost trimis în inspecţie prin ţară. 
lată ce a găsit, spre exemplu, la Fălticeni. 
Suntem deci în toamna anului 1949: „Într- 
altă cameră sunt 3 criminali de război, 
dintre care unul mi-a declarat că este 
aresta de unm am s o le aie Oo ee tul aci, SE 
găseau 5 arestați din organizația Inima 
neagră: 3 dintre ei oameni bătrâni, ca: Titus 
Calmuschi, pensionar invalid din 1916, 
Poprici Gheorghe, pensionar de 66 de ani, 


Simionescu Gheorghe, pensionar de 69 de 
ani. Aceştia au fost arătaţi de elevul Perjeru 
Emil de 18 ani, iniţiatorul organizaţiei, sub 
presiunea bătăii, că l-au sfătuit să facă 
această organizaţie şi care era ţinut în 
aceeaşi cameră cu ei. Luat în cercetare de 
mine, acesta din urmă, după ce mi-a cerut 
asigurări că nu va mai fi bătut, mi-a declarat 
că aceştia nu sunt vinovaţi, că nu sunt 
adevărate declaraţiile date până acum şi că 
el i-a arătat fiindcă îi erau vecini şi mergea 
pe la ei câteodată (...) Tratamentul 
arestaţilor este dintre cele mai barbare. 
Astfel, ferestrele arestului sunt bătute în 
cuie, iar uşile nu au niciun fel de aerisire. 
Murdăria domneşte în toată puterea 
cuvântului. Într-una din camere am găsit-o 
pe arestata Itu Irina (...) Este dementă şi 
este ţinută de 9 luni într-un regim de 
extreminare. Tov, căpitan Caranicolov Boris 
a avut o senzaţie puternică de greață când 
am deschis uşa celului, unde era închisă 
fără nicio aerisire. Pe ciment mişunau 
viermii, iar ea nu mai avea asemănare de 
om. Era aşezată pe un pat de spital fără 
niciun aşternut, afară de două scânduri 
aşezate pe zăbrelele patului. De altfel, în 
celelalte camere nu există niciun pat, 


arestaţii dorm pe jos”. Inspecţiile lui Dincă 
în teritoriu relevă numeroase astfel de 
exemple331, ceea ce îl fac ulterior să 
conchidă în legătură cu metodele de lucru 
ale Securităţii că excelează metodele 
„nepermise”, din cauza „nepriceperii şi a 
lipsei de control” 332. 

Ritmul arestărilor, uneori sub pretextele 
iniţierii unor fantomatice grupări subversive 
s-a menţinut ridicat în primii ani de 
activitate ai Securităţii. Închis la rândul său 
în 18 februarie 1953, după ce mai multe 
luni fusese anchetat de Comisia Controlului 
de partid, Teorhari Georgescu a fost acuzat 
între altele, cum se va vedea, de „lipsă de 
combativitate” şi „împăciuitorism”, pe care 
l-ar fi manifestat ca ministru de interne. 
Intrebat „cum explici că, deşi muncitor, ai 
avut o atitudine lipsită de ură de clasă, 
capitulardă faţă de elementele capitaliste, 
moşiereşti, fasciste?”, fostul ministru 
replica vehement: „Lipsuri şi greşeli în 
muncă am avut. Lipsă de ură de clasă, 
capitulare în faţa duşmanului de clasă, 
aceasta nu. Nu şapte ani, dar niciun an nu 
m-ar fi lăsat Partidul în fruntea Ministerului 
de Interne dacă nu aş fi avut ură de clasă şi 
aş fi capitulat în faţa duşmanului. În şapte 


ani, Ministerul de Interne a avut de 
îndeplinit sarcini grele, a fost deci verificat 
de Partid. Partidul a cunoscut şi succesele şi 
insuccesele în muncă (...) De la 6 martie 
1945 până la 26 mai 1952, duşmanul 
dinăuntru şi dinafară a primit nenumărate 
lovituri. In cei şapte ani, peste 100.000 de 
bandiți au fost arestaţi şi condamnaţi 
pentru că au uneltit împotriva regimului 
nostru. Aceasta a însemnat sute de 
organizaţii teroriste, de diversiune, de 
spionaj descoperite şi nimicite.  Intreg 
aparatul de opresiune al burgheziei 
(Siguranţa, Serviciul Special de Informaţii, 
Serviciul de Contrainformaţii al armatei) a 
fost arestat. De asemenea, au fost arestate 
toate  elemenetele legionare identificate 
care au avut funcţii de răspundere, cei din 
poliţia legionară, fostele conduceri centrale 
şi judeţene ale partidelor burgheze, fostele 
state majore ale secţiilor militare național- 
ţarăniste, foştii miniştri, prefecţi, senatori, 
deputaţi din 1920 - 1944 (...) precum şi alte 
categorii şi elemente cu trecut duşmănos. 
Toate acestea nu puteau să fie realizate fără 
ură de clasă”. Teohari Georgescu vorbeşte 
şi despre cei care au „infăptuit” toate 
acestea: „un aparat la început tânăr, care a 


crescut, devenind astăzi un instrument 
puternic în mâna Partidului, plin de ură 
împotriva duşmanului (...) S-a organizat 
sectoare noi, altele au fost reorganizate, s-a 
crescut cadre, toate acestea în timpul luptei 
împotriva duşmanului” 333. Luptă care a 
continuat şi după debarcarea sa de la 
Ministerul Afacerilor Interne, cu rezultate 
care aveau să însângereze România. 

Racolarea informatorilor 

Incă de la înfiinţarea Securităţii, prin 
Decretul nr. 221, publicat în Buletinul 
Oficial din 1 septembrie 1948, s-a pus un 
deosebit accent pe dezvoltarea reţelei de 
informatori, a căror misiune era să 
furnizeze poliţiei politice comuniste date din 
mediile considerate „ostile regimului 
democrat-popular”. Aceste date au fost 
adunate treptat în „dosare de urmărire 
informativă”, întocmite celor ce aveau apoi 
să fie arestați ca „duşmani ai poporului”. 
Sub îndrumarea consilierilor sovietici din 
KGB, ofiţerii Securităţii îşi constituiseră 
deja în 1951 un aparat informativ 
specializat, care număra 10698 informatori. 
Dintre aceştia, un număr de 1210 erau 
racolaţi din rândul persoanelor care 
făcuseră parte din Partidul Naţional 


Ţărănesc şi Partidul Liberal. Informatorii 
care supravegheau activitatea aparatului de 
stat erau ceva mai numeroşi (1374), iar 
restul erau strecuraţi în alte zone ale 
societăţii, considerate de securişti drept 
surse de „destabilizare” pentru regim334. 
Numărul  „surselor”, cum erau numiţi 
informatorii de câtre securişti a crescut an 
de an, dar cel mai important salt în evoluţia 
numerică a reţelei s-a petrecut după 1965. 
Renunţarea la represiunea dură, făţişă, şi 
înlocuirea ei cu un riguros control al 
societăţii a dus la multipilicarea numărului 
celor care, de bunăvoie, pentru a obţine 
diverse avantaje, ori mai mult sau mai puţin 
constrânşi, acceptau să devină „turnători”, 
cum erau ei numiţi de restul românilor. În 
1989, numărul informatorilor înregistraţi în 
evidenţele Securităţii a fost declarat ca fiind 
în jur de 400.000, dintre care peste 137.000 
erau activi335. 

x 

Încă de la începuturile ei, poliția politică 
comunistă a acordat o deosebită importanță 
rețelei sale de „surse”. O adresă a 
conducerii Securităţii  cātre unitățile 
teritoriale din 1951 arăta: „Arma de bază a 
organelor Securităţii Statului este reţeaua 


de informatori bine organizată. Cantitatea şi 
calitatea reţelei informative a organelor 
Securităţii Statului, justa ei plasare pe 
probleme, educarea şi folosirea 
informatorilor determină rezultatele muncii 
de prevenire, depistarea şi lichidarea la 
timpul oportun şi cât mai completă a 
activităţii criminale, dusă în ţara noastră de 
elementele duşmănoase” 336. 

Securitatea a moştenit, în practica 
racolării şi utilizării informatorilor, metodele 
folosite anterior de câtre Siguranţă. O 
directivă din vara anului 1948337 privind 
construirea şi utilizarea reţelei informative 
specifica în privinţa recrutării informatorilor 
următoarele: „Agentul informator constituie 
elementul de bază al acţiunei informative. 
El este elementul de contact direct şi 
permanent cu obiectivele urmărite, 
având misiunea de a culege informaţiunile 
şi a le raporta ierarhic, în forma brută 
în care le recepționează. Activitatea se 
bazează deci, în principal, pe date obţinute 
prin simţuri proprii, angrenate în observare 
şi supraveghere în zona sa de activitate. 
Informatorii pot fi voluntari şi recrutați. 
Informatorii voluntari, în general, prezintă o 
valoare mai puţin importantă, câte odată, 


sunt chiar dăunători, deoarece mulţi sunt 
interesaţi din vreo cauză oarecare, în 
informaţiile ce le aduc, astfel că le 
denaturează şi ar putea induce în eroare 
organele de Siguranţă”. Se stabileau nişte 
criterii precise în vederea recrutării, care 
începea prin identificarea persoanelor care 
ar putea servi ca informatori în obiectivele 
pe care ofiţerul de informaţii voia să le 
urmărească şi continua cu culegerea de 
informaţii complete asupra  posibililor 
membri ai reţelei. „Strângerea datelor se va 
face cu răbdare, fără a se lăsa nicio 
chestiune neclară, abordându-se toate 
pistele şi mergându-se până la 
supraveghere. Totul însă cu o discreţie 
totală. Se va insista a se cunoaşte în 
amănunt: trecutul persoanei vizate, 
felul actual de viaţă, năzuinţe imediate şi de 
viitor, slăbiciuni şi calităţi, necazuri şi 
greutăţi intime etc. Nutrebuie eliminaţi 
oameni care la prima vedere par 
inabordabili. Trebuie să se ţină seama că 
pot fi prelucraţi ca informatori 
oameni cinstiţi, oamenii de caracter, tot aşa 
de bine ca şi cei pe care slăbiciunile morale, 
lipsurile sau oportunismul de moment îi 
îndeamnă să se vândă”. 


Ultima fază în acţiunea de recrutare era 
considerată „emiterea propunerii de 
colaborare viitorului informator”, cea mai 
delicată operaţie, bazată pe convingerea 
celui în cauză sau, cel mai frecvent, prin 
„indatorarea prin diferite servicii făcute, 
cerându-i-se apoi să lucreze, intimidare, 
folosind informaţiunile ce avem asupra unor 
eventuale culpe, ce ar apăsa asupra celui 
vizat, ori şantaj pe tema eventualelor 
informaţiuni compromiţătoare”. 

Siguranţa era infiltrată deja la data 
elaborării acestei „Directive privind lucrul 
cu agentura” de către comunişti şi se afla în 
vara anului 1948 într-o perioadă de 
reorganizare, la finalul căreia avea să fie 
înfiinţată Direcţia Generală a Securităţii 
Poporului. Agenţii Siguranţei lucrau deja de 
mai bine de doi ani în slujba PCR, în 
vederea compromiterii adversarilor politici. 
Agentura de informatori condusă de ei 
împotriva forţelor anticomuniste a utilizat 
metode care au fost ulterior consacrate şi în 
practicile Securităţii şi a fost, pentru aceste 
servicii,  retribuită conform normelor 
prezentate mai jos: „La fixarea sumelor ce 
vor constitui renumerarea informatorilor 
recrutaţi trebuie să se ţină seama de 


valoare obiectivului în cadrul căruia 
lucrează informatorul, de valoarea 
informatorului, de acţiunile şi cheltuielile ce 
ar fi obligat a le face în executarea misiunei 
sale şi de posibilităţile materiale. Nu este 
recomandabil a se oferi de la început sume 
mari de bani”. 

Acest mod de racolare a agenturii a 
suferit, după înfiinţarea Securităţii, unele 
modificări cu un caracter mai degrabă 
formal, „filosofia” racolării informatorilor 
rămânând în mare aceeaşi. În primii trei ani 
de activitate ai Direcţiei Generale a 
Securităţii Poporului, s-a pus îndeosebi 
problema unei îmbunătăţiri calitative a 
reţelei informative, întrucât o parte din 
aceasta a refuzat să lucreze pentru „noii 
stăpâni”. Astfel, în „Directiva nr. 101 din 29 
martie 1951 privind munca cu agentura” se 
accentua asupra creşterii calităţii reţelei 
informative, aspect neglijat de ofițerii 
operativi: „Mulţi dintre lucrătorii 
informativi ai unităţilor Securităţii Statului, 
atât din Centrală, cât şi din Regiuni se 
ocupă insuficient şi greşit cu munca de 
recrutare a informatorilor, care este absolut 
insuficientă, iar descoperirea şi folosirea 
aptitudinilor şi posibilităţilor 


contrainformative ale informatorilor se face 
într-o măsură prea mică. Studierea 
prealabilă a persoanelor recrutabile nu se 
adânceşte sporadic, din care cauză reţeaua 
informativă are mult balast şi un număr 
însemnat de indivizi dubioşi”. 

Aceste deficienţe se datorau şi lipsei de 
calitate a personalului încadrat în 
Securitate. Condiţia intelectuală precară a 
multora dintre ofiţerii Securităţii a pricinuit 
deseori serioase accidente în „munca cu 
agentura”, observându-se nu o dată la 
şedinţele de bilanţ că unii dintre ofiţeri sunt 
fie chiar mai slab pregătiți decât 
informatorii pe care i-au recrutat, fie 
incapabili să-şi construiască © reţea 
informativă. Exemplele abundă în arhivele 
fostei  Securităţi. Astfel, într-un raport 
privind rezultatul muncii informativ- 
operative din cadrul Regiunii Cluj, 
prezentat în 24 aprilie 1955, comandantul 
regionalei de Securitate, colonelul Nedelcu 
Mihail, constata că „unii tovarăşi s-au 
mulțumit cu 1 sau 2 informatori. Sunt 
lucrători operativi care nu au niciun 
informator şi care lucrează în muncă de 
contraspionaj, iar alții care au informatori şi 
nu ştie (sic!) să-i dirijeze”. Mult mai grav, 


după cum constata Nedelcu, era faptul că 
„din lucrătorii noştri puţini au un nivel 
cultural pentru a putea purta discuţii cu 
informatorii” 338 

Un caz concret la respectiva şedinţă de 
bilanţ, derulată în prezenţa ministrului 
Alexandru Drăghici, a supus analizei şeful 
Securităţii din Huedin, căpitanul Covaci: 
„Vreau să arăt cazul cu tov, locotenent Brie, 
care de când sunt acolo nu a recrutat niciun 
informator. Un an şi jumătate a studiat un 
informator pentru recrutare, minţindu-ne pe 
toţi că a făcut cunoştinţă şi am văzut că ne-a 
minţit, ne-a pus în faţă un tolomac care nu 
putea spune două cuvinte” 339. 

Aceste situaţii au fost mult mai grave în 
primii doi ani de funcţionare a Securităţii, 
când preluarea fostei agenturi a Siguranţei 
de către DGSP a întâmpinat multe 
dificultăţi. Numărul informatorilor era în 
intervalul 1948 - 1950 sub 10.000 la nivelul 
întregii ţări, iar calitatea informaţiilor 
furnizate de această reţea a fost de multe 
ori îndoielnică, baza de lucru fiind racolarea 
surselor prin presiune şi şantaj. Utilizarea 
aproape exclusivă a unor astfel de mijloace 
îşi punea amprenta asupra eficienţei. Căci, 
spre exemplu, cu ce rezultate putea fi 


utilizat ţăranul M.N. din  Cocargeaua- 
Ialomiţa împotriva semenilor săi, sub 
ameninţarea internării într-unul lagărele de 
muncă de la Canal? lată mai jos povestea 
tentativei de racolare a sa în vara anului 
1950, în împrejurările în care ţăranii erau 
conduşi la treierat de tovarăşi responsabili 
cu preluarea cotelor care trebuiau predate 
obligatoriu către stat: „In ziua de 11 iulie 
a.c. sus-numitul a ieşit în întâmpinarea mai 
multor cetăţeni, formaţi într-o ceată pentru 
a treiera. Adresându-se capului de ceată, a 
spus că ar face mai bine să lase grâul pe 
câmp să putrezească, deoarece poporul va 
pune mâna pe el şi-l va omori. M.N. este de 
40 de ani, căsătorit, are 4 copii. S-au luat 
măsuri ca cel în cauză să fie chemat şi dacă 
nu va putea fi folosit, să fie încadrat într-o 
Unitate de Muncă”. Practic, telegramele 
trimise la Direcţia Generală a Securităţii 
Poporului la începutul anilor '50 conţin 
numeroase astfel de exemple340 
Precaritatea reţelei informative a făcut 
necesară o coordonare de la centru a 
acţiunilor de îmbunătăţire a ei. Astfel, în 
primele luni ale anului 1951 a fost elaborată 
la nivelul conducerii Direcţiei Generale a 
Securităţii Poporului, cu concursul 


consilierilor sovietici „Directiva despre 
munca cu agentura”, deja menţionată mai 
sus. Ea constituie cadrul în care ofiţerii 
operativi trebuiau să-şi construiască 
reţelele informative şi să lucreze cu 
informatorii, reprezentând o adaptare a 
vechilor directive moştenite de la Siguranţă 
la noile realităţi, un răspuns la schimbările 
de strategie şi obiective ale poliţiei politice 
comuniste. Faţă de vechile reglementări, s-a 
operat în primul rând o mai clară delimitare 
a categoriilor de persoane utilizate în 
reţeaua informativă. Astfel, Directiva 
arâta341 că „reţeaua de informatori, care 
execută munca de depistare şi demascare a 
activităţii criminale dusă de elementele 
duşmănoase în ţară, poate fi împărţită în 
trei categorii principale: 1. Informatorii 
necalificaţi (viitorii colaboratori - n.n.), 2. 
Informatorii calificaţi - adeseori, organele 
Securităţii statului recrutează astfel de 
informatori din mijlocul elementelor străine 
de clasa muncitoare, sau compromise prin 
legăturile sau activitatea lor criminală dusă 
împotriva Republici Populare Române. 3. 
Rezidenţii sunt colaboratorii acoperiți 
(neîncadraţi în state) ai organelor 
Securității Statului care conduc activitatea 


reţelei de informatori necalificaţi ce le-a fost 
transmisă în vederea legăturii, în 
obiectivele şi problemele deservite de 
organele Securității Statului. Ei se 
recrutează din rândul membrilor de partid 
verificați, membrilor UTM şi numai în cazuri 
excepționale, din rândul informatorilor fără 
de partid, aparținând categoriei sociale mai 
apropiate de clasa muncitoare”. 

In „Directiva despre munca cu 
agentura” din 1951 se descrie mult mai în 
amănunt şi procedura de racolare a 
informatorilor de către ofițerii de securitate. 
Capitolul îl al Directivei se ocupă în detaliu 
de „pregătirea în vederea recrutării şi 
recrutarea informatorilor”: „Recrutarea 
informatorilor este o muncă complicată şi 
de răspundere. De calitatea şi rezultatele 
studierii candidatului la recrutare, de 
metoda ce este folosită la recrutare şi de 
însuşi procesul recrutării depinde (sic!) în 
mare măsură roadele activităţii 
informatorilor. Lucrătorul operativ care se 
ocupă cu crearea reţelei de informatori, în 
obiectivele şi problemele deservite fixează 
candidaturile în vederea recrutării, 
studiindu-le în mod amănunţit şi complet. În 
timpul studierii este necesar să stabilească 


următoarele: 

a) Datele biografice ale persoanei ce 
urmează să fie recrutată, precum şi 
legăturile în producţie şi la domiciliu; b) 
Date despre nivelul de pregătire culturală şi 
politică, precum şi date despre părerile şi 
manifestările politice ale celui avizat; c) 
Date despre aptitudinile şi capabilitatea 
pentru munca informativă (inteligență, 
capacitatea de a lega cunoştinţe şi de a 
câştiga încrederea, capacitatea de a găsi 
cea mai justă soluţie într-o situaţie 
complicată ş.a.m.d.); d) Date despre părţile 
negative ale celui ce urmează să fie recrutat 
(decăderea morală, pălăvrăgeala şi altele); 
e) Date despre activitatea lui criminală din 
trecut sau, posibil, cea prezentă. 

Strângerea datelor necesare se 
efectuează pe căi oficiale, precum şi cu 
ajutorul informatorilor, filajului, 
interceptărilor şi tehnicii operative, în 
funcţie de necesitate şi în măsura 
posibilităţilor. După studiul amănunţit a 
datelor acumulate asupra celui ce urmează 
să fie recrutat, lucrătorul operativ poate să 
facă cunoştinţă personal cu informatorul, 
invocând un motiv plauzibil, iar după 
aceasta stabileşte metoda cu care persoana 


vizată va fi chemată în vederea recrutării, 
precum şi însăşi metoda de recrutare”. 
După ce această adevărată „pânză de 
păianjen” era ţesută în jurul celui vizat spre 
a fi recrutat ca informator, ofiţerul 
Securităţii trecea la racolarea propriu-zisă, 
fiind sfătuit de autorii „Directivei 101” să 
utilizeze următoarele proceduri: „De obicei, 
în munca practică se folosesc două metode 
la recrutare: pe baza convingerilor 
patriotice ale celui vizat,  arătându-i 
necesitatea de a da ajutor organelor 
Securității statului în lupta împotriva 
duşmanilor poporului muncitor şi pe baza 
materialelor compromiţătoare asupra 
activităţii subversive sau de drept comun a 
celui vizat, dusă în trecut sau în prezent, 
împotriva regimului. În timpul recrutării 
celui vizat pe baza materialelor 
compromiţătoare, la început este necesar ca 
activitatea duşmănoasă sau criminală a 
celui vizat să fie în întregime demascată şi 
toate mărturiile lui să fie consemnate în 
scris. După aceasta, pe baza mărturiilor lui, 
să i se propună colaborarea cu organele 
Securităţii Statului pentru a se putea 
reabilita. Recrutarea informatorilor pe baza 
materialelor compromiţătoare trebuie să fie 


încredinţată numai lucrătorilor operativi 
experimentați şi cu funcţii de conducere. 
Recrutarea informatorilor şi a rezidenţilor 
în condițiile corespunzătoare, poate fi 
efectuatā la locurile lor de muncă, la 
domiciliile lor, la sediile diferitelor instituții 
şi în unele cazuri la sediile organelor de 
Miliție, unde cel vizat va fi chemat sau 
invitat, invocând un motiv plauzibil şi pe 
măsura posibilităților cât mai natural. 

În recrutarea informatorilor calificați din 
rândul membrilor formațiunilor 
duşmănoase, se întâmplă ca procesul 
recrutării să dureze 24 ore sau chiar mai 
mult, în care timp persoana care urmează 
să fie recrutată este reținută până la 
rezolvarea cazului. Ridicarea secretă a celui 
vizat pentru recrutare trebuie să fie 
efectuată în asemenea condiţii şi în timpul 
când lipsa persoanei vizate de la serviciu 
sau de acasă în cursul uneia sau câtorva zile 
n-ar părea suspectă persoanelor cu care cel 
vizat întreţine legături criminale sau alt fel 
de legături. (Se va alcătui legenda plecării 
lui în deplasare, la sanatoriu sau la casele 
de odihnă în vederea tratamentului, la 
cunoscuţi sau rudele sale  ş.a.m.d.). 
Recrutarea informatorilor de regulă se 


încheie prin luarea unui angajament scris, 
în care respectivul se obligă în mod voluntar 
să colaboreze cinstit cu organul Securităţii 
Statului şi să păstreze cea mai strictă 
conspirativitate în munca lui informativă. În 
angajament se va arăta că informatorul este 
prevenit de responsabilitatea ce o poartă în 
cazul divulgării legăturii lui cu organele 
Securităţii Statului şi a metodelor lor de 
muncă”. 

Introducerea angajamentului scris a fost 
o iniţiativă menită să îmbunătăţească 
controlul pe care ofiţerii operativi îl aveau 
asupra reţelei. Fiind o pârghie psihologică 
extrem de importantă pentru manipularea 
informatorilor, angajamentul scris era 
necesar mai ales în contextul în care 
racolarea acestora „în baza sentimentelor 
patriotice” devenise o excepţie, tacit 
recunoscută de ofiţerii poliţiei politice 
comuniste. Un alt mod de dominare 
exercitată de ofiţer asupra informatorului 
său o constituia suma de bani oferită celui 
din urmă, ca preţ al trădării. Au existat, 
fireşte, nu puţine cazuri în care stimulentele 
materiale au stat chiar la baza acceptului de 
a semna un angajament de informator, mai 
ales în condiţiile în care aceste recompense 


nu erau deloc de neglijat. În 1951 s-au 
prevăzut şi normele de retribuire a reţelelor 
informative: „Informatorii şi rezidenții pot fi 
retribuiţi pentru munca dusă de ei în 
vederea depistării şi demascării elementelor 
duşmănoase din ţară. Retribuirea nu poate 
fi un salariu fixat dinainte şi acordat lunar, 
ci sub forma unor sume de bani acordate 
periodic şi câteodată sub forma unor 
pachete sau cadouri în alimente sau 
îmbrăcăminte. Suma  retribuită este 
determinată de valoarea materialelor date 
nouă de informatori şi rezidenţi. Şefii de 
birouri, servicii orăşeneşti şi raionale au 
dreptul să acorde retribuiri până la 3.000 de 
lei, şefii de servicii din Regională şi Centrală 
până la 5.000 de lei, iar Directorii Regionali 
şi Directorii din Centrală până la 10.000 de 
lei. Pentru orice retribuire se va lua de la 
informator o  chitanţă pentru suma 
acordată. Pe versoul chitanţei lucrătorul 
operativ care a acordat retribuirea trebuie 
să menţioneze când, de către cine şi pentru 
ce s-a acordat retribuirea (insă fără 
deconspirarea obiectivelor asupra cărora se 
duce acţiunea informativă). De exemplu: 
Pentru primirea de materiale valoroase la 
dosarul nr... pentru deconspirarea 


elementelor dușmănoase din cutare obiectiv 
sau cutare problemă”. Trebuie precizat că 
atunci salariu mediu era în jur de 4.000 lei, 
ceea ce face ca sumele de mai sus să poată 
fi echivalate la nivelul „sutei de lei” din 
preajma prăbuşirii regimului Ceauşescu: 

Ultima Directivă importantă pe baza 
căreia Securitatea îşi racola reţeaua de 
informatorii datează din 1987. Ea 
demonstrează că dimensiunea de poliţie 
politică a fostului Departament al 
Securităţii Statului a ocupat un rol esenţial 
în activitatea DSS. Conţinutul „Instrucţiilor 
privind activitatea de creare şi folosire a 
reţelei informative a aparatului de 
securitate”, cum e intitulată mica broşură 
prelucrată în 87 securiştilor şi anexele care 
o urmează, ca şi instrucţii anterioare 
privind organizarea evidenţelor de 
securitate342 defineşte, la rândul «i, 
reţeaua informativă a aparatului de 
securitate ca „mijlocul de bază al activităţii 
informativoperative de cunoaştere şi 
prevenire, pentru realizarea atribuţiilor 
specifice în domeniul apărării securităţii 
statului”. 

Şi modul de racolare a informatorilor, ca 
de altfel întreaga activitate a poliţiei politice 


arată cum cinismul securiştilor distrugea nu 
destine, ci vieţi. Într-o sinteză din 1968 din 
arhivele Securităţii se treceau în revistă 
„metode brutale folosite de lucrători de 
Securitate pentru recrutarea de 
informatori”. Se arăta, între altele, cazul 
unor ofiţeri de la Securitatea din Târgovişte, 
care la începutul anilor '60 „au răpit un 
cetăţean pentru recrutare, însă după două 
zile de presiuni, acesta s-a sinucis”. Pentru 
a ascunde adevărul, cu aprobarea şefului 
lor, securiştii „au dus cadavrul în pădure, 
unde a fost simulată sinuciderea prin 
spânzurare” 343 

Mijloace de tortură utilizate de 
Securitate 

Literatura  memorialistică344 dezvăluie 
numeroase fațete ale brutalităţii acţiunilor 
Securităţii din primele ei două decenii de 
funcţionare. „Câinilor o moarte de câine”, 
proclama o lozincă stalinistă, ilustrând 
duritatea politicii de teroare îndreptată de 
autorităţile comuniste împotriva celor care 
se împotriveau regimului totalitar. 
Securitatea s-a conformat: nu o dată, 
brutalităţile ei exersate în diverse forme de 
tortură, după ce au fost cunoscute şi în 
afara lagărelor şi închisorilor, i-au 


cutremurat şi înspăimântat deopotrivă pe 
cei ce fuseseră închişi, ca şi pe cei liberi. 
„Braţul înarmat” al partidului, „tăiş al 
sabiei” în lupta de clasă, Securitatea a 
utilizat neomenia din închisori şi din lagăre, 
exersată în anii '50, drept experienţă pentru 
violenţa statală dezvoltată ulterior. 
Arestările în miez de noapte, imposibilitatea 
de a intra în contact vreme de ani de zile cu 
cei care luaseră calea temniţelor şi chiar 
încarcerarea unor oameni fără vină au mărit 
lipsa de siguranţă a cetăţenilor. 

În arsenalul de crizimi ale regimului de 
dominație sovieto-comunistă la care românii 
au fost supuşi, un rol deosebit de important 
l-a jucat tortura, cu repercusiuni atât în 
plan social, ca factor psihologic, de 
provocare şi utilizare a fricii drept 
instrument de dominație, cât şi pentru 
atingerea unor scopuri imediate, prin 
obţinerea unor informaţii considerate utile 
de către aparatul de Securitate. În arhivele 
fostului Comitet Central al Partidului 
Comunist Român s-a păstrat un document 
clasificat strict secret, din 1 noiembrie 
1967, care trece în revistă aşa-numitele 
„metode necorespunzătoare” folosite 
înainte de 1964 de către anchetatorii 


Securităţii. Acestea au fost clasificate în 
document în patru categorii, după cum 
urmează: 

1. Folosirea bătăii, subalimentaţia prelungită 
şi tortura, în scopul obţinerii de declaraţii 
acuzatoare; 

2. Presiuni morale pentru  constrângerea 
anchetaţilor să declare ceea ce li se 
impunea; 

3. Falsificarea unor declaraţii date de cei 
anchetați şi folosirea de scrisori 
plastografiate pentru a obține 
recunoaşterea unor fapte; 

4. Redactarea unor declarații în lipsa 
anchetaţilor sau consemnarea unor 
răspunsuri ireale, pe care anchetaţii erau 
constrânşi să le semneze345. 

Tortura morală a fost preponderentă 
atât în cursul anchetelor, cât şi pe parcursul 
detenţiei. Lena Constante, fostă deţinută în 
lotul Pătrăşcanu, membră de partid, declara 
în faţa unui oficial al Comitetului Central în 
1967 următoarele: „am fost ameninţată cu 
arestarea părinţilor mei, domnul anchetator 
scriind ordinul în faţa mea, dând şi un 
telefon şi spunând că-mi dă timp de gândire 
până a doua zi dimineaţa. Îngrozită la 
gândul arestării acestor bătrâni, mi-am spus 


că trebuie să duc minciuna pe drumul dictat 
de anchetă” 346. Falsificarea declaraţiilor în 
anchete sau obligarea deținuților să 
semneze declarații cu fapte ireale, dar care 
trebuiau să justifice noi arestāri dublau 
efectele torturii morale, prin crearea 
sentimentului de culpabilitate faţă de cei 
incriminaţi prin aceste falsuri. 

Anchetele, în ansamblul lor, erau, de 
fapt, nişte scenarii deja scrise, în care 
anchetatorii erau siliți să-şi joace rolurile: 
„Faptele erau astfel repartizate pe fiecare 
arestat, încât ele dădeau tabloul unei 
acțiuni organizate, antisovietice, 
antipartinice şi antistatale. Şeful anchetei 
formula atât întrebările, cât şi răspunsurile 
pentru fiecare arestat în parte, din birou”, 
relata un fost anchetator al Securităţii347. 
Problema care trebuia rezolvată consta în 
obținerea confirmării acestor vinovăţii 
prestabilite. In acest scop, se recurgea la 
mijloacele de tortură fizică, a căror 
prezentare acoperă zeci de mii de pagini de 
mărturii şi depăşeşte subiectul lucrării de 
față. Vom consemna, citând acelaşi 
document, doar câteva dintre acele mijloace 
de tortură a cāror utilizare a fost 
recunoscută în 1967 - 1968 chiar de foşti 


ofiţeri de securitate. Trebuie precizat că 
utilizarea unor asemenea mijloace în 
anchetă se făcea cu aprobarea şi uneori sub 
supravegherea anchetatorului şef, sau a 
altor cadre din conducerea Securităţii. 
Tortura nu constituia un simplu exces de 
zel, ci o atribuţie de serviciu pe care ofiţerii 
şi subofiţerii Securităţii şi-o asumau odată 
cu îmbrăcarea uniformei. În 1967, un maior 
al poliţiei secrete relata o astfel de scenă, la 
care, fireşte, nu uita să precizeze că nu a 
participat direct: „Deţinutul a fost scos la 
anchetă şi i s-a cerut să se dezbrace până la 
piele, după care, sub ameninţarea că va fi 
împuşcat dacă nu recunoaşte activitatea sa 
criminală, a fost dus în beciul bucătăriei 
închisorii. Aici a fost bătut până la sânge, 
după indicaţiile şefului anchetei. L-am văzut 
pe deţinut, când după circa două ore de 
tortură era adus abia ţinându-se pe 
picioare. Era cu carnea ruptă şi plină de 
sânge şi zbiera cât îl ţinea gura. 
Anchetatorul şef susţinea că anchetarea şi 
bătaia în pielea goală au efecte psihologice 
deosebite asupra anchetatului” 348. 

O altă metodă utilizată, după declaraţia 
aceluiaşi securist, consta în smulgerea 
părului din cap, prin înfăşurarea câte unei 


şuviţe pe deget: „am văzut când un ofiţer a 
smuls, începând de la ureche, o treime din 
părul alb [al deţinutului], într-o singură 
anchetă”, relata acesta349. 

Cea mai des folosită printre metodele de 
constrângere, conform depoziţiior foştilor 
ofiţeri de securitate, a fost bătaia la tălpi şi 
palme. Arestatul era legat de mâini şi de 
picioare, iar pe sub legături era trecut un 
drug de fier. Atârnat de acesta, cel anchetat 
era bătut cu o curea, până la leşin - 
procedura era numită, cu cinism de către 
anchetatori, rotisor. Inventivitatea 
torţionarilor nu avea uneori limite, iar cel 
torturat nu rezista mijloacelor folosite. 
Aurel  Florian350, fost militant social- 
democrat, coleg de celulă cu Ion [intaru, 
care a murit în 1950 în urma 
„tratamentelor” aplicate la Securitatea din 
Mureş a relatat astfel chinurile cărora 
acesta nu le-a putut supravieţui: „Când l-au 
adus prima oară în arest, eu tocmai 
suportasem o anchetă în care mi-au fost 
smulse unghiile de la mâna stângă şi am 
fost bătut la testicule. Mi-a spus ce e cu el, 
că e sigur că s-a făcut o confuzie şi că va fi 
repede eliberat. La scurtă vreme l-au dus la 
anchetă. Când l-au adus, şiroia de sânge şi 


avea un ochi aproape închis, era leşinat. Au 
turnat apă pe el şi iau făcut vânt în celulă. 
Am căutat să-l îngrijesc pe cât am putut. Mi- 
a povestit că el a susținut că a fost 
confundat cu altcineva şi a fost arestat din 
greşeală, iar anchetatorii l-au snopit din 
bătaie. După o vreme, l-au luat din nou. Se 
încăpăţâna să tacă, nu puteau scoate, 
în afară de ţipete de durere, nimic de la el. 
Asta ia înverşunat într-atâta pe ofiţeri, încât 
bietul om a devenit curând calul lor de 
bătaie. Ce nu iau făcut! lau smuls unghiile, 
l-au bătut la testicule, l-au ars cu ţigara. 
Odată l-au adus şiroind de sânge pe 
picioare, de se făceau băltoace: iau 
găurit pulpele cu cuțitul şi iau băgat sare în 
rănile deschise. Zilnic îl luau, îi prindeau 
mâinile cu cătuşe şi îl legau de picioare, 
apoi îi treceau printre mâini şi picioare o 
rangă, pe care o aşezau între două birouri. 
Aşa, spânzurat, îl băteau până leşina. 
Era clar că nu va rezista mult. Trecuse puţin 
peste o săptămână de la arestare şi corpul 
lui era tot o rană. Într-o noapte, l-au luat din 
nou şi a fost pentru ultima oară. Am aflat 
că, beţi fiind, securiştii iau deschis un 
testicul cu cuțitul şi iau băgat sare înăuntru, 
şi-apoi l-au bătut până l-au ucis. Eu nu l-am 


mai văzut. Despre cum a murit şitoate 
chinurile îndurate atunci mi-a povestit un 
gardian, care şi elera speriat de cât de 
departe au ajuns brutele de securişti”. 
Informaţiile despre brutalitatea 
arestărilor şi a mijloacelor de anchetă 
depăşiseră nu numai zidurile închisorilor, ci 
şi graniţele ţării. Presa română din exil 
scria: Arestările se fac de obicei noaptea. 
Sub pretextul că s-ar fi primit o reclamaţie, 
mai mulți poliţişti, îmbrăcaţi în civil, 
percheziţionează amănunţit locuinţa 
denunţatului ca să găsească... arme. 
Negăsind nimic compromiţător, îşi cer scuze 
în mod perfid spunând că e vorba probabil 
de un denunţ calomnios, dar nu fără a invita 
pe cetăţean la poliţie pentru o scurtă 
declaraţie. Luarea declarației durează 
câteodată luni şi ani, fără ca familia să mai 
poată afla de urma celui dispărut, care zace 
undeva prin beciurile Securităţii sau între 
zidurile unei închisori. Imputările cele mai 
curente sunt acelea de a fi ascultat posturile 
de radio imperialiste sau de a fi citit cărţi 
apărute în lumea capitalistă. În prima fază a 
anchetei, arestatul este tratat cu bineţuri. I 
se promite iertarea dacă va face o 
declaraţie completă şi cinstită. În faza a 


doua, oricât ar fi fost declaraţia de sinceră, 
el este bătut, torturat, pentru a nu fi 
divulgat tot. E lovit cu o rangă de fier pe 
talpa picioarelor, supus la manej sub 
supravegherea unor câini dresați sau 
aşezaţi pe plăci fierbinţi de oţel pentru a-l 
convinge să facă mărturisiri complete. Prin 
mărturisiri complete, zbirii înţeleg 
denunţarea şi implicarea a cât mai multe 
persoane cu care pârâtul a avut de a face” 
351. 

Mijloacele deosebit de brutale nu au fost 
abandonate decât pentru scurte perioade de 
timp în istoria primelor două decenii ale 
Securităţii. Atunci când protestele 
internaţionale puteau pune România în 
situaţii delicate în plan internaţional, în 
special după admiterea RPR în Organizaţia 
Naţiunilor Unite, se ordonau vremelnice 
îmbunătăţiri ale tratamentelor deţinuţilor 
din lagăre şi închisori, ca şi evitarea 
deceselor în anchetă. Efectul acestor măsuri 
nu era de durată, iar aparatul Securităţii, 
destinat prin selecţie şi formaţie represiunii 
brutale, se întorcea după o scurtă vreme, la 
vechile obiceiuri. 

Capitolul V: 

Partidul şi Securitatea 


„Nu este de-ajuns să-ţi regaseşti 
liniştea, spunând că n-ai participat 
direct la asasinate şi la trădări. Cine a 
ucis atunci? Nu numai cel care a lovit, 
ci şi toţi aceia care au sprijinit Ura. N- 
are importanţă cum. Repetând fără să 
gândească nişte formule teoretice 
periculoase. Ridicând mâna dreaptă 
fără a spune un cuvânt”. 

E.I. Ginzburg, Le ciel de la Kolyma 

Partidul-stat în regimul totalitar 
comunist este „deținătorul scopurilor finale 
ale societăţii”, un intermediar obligatoriu 
între individ şi valori; acesta, şi nu 
umanitatea deține măsura binelui şi a 
răului, decide, prin urmare, „direcția în care 
va evolua societatea” şi „se confundă 
progresiv cu scopurile sale, atât pentru el, 
cât şi pentru supuşii lui”. Aspirând la 
controlul totalităţii vieţii sociale a unui 
individ, partidul nu se mulţumeşte cu 
acapararea puterii politice în sens limitat, 
ca în dictaturile clasice, eliminând opoziţia 
şi asumându-şi singur guvernarea, ci îşi 
extinde controlul „asupra întregii sfere 
publice din viaţa fiecărei persoane, lezând 
cât se poate de mult sfera privată: el 
controlează munca, locuinţa, proprietatea, 


educaţia sau distracţiile copiilor şi chiar 
viaţa familială şi sentimentală. Aceasta îi 
permite să obțină supunerea tuturor 
cetăţenilor, nemaiexistând niciun loc în care 
ei ar putea să se adăpostească şi să-i 
scape”. Supunerea se obţine „prin 
ameninţare directă cu violenţe fizice şi cu 
moartea”, iar în perioadele de lejeritate ale 
dictaturii puterea se mulţumeşte cu 
stabilirea unor interdicții, „de a călători în 
străinătate, de avea acces la popritetate, cu 
eliminarea copiilor din universităţi” 352. 
Partidul se află în strânsă 
interdependenţă cu poliţia politică, pe care 
o coordonează. Activiştii comunişti au fost 
cei care, în genere, i-au dictat priorităţile şi 
i-au supravegheat acţiunile - şi nu invers, 
cum în genere se acreditează public în 
lumea post-comunistă. De fapt, toţi şefii din 
aparatul poliţiei politice au fost numiţi în 
funcţii numai cu verificarea atentă şi în 
urma unei riguroase selecţii a conducerii 
comuniste. „Partidul comandă, poliţia te 
face să vorbeşti. Comitetul Central spune ce 
este, poliţia politică arată că este. Cadrele 
recunosc în poliţie existenţa puterii lor, 
poliţaii cinstesc partidul, esenţă a aceleiaşi 
puteri” 353. Acest scenariu a cunoscut o 


adaptare similară în toate statele blocului 
sovietic. 

Măsurile represive care au provocat în 
România Populară valurile de execuţii, 
arestări, deportările şi internări în lagăre de 
muncă au fost produse de acte de voinţă 
politică ale conducerii superioare de partid, 
ca şi încălcările conştiente ale legilor RPR 
care le antrenau. Astfel, nu întâmplător, 
multe dintre  Decretele Marii Adunări 
Naţionale, hotărârile Consiliului de Miniştri 
şi deciziile ministeriale care au stat la baza 
vastelor acţiuni represive desfăşurate de 
către Securitate nu au numere de 
înregistrare, unele sunt nedatate, iar o 
parte dintre aceste reglementări au fost pur 
şi simplu distruse. Inițiativa unor 
reglementări, pentru obținerea unei 
acoperiri legale a actelor de represiune a 
fost întotdeauna a Securităţii, fiind însuşită 
de conducerea Ministerului Afacerilor 
Interne şi aprobată, de la caz la caz, de 
primul secretar al CC al PMR Gheorghiu- 
Dej, de preşedintele Consiliului de Miniştri 
sau de cel al Prezidiului Marii Adunări 
Naţionale. De multe ori, conducerea de 
partid şi de stat era practic pusă în fața 
unor fapte împlinite şi a cauționat practic 


abuzuri şi crime deja săvârşite. Spre 
exemplu, în 1968 se arăta că „pe baza unor 
indicaţii fără număr şi dată şi fără a rezulta 
de către cine au fost elaborate, s-a obţinut 
aprobarea primului secretar al CC al PMR 
pentru eliberarea din lagăre a unor 
categorii de persoane, punerea la dispoziţie 
a organelor de cercetare penală a altora, 
precum şi alte măsuri, deşi în acest caz ar fi 
fost necesar un document care să îmbrace 
forma legală” 354. 

Legăturile între Securitate şi Partid au 
fost însă uneori ambivalente, existând 
momente în care poliţia politică şi-a extins 
controlul asupra unor lideri de partid, 
răspunzând unor ordine venite de la primul 
secretar, sau pur şi simplu din iniţiativa 
ministrului de interne, în general persoana 
cea mai influentă din Republică, a cărei 
putere o depăşea uneori pe cea a 
preşedintelui Consiliului de Miniştri şi o 
seconda pe cea a primului secretar al 
partidului. Securitatea a jucat, din această 
perspectivă, un rol extrem de important în 
gestionarea şi soluționarea conflictelor 
pentru putere la vârful partidului comunist, 
în special prin faptul că prezența în cadrul 
ei a consilierilor sovietici cauționa automat 


„puritatea liniei” de partid de partea căreia 
se situa. Rolul poliţiei politice de apărare a 
„cuceririlor democratice” şi a esenței 
regimului comunist au fost recunoscute 
explicit de către oficialii partidului în mai 
multe împrejurări de-a lungul timpului. 

Represiunea în discursul politic 
comunist 

Brutalităţile Securităţii nu au fost 
întâmplătoare. Baza ideologică a acțiunilor 
violente îndreptate împotriva inamicilor 
regimului comunist fusese fundamentată în 
mai multe scrieri de către V.I. Lenin. 
„Caracteristica necesară, condiția sine qua 
non a dictaturii proletariatului o constituie 
reprimarea prin violență a exploatatorilor 
ca clasă şi, în consecință, violarea 
democrației pure, adică a egalităţii şi a 
libertăţii faţă de această clasă” 355. In 
esenţa ei, dictatura proletariatului 
presupunea „o luptă crâncenă, sângeroasă 
şi  nesângeroasă, violentă şi  paşnică, 
militară şi economică, pedagogică şi 
administrativă, împotriva forțelor şi 
tradiţiilor vechii societăţi” 356. Alternanţa 
între brutalitate şi mijloacele mai paşnice 
ale educaţiei a fost atent analizată de 
ideologii comunişti care au detaliat ulterior 


doctrina leninistă, ca modalitate de cucerire 
şi consolidare a puterii politice, în contextul 
extinderii ocupaţiei sovietice asupra statelor 
din estul şi centrul Europei la finele celui 
de-al doilea război mondial: „dictatura 
proletariatului este reprimarea prin violenţă 
a  exploatatorilor, dar formele acestei 
reprimări pot fi şi vor fi în mod voit diferite 
(...). Formele, metodele şi  proprţiile 
violenţei folosite de proletariat sunt 
determinate înainte de toate de 
particularităţile dezvoltării interne a ţării, 
de raportul dintre forţele de clasă şi de 
intensitatea conflictelor de clasă, iar pe de 
altă parte de  particularităţile situației 
internaţionale. Pentru clasa muncitoare, 
violenţa nu este un scop, ci un mijloc pentru 
sfărâmarea împotrivirii burgheziei şi pentru 
consolidarea statului muncitoresc” 357. 
Dacă în Uniunea Sovietică a scăzut 
violenţa de stat pentru o scurtă perioadă de 
timp în primii ani postbelici, „critica cu 
arma în mână” exercitată de partid în anii 
de teroare fiind înlocuite cu critica şi 
autocritica de şedinţă, ca „lege de 
dezvoltare a societăţii sovietice” 358, nu la 
fel se recomanda statelor intrate în orbita 
Moscovei, care aveau de dus o grea luptă 


împotriva claselor  exploatatoare. A.I. 
Vişinski, artizanul impunerii guvernului 
Groza la 6 martie 1945, afirmase dezvoltând 
tezele leniniste că „dictatura proletariatului 
exceptează inevitabil pe exploatatori de la 
beneficiul libertăţii” 359 şi ca urmare orice 
mijloace de eliminare a acestora sunt 
permise şi organizate chiar de către stat: 
„statul înseamnă oameni înarmați şi 
apendice materiale, adică instituții, 
organisme, organe, mecanism care 
acționează dupā toate regulile tacticei şi 
strategiei de stat”. Chiar dacă cunoaşte o 
oarecare diminuare, „latura de 
constrângere a dictaturii proletariatului nu 
poate fi pusă la o parte nici în perioada 
relativ paşnică de construcţie socialistă. 
Organele de constrângere, armata şi 
celelalte instituții sunt tot atât de necesare 
acum în momentul construcției ca şi în 
epoca războiului civil. Fără aceste organe 
nu se poate asigura activitatea constructivă 
a dictaturii” 360. 

In toate ţările din estul şi centrul 
Europei intrate în orbita Moscovei, 
partidele comuniste au acţionat în preluarea 
puterii ca adevărate „brigăzi de şoc” ale 
„mişcării revoluţionare”, după expresia lui 


Stalin, care au luat „măsuri reale pentru 
lichidarea asupririi capitaliste şi 
moşiereşti”, pentru a uşura „situaţia 
popoarelor care  lâncezesc sub jugul 
capitalismului”. In perspectiva impunerii 
mondiale a comunismului, noile regimuri 
impuse în ţările ocupate la finele războiului 
de armata sovietică joacă un rol extrem de 
important, socotea Stalin: „a fost greu atâta 
timp cât brigada de şoca fost una singură. 
Dar asta a fost odată. Acum lucrurile stau 
altfel. Acum au apărut noi brigăzi de şoc - 
țarile de democraţie populară” 361. 
Comuniştii din România au aplicat 
întocmai dogma leninistă şi interpretările ei 
ulterioare din anii stalinismului. Întâi de 
toate, au recunoscut rolul esenţial al 
Uniunii Sovietice în impunerea regimului 
„democrat-popular”,  definindu-l implicit 
drept un regim de ocupaţie politico-militară. 
Intr-o lecţie ţinută în ziua de 17 octombrie 
1949 la Universitatea serală de marxism- 
leninism,  leohari Georgescu afirma: 
„specificul condiţiilor în care s-au născut 
ţările de democraţie populară constă în 
aceea că armata puternicului stat sovietic a 
zdrobit principala forţă de şoc a 
imperialismului mondial, a împiedicat 


burghezia din aceste ţări să dezlânţuie un 
război civil şi a dat în felul acesta 
posibilitatea proletariatului, în frunte cu 
partidele comuniste, să smulgă din mâinile 
burgheziei puterea politică, s-o lipsească de 
principala ei forţă economică şi să treacă la 
construirea socialismului”. Prezenţa 
trupelor sovietice pe teritoriul ţărilor din 
estul şi centrul Europei a dat posibilitate 
„clasei muncitoare” din aceste ţări, condusă 
de partidele comuniste, „să folosească 
dezorientarea şi demoralizarea moşierimii şi 
a burgheziei, să folosească dezorganizarea 
aparatului de stat fascist şi, ridicând masele 
poporului muncitor la luptă, să smulgă din 
mâinile claselor  exploatatoare poziții 
hotărâtoare în stat. Aşa s-au petrecut 
lucrurile şi în ţara noastră, în urma 
eliberării ei de către Armata Sovietică la 23 
august 1944.  Verigi importante ale 
aparatului de stat central şi mai cu seamă 
ale celui local au fost rând pe rând smulse 
claselor exploatatoare în lupta aprigă de 
clasă. Deţinând poziţii destul de importante 
în aparatul de stat după 23 august, 
burghezia şi moşierimea din ţara noastră 
erau paralizate totuşi în acţiunea lor, înainte 
de toate, prin prezenţa în ţara noastră a 


armatelor socialiste ale Uniunii Sovietice” 
362. La rândul său, Gheorghiu-Dej a 
apreciat în dese împrejurări rolul esenţial 
jucat de armata sovietică de ocupaţie în 
impunerea regimului comunist din România: 
în condiţiile în care aceasta „stătea de 
strajă împotriva intervenţioniştilor 
americano-englezi, proletariatul din ţările 
eliberate a smuls puterea din mâinile 
capitaliştilor şi moşierilor. Fără ajutorul 
URSS, fără experienţa ei ar fi fost imposibilă 
construirea socialismului în ţările de 
democraţie populară” 363. 

Liderii comunişti din România recunosc 
că prezenţa trupelor sovietice a împiedicat 
organizarea rezistenţei faţă de impunerea 
regimului şi că datorită „forţei URSS”, 
„oamenii muncii din ţările de omocraţie 
populară au fost feriţi de război civil”. Ceea 
ce „nu înseamnă totuşi că lupta de clasă nu 


apare în forme ascuţite”, întrucât 
„imperialismul organizează, stimulează şi 
finanţează încercările elementelor 


reacţionaro-fasciste de a lovi în regimul de 
democraţie populară. Încercările de a 
restaura puterea capitalului sunt însă 
zadarnice, deoarece orânduirea social- 
politică din aceste ţări s-a consolidat 


definitiv. Încercările furioase şi desperate 
ale imperialismului şi ale duşmanilor interni 
cer însă cea mai ascuţită  vigilenţă 
revoluţionară” 364 

Violenţa de stat este  declanşată 
împotriva oponenților regimului întotdeauna 
în numele dictaturii proletariatului. Teohari 
afirma, citându-l pe Stalin, că „dictatura 
proletariatului trebuie să exercite violenţa 
nelimitată împotriva burgheziei, pentru a 
zdrobi împotrivirea ei”, prin „folosirea 
puterii de stat a proletariatului pentru 
organizarea socialismului, pentru 
desfiinţarea claselor. În ţara noastră şi în 
celelalte ţări de democraţie populară care 
îndeplinesc funcţiile dictaturii 
proletariatului, zdrobirea împotrivirii 
exploatatorilor şi izolarea lor de masele 
largi constituie conţinutul principal al luptei 
de clasă. Urmând exemplul dictaturii 
proletariatului de tip superior din Uniunea 
Sovietică, statele de democraţie populară 
au purces la reprimarea prin violenţă a 
moşierimii şi burgheziei, desfiinţând 
partidele reacționare, îndreptând întregul 
ascuţiş al justiţiei populare împotriva 
uneltirilor contrarevoluţionare ale claselor 
exploatatoare şi ale oficinelor imperialiste 


de spionaj şi diversiune” 365. 

Organizarea primelor mari procese- 
spectacol intentate vârfurilor politice şi 
religioase ale vechiului regim nu are numai 
menirea să pedepsească, ci şi să intimideze. 
Scenariul este acelaşi în toate statele de 
„democraţie populară” din estul şi centrul 
Europei: „procesul lui Petcov şi al celor 15 
pastori evanghelici din Bulgaria, procesul 
lui Nagy, Mindszenty şi, recent, al lui Rajk 
în Ungaria, procesul lui Maniu, al lui Popp şi 
Bujoiu în ţara noastră sunt tot atâtea 
lovituri date claselor exploatatoare şi 
imperialiştilor de peste graniţă, lovituri care 
au provocat urlete de ură în lagărul 
acestora”, afirma leohari. Protestele 
occidentale faţă de mijloacele represive 
utilizate de instituţiile regimului, faţă de 
pervertirea justiţiei şi de noua legislaţie 
adoptată de „democraţiile populare”, care 
au dus la lichidarea opoziţiei politice şi la 
încălcarea celor mai elementare drepturi 
ale omului, în pofida tratatelor de pace 
semnate la sfârşitul războiului, nu 
impresionează. În plin „război rece”, ele 
sunt luate mai degrabă ca o confirmare a 
succeselor şi ca „încercări ale 
imperialiştilor de a se amesteca în treburile 


ţărilor de democrație populară, unde 
uneltirile oficinelor lor nu au dat rezultatul 
scontat. De aceea s-au năpustit 
reprezentanții lor din ONU cu atâta ură şi 
înverşunare asupra justiției noastre 
populare, asupra Constituției noastre. Se 
vede că aparatul nostru de stat, justiția 
noastră, organele noastre de securitate nu 
şi-au îndeplinit rău misiunea lor de păzitori 
ai cuceririlor revoluționare ale poporului, 
dacă au provocat atâta spumă la gura 
domnilor imperialişti”, constata Teohari 
Georgescu366. 

La Congresul de constituire a Partidului 
Muncitoresc Român prin fuziunea social 
democraţilor cu comuniştii din 21 februarie 
1948, Gheorghiu-Dej insista în Raportul 
politic prezentat asupra legăturii reacţiunii 
interne cu „cercurile imperialiste” din 
exterior, ceea ce îndreptăţea utilizarea celor 
mai dure măsuri represive: „luați 
materialele procesului complotiştilor. Aceste 
materiale au arătat întregii lumi în ce cloacă 
a trădării de ţară s-au bălăcit acei pe care 
oficinele reacționare străine încearcă să-i 
prezinte drept democrați şi patrioţi. E lesne 
de închipuit ce soartă ar fi avut tânăra 
noastră democraţie populară dacă nu am fi 


retezat tentaculele pe care le întindeau spre 
noi serviciile de spionaj şi diversiune, dacă 
am fi lăsat pleava fascistă să înjghebe din 
nou bande teroriste  (...). Procesului 
complotiştilor i-a urmat curând înlăturarea 
de la guvern a celeilalte grupări politice 
exponente a intereselor marelui capital şi a 
moşierimii  expropriate - gruparea lui 
Tătărăscu. Prin înlăturarea tătărescienilor 
din guvern, forţele sociale principale din 
ţara noastră, clasa muncitoare aliată cu 
țărănimea muncitoare, şi-au afirmat 
hotărârea de a nu mai permite niciodată 
claselor exploatatoare şi exponenţilor lor de 
a lua parte la conducerea treburilor 
statului” 367. 

Tactica „tovarăşilor de drum” adoptată 
de regim în vederea cuceririi şi consolidării 
puterii fusese preferată folosirii forţei, care 
ar fi fost posibilă atât în condiţiile prezenţei 
armatei sovietice în ţară, cât şi datorită 
înarmării Forţelor de Luptă Patriotică, 
gărzile paramilitare comuniste conduse de 
Emil Bodnăraş. In 1958, Dej avea să 
relateze unor apropiaţi circumstanţele 
acestei decizii: „noi aveam în capitală peste 
40 de mii de oameni înarmaţi până în dinţi, 
puteam să luăm puterea în orice moment şi 


rapid cu câteva focuri de puşcă, dar totuşi s- 
ar fi răsfrânt negativ. Era în timpul 
războiului, nu se putea face lucrul acesta şi 
am găsit calea aceasta paşnică. Hai să-l 
luăm cu noi în căruţă pe Tătărăscu, să ne 
întărim poziţiile în guvern, să ne lărgim 
poziţiile, să creăm condiţiile pentru a face 
un pas înainte şi când ne-am întărit şi am 
creat acel număr de condiţii care ne-ar 
permite să luăm puterea, atunci luăm pe 
fundul panatlonilor pe Tătărăscu, îl dăm jos 
din căruţă şi mergem noi mai departe”. Ca 
şi înlăturarea lor, asocierea cu reprezentanţi 
ai „burgheziei” a fost făcută cu acordul 
Moscovei. Dej l-a obţinut, în urma unei 
discuţii cu Stalin, în care a început să-şi 
exprime temerile legate de moralitatea unei 
asemenea asocieri: „sigur, când povesteam 
acolo descriam planul acesta tactic şi 
momentele prin care are să treacă, pentru 
că făceam anumite evaluări. Stalin zicea: 
pravilno, pravilno. Pe urmă când am ajuns 
la chestia asta cu morala, a început să râdă 
ei toţi acolo cu hohote: ce e asta cu morala? 
Care morală?” 368 

După înlăturarea „tovarăşilor de drum”, 
comuniştii au dezlănţuit făţiş şi cu o mai 
mare vigoare teroarea împotriva duşmanilor 


politici. Fundamentarea ideologică a 
represiunii în această fază a fost pusă sub 
semnul „ascuţirii luptei de clasă”, care 
camufla o realitate mult mai prozaică. 
Neavând posibilitatea de a-şi păstra puterea 
prin mijloace democratice, comuniştii au 
apelat la brutalităţile specifice dictaturii, pe 
care le-au recunoscut drept o necesitate 
„istorică”: „pe măsură ce înaintează 
socialismul, duşmanul de clasă devine mai 
violent, mai turbat. Clasele exploatatoare 
răsturnate de la putere, spionii şi 
diversioniştii trimişi de  imperialiştii 
americani şi englezi şi chiaburii recurg la 
cele mai josnice mijloace, mergând până la 
asasinate şi distrugeri pentru a lovi în 
poporul muncitor. Este necesară o ascuţire 
a vigilenţei şi mai mult spirit de prevenire 
faţă de uneltirile duşmănoase. Regimul de 
democraţie populară este hotărât să 
zdrobească fără cruţare orice încercare de 
grupare şi de rezistenţă a duşmanului faţă 
de măsurile economice şi sociale luate de 
partid şi guvern” 369, afirma Dej în 1949. 

În mod vădit, discursurile incriminează 
puterile occidentale, a căror acţiune de 
subminare a regimului justifică acţiunile 
represive. Atacurile la adresa ţărilor de 


dincolo de „cortina de fier” se amplifică, 
odată cu represiunea internă, în funcţie de 
evoluţiile războiului rece. In 1951, Dej 
incrimina Statele Unite şi ţările din vestul 
Europei că „Şi-au transformat 
reprezentanţele diplomatice în oficine de 
spioni şi complotişti, au trimis şi continuă să 
trimită în aceste ţări spioni, diversionişti şi 
sabotori. Fără excepţie, toate firele 
comploturilor antipopulare descoperite de 
organele puterii populare au dus şi duc spre 
reprezentanţele diplomatice ale statelor 
capitaliste. Procesele împotriva duşmanilor 
demascaţi au arătat în mod evident şi în 
toată amploarea planurile criminale de 
cotropire ale imperialismului american”, 
potrivit cărora „popoarele din Europa 
centrală şi de sud-est urmau să fie din nou 
înrobite de imperialişti”. Aceste comploturi, 
scoase la iveală de poliţia politică a 
regimului au arătat „metodele duşmanului, 
mediul de unde îşi recrutează el agenţii şi 
obiectivele pe care le urmăreşte. Duşmanii 
poporului îşi strecoară agenţii lor în 
aparatul de partid şi de stat, în întreprinderi 
şi în armată. Ei caută să pună mâna pe 
posturi de conducere pentru a acţiona de 
sus, ei recrutează elemente burgheze şi 


mic-burgheze,  lepădături fasciste, corup 
elemente şovăielnice şi înapoiate din rândul 
oamenilor muncii, transformă în informatori 
de-ai lor pe palavragiii care nu ştiu să 
păstreze secrete de partid şi de stat” 370. 
Într-un moment în care opoziția 
anticomunistă internă fusese practic 
decimată în urma acţiunilor brutale ale 
Securităţii, acţiunile represive urmau să se 
îndrepte asupra aparatului de partid şi de 
stat.  Copiind întocmai evoluțiile din 
Uniunea Sovietică, unde paranoia lui Stalin 
dicta poliției politice a lui Beria declanşarea 
unui nou val de teroare, pe care numai 
moartea dictatorului l-a putut curma, în 
România Populară suspiciunea se 
generalizase. Valurile de procese 
spectaculoase din Ungaria şi Bulgaria 
decapitaseră partidele comuniste din aceste 
ţări, iar procesul lui Slanski se derula în 
Cehoslovacia, stârnind nelinişte între 
comuniştii români. În noiembrie 1961, Dej 
îşi reamintea atmosfera care domnea în 
partid în urmă cu un deceniu, întreținută de 
acuzații şi temeri exprimate cu jumătate de 
gură. In acele împrejurări, Ana Pauker „a 
scăpat aşa o formulare că: ce nelinişteşte 
este prea mare linişte în România”. 


Afirmaţii similare circulau şi printre 
sovieticii care „munceau în cadrul redacției 
Pace trainică şi am auzit-o şi la Moscova. 
Aşa cum obişnieşte aparatul să vorbească. 
Aparatul cunoaşte o serie de lucruri. Intr- 
adevăr, în timp ce în celelalte ţări de 
democraţie populară erau procese după 
procese, s-au descoperit nenumărați 
duşmani şi au  pornit-o pe calea 
represiunilor, la noi era linişte”. Liniştea era 
însă aparentă: „nici astăzi nu se cunosc 
lucrurile, că clocotea, că era o luptă surdă, 
că se făceau presiuni să se descopere 
duşmani” 371. Ceea ce s-a şi întâmplat în 
cele din urmă, cum se va vedea mai jos, în 
cursul şedinţelor CC al PMR din mai 1952 şi 
a proceselor care au demascat „devierea de 
dreapta”. 

Represiunea îndreptată împotriva 
propriului aparat de către partid nu ducea 
însă la diminuarea actelor de poliţie politică 
îndreptată împotriva opozanților regimului. 
Dej afirma în 1951, în împrejurările 
declanşării confruntărilor din sânul 
partidului comunist şi a soluționării lor prin 
intermediul Securității că „atâta timp cât 
există capitalism vor exista şi sabotori, 
spioni şi  terorişti trimişi de statele 


imperialiste în ţările noastre. Atâta timp cât 
în ţările de democraţie populară n-au fost 
lichidate clasele exploatatoare şi rămăşiţele 
acestor clase, imperialismul va mai avea o 
bază pentru recrutarea agenţilor săi” 372. 
Discursul oficial comunist s-a schimbat 
în timp, prea puţin în urma evoluţiilor 
interne şi a unei liberalizări a regimului Dej, 
cât mai ales datorită evoluţiilor 
internaţionale.  Destinderea începută în 
1954 şi aşezarea marilor puteri occidentale 
la masa dialogului cu URSS a impus 
adoptarea unor tonuri mai puţin brutale la 
adresa „duşmanilor de clasă”. Tonul 
discursului liderului comunist cade acum pe 
caracterul democratic al regimului, în 
contrast cu „exploatarea” din anii interbelici 
şi dictatura din timpul războiului: „În locul 
democraţiei burghezo-moşiereşti, 
caracterizată prin împuşcarea în masă a 
muncitorilor şi ţăranilor, prin regimul stării 
de asediu, prin torturarea democraţilor şi 
antifasciştilor în beciurile Siguranţei, în 
închisori şi lagăre, prin răpirea dreptului de 
vot marii majorităţi a populaţiei în ţara 
noastră s-a instaurat pentru prima dată un 
regim de largi libertăţi democratice şi 
drepturi cetăţeneşti”. Încercările reacţiunii 


de revenire la ordinea politică antebelică 
„au fost zădărnicite. Partidele reacționare, 
izolate de masele populare, urâte de popor, 
au fost definitiv zdrobite” 373. 

Modul în care represiunea a fost 
reflectată în discursul oficial are o deosebită 
importanţă. În sfera decizională şi de 
execuţie a aparatului de stat, „prelucrarea” 
punctelor de vedere oficiale apărute în 
presa de partid ocupa un rol extrem de 
important, iar articolele de presă ale 
liderilor partidului aveau valoarea unor 
indicaţii, în baza cărora se dirijau sferele de 
activitate şi instituţiile la care acestea se 
refereau. Securitatea nu făcea excepţie. 
„Prelucrarea” punctelor de vedere 
exprimate de conducerea comunistă 
dobândeau, alături de ordinele şi circularele 
interne, valoare operativă şi erau puse în 
aplicare întocmai, constituind liantul între 
partid şi stat. În cazul particular al 
Secretăţii, fie că era vorba de reprimarea 
„chiaburilor”, de izolarea contactelor 
legaţiilor şi ambasadelor occidentale la 
Bucureşti sau de „întărirea vigilenței 
revoluționare partid şi în aparatul de stat, 
educarea poporului muncitor în spiritul 
vigilenței, luarea măsurilor practice pentru 


organizarea vigilenţei de masă” 374, care în 
termeni  securistici însemna extinderea 
supravegherii informative a populaţiei 
României, măsurile erau mai întâi dispuse 
în cadrul conducerii de partid şi apoi 
exprimate într-o formă adecvată în poziţii 
publice oficiale. 

Modalităţi de coordonare şi 
controlare a Securității 

Lupta împotriva duşmanului intern, 
susţinut, conform retoricii oficiale, 
invariabil „din afară” este o constantă a 
discursului politic din România în primele 
două decenii ale regimului comunist. Pentru 
a rezista presiunii celor care se opuneau 
comunismului, statul se organizează după 
principiile dictaturii. Ana Pauker recunoştea 
în spatele uşilor închise ale unei şedinţe a 
Birolului Politic din amiaza zilei de 9 
septembrie 1947 că „forţele principale pe 
care se bizuie regimul sunt Internele, 
Justiţia şi Armata” 375, incluzând aici ca de 
la sine înţeles forţele armate sovietice 
staționate în România. 

Analiza modului de exercitare a puterii 
în sistemul comunist în primele lui două 
decenii376 arată că polul puterii era 
Secretariatul Biroului Politic, unde până în 


1952 decizia era disputată între Dej, pe de o 
parte, şi aripa Luca-Pauker-leohari pe de 
alta, situaţie schimbată după înlăturarea 
definitivă a acesteia din urmă, sub pretextul 
unei „devieri de dreapta”. Hotărârile 
conturate în cadrul Secretariatului erau 
apoi discutate în Biroul Politic şi Comitetul 
Central, fără a suferi însă corecții majore. 
Secretariatul şi Biroul Politic nu îşi 
impuneau hotărârile doar în aparatul de 
partid, ci şi în toate sferele de activitate, 
substituind practic atât guvernul, cât şi 
Marea Adunare Naţională, forul legislativ al 
României Populare. Un exemplu sugestiv în 
acest sens îl oferă natura relaţiilor 
conducerii de partid cu guvernul prezidat 
de dr. Petru Groza, un  necomunist. 
Menţinerea premierului în funcţie chiar în 
anii de apogeu ai stalinismului, când 
partidul verifica cu atenţie trecutul şi 
„puritatea” cadrelor sale se explică prin 
serviciile aduse de acesta în cursul 
instaurării regimului. În aprilie 1949, Dej 
aprecia în legătură cu Groza la o şedinţă a 
Secretariatului Biroului Politic că „în timpul 
colaborării cu reprezentanţii burgheziei, el 
nu s-a lăsat manevrat şi când a fost vorba 
de luat o hotărâre importantă a fost 


întotdeauna alături de noi şi a luat o poziţie 
activă la înlăturarea monarhiei, la 
naţionalizare etc”. Tocmai de aceea, 
imaginea primului ministru şi a „omului său 
de casă” Romulus Zăroni, subiecte de 
bancuri spumoase care circulau în epocă 
chiar în rândul membrilor de partid trebuia 
apărată, susţine Dej: „facem greşeală atunci 
când lăsăm să se facă glume pe socoteala 
lui, pentru că în felul acesta îl 
compromitem. Are unele lipsuri, dar şi noi 
nu ne-am ocupat îndeajuns de el. În ultimul 
timp trăieşte o anumită tragedie interioară, 
pe care caută s-o exteriorizeze prin glume” 
SAT 

Schimbarea din funcţie a lui lui Groza şi 
a preşedintelui C.I. Parhon, modul în care a 
fost hotărâtă şi s-a pus în practică punerea 
guvernului sub controlul partidului, prin 
numirea ca prim-ministru a secretarului 
general al CC al PMR Gh. Gheorghiu-Dej 
este sugestiv pentru gestionarea puterii în 
regimul comunist şi dovedeşte 
atotputernicia Biroului Politic. La finele lunii 
mai 1952, când, după înlăturarea facțiunii 
Pauker-Luca Teohari din partid era în curs 
concentrarea pârgiilor puterii în mâinile lui 
Dej, acesta arăta: „trebuie încă de acum să 


dām curs pregătirii schimbării lui Groza. Să 
unificăm funcţiile statului şi partidului într-o 
singură mână (tovarăşii toţi sunt de acord). 
Să se simtă că este o conducere unitară, 
fermă şi întrucât Groza ne este prieten şi a 
adus servicii Partidului şi ţării, este un om 
care ascultă, va trebui să-i dăm o funcţie 
corespunzătoare. Totuşi nu este comunist, 
însă este un om disciplinat, care ascultă. 
Întrucât Parhon a îmbătrânit, cred că cel 
mai nimerit loc pentru Groza ar fi 
preşedinte în locul lui Parhon. Însă aceasta 
trebuie făcut aşa ca să nu sufere Parhon, să 
se dedice lucrărilor ştiinţifice, pe linie de 
ARLUS (...) Să vorbim cu dânsul ca el să 
facă cerere de eliberare din funcţia de 
preşedinte, că îi răpeşte timp şi vrea să se 
dedice ştiinţei, cere Partidului şi Guvernului 
şi vom fi de acord. Cine să-l înlocuiască? N- 
avem altă candidatură decât Groza. Să 
convocăm sesiunea Marii Adunări Naţionale 
şi să luăm aceste măsuri” 378. 

Impunerea hotărârii luate de 
conducerea de partid forului legislativ a 
constituit o formalitate. La 2 iunie 1952, trei 
zile mai târziu după aprecierile citate mai 
sus, Prezidiul Marii Adunări Naţionale, s-a 
întrunit în şedinţă extraordinară, prezidată 


de vicepreşedinţii Petre Constantinescu-laşi 
şi Mihail Sadoveanu:  „Deschizându-se 
şedinţa, Acad. Prof. Dr. C.I. Parhon a 
prezentat scrisoarea prin care cere Marii 
Adunări Naționale să-l elibereze din 
funcțiunea de Preşedinte al Prezidiului 
MAN, pentru a se putea dedica în întregime 
lucrărilor ştiinţifice şi celorlalte îndeletniciri 
pe tărâm obştesc, printre care primul loc îl 
ocupă conducerea acţiunilor desfăşurate de 
ARLUS”. Parhon l-a propune în postul 
vacant pe „Dr. Petru Groza, actualul 
Preşedinte al Consiliului de Miniştri”. Apoi a 
luat cuvântul Alexandru Moghioroş: 
„Propun în postul devenit vacant de 
Preşedinte al Consiliului de Miniştri al 
Republicii Populare Române pe cel mai bun 
fiu al poporului nostru, pe conducătorul 
poporului muncitor şi al clasei muncitoare 
din ţara noastră, discipol credincios al tov. 
Stalin, pe secretarul general al CC al PMR, 
pe  scumpul nostru conducător, tov. 
Gheorghe Gheorghiu-Dej. Prezidiul Marii 
Adunări Naționale, în aplauzele des 
repetate, aprobă cu  însufleţire în 
unanimitate”. De aici şi până la votul formal 
al plenului MAN nu a mai fost decât un pas 
concretizarea deciziei luate în conclavul 


Biroului Politic de câtre „mandarinii” 
comunişti379. In urma acestei hotărâri, 
care a fost concomitentă înlăturării rivalilor 
săi politici, se instaura „domnia” de 13 ani a 
lui Gheorghe Gheorgiu-Dej380. 

După acelaşi scenariu, s-au hotărât fără 
îndoială inclusiv „măsurile administrative” 
secrete luate de  Preziziul MAN sau 
hotărârile de guvern care au reglementat 
internările în lagăre şi deportările, dar şi 
alte aspecte privind funcţionarea sistemului 
represiv organizat şi controlat de către 
Securitate. 

Ceea ce trebuie precizat este că acest 
sistem de luare a deciziilor nu era doar 
hiper-centralizat, ci şi controlat direct de la 
Kremlin. Faptul era de la sine înţeles de 
comuniştii de la Bucureşti: „noi am 
considerat întotdeauna Uniunea Scovietică 
centrul şi mergeam acolo, ne consultam ori 
de câte ori aveam probleme. PCUS se 
bucura de autoritate, de prestigiu, era în 
avangarda mişcării comuniste, cum este şi 
astăzi şi multă vreme Stalin se confunda cu 
partidul. Nimănui nu i-ar fi trăsnit prin gând 
să creadă altceva” 381, îşi amintea Dej în 
1961. Într-o împrejurare similară, tot la o 
şedinţă a Biroului Politic de la finele 


aceluiaşi an, Dej a arătat mai în detaliu 
modul în care Moscova îşi impunea punctul 
de vedere în cadrul unor întâlniri directe ale 
lui Stalin cu liderul comunist din România, 
prin emisari sovietici sau chiar prin telefon, 
exemplificând cu celebra rezoluție a 
Cominformului din 1948, de condamnare a 
lui Tito: 

„Dej: - Cei care au lucrat cu mine la 
materialul acela ştiu că noi am avut 
materialul dat din sursele lor. 

L. Răutu: - Toată partea asta era trimisă 
de ei cuvânt cu cuvânt. 

Dej: - Şi titlul acesta l-a dictat Stalin 
prin telefon: Partidul comunist din 
Iugoslavia, în mâinile unor ucigaşi şi spioni” 
382. 

În aceste condiții este de la sine înțeles 
că deciziile majore în privința acțiunilor 
represive nu puteau fi luate cel puțin fără 
consultarea sovieticilor, dacă nu la sugestia 
sau mai bine spus dispoziția lor. Aceasta, cu 
atât mai mult cu cât din 1949 s-a organizat 
la nivelul Ministerului Afacerilor Securității 
un puternic corp al consilierilor sovietici, 
condus de Aleksandr Mihailovici 
Saharovski, viitor şef al spionajului sovietic. 

Relaţiile directe între Partid şi 


Securitate, ca instrument principal al 
desfăşurării „luptei de clasă”, „tăiş al 
sabiei” în această luptă, cum se auto- 
defineau cadrele insitiuţiei în epocă, se 
realizau în mai multe moduri. În primul 
rând, trebuie precizat că Pintilie Gheorghe 
şi apoi Alexandru Drăghici, cei doi care s-au 
succedat la conducerea Securităţii, erau în 
acelaşi timp membrii ai Comitetului Central 
al PMR. Mai mult, ocupaseră funcţii de 
mare încredere în aparatul de partid: 
Alexandru Drăghici fusese adjunctul lui 
Pintilie Gheorghe în Secţia Politică şi 
Administrativă a Comitetului Central, 
printre ale cărei misiuni se număra 
contraspionajul în rândul membrilor CC. 
Pintilie fusese primit ca membru plin în 
Comitetul Central la propunerea lui 
Gheorghiu-Dej, în iunie 1948: „In legătură 
cu propunerea făcută de Biruoul Politic, de 
a coopta în CC pe tov. Pintilie Bodnarenco. 
Il cunoaştem cu toţii şi mai cu seamă acei 
care aţi avut ocazia să staţi împreună cu el 
la închisoare. Biroul Politic este de părere 
că CC poate să primească această 
propunere (se votează în unanimitate)” 383. 
Drăghici, care i-a urmat la conducerea 
Securităţii din 20 septembrie 1952, era 


membru al Comitetului Central din 23 
februarie 1948384. 

Faptul că şefii Securităţii erau cooptați 
în conducerea superioară de partid arăta nu 
numai importanţa instituţiei în aparatul de 
stat, ci formaliza modul în care partidul 
dirija funcţionarea acesteia şi îi stabilea 
liniile importante ale activităţii. În cadrul 
Comitetului Central, existau şi alte pârghii 
de coordonare şi control a activităţii. In 
1950, prin Hotărârea asupra organizării 
Secţiunilor CC şi a numirii şefilor de 
Secţiuni, şef al Secţiunii Administrativ- 
Politice, în cadrul căreia cădea şi implicarea 
în relaţiile dintre Partid şi Securitate a fost 
numit Alexandru Drăghici, care s-a 
familiarizat în această funcţie cu ceea ce 
ţinea de „specificul muncii” poliţiei politice, 
pe care ulterior o va dirija în mod direct 
peste un deceniu. 

Măsuri speciale privind coordonarea 
activităţii Securităţii la nivelul conducerii de 
partid au fost luate după înlăturarea lui 
Teohari Georgescu din fruntea Ministerului 
Afacerilor Interne. Astfel, în urma şedinţei 
Biroului Politic din 29 mai 1952, s-a decis ca 
pe „linie de Stat” activitatea MAI să fie 
supervizată de Gheorghiu-Dej, în vreme ce 


un alt membru al Biroului Politic, Iosif 
Chişinevschi, supraveghea acţiunile 
Direcţiei Superioare Politice a MAI385. 

Edificatoare pentru modul în care se 
desfăşura controlarea activităţilor represive 
derulate de Securitate la vârful partidului 
sunt discuţiile care au avut loc în 23 iunie 
1952, cu prilejul şedinţei Biroului Politic 
care a avut ca subiect, între altele, 
„reorganizarea” Ministerului Afacerilor 
Interne după debarcarea lui Teohari 
Georgescu şi instalarea lui Alexandru 
Drăghici. Chişinevschi începe prin a arăta 
că „propunerile pentru ministru adjunct 
sunt încă în studiu”, dar susține numirea lui 
Alexandru Mureşan (nume real Ady 
Ladistau, dovedit ulterior ca informator al 
Sigurantei şi arestat) 386 în această functie, 
„numirea ca şef al secției de propagandă cu 
gradul de colonel a tov. Dănălache Florian, 
secretar cu problemele de propagandă în 
Regiunea Prahova, numirea lui Vintilă 
Marin, instructor la Secţia Industria Uşoară 
în cadrul Securităţii”. Modul în care se 
efectuau aceste schimbări avea la bază, 
după o riguroasă analiză a dosarului 
personal de la Cadrele CE-ului, principiul 
numit mai târziu „rotația cadrelor”: 


„Iov. Chişinevschi: - Hotărârea este că 
Jianu trebuie scos, asta nici nu se discută 
[Marin Jianu va fi arestat, odată cu Teohari 
Georgescu, în toamna acelui an - n.n.]. 
Poate să fie propus Alexandru Ion. 

Tov. Apostol: - Va slăbi munca la 
Confederaţia Generală a Muncii. Alexandru 
are perspective, poate fi un bun preşedinte 
al CGM. 

Tov. Gheorghiu-Dej: - Propune pe 
altcineva. Ei ce ziceţi de propuneri? De 
Mureşan ce ziceţi, e bun? (Da). Dănălache 
Florian? 

Tov. Moghioroş: - Pentru muncă politică 
e bun. Noi am vrut să-l punem prim- 
secretar, iar pe Ene să-l dăm la Agricultură. 

Tov. Gheorghiu-Dej: - Îl primim pe 
Dănălache? Să-l confirmăm (Da). Demeter? 
E Dun.: 

Tov. Borilă: - E bun, dar să nu fie cel mai 
mare. 

Tov. Gheorghiu-Dej: - Deci au fost 
confirmaţi Mureşan, Demeter, Dănălache şi 
Vintilă Marin. Ce ziceţi de Anton Tatu Jianu? 

Tov. Pârvulescu: - Eu am fost întrebat, 
mi-am dat asentimentul. A condus un sector 
în ilegalitate. A lucrat la Dâmboviţa. 

Tov. Miron Constantinescu: - Merge, a 


fost muncitor la STB, mecanic. Este foarte 
cunoscut. 

Tov. Chivu Stoica: - E bun. 

Tov. Pârvulescu: - A făcut ceva greşeli de 
morală în Dâmboviţa. Neavând altul mai 
bun, cred că putem să-l acceptăm. 


Tov. Gheorghiu-Dej: - Nu este chiar 
potrivii. 

Tov. Apostol: - Poate să sară peste cal. 

Tov. Chişinevschi: - O să-l ţinem în 
mână. 


Tov. Gheorghiu-Dej: - Hai să-l punem, îl 
ţinem în mână. Il aprobăm? (De acord)” 
387. 

În Biroul Politic nu se stabilea numai 
componenţa echipei de comandă a 
aparatului represiv, ci se discutau şi detalii 
legate de funcţionarea acestuia. Astfel, la o 
şedinţă a Secretariatului din 9 ianuarie 
1950, în care Bodnăraş a prezentat o 
situaţie a Armatei, s-a decis, „apreciind 
rolul deosebit de important şi valoarea 
sprijinului primit din partea consilierilor 
militari sovietici”, solicitarea sporirii 
numărului acestora părţii sovietice, ca şi „a 
se interveni pe lângă guvernul URSS de a 
admite şi în anul 1950 primirea în şcolile şi 
academiile militare ale URSS a unui număr 


de 320 elevi şi ofiţeri, dintre care 20 pentru 
trebuinţele trupelor MAI” 388. Totodată, se 
trece la „militarizarea” cadrelor de partid, 
care primesc astfel grade superioare şi 
funcţii de ofiţeri politici, după modelul 
consacrat de armata sovietică: „o comisie 
formată din şefii Direcţiei Organizatorice, 
Direcţiei Cadrelor CC, Direcţia Superioară 
Politică a Armatei, Direcţia Generală 
Politică a MAI se însărcinează ca până la 15 
martie 1950 să stabilească evidența tuturor 
cadrelor din activul de partid, cât şi dintre 
membrii de partid susceptibili să ocupe la 
mobilizare funcțiuni politice în armată”. 
Cadrele, odată selectate, urmau ca 
începând din 1950 să fie chemate pe serii la 
concentrare, în vederea „calificării” lor 
militare. Acestea au fost circumstanţele în 
care majoritatea activiştilor au devenit 
colonei şi generali, nu după capacităţile 
militare, ci în funcţie de poziţia în aparatul 
politic389. 

La aceeaşi şedinţă s-au hotărât măsuri 
privind susţinerea acţiunilor de spionaj ale 
României390, ca şi trecerea activităţii de 
contrainformaţii a armatei (desfăşurată prin 
Secţia a Il-a a Marelui Stat Major) în cadrul 
Securităţii, întrucât aceasta „se află într-o 


stare inadmisibilă”: munca de 
contrainformaţii, aprecia Secretariatul, „a 
fost îndrumată până în ultima vreme 
îndeosebi spre descoperirea abuzurilor 
administrative şi a abaterilor diferite, 
ocupându-se în mod redus de obiectivul ei 
principal: lupta împotriva spionajului şi a 
acţiunilor contrarevoluţionare”. Faptul era 
pus pe seama „încadrării în mare parte cu 
elemente vechi ale acestui aparat” 391. Ca 
urmare, „Serviciul de Contrainformaţie al 
Armatei se va trece din cadrul MAN asupra 
MAI. Tov. Teohari Georgescu şi Emil 
Bodnăraş vor pregăti până la 15 martie 
1950 toate măsurile necesare şi vor 
prezenta Secretariatului proeictul pentru 
executarea acestei hotărâri. Până la data de 
15 februarie, cadrele vor trebui revizuite de 
comun acord cu MAI, elementele 
necorespunzătoare înlăturate, iar 
funcțiunile devenite libere vor fi ocupate cu 
elemente noi ce au fost repartizate. Sarcina 
principală a Serviciului de Contrainformaţii 
al Armatei urmează să fie lupta împotriva 
spionajului şi a acţiunilor 
contrarevoluţionare din Armată, acţiunea sa 
urmând a fi dusă în strânsă colaborare cu 
organene politice ale Armatei” 392. A urmat 


o drastică epurare a acestui aparat. Dintre 
cei 1.000 de ofiţeri încadraţi aici, peste 600 
au fost arestaţi ca „elemente vechi”, în 
frunte cu fostul şef al serviciului, colonelul 
Evulescu393. 

De altfel, „puritatea” aparatului represiv, 
ca şi a armatei, era atent analizată în 
şedinţele Biroului Politic Şi ale 
Secretariatului  CE-ului. De multe ori, 
rezultatul analizei arăta că „încă mai au loc 
atitudini împăciuitoriste faţă de specialiştii 
vechi, fără a ţine cont de calitatea lor 
politică. Din această cauză, cadrele noi încă 
nu sunt promovate cu destulă hotărâre şi 
îndrăzneală. Încă mai sunt în funcțiuni de 
răspundere în diferite eşaloane elemente în 
care nu se poate avea încredere. Ca urmare 
a acestui fapt, nu sunt rare cazurile de 
sabotaj, spionaj şi activitate subversivă” 
394. După modelul arătat mai sus, fiecare 
asemenea constatare atrăgea drastice 
epurări, operate de comandanții aparatului 
represiv. 

Detaliile acţiunilor represive au făcut şi 
ele obiectul dezbaterilor în forurile de 
conducere ale partidului, care ordonau 
astfel în mod direct represalii împotriva 
unor categorii socio-profesionale (chiaburi, 


preoţi ş.a.) sau împotriva membrilor 
partidelor istorice şi a legionarilor395. De 
pildă, după ce în luna septembrie a anului 
1948 Ministerul învăţământului „a venit cu 
o directivă pentru scoaterea obiectelor 
religioase din şcoli”, fără să întrebe 
conducerea partidului, în ţară s-a declanşat 
un val de tulburări. Momentul a coincis cu 
desfiinţarea Bisericii greco-catolice şi 
„aproape în toată ţara au fost nemulțumiri 
şi nu putem spune că problema s-a 
terminat. Ea s-a ridicat nu numai de 
chiaburi, ci şi de elementele sărace. În 
multe locuri copiii nu au fost trimişi la 
şcoală şi a trebuit să fie amânată 
deschiderea cursurilor” 396. În şedinţa care 
a analizat situația creată,  leohari 
Georgescu afirma: „majoritatea profesorilor 
şi învăţătorilor ne sunt duşmani şi aceştia în 
mod demonstrativ au dat jos icoanele în 
văzul copiilor şi al părinţilor, alţii au aruncat 
icoanele pe jos, spunând iată ce fac 
comuniştii, în altă parte au pus în locul 
icoanelor portretele conducătorilor 
Partidului, toate acestea pentru a crea o 
stare de spirit nefavorabilă. Au fost cazuri 
ca într-o comună din Mehedinţi, unde 
secretarul organizaţiei de Partid şi primarul 


s-au luat la întrecere în scoaterea icoanelor 
în faţa populaţiei” 397. Partidul a dispus, 
prin vocea lui Vasile Luca, măsuri imediate 
pentru rezolvarea situaţiei, care au dus 
între altele la arestarea unor înalţi prelați ai 
bisericii greco-catolice: „În privința 
episcopilor care au dus acțiuni provocatoare 
împotriva ţării, [tov. Luca] propune ca 
Hossu, Aftenie şi Bălan să fie trimişi la 
mănăstire, iar Rusu şi Suciu să fie judecaţi 
şi condamnaţi” 398. Dispoziţia a fost adusă 
imediat la îndeplinire, cu o singură 
excepţie. Episcopii loan Suciu şi Alexandru 
Rusu au fost arestaţi fără vreun proces şi 
închişi la Sighet, închisoarea care a măcinat 
elita politică, intelectuală şi spirituală a 
vechii Românii. Primul avea să moară la 
Sighet în noaptea de 26 spre 27 iunie 1953, 
iar cel de-al doilea la Penitenciarul Gherla, 
în 9 mai 1963. După o scurtă perioadă de 
internare în mănăstirea Căldăruşani, luau 
calea Sighetului şi ceilalţi trei episcopi 
împotriva cărora Luca cerea măsuri 
represive399. 

Faptul că partidul era cel care ordona şi 
coordona practic represiunea din România 
era  conştientizat de masa largă a 
cetăţenilor ţării. Oamenilor începuse să le 


fie frică să gândească, recunoştea la un 
moment dat Vasile Luca şi îi priveau cu 
teamă nu numai pe securişti şi milițieni, ci 
şi pe membrii de partid: „tovarăşii aici au 
vorbit de faptul că oamenii au frică de 
partid (...), populaţa are frică de partid. Şi 
aceasta datorită metodei de comandă, nu 
numai în sânul partidului şi de a astupa 
gura acelora care gândesc, care încearcă să 
critice. Şi aspectul acesta de a speria 
populaţia a creat o atmosferă de teamă” 
400. Cu toate acestea, nu putea fi vorba de 
o diminuare a acţiunilor represive, ci chiar 
de o intensificare a lor, în condiţiile în care 
în acele împrejurări se punea problema 
anihilării fostei burghezii, prin 
naţionalizarea din 11 iunie 1948: „Nu 
putem aştepta veşnic să avem poziţii 
politice şi capitaliştii poziţii economice, 
pentru că această poziție devine 
insuportabilă. Trebuie şi va fi lichidată chiar 
fără voia noastră, pentru că acest raport 
este nepotrivit. Ar fi numai iluzoriu să 
credem că noi conducem, în astfel de 
condiţii” 401. 

Represiunea s-a îndreptat adesea, după 
1948, împotriva foştilor „tovarăşi de drum”, 
fie că a fost vorba de politicieni care au 


acceptat compromisul cu comuniştii, fie de 
funcţionari de stat, chiar vechi poliţişti sau 
ofiţeri de informaţii, care, după ce au fost 
folosiţi în perioada consolidării instituţiilor 
regimului  „democrat-popular”, au căzut 
victime aparatului la edificarea căruia 
contribuiseră, după cum afirma Vasile Luca 
în 10 iunie 1948: „nu există problemă care 
să nu fie problema partidului, să nu fie 
chemat partidul s-o rezolve. Ne-am lăsat 
târâţi de aşa-zişii specialişti şi astfel am dat 
posibilitate acestor elemente, specialiştilor 
capitalişti sau cu edicaţie capitalistă şi de 
multe ori cu carnet de membru, să ne pună 
piedici imense în dezvoltarea luptei de 
clasă. Ne-au înşelat ca pe nişte fraieri în 
toate problemele” 402. Se impunea, de 
aceea, o purificare a propriilor rânduri, 
efectuată în 1948 - 1949, ca preambul al 
marilor procese din anii „devierii de 
dreapta”. Campania de „verificări” a fost 
prima împrejurare în care Securitatea şi-a 
exersat abilităţile asupra membrilor de 
partid, în urma indicaţiilor lui Dej. La finalul 
ei, acesta arăta: „acolo unde au fost 
descoperite elemente duşmănoase să se 
cerceteze până jos, pentru a se vedea dacă 
organizaţia de partid nu este infectată, 


pentru că din experienţa acumulată, din 
faptele rezultate din cercetări, se arată că 
acolo unde au fost duşmani, aceştia au avut 
grijă să deschidă porţile altor elemente 
duşmănoase” 403. 

* 


Faptul că şefii Securităţii aveau funcţia 
de membri ai Comitetului Central, contactul 
direct şi nemijlocit pe care atât Pintilie, cât 
şi Drăghici l-au avut cu conducerea de 
partid, ca şi preocuparea pe care Dej a 
arătat-o (cum avea să o facă ulterior şi 
Ceauşescu) faţă de detaliile funcţionării 
aparatului  represiv, mergând până la 
implicarea sa directă în dirijarea unor 
anchete404, au determinat relaţia de 
subordonare directă a poliţiei politice faţă 
de deciziile conducerii de partid. Dar 
Securitatea nu a jucat doar rolul unui 
executant docil. În anumite împrejurări, în 
special în urma implicării directe în 
orchestrarea actelor finale ale luptelor 
pentru putere dintre vârfurile partidului, 
Securitatea cunoaşte şi perioade de glorie, 
în care puterea ei pare să fie 
atotstăpânitoare în România, depăşind-o pe 
cea a partidului şi plasându-se, după 
modelul sovietic al KGB-ului lui Beria, în 


serviciul unei singure persoane, secretarul 
general al partidului. Dar fie că a fost vorba 
de conducerea colectivă, fie că a răspuns 
ordinelor unei singure persoane în favoarea 
căreia a gestionat conflictele pentru putere 
din partid, Securitatea a răspuns 
întotdeauna solicitărilor privind reprimarea 
duşmanilor regimului, oricare ar fi fost 
aceştia în accepţia conducerii partidului şi 
oricât de  nefireşti şi crude au fost 
rezultatele acţiunilor ei. 

Capitolul VI: 

Scrupule şi epoleţi: Securitatea în 
lupta pentru putere dintre liderii 
comunişti 

Pe tot parcursul procesului de 
sovietizare a României, s-au produs mutații 
şi în câmpurile de forţă din interiorul 
partidului comunist, un partid care în trecut 
„se înfăţişase ca unica formaţiune politică a 
ţării care consideră că statul român este o 
creaţie a tratatelor de pace de la Versailles 
(...).  Contestând legitimitatea României 
Mari, adică a statuluinţional unitar român, 
Partidul Comunist din România se plasase 
pe o poziţie antinaţională” 405. Deşi redus 
numeric, partidul se confruntase cu acute 
confruntări între lideri, dar care nu au 


afectat unitatea de acţiune a acestuia, 
datorită respectării ultimului cuvânt în 
rezolvarea acestor dispute, care aparţinea 
întotdeauna Moscovei şi nu era discutat sau 
pus la îndoială. 

Confruntările pentru plasarea în fruntea 
PCR, acute în anii războiului, învrăjbind şi 
angajând nu numai liderii, ci şi membri de 
rând ai partidului, au continuat în anii 
următori. Deznodământul lor s-a consumat, 
cu excepţia notabilă a asasinării fostului 
secretar Ştefan  Foriş, după preluarea 
puterii în România: încheind epurarea 
societăţii, comuniştii au trecut la epurarea 
propriilor rânduri. Aceste epurări (ca şi 
luptele pentru putere în partid care le-au 
precedat) au fost controlate riguros de 
Kremlin, unde s-a decis înlăturarea celor 
suspectaţi că s-ar fi putut opune aplicării 
„liniei” staliniste în România sau a celor 
care, pur şi simplu, au stârnit aversiunea lui 
Stalin. Evoluţia luptelor postbelice pentru 
dobândirea puterii în PCR a reprodus la 
scară mai redusă momente similare din 
istoria partidului comunist bolşevic al 
Uniunii Sovietice şi a fost controlată de 
sovietici, derulându-se după scenariul lui 
Stalin şi în regia agenţilor poliţiei politice 


comuniste 

Poliţia secretă şi partidul unic 

Ceea ce individualizează conflictele din 
interiorul partidelor comuniste ale „blocului 
sovietic” până în pragul anilor '60 este 
duritatea lor. Copiind fidel practica din 
Rusia sovietică a anilor '30, dobândirea 
poziţiilor de conducere a respectat în cazul 
comuniştilor regula potrivit căreianu-ți poți 
pierde puterea fără a risca să-ți pierzi viața. 
Excepţiile au fost rare. Eliminarea fizică a 
foştilor concurenţi la ocuparea poziţiei de 
lider a fost instituită ca regulă de Stalin, 
fiind precedată de etichetarea învinşilor 
drept trădători ai „liniei partidului”, 
„deviatori”, „fracționişti”, „spioni”. După ce 
şi-a impus puterea, pentru a o păstra, Stalin 
a vegheat atent la unitatea partidului şi i-a 
dictat, cât a trăit, ideologia. Respecta astfel 
jurământul pe care l-a depus la catafalcul 
lui Lenin: „Părăsindu-ne, tovarăşul Lenin 
ne-a recomandat să ţinem sus şi să păstrăm 
în puritatea sa gloriosul titlu de membru de 
partid. Noi îţi jurăm, tovarăşe Lenin, să 
îndeplinim cu onoare voinţa ta” 406. 

Stalin a înţeles să păstreze această 
„puritate”, construind un întreg din suita 
ideologie-partid-putere: cine dictează „linia” 


o impune partidului şi deţine puterea. lar 
„cine i se opune lui Stalin, complotează 
obiectiv cu puterile străine; nu are nicio 
importanţă dacă este sau nu adevărat” 407. 
Conservarea ideologiei a devenit astfel o 
chestiune de viaţă şi de moarte, chiar dacă 
preţul plătit a fost uneori foarte mare, ca 
număr de victime şi grad de mutilare a 
realităţii. În 1939, la Congresul PC (b) US 
erau prezenţi doar 55 dintre cei 1.166 
delegaţi de la congresul anterior, iar ca 
urmare a epurărilor, 5 % din populaţie (10 
milioane de oameni) au fost închişi în 
lagăre. De la tribună, Stalin declara: „S-au 
petrecut mai multe erori decât puteam 
prevedea. Fără îndoială, nu va mai fi nevoie 
să recurgem la metoda epurărilor în masă. 
Dar epurarea era inevitabilă, iar rezultatul 
ei pe ansamblu este apreciabil” 408. Toate 
acestea s-au petrecut în numele şi pentru 
perpetuarea puterii partidului unic. 
* 


Preocuparea obsesivă pentru unitate şi 
puritate ideologică manifestată de Stalin şi 
apoi de liderii contemporani ai „partidelor 
frăţeşti” a fost pusă în practică cu ajutorul 
aparatului represiv. Un aparat gigantic care, 
răspunzând comenzilor, devenise „câine de 


pază” al comuniştilor, considerând de 
importanţă statală „păstrarea unității 
partidului” şi lichidarea oricărei alte forme 
de organizare politică, trecând chiar şi la 
reprimarea celor care „neplanificând niciun 
fel de acţiuni şi neavând nici posibilitatea să 
o facă, ar fi putut, pur şi simplu, să nu 
iubească dictatorul şi statul creat de el” 
409. 

Cu atât mai mult, se bucurau de atenţia 
Poliţiei secrete şi erau urmăriţi posibilii 
pretendenți la putere din interiorul 
partidului. În regimul totalitar, aparatul 
Poliţiei secrete este cel mai eficient şi bine 
organizat. Reţeaua ei împânzeşte totul; 
izolată şi desprinsă de celelalte instituţii, 
este supusă direct dictatorului, iar cei care 
o compun sunt singura clasă  „făţiş 
conducătoare în ţările totalitare” 410, ei 
impunându-şi criteriile şi scara lor de valori 
societăţii. Răspunzând ordinelor liderului, 
Poliţia secretă le defineşte drept „interese 
superioare ale statului”. Între aceste ordine, 
se înscrie controlul riguros, dar discret al 
posibililor rivali din aparatul puterii. 
Procesele care fac publice unele din 
rezultatele acestei urmăriri sunt excepţii de 
la confidențialitatea care caracterizează 


implicarea Poliţiei secrete în astfel de 
acţiuni. Ele au un rol exclusiv 
propagandistic şi profilactic. Au fost 
utilizate din plin de Stalin, fiind uneori 
transformate în adevărate spectacole cu 
public ale „autodemascării”. Cu urmări 
remarcabile: „contemplându-şi vechii şefi, 
funcţionarul îngrozit pricepe pericolul 
standardizat al oricărei deviații şi îşi face cu 
prudenţă sau din convingere propriul 
proces: Comitetul Central are sediul în chiar 
capul său” 411. 
* 


Extinzându-şi puterea spre vest, Stalin 
deţinea controlul asupra unui imens 
imperiu, cu o supărătoare excepție: 
Iugoslavia. Relațiile postbelice dintre 
Moscova şi Belgrad412, tensionate treptat 
şi întrerupte definitiv după rezoluția 
Cominformului din 28 iunie 1948, au atras 
atenția liderului de la Kremlin asupra 
pericolului reprezentat de posibila 
rezistență la sovietizare a național- 
comuniştilor. Stalin urmărea atent ţările 
considerate de el drept cuceriri de război şi, 
după „defecţiunea Tito”, a lichidat într-o 
manieră violentă şi exemplară orice 
tendință a celor care gestionau puterea în 


aceste ţări, de a substitui internaţionalismul 
proletar valorilor naționale.  Precedând 
naşterea cumplitei acuzaţii de „titoism”, 
agenţii sovietici au urmărit orice 
manifestare de independenţă faţă de 
Moscova şi, la finele unei bătălii fără sorţi 
de izbândă, capetele comuniştilor care 
cutezaseră să dea o cât de mică notă 
personală sau naţională „dictaturii 
proletariatului” aveau să cadă. 

Măsurile represive întreprinse la ordinul 
lui Stalin împotriva  „devierilor” şi 
„trădărilor” din partidele comuniste ale 
ţărilor „blocului sovietic” în anii de la 
sfârşitul războiului şi până la moartea sa au 
fost, ca şi epurările din 1936 - 1938, 
disproporţionate în raport cu pericolul pe 
care acestea îl reprezentau. Coploturi 
naţional-comuniste Şi antisovietice, 
conspirații titoiste şi „devieri” de la linia 
partidului au existat în realitate într-o mică 
măsură în această perioadă în care liderilor 
comunişti, în majoritate vechi activişti, 
amintirea epurărilor de la sfârşitul anilor 
'30 le trezea încă teama, iar controlul 
exercitat de agenţii NKVD/MGB/KGB şi de 
serviciile de securitate înființate de 
consilierii sovietici în ţările satelite ale 


Moscovei a fost dublat de devotamentul şi 
chiar de entuziasmul cu care elita 
comunistă şi numeroşi membri de partid 
aplicau „linia stalinistă”. 

In acest context, represiunile îndreptate 
împotriva unor conducători comunişti au 
fost nejustificate în cele mai multe cazuri şi 
s-au bazat pe înscenări413. Între vinovăția 
reală şi cea stabilită de anchetatori, 
prăpastia a fost umplută cu incriminări şi 
depoziţii false, smulse deseori sub tortură 
de la cei dinainte condamnați în 
conclavurile Kremlinului. Aceste măsuri 
represive au avut însă rezultatul scontat: 
apelurile repetate la vigilență şi teama 
răspândită în rândurile membrilor de partid 
au împins devoţiunea până la fanatism şi 
supunerea faţă de Stalin a fost totală. 
Pentru regimurile comuniste instalate la 
finele războiului în centrul şi estul Europei, 
efectul a fost în timp unul benefic. 
Majoritatea membrilor de partid din 
„partidele frăţeşti” care cunoşteau doar din 
auzite şi nu trăiseră grozăvia epurărilor de 
la sfârşitul anilor '30 au multiplicat teama 
resimţită în timpul proceselor staliniste 
înscenate în anii '50 tovarăşilor lor şi au 
cultivat-o, odată cu stalinismul, în întreaga 


structură a societăţii. La un deceniu de la 
încheierea războiului, în ţările ocupate de 
Armata Roşie partidele comuniste 
dobândiseră loialitatea a sute de mii de 
membri şi supunerea unor mase imense. 
Milioane de oameni ascultau din convingere 
sau de teama poliţiei secrete, cuvântul lui 
Stalin - întocmai ca în URSS. Astfel că, la 
moartea liderului de la Kremlin, sistemul a 
rămas neclintit. Jurământul depus de Stalin 
cu o jumătate de veac în urmă, la catafalcul 
lui Lenin, de păstrare a „purității partidului” 
fusese respectat, indiferent de preţ. 

Agenţii sovietici şi lupta pentru 
putere din PCR (1944 - 1948) 

Imediat după intrarea lor în legalitate, 
comuniştii din România au fost asistați în 
acţiunile întreprinse pentru preluarea 
puterii totale asupra ţării de „tovarăşii 
sovietici”. Controlul s-a exercitat nu numai 
asupra modului în care era aplicată doctrina 
stalinistă de sovietizare, ci şi în gestionarea 
tensiunilor existente între diferitele grupări 
din interiorul partidului. Pârghiile acestui 
control funcționau prin intermediul 
legăturilor cu „centrul”, stabilite de membri 
din conducerea PCR care aveau calitatea de 
ofiţeri acoperiți ai INU  (Innostranâie 


Upravlenie, Direcţia de informaţii externe a 
NKVD/MGB/KGB), a  emisarilor speciali 
sovietici (unii, de la Institutul 205 de la 
Moscova, moştenitorul Cominternului), a 
oficialilor din Comisia Aliată de Control şi 
Ambasada URSS, cât şi a  rezidenţei 
serviciului de informaţii sovietic şi a 
spionajului şi  contraspionajului militar 
(unităţile GRU ŞI SMERŞ) din România. 
Rapoartele politice şi militare ale 
agenturilor, sintetizate de Veaceslav 
Molotov, Lavrenti Beria, şeful 
NKVD/MGB/KGB, Viktor Abakumov, 
comandantul SMERŞ, sau notele lui Andrei 
Vişinski (trimisul special la Bucureşti) erau 
depuse în mapa zilnică de pe biroul lui 
Stalin414. 

Toată reţeaua de direcţionare a PCR 
care funcţiona permanent era completată 
de instrucţiile directe, solicitate sau trimise 
de conducerea de la Kremlin. 
Supravegherea de către sovietici a 
conflictelor dintre facțiunile comuniste din 
România a ocupat, în cadrul acestui control, 
un rol esenţial. Fără să facă prea dese 
intervenţii în soluţionarea tranşantă a lor, 
tensiunile dintre liderii PCR, care uneori 
degenerau în certuri, nu puteau fi tolerate 


de sovietici atunci când amenințau să se 
acutizeze şi să aducă prejudicii unităţii de 
acţiune în procesul de sovietizare. Atent 
gestionate de conducerea de la Kremliu, 
aceste lupte au fost prezente în viaţa 
comuniştilor din România, aşa cum 
recunoştea în 1966 Nicolae Ceauşescu „şi în 
anii de după reintrarea partidului în 
legalitate şi chiar după cucerirea puterii” 
415. 

x 

După 23 august 1944, miza tensiunilor 
din PCR era foarte mare: stabilirea celui 
care urma să ocupe primul loc în ierarhia 
partidului. Criza de conducere urma să fie 
soluționată la Moscova, de la care liderii 
angrenaţi în lupta pentru putere aşteptau 
deznodământul cu răsuflarea tăiată. 
Fiecare, prin canalele ce îi stăteau la 
îndemână, încerca să influenţeze o soluţie 
finală favorabilă. Majoritatea celor 
angrenaţi în această luptă aveau vechi 
legături cu Poliţia secretă sovietică, de care 
încercau să profite. Apartenența la 
structurile NKVD/MGB/KGB sau la serviciile 
de informaţii militare a fost uneori 
determinantă în evoluția politică, agentul 
acoperit având avantaje, în funcție de 


puterea de influenţă pe acest canal de 
comunicare cu Moscova şi de poziţia celui 
care îl recrutase şi îl coordona, dar şi 
dezavantaje - atunci când  „legătura” 
superioară din aparatul de informaţii cădea 
în dizgrație. 

În vara anului 1944, la vârful PCR se 
înregistra un vid de putere, în condiţiile în 
care Constantin Pârvulescu, aflat în 
conducerea provizorie a partidului alături 
de Iosif Rangheţ şi Emil Bodnăraş după 
îndepărtarea lui Ştefan Foriş în aprilie 
1944, nu avea cum să-şi impună autoritatea 
asupra grupului comunist recent eliberat 
din închisori şi nici asupra comuniştilor 
reîntorşi din URSS. După 16 septembrie 
1944, când a sosit în ţară cu un avion 
militar sovietic, Ana Pauker a criticat 
vehement în prima şedinţă la care a luat 
parte conducerea provizorie a PCR, 
ridiculizându-l pe Pârvulescu (veteran al 
mişcării comuniste, participant la revoluţia 
din octombrie 1917 din Rusia) şi cultivându- 
le celor prezenţi sentimentul că a venit cu 
instrucţii precise de la Moscova privind 
reorganizarea partidului: „A produs o 
impresie foarte puternică agresivitatea ei 
din prima şedinţă, în care a fost executat de 


ea Pârvulescu. '[inea să afişeze o hârtie pe 
care o tot scotea din poşetă şi iar o băga, 
pentru a ne lăsa nouă impresia că acestea 
sunt instrucţiile cu care a venit”, îşi 
aminteşte într-o şedinţă a Biroului Politic 
din martie 1961 Emil Bodnăraş416. Ana 
Pauker a criticat şi lipsa de consistenţă a 
rezistenţei antifasciste organizată de 
comuniştii din ţară pe parcursul războiului, 
dar mai ales implicarea PCR în actul de la 
23 august 1944. Încă de la Moscova, ea îşi 
manifestase această nemulţumire în faţa lui 
Pătrăşcanu. Ceea ce s-a petrecut şi în cursul 
unei vizite pe care Pătrăşcanu, împreună cu 
soţia sa Elena, au făcut-o acasă la Ana 
Pauker, la începutul lunii septembrie. In 
1967, Elena Pătrăşcanu îşi amintea încă 
prima întâlnire între soţul ei şi Ana Pauker: 
„S-au îmbrăţişat şi s-a uitat la mine 
pătrunzătoare, spunând că nu ne merge rău 
la Bucureşti, că suntem bine îmbrăcaţi (ea 
era prost îmbrăcată). A spus cu un fel de 
subînţeles că ne merge bine, cu un fel de 
răutate... Când am plecat acasă, Andrei 
(numele conspirativ al lui Pătrăşcanu - n.n.) 
mi-a spus că ei nu-i place că s-a făcut acest 
23 august, că ar fi preferat să vină ei, nu să 
facem noi actul de la 23 august” 417. De 


altfel, liderul comunist a avut ocazia să 
sesizeze lipsa de consideraţie pe care 
sovieticii au arătat-o delegaţiei române, 
transportată de la Odesa la Moscova cu un 
avion de marfă. După cum avea să relateze 
mai târziu generalul Dumitru Dămăceanu, 
unul din semnatarii Armistițiului, poziţia 
sovieticilor faţă de actul de la 23 august 
1944 l-a descumpănit şi l-a deprimat pe 
Pătrăşcanu: „De ce? Pe de o parte, îl 
împingeam noi să se ducă şi să intervină, iar 
pe de altă parte ştia la ce se expune” 418. 
Aceeaşi  descumpănire o simţea în 
septembrie 1944 şi Gheorghiu-Dej, faţă de 
criticile aduse de Ana Pauker participării 
comuniste la pregătirea actului de la 23 
august 1944: „Acum nu ştiu ce să cred. 
Tovarăşa Ana o fi stat de vorbă cu tovarăşii 
sovietici şi dacă asta-i părerea lor, că era 
mai bine dacă intrau în Bucureşti ca armată 
învingătoare şi că în acest fel scăpam şi de 
Rege şi de partidele burgheze, o fi ceva în 
treaba asta...”, i se confesa liderul comunist 
unui ziarist de la Scânteia419. Stânjeneala 
şi panica resimţită în faţa acestor acuzaţii 
de către Pătrăşcanu, Dej şi Bodnăraş au 
dispărut, pentru că acestea au încetat 
curând, după ce din toamna anului 1944 


controlul sovietic asupra României a devenit 
mai dur şi mai strict decât se exercitase 
până atunci, în urma discuţiilor dintre 
Churcill şi Stalin de la Moscova. La 
Bucureşti a fost trimis un reprezentant 
politic, I.V. Pavlov, care a arătat clar că toate 
contradicţiile existente în politică şi în 
situaţia instituţiilor „vor trebui rezolvate 
curând” 420. În acest context se realiza, în 
urma intervenției sovietice dure prin 
Vişinski, Comisarul adjunct pentru Afacerile 
Externe ale URSS, impunerea guvernului 
procomunist de la 6 martie 1945421. 

Criza declanşată în PCR de afirmaţiile 
dure ale Anei Pauker se atenuase: în 
ianuarie 1945, Gheorghiu-Dej avea prima 
întâlnire cu Stalin care, fără să menţioneze 
ceva despre participarea comunistă la actul 
de la 23 august 1944422, îi confirma 
liderului comunist de la Bucureşti 
speranţele pentru ocuparea poziţiei de 
secretar general al partidului, funcţie în 
care acesta avea să fie ales în toamnă, la 
prima Conferinţă naţională postbelică a 
PCR. Ocazie cu care nici grupul „moscovit” 
nu a fost lăsat deoparte: Ana Pauker, Vasile 
Luca şi Teohari Georgescu făceau parte din 
Secretariatul partidului, în care Gheorghiu- 


Dej era izolat între liderii acestui grup. Mai 
târziu, Dej avea să susţină, reflectând 
asupra poziţiei sale în Secretariat, că 
facțiunea Anei Pauker conducea de fapt 
partidul, îndepărtându-l pe el din luarea 
deciziilor. Modul în care Moscova a 
gestionat problema supremaţiei în PCR a 
provocat cristalizarea celor două grupări 
rivale, a comuniştilor din închisori şi a celor 
veniţi în România odată cu Armata Roşie, ca 
şi acutizarea treptată a conflictului dintre 
acestea. 

A existat un şi un cunoscut episod în 
care liderii celor două tabere conturate în 
cadrul PCR şi-au dat mâna: cel în care s-a 
luat decizia de suprimare a fostului secretar 
general Ştefan Foriş, numit în fruntea 
partidului de Comintern în 1940. Acesta 
„era un om voinic, înalt, inteligent şi foarte 
şiret. Deşi în general manierat, era doar în 
aparenţă calm, deoarece atunci când era 
contrazis se aprindea uşor, momente în care 
devenea de multe ori dur şi chiar cu 
manifestări agresive” 423. Firea sa colerică 
l-a pus nu odată în conflict cu ceilalţi 
membri din Secretariatul partidului 
comunist, mai ales că în timpul războiului 
subiectele de dispută „ideologică” nu 


lipseau. Mai mult decât atât, ajunşi în 
închisoare, Iosif Chişinevschi, loan Vâneze, 
Teohari Georgescu şi alţii au aruncat asupra 
lui suspiciunea colaborării cu Siguranţa, 
suspiciune întărită de ineficienţa reţelelor 
comuniste şi de desele „căderi” ale 
acestora. 

Ca urmare, Gheorghiu-Dej, liderul 
necontestat al celor aproximativ 200 de 
deţinuţi comunişti întemnițați, a luat decizia 
înlăturării lui Foriş de la conducerea PCR. 
Astfel că, înainte de eliberarea sa din 
închisoarea de la Caransebeş, Emil 
Bodnăraş primea de la Dej instrucţii clare: 
„inainte de plecarea mea din închisoare în 
noiembrie 1942, am fost chemat de tov. 
Gheorghiu şi mi s-a arătat în ce constă 
sarcina mea afară, un şir de detalii legate 
de modul de a le executa (...). In executarea 
misiunii de la 4 aprilie 1944 (data înlăturării 
lui Foriş - n.n.), când a devenit clar pentru 
mine că Foriş este un trădător şi că 
urmează să fie înlăturat, drept să vă spun 
m-am simţit foarte măgulit, pentru că în 
compunerea conducerii provizorii m-am 
găsit şi eu”, îşi amintea Bodnăraş la şedinţa 
Biroului politic din martie 1961. Întârzierea 
dintre momentul eliberării sale şi 


înlăturarea lui Foriş s-a datorat domiciliului 
obligatoriu care îi fusese fixat lui Emil 
Bodnăraş la Brăila424, dar acesta a reuşit 
să aplice în cele din urmă instrucţiile lui 
Dej. Foriş a rămas în arest la domiciliu, sub 
paza unei gărzi comuniste înarmate, până în 
august 1944. Eliberat pentru scurtă vreme, 
a fost rearestat, deşi Bodnăraş îl propusese 
pentru o „muncă pe linie de propagandă” şi 
a fost depus într-o casă conspirativă a 
partidului, urmând ca soarta lui să fie 
decisă ulterior. Deznodământul s-a petrecut 
ca rezultat al deciziei unanime luate de Dej, 
Pauker, Luca şi Georgescu. „Clarificarea” 
situaţiei lui Foriş (care primise eticheta de 
„agent provocator”) a fost urmată de 
mutarea lui în arestul Ministerului 
Afacerilor Interne, produsă în vara anului 
1945 la cererea lui Pantiuşa 
Bodnarenko425, vechi agent NKVD în 
România, viitor general şi director al 
Securităţii sub numele de Pintilie Gheorghe. 
Ulterior, leohari Georgescu a relatat cum s- 
a decis suprimarea fostului secretar general 
al partidului: „In primăvara anului 1946 (...) 
a venit la mine generalul Nicolski şi m-a 
întrebat: Ce facem cu Foriş? Stă de mult. Eu 
i-am spus că am să întreb şi am să-i 


comunic. După câteva zile, m-am dus la 
secretarul general al partidului şi l-am 
întrebat: Ce facem cu Foriş, il ținem de 
mult, îl suprimăm ? Faţă de propunerea mea, 
tov. Gheorghiu mi-a spus că este de acord 
să-l suprimăm. După aceasta, am căutat pe 
Vasile Luca şi pe Ana Pauker. l-am găsit 
împreună într-o cameră a Anei Pauker de la 
etaj. I-am întrebat: Ce facem cu Foriş? - în 
sensul că să-l suprimăm. Amândoi au fost de 
acord” 426. 

Condamnarea şi dispariţia lui Foriş de 
pe scena politică a fost transpusă ulterior în 
discursul oficial, într-un articol al lui Dej din 
4 septembrie 1951, apărut mai întâi 
în Pravda şi apoi în Scânteia, în contextul 
„conspirației deviatorilor”: „puterea 
populară a zdrobit comploturile 
contrarevoluţionare. O grea înfrângere a 
pricinuit imperialismului demascarea unor 
trădători înveteraţi, provocatori şi agenţi 
plătiţi ai burgheziei, strecuraţi în rândul 
partidelor comuniste şi muncitoreşti. O 
asemenea infiltrare am avut şi în partidul 
nostru. În ajunul celui de-al doilea război 
mondial, în conducerea partidului nostru s-a 
strecurat prin înşelăciune agentul 
imperialist Foriş. El capitulase în faţa 


duşmanului încă din anul 1935, semnând în 
închisoare o declaraţie de renunțare la 
lupta revoluţionară. În ajunul criminalului 
război antisoviete, Foriş, înconjurat de clica 
partizanilor săi, provocatori şi agenţi de 
poliţie ca şi el, a provocat arestarea 
principalelor cadre de partid şi a desfăşurat 
apoi o acţiune criminală de descompunere 
şi lichidare a organizaţiilor de partid. Banda 
lui Foriş a fost demascată încă din aprilie 
1944” 427. 

Unanimitatea conducerii partidului în 
decizia de lichidare a lui Foriş a fost 
cauţionată şi de implicarea celor doi agenţi 
NKVD Alexandru  Nicolski şi Pintilie 
Gheorghe în pregătirea crimei. Foriş a fost 
ridicat din arestul MAI de o echipă condusă 
de Petre Bulgaru, sub pretextul anchetării 
lui la sediul partidului din Aleea Alexandru. 
Adus aici, a mai avut o ultimă discuţie cu 
Alexandru Nicolski, care i-a cerut lămuriri 
în legătură cu un caiet găsit în domiciliul în 
care a stat sub pază, în care Foriş scrisese 
un lung memoriu despre activitatea sa din 
timpul războiului. Condus apoi spre o anexă 
a clădirii, a fost ucis cu o rangă de Pintilie 
Gheorghe. Urmele crimei au fost şterse: 
peste cadavrul fostului secretar gereral al 


partidului, Pantiuşa şi şoferul său Mitea au 
turnat cărămidă pisată. Mama lui Foriş a 
fost şi ea omorâtă, fiind înecată în râul Criş, 
după ce insistenţele în a afla ceva despre 
soarta fiului ei deveniseră supărătoare 
pentru liderii partidului, iar soţia, Victoria 
Sârbu, a stat multă vreme în închisoare, 
fiind condamnată în „lotul Pătrăşcanu” 428. 
Acesta a fost unul dintre rarele momente de 
implicare făţişă a agenţilor sovietici în 
rezolvarea unor episoade ale conflictului 
intern din PCR. 

Controlul asupra evoluţiei tensiunilor 
dintre facțiunile partidului a continuat şi s-a 
accentuat chiar, în condiţiile în care Stalin 
prefera o conducere dezbinată, preocupată 
mai degrabă de lupte pentru putere decât 
de consolidarea unei conduceri care s-ar fi 
putut gândi la o ieşire de sub apăsătoarea 
tutelă sovietică. Liderii comunişti, antrenați 
în obţinerea controlului absolut asupra 
partidului, căutau permanent căi de 
subminare a poziţiei concurenţilor. 
Posibilitatea de discreditare a rivalilor prin 
rapoarte concepute la Bucureşti spre a fi 
trimise la Moscova nu a fost neglijată de cei 
care luptau pentru întâietate în PCR. În 
cursul manevrelor sale abile şi îndrăzneţe 


ce aveau să-i aducă puterea, Gheorghiu-Dej, 
care, după cum susţine o sursă externă, 
neconfirmată însă de alte documente, 
fusese racolat agent al NKVD încă din anii 
'30429, a utilizat din plin împotriva rivalilor 
aceste mijloace. Delaţiunea prin intermediul 
reţelelor de comunicare din serviciile 
secrete sovietice a făcut parte, se pare, mai 
ales din arsenalul taberei opuse. Ana 
Pauker, Vasile Luca şi leohari Georgescu 
lucraseră intens şi mai multă vreme cu 
serviciile sovietice. Din sarcina acestora 
Pauker constituise divizia „Tudor 
Vladimirescu”; între acțiunile lui Vasile Luca 
se cunoaşte recrutarea pentru NKVD la 
Cernăuţi, în 1940, a lui Alexandru Nicolski - 
viitor subdirector al Securității, iar Teohari 
Georgescu fusese instruit la Moscova din 
ordinul lui Dimitrov, în august 1940, de 
NKVD, în tehnici de cifrare şi 
diversiune430 şi retrimis în ţară ca 
persoană de legătură cu Secția Română a 
Cominternului. Acest grup avea şi relații 
deosebite de ordin politic. 

Surclasat de pozițiile celor trei la 
Moscova, Dej a căutat să-şi creeze legături 
cât mai bune în aparatul Poliției secrete 
sovietice şi l-a atras mai întâi de partea sa, 


pentru a-l sprijini în tainicele acţiuni de 
compromitere a rivalilor din tabăra 
„moscovită” pe Emil Bodnăraş, care era 
unul dintre cei mai redutabili agenţi 
sovietici din PCR. Ofiţer al vechii armate, 
Bodnăraş fugise în URSS unde, după 
condamnarea sa în contumacie de un 
tribunal din România pentru dezertare, a 
fost racolat la începutul anilor '30 de NKVD 
şi pregătit ca spion. Relaţiile sale în 
aparatul serviciilor secrete sovietice erau la 
cel mai înalt nivel: „Spre sfârşitul lui 1933 
Menjinski mai trăia, el conducea resortul 
special unde eu lucram... legătura mea era 
unul din ajutoarele principale ale conducerii 
acestui organ” 431, povestea într-o şedinţă 
a Birolului Politic din martie 1961 Emil 
Bodnăraş, relatând trimiterea sa cu misiune 
de spionaj în România din ordinul direct al 
lui Viaceslav  Menjinski, succesorul lui 
Dzerjinski la conducerea poliţiei secrete 
sovietice. La aceeaşi şedinţă, Dej, Maurer şi 
Bodnăraş au rememorat circumstanţele în 
care, la începutul anului 1946, după o 
întâlnire cu Vişinski, au luat iniţiativa 
alcăturii unei scrisori către Stalin privind 
„linia greşită” pe care se situa grupul 
Pauker. Nemulţumirile lui Vişinski faţă de 


acţiunile Anei Pauker erau provocate de 
pactul încheiat din iniţiativa ei şi a lui 
Teohari Georgescu cu legionarii de sub 
autoritatea lui Nicolae Pătraşcu în august 
1945432, pact justificat ulterior de Ana şi 
Teohari prin prevenirea organizării unei 
rezistenţe anticomuniste armate. Scrisoarea 
nu a fost până la urmă trimisă. Cei trei 
conspiratori au ajuns probabil să afle că 
autorul ideii înţelegerii cu legionarii, care a 
avut ca rezultat practic scoaterea din 
ilegalitate şi deconspirarea lor a fost 
Alexandru  Nicolski, unul din ofițerii 
superiori ai rețelei NKVD/MGB/KGB din 
România433. Este însă bine de reținut acest 
episod, care arată că practica delațiunii era 
una din armele arsenalului luptelor pentru 
câştigarea favorurilor Moscovei, la 
Bucureşti ca şi la Praga, la Sofia ca şi la 
Varşovia. 

Trimişii sovietici erau în capitalele 
estului şi centrului european pe cât de 
temuţi, pe atât de curtaţi de cadrele 
comuniste. În Bucureşti, Ana Pauker 
devenise expertă în captarea bunăvoinţei: 
„Ana strălucea. Nu era uşor să nu te 
clinteşti în faţa felului ei arogant, foarte 
dibaci, cu care zăpăcea şi încânta oamenii 


în casa ei, începând cu Sadoveanu şi 
terminând cu tot felul de emisari care 
circulau prin ţară. Pentru mine, relaţiile ei 
cu oficialităţile sovietice de la noi pe care le 
afişa ostentativ nu erau fără putere de 
influenţă” 434, susţinea Bodnăraş în 1961. 
Dej îşi amintise şi el într-o altă împrejurare, 
cu trei ani mai devreme, la Plenara din 9 - 
10 iunie 1958, că Ana Pauker „avea casa 
deschisă cu gustări, primea vizite cu 
discuţii, acasă la ea era centrul de tragere a 
sforilor” 435. Cu astfel de metode, Pauker i- 
a atras de partea sa pe unii dintre 
reprezentanţii sovietici de marcă la 
Bucureşti: generalul Susaikov de la Comisia 
Aliată de Control, ambasadorul Simion 
Kaftaradze şi alți mulți funcționari mai 
mărunți, ca să nu mai vorbim de unii dintre 
activiştii partidului din România, care o 
ascultau înfiorați povestind despre 
întâlnirile cu Stalin, relațiile cu Manuilski şi 
prietenia ei cu Molotov. 

In replică, deşi Teohari Georgescu 
(trecut în tabăra Anei Pauker) controla 
Ministerul de Interne, în structurile 
acestuia, ca şi la S.S.I. (aflat în subordinea 
Consiliului de Miniştri) Dej îşi plasase 
proprii săi oameni. Mulţi dintre ei erau 


piese valoroase pe tabla de şah a 
conflictului cu tabăra „moscovită”, fiind 
capacitaţi de Gheorghiu-Dej din grupul 
celor 46 de agenți  sovietici436 care 
făcuseră puşcărie în România, unde i-a şi 
cunoscut pe mulţi. Aceşti vechi NKVD-işti, 
printre care cei mai importanţi erau Serghei 
Nikonov,  Pantiuşa  Bodnarenko, Petea 
Goncearuc, Vania Didenco, Mişa Postanski 
au făcut carieră în S.S.I., Securitate şi chiar 
în partid, fiind recompensaţi astfel de către 
Dej pentru excelentele legături cu Moscova 
pe care i le-au asigurat. Mai mult, liderul 
comunist l-a cultivat atent şi l-a câştigat de 
partea sa pe generalul NKVD Grigori 
Fedicikin, creator al reţelelor sovietice de 
spionaj în Balcani, devenit şeful rezidenţei 
din România (1945 - 1947), care se purta în 
Bucureşti „aidoma unui vicerege” 437. 
După 1948, Dej a câştigat şi prietenia lui 
Marc Mitin, redactorul şef al revistei 
Cominformului Pentru pace trainică şi 
democrație populară, membru în CC al 
PCUS şi unul dintre biografii oficiali ai lui 
Stalin, care va avea un rol hotărâtor în 
acuzarea ulterioarā a „deviatorilor” Luca, 
Georgescu şi Pauker438. Izolarea acestui 
grup de canalele de comunicare cu Moscova 


ale agenţilor secreţi sovietici avea să-şi 
arate efectul în condițiile  renaşterii 
suspiciunilor staliniste față de veteranii 
cominternişti, la începutul anilor '50, când 
NKVD/MGB/KGB nu va ezita să avizeze 
urmărirea şi anchetarea liderilor facțiunii 
„moscovite” din PCR. 

Lucrețiu Pătrăşcanu era şi el un mai 
vechi inamic al lui Dej, căruia îi provoca 
teribile complexe intelectuale, deseori 
înecate în accese de furie. Pătrăşcanu 
detesta mai mult decât alţii intrigile 
bizantine întreţinute între cele două tabere 
din partid şi ignora relaţiile cu oculta 
emisarilor sovietici, arătându-se mai 
degrabă preocupat de imaginea şi 
popularitatea sa în masa largă a membrilor 
de partid. Pradă propriului orgoliu, el 
persista în credința că succesul său public 
ar fi suficient ca argument pentru o viitoare 
cauţionare de către Moscova a întâietăţii 
sale în ierarhia partidului. Iluzie care avea 
să-i fie fatală. Spre deosebire de grupurile 
Dej - Pauker, Pătrăşcanu se angajase în 
lupta pentru putere bazându-se doar pe o 
prezumtivă apreciere a capacităţilor sale. În 
rest, avea un handicap destul de serios în 
domeniul relațiilor oculte. Ultima sa 


călătorie la Moscova data din 1933; în 
toamna acelui an fusese reprezentant 
permanent al PCR la Comintern, iar în 
primăvara anului următor predase la şcoala 
de cadre de partid din capitala sovietică439. 
Se pare însă că periplul moscovit era cât pe 
ce să se încheie tragic, chiar cu 
condamnarea sa la moarte în valul de 
epurări care a urmat asasinării lui Kirov. A 
scăpat prevenit de prima lui soţie, o 
rusoaică al cărei tată avea o funcţie înaltă în 
Comintern şi a reuşit să se întoarcă în 
România în 1935; dar nu şi soţia sa, care a 
fost ulterior executată. Putem deci conchide 
că relaţiile lui Pătrăşcanu cu Poliţia secretă 
sovietică au dacă nu inexistente, mai 
degrabă reci, iar singurul atu care l-ar fi 
îndreptăţit să se gândească la posibilitatea 
de a ocupa locul de lider al PCR, 
participarea sa în pregătirea actului de la 
23 august 1944, devenise în timp o sursă de 
incriminare440. 

Cu toate acestea, şansele sale păreau 
reale la mijlocul anului 1944, când euforia 
reuşitei şi aprecierile oficiale venite din 
partea Aliaților confirmau speranţele lui 
Lucrețiu Pătrăşcanu în investirea cu acest 
rol, pe care el fusese încurajat să şi-l asume 


încă din timpul tratativelor de la Cairo. În 
martie 1944, ambasadorul Novicov i-a 
solicitat lui Maniu acceptarea PCR în Blocul 
opoziţiei, iar Corneliu Coposu îşi aminteşte 
că ulterior s-a specificat şi numele 
persoanei de contact - Lucrețiu Pătrăşcanu: 
„Din acel moment, Lucrețiu Pătrăşcanu s-a 
considerat uns ca şef al PCR” 441, arăta 
secretarul lui luliu Maniu, care a avut 
ulterior mai multe convorbiri cu liderul 
comunist. După această delegare, 
Pătrăşcanu s-a implicat în pregătirea actului 
de la 23 august 1944. Reuşita acţiunii a dat 
aripi speranţelor lui, dar iluziile, după cum 
am mai arătat, i s-au spulberat după două 
săptămâni, la Moscova.  ÎInstalaţi în 
România, sovieticii au eludat orice pretenţie 
la un alt statut decât cel de ţară ocupată. 
După semnarea Armistițiului, Pătrăşcanu nu 
şi-a ascuns faţă de soţie teama pricinuită de 
ostilitatea pe care i-o arătase în timpul unui 
dialog particular Molotov, care i-a reproşat 
tocmai participarea comuniştilor la 
răsturnarea lui Antonescu: „Aceasta mă 
costă capul” 442, a conchis el. Intuiţia era 
corectă. Pătrăşcanu avea să plătească 
scump naivitatea de a ignora cu 
superioritate bizantinismul luptelor pentru 


putere şi pericolul mortal al armelor oculte 
folosite de rivalii săi, curajul de a afirma 
public o linie „naţională” a comuniştilor din 
România şi nesăbuinţa de a-i trata cu 
dispreţ pe cei pe care îi considera inferiori 
sieşi. 

Securitatea în scenariile epurărilor 
staliniste 

După instalarea la putere a comuniştilor 
în ţările din estul şi centrul Europei, 
singurul factor de risc în calea impunerii 
puterii necondiționate a lui Stalin era 
„naționalismul comunist”, care ar fi putut 
ameninţa unitatea „blocului sovietic”. De la 
apărarea „unităţii şi purității” partidului, 
Poliţia politică trecea în 1948 la apărarea 
integrităţii sistemului. 

„Cazul Pătrăşcanu”. 

În 1947, relaţiile dintre Moscova şi 
Belgrad s-au deteriorat tot mai serios. În 
acest context, pentru Stalin a devenit 
evident faptul că nu poate tolera o 
proliferare a ideilor naţional-comuniste în 
ţările ocupate de Armata Roşie, decât cu 
riscul de a crea un cadru de manifestare 
publică a sentimentelor antisovietice. Se 
arăta gata să răspundă în faţa unei 
asemenea pierderi de autoritate chiar cu 


riscul declanşării unui nou război443. Fără 
să fie însă nevoie, atâta vreme cât 
agenturile Poliţiei secrete sovietice care 
controlau partidele comuniste „frăţeşti” i-au 
identificat rapid pe activiştii comunişti 
susceptibili de a privi favorabil linia 
naţional-comunistă a lui Tito. Odată cu 
rezoluţia Cominformului, citită în iunie 1948 
la Bucureşti de Gheorghiu-Dej, „titoismul” a 
fost oficial incriminat drept similar celei mai 
înalte trădări. Chiar înainte de declanşarea 
valului de epurări care a urmat în tot blocul 
comunist, Lucrețiu Pătrăşcanu era atacat în 
22 februarie de la tribuna Congresului PMR 
de către Teohari Georgescu: „El l-a înfierat 
folosind toate epitetele din dicţionarul 
comunist al genului şi a anunţat că acesta a 
fost îndepărtat nu numai din fruntea 
ministerului justiţiei, dar şi din Comitetul 
Central.  Inscenarea tipic bolşevică l-a 
lichidat pe  Pătrăşcanu. Niciun bolşevic 
adevărat nu ar fi îndrăznit să conteste 
faptul că a primit ce a meritat” 444, 
relatează un martor al vremii. Aflat în sala 
Ateneului Român unde avea loc Congresul, 
Pătrăşcanu asista neputincios la spectacolul 
căderii sale dintr-o lojă a invitaţilor. După 
înlăturarea din funcţiile de partid şi de stat, 


a mai fost văzut doar ţinându-şi cursurile ca 
profesor la Facultatea de drept, 
supravegheat fără discreţie de agenţi în 
civil. A fost arestat o lună mai târziu, în 28 
aprilie 1948, „pe baza unei dispoziţii a lui 
Gheorghe Gheorghiu-Dej” 445, fiind depus, 
împreună cu soţia, într-o casă conspirativă a 
SSI-ului de la Băneasa446. 

Implicarea directă a lui Dej în arestarea 
lui Pătrăşcanu nu era întâmplătoare. Liderul 
comunist şi-a mascat cu greu antipatia faţă 
de Pătrăşcanu, căreia i-a dat frâu liber după 
intrarea acestuia în mâinile SSl-ului şi mai 
apoi ale Securităţii. Ea era motivată nu 
numai de iluzoria concurenţă la putere în 
partid, cât de popularitatea şi insolenţa pe 
care viioarea sa victimă o arătase. La 
Plenara CC din 9 - 10 iunie 1958, Dej afirma 
că, după instalarea guvernului Groza 
„Pătrăşcanu pe de altă parte trăgea sforile, 
se întâlnea în secret cu cercurile Palatului şi 
cu vârfurile naţional-ţărăniste şi liberale şi îi 
informa ce facem noi, încât ştiau tot ce se 
petrece în conducerea partidului nostru. La 
un moment dat, când lucrurile căpătaseră 
ascuţiş [probabil în timpul grevei regale - 
n.n.], a ridicat problema să i se dea lui 
sarcina să formeze guvernul, să fie 


preşedinte al Consiliului de Miniştri şi 
ministru de interne” 447. 

Imediat după reținerea sa, cu prilejul 
zilei de 1 Mai, Pătrăşcanu a trimis 
conducerii de partid o scrisoare: „Azi, când 
muncitorimea, şi cu ea întregul popor, 
sărbătoresc ziua de 1 Mai într-o Românie pe 
care am visat-o în tinereţe şi pentru 
înfăptuirea căreia, cu toate puterile mele, 
am luptat o viaţă întreagă, eu măsor de la 
un capăt la altul camera unei închisori, 
exact cum făceam, cu ani în urmă, la 
Văcăreşti, la Braşov sau la Jilava. Se 
împlinesc peste scurt timp 29 de ani de 
când am intrat în rândurile partidului 
comunist. În acest lung şir de ani, am putut 
de multe ori greşi, dar de nimeni şi 
niciodată n-au fost puse la îndoială cinstea 
mea de comunist, devotamentul faţă de 
partid”. El se socotea victima unor 
„evidente provocări, de multă vreme 
ticluite” 448. Scrisoarea n-a avut niciun 
rezultat. 

Curând, Lucrețiu şi Elena Pătrăşcanu au 
făcut obiectul anchetei unei comisii de 
partid, compusă din Teohari Georgescu, 
Alexandru Drăghici şi Iosif Rangheţ. Starea 
de spirit a celor doi era, în acele 


împrejurări, deplorabilă. După două decenii, 
în 23 octombrie 1967, unul dintre membrii 
comisiei de partid, Teohari Georgescu, 
relata: „Am fost la Pătrăşcanu. Printre 
altele, i-am spus: Măi Andrei, ce e cu tine? 
Ajută partidul să lămurească chestia asta. 
Era foarte dărâmat şi plângea tot timpul. De 
ce nu vrei să fii sincer? Şi el mi-a spus că 
are o groază de SSI, de Petea Goncearuc, 
care era sadic din fire şi îi era frică să nu 
ajungă pe mâna lui”. Goncearuc, vechi 
agent al NKVD/MGB, conducea secţia a II-a 
de Contraspionaj din SSI. „Ca ministru de 
justiţie, Pătrăşcanu îl cunoscuse, precum 
cunoştea şi lucrurile pe care le-am cunoscut 
şi eu mai târziu: nu ştiu din iniţiativa cui, 
Serviciul secret şi-a organizat nişte camere 
de tortură”, arăta Georgescu, explicând 
frica lui Pătrăşcanu de SSI. Intr-o stare 
similară era şi Elena Pătrăşcanu: „Şi ea era 
tot aşa de fiartă. l-am spus că e bine să-l 
ajute şi pe Pătrăşcanu, şi pe noi. Ea a spus 
că nu mai ajută pe nimeni şi că suntem 
morţi” 449. Pătrăşcanu a negat în faţa 
comisiei de partid acuzaţiile aduse privind 
„acţiunile sale antipartinice” şi încercarea 
de a fugi peste hotare. Cu toate acestea, pe 
24 august 1948 pe numele lui a fost emis un 


mandat de arestare oficial, semnat de 
procurorul Rudolf Rossman, care constata 
„indicii grave privind activitatea de agent al 
Siguranţei şi al serviciului de spionaj 
britanic, în scopul subminării din interior a 
partidului comunist”. Rossman cerea 
arestarea şi depunerea lui Pătrăşcanu la 
Jilava450, dar acesta a fost însă mutat 
împreună cu soția, sub pază severă, la o altă 
vilă a SSI-ului, de la Snagov. Arestarea lui 
Pătrăşcanu s-a datorat mai puţin intrigilor 
lui Dej, care deşi îl ura, n-ar fi putut să-şi 
asume singur o asemenea măsură, cât mai 
ales Moscovei: fostul ministru de justiție din 
România fusese identificat ca potențial 
defector de la „linia” stalinistă şi prevedea o 
posibilă aderare a lui la ideile comunismului 
național de tip titoist. Discursul de la Cluj, 
care adusese „un suflu de încurajare, 
Pătrăşcanu susținând cu curaj şi în cadrele 
comunismului o problematică a statului 
român” 451, a fost extrem de negativ 
receptat de tovarăşii din partid şi nu putea 
scăpa atenţiei agenţilor secreţi sovietici. În 
iarna anului 1947, Pintilie Gheorghe îi 
raporta la Moscova lui Piotr Fedotov, noul 
şef al serviciului de spionaj sovietic, că 
Pătrăşcanu  sabotează „marşul României 


spre comunism”,  prefigurându-i astfel 
debarcarea din funcţiile de partid şi de stat 
în 22 februarie 1948. La raport, Pantiuşa 
anexa şi declaraţii ale unor martori oculari 
în legătură cu discurul lui Pătrăşcanu de la 
Cluj. Răspunsul nu s-a lăsat aşteptat: „Intr-o 
scrisoare operativă, Fedotov a confirmat că 
şi un număr de ofiţeri de spionaj care lucrau 
acoperiţi în Comisia Sovietică pentru 
Reparaţii de război îl auziseră pe 
Pătrăşcanu exprimând vederi antisovietice” 
452 şi recomanda cercetarea trecutului sãu 
şi urmărirea pas cu pas a liderului 
comunist. Este greu de crezut că vederile 
lui Pătrăşcanu au fost într-adevăr făţiş 
„antisovietice”; în orice caz, probabil ca 
urmare a acestui episod, noul responsabil al 
agenturii  NKVD/MGB din România 
(generalul Fedicikin îşi încheiase misiunea 
la Bucureşti), un anume Şutov, plasat sub 
acoperirea de consilier al Ambasadei 
Sovietice, s-a prezentat la Gheorghiu-Dej, 
vorbindu-i secretarului partidului comunist 
pe un ton oficial şi cazon pe care acesta şi-l 
mai amintea în 1961: „Ilovarăşe Dej, ştiţi că 
eu sunt ofiţer de informaţii al Uniunii 
Sovietice şi am împuternicirea forurilor 
mele să vă rog să ne ajutaţi să cunoaştem 


situaţia unora din membrii Comitetului 
Central şi din conducerea partidului, despre 
care instanţele mele nu cunosc prea multe 
lucruri” 453. 

Accesul direct al ofițerului reţelei 
NKVD/MGB din România la dosarele de 
cadre ale conducerii PMR spune multe; 
dincolo de acest control, pe care Dej nu a 
avut curaj să-l refuze, este mai mult decât 
posibil ca unele din rapoartele trimise apoi 
la Moscova de agentura sovietică să 
pregătească acuzaţiile în „cazul 
Pătrăşcanu”. De altfel, în toamna anului 
1949 soarta acestuia a fost pecetluită. În 
octombrie 1949, Lucrețiu Pătrăşcanu a 
intrat în stare propriu-zisă de arest, într-o 
celulă a SSl-ului, din ordinul personal al lui 
Dej: la 16 septembrie începuse la Budapesta 
procesul fostului ministru de interne Laszlo 
Rajk, în cursul căruia unul din acuzaţi, 
Lazar Brankov, incriminat ca şef al 
rezidenţei serviciilor secrete iugoslave din 
Ungaria, a afirmat între altele că 
„Pătrăşcanu urma să ducă la îndeplinire 
planurile lui Tito în România” 454. Ca 
urmare, în a doua jumătate a lunii 
noiembrie, la consfătuirea Cominformului, 
Dej era autorizat de sovietici să treacă la un 


atac frontal împotriva lui Lucrețiu 
Pătrăşcanu, implicându-l alături de Rajk şi 
Traicio Kostov în „conspirația titoistă”. 
Importanţa Raportului lui Dej la Cominform 
rezidă şi în publicarea acestuia 
în Pravda din 4 decembrie 1949: „Faptele 
date la iveală la procesul de la Budapesta, 
în Republica Populară Bulgaria, în 
Republica Populară Română şi în celelalte 
ţări de democraţie populară au dovedit pe 
deplin că Tito, Pătrăşcanu şi cei care 
împărtăşesc ideile lor sunt agenţi ai 
serviciilor de spionaj imperialiste anglo- 
americane. Aceşti spioni şi trădători odioşi 
au ajutat încă în cursul celui de-al doilea 
război mondial pe  imperialiştii anglo- 
americani să pregătească punctele de 
sprijin pentru realizarea planului de 
dominație mondială”. Raportul lui Dej la 
Cominform a fost reluat de Scânteia din 6 
decembrie 1949455. 

Răspunsul autorităților de la Bucureşti 
la presiunile sovietice pentru 
instrumentarea unui proces de tip stalinist, 
care să reprime prin puterea exemplului 
orice tentativă de raliere la idei național- 
comuniste inspirate de experiența iugoslavă 
nu s-a lăsat aşteptat. Atacurile la adresa lui 


Pătrăşcanu au fost reluate cu o şi mai mare 
vehemenţă. Teohari Georgescu, cel care, ca 
ministru de interne răspundea practic de 
anchetă, dăduse deja în 1949 verdictul 
implicării lui în conspirația internaţională 
din sânul mişcării comuniste: „procesul lui 
Rajk a arătat că agentura imperialistă căuta 
să distrugă şi în ţările de democraţie 
populară avangarda proletariatului, forţa 
conducătoare în statul democraţiei 
populare, încercând să o submineze 
dinăuntru, iar pe conducătorii ei să fi 
sugrume. La noi în ţară, ei s-au orientat 
înspre  trădătorul cauzei proletariatului, 
naţionalistul burghez Pătrăşcanu, cu care 
sperau să-şi îndeplinească scopurile lor 
murdare. Partidul nostru a dejucat însă 
aceste planuri ale imperialiştilor şi ale 
agenturii lor. În scopul de a curăţii partidul 
de elementele duşmănoase şi străine s-a 
întreprins verificarea activului şi a 
membrilor partidului nostru. Scoţând afară 
din rândurile partidului elementele 
duşmane ce s-au strecurat, întărind critica 
şi autocritica în partid, verificarea a 
contribuit la întărirea rolului conducător al 
partidului în stat şi deci la întărirea 
dictaturii proletariatului în ţara noastră” 


456. 

Declaraţia a marcat practic începutul 
anchetelor „lotului Pătrăşcanu”, mai întâi la 
SSI şi apoi la Securitate şi a coincis şi cu 
ampla epurare a partidului. Scenariul 
stalinist era evident: probele incriminatorii 
pentru „activitatea antistatală Şi 
antipartinică” a arestaţilor urmau să fie 
administrate după ce a avut loc 
condamnarea oficială a lor în documentele 
de partid, care constituiau de altfel singura 
bază a ancheteistudiul lor temeinic fiind 
obligatoriu pentru ofiţerii anchetatori ai 
SSl-ului şi Securității. Aceasta era o 
practică curentă a sistemului juridic, care 
aplica „dreptatea de clasă” la a cărui 
fundamentare lucrase tocmai Pătrăşcanu, 
pentru a-i cădea în cele din urmă victimă. 
Intre timp, fuseseră arestaţi prietenii şi 
cunoscuţii săi şi ai soţiei: Belu Zilber, Lena 
Constante, Hary Brauner, Nicolae Betea, 
Anton Raţiu, alături de care au fost închişi 
Remus Kofler, Jak Berman, Emil 
Calmanoviciultimul, un arhitect bogat şi 
idealist, care-şi donase aproape întreaga 
avere partidului comunist în timpul 
războiului. Cei trei, care lucraseră la Secția 
financiară a partidului, au avut până în 


august 1944 relaţii inclusiv cu agenţi ai 
serviciilor de informaţii occidentale, pe 
atunci aliaţi, cu autorizarea partidului. 
Acum, urmau să fie pandantul acuzării lui 
Pătrăşcanu de spionaj. 

Ancheta demarată la SSI nu a îndreptăţit 
temerile exprimate în vara anului 1948 de 
Lucrețiu Pătrăşcanu. El era deţinut „la 
arestul Biroului Judiciar, având un regim 
preferenţial. Dispoziţia de aducere a venit 
personal de la tov. Gheorghiu-Dej, care a 
fost în acea perioadă legătura noastră 
superioară de partid”, explica într-o 
declaraţie din 9 martie 1967 fostul şef al 
SSl-ului, agentul  NKVD/MGB Serghei 
Nikonov, alias Nicolau. Lui Pătrăşcanu i se 
aducea în arest mâncare de la restaurant 
sau de la cantina CE-ului457. În această 
perioadă, Dej a început să manifeste un 
interes deosebit pentru mersul anchetei: „A 
acordat mai multă atenţie şi preocupare 
acestei probleme, decât acorda în general 
problemelor  SSl-ului. Indicaţiuni directe 
pentru folosirea metodei de presiune nu s- 
au primit. La întâlnirile noastre de lucru, 
mi-a vorbit de mai multe ori despre 
atitudinea negativă a lui Pătrăşcanu faţă de 
linia partidului, despre încălcarea 


disciplinei de partid, pretenţii şi ambiţii 
mari manifestate de el în diferite domenii”, 
arăta fostul şef al SSl-ului, protejând 
memoria lui Dej, care îl ridicase în această 
funcţie458. De organizarea propriu-zisă a 
anchetei la Serviciul Secret s-a ocupat 
Grigore Filipescu. Acesta a aplicat şi a 
autorizat „măsuri dure” în anchetă, în 
încercarea de a smulge prin tortură de la 
arestaţi declarații  autoincriminatorii şi 
dovezi împotriva lui Pătrăşcanu. Nicolae 
Betea a fost „bătut grav şi mai apoi 
îmbătat” 459, iar Anton Raţiu a suferit şi el 
corecţii fizice460, de la cei doi smulgându- 
li-se denunţarea unei tentative de fugă din 
ţară a lui Pătrăşcanu, pe care ei ar fi urmat 
să o pună la punct. În 1967, Filipescu, fostul 
anchetator al SS-ului, mai credea încă în 
vinovăția lui  Pătrăşcanu: „rămân la 
convingerea că activitatea lui a oferit 
suficiente ocazii ca să poată fi lovit. 
Necunoscând toate faptele, nu pot aprecia 
echitatea măsurii luate în cazul lui” 461. 
Deşi nu a fost supus presiunilor pe 
parcursul anchetării la SSI, Pătrăşcanu nu a 
scăpat de ce se temea: cam în timpul în care 
era denunţat de către Dej în Pravda, 
anchetarea sa a intrat în sarcina lui Piotr 


(Petea) Goncearuc, fost spion sovietic şi 
ajuns şeful Contraspionajului Serviciului 
Secret de la Consiliul de Miniştri. A doua zi, 
Pătrăşcanu a încercat să se sinucidă, 
tăindu-şi venele cu o lamă pe care o păstra 
de mai multă vreme. Nu a reuşit şi a rupt 
lama în bucăţi, înghiţind-o. Probabil speriat 
de eventualitatea unei sinucideri reuşite, 
Goncearuc a transformat ancheta în discuţii 
în care mai mult el vorbea, povestindu-şi 
faptele de arme; mai mult, „în primele 
săptămâni ale acestei cercetări, Petea m-a 
rugat să ţin lecţii de marxism leninism cu 
băieţii de la pază, iar unuia i-am dat lecţii 
de germană”, relata  Pătrăşcanu în 
noiembrie 1952 în fața unui anchetator al 
Securității. Dar starea sa psihică s-a 
înrăutățit din nou, după ce Goncearuc i-a 
spus la un moment dat că, indiferent de 
probe, va avea parte de un proces. A urmat 
o altă tentativă de sinucidere, de astă dată 
cu o supradoză de somnifere. Înainte de a 
cădea în „somnul letargic”, cum a numit 
apoi chiar Pătrăşcanu intrarea sa în 
narcoză, Serghei Nicolau şi Goncearuc i-au 
cerut să-i lămurească dacă în spatele voinţei 
sale de a muri nu se află dorinţa de a-şi 
duce în mormânt secretele: „Eu le-am spus 


însă că n-am nicio crimă pe conştiinţă, dar 
am vrut să înlătur ruşinea unui proces. La 
sfârşitul discuţiei, i-am spus lui Serghei să- 
mi dea o rază de speranţă, pentru a-mi 
schimba atitudinea şi starea mea de spirit. 
La aceasta, Serghei şi Petea au tăcut”. 

După un somn lung, Pătrăşcanu s-a 
trezit în acelaşi coşmar. Tăcerea celor de la 
SSI era justificatăodată cu eşecul de a 
dobândi probe relevante împotriva lui 
Pătrăşcanu, Serviciul Secret avea să fie 
desfiinţat în ultimele zile ale anului 1950, 
iar oamenii săi au fost „vărsaţi” în ianuarie- 
februarie 1951 la Direcţiile Securităţii. La 
această modificare importantă în structura 
sistemului serviciilor secrete din România a 
contribuit, probabil, şi vizita pe care au 
făcut-o în acel timp în Rom? mă, 
interesându-se de soarta arestaţilor din 
„lotul Pătrăşcanu” un grup de „consilieri 
sovietici pe linie de interne, care au văzut 
materialele de anchetă adunate, ce nu 
aveau nicio valoare. Spuneau că atâta timp 
cât o să-i ţinem în condiţiile acestea, nu o să 
obţinem nimic de la ei”, a relatat ulterior 
Teohari Georgescu462. Arestaţii fuseseră de 
scurtă vreme aduşi la Ministerul Afacerilor 
Interne, în iarna anului 1950, când 


directorul Securităţii, Pintilie Gheorghe a 
primit ordin să ia legătura „cu trei sovietici 
care erau găzduiţi într-o casă a partidului. 
Din discuţiile avute în special cu consilierul 
Patriki, am aflat că ei anterior se ocupaseră 
de cercetările şi procesele ce au avut loc în 
alte ţări socialiste (anchete şi procese 
asemănătoare cazului Pătrăşcanu)” 463. 
Ancheta mergea înainte, iar „materialele 
orientative” pentru anchetatori erau, alături 
de dispoziţiile sovietice, documentele şi 
poziţiile oficiale față de acest caz. 
„Experienţa mişcării revoluționare arată că 
duşmanul nu aruncă deodată în luptă toate 
forţele lui de subminare. Noi am tolerat un 
timp în CC al partidului pe Pătrăşcanu, deşi 
acesta avea ieşiri oportuniste şi un trecut 
dubios. În primăvara anului 1948, când 
Pătrăşcanu şi complicii săi au fost 
demascaţi, s-a dovedit că el constituia o 
rezervă ascunsă a  duşmanului în 
conducerea partidului nostru”, scria Dej în 
septembrie 1951 în Pravda, într-un nou 
articol care  incrimina vinovăția lui 
Pătrăşcanu464. Ancheta „lotului 
Pătrăşcanu” a intrat în urma acestor 
indicații într-o a doua fază, în care probele 
vinovăţiei, postulate oficial, trebuiau cu 


orice preţ descoperite. 

Într-un raport din octombrie 1952, 
maiorul de securitate Nicolae Dumitrescu 
arăta: „La 1 februarie 1951, făcându-se 
reorganizarea Direcţiei a VIII-a (de Anchete 
penale-n.n.), subsemnatul am fost numit 
şeful Serviciului I, care se ocupa cu 
problemele speciale. Printre alte probleme 
care au fost repartizate Serviciului I, a fost 
şi problema  Pătrăşcanu, care până la 
această dată a fost în cercetarea unei grupe 
conduse de maiorul Antoniu Samuel” 465. 
Plecat în concediu, maiorul Antoniu se va 
întoarce însă în Securitate ca arestat pentru 
sionism, în cursul epurărilor cu nuanţe 
antisemite care s-au declanşat în 1952 în 
țarile „blocului sovietic”. Alţi „tovarăşi din 
grupa de anchetă” a „problemei” s-au 
îmbolnăvit, ceea ce a făcut ca în astfel de 
condiţii reorganizarea Direcţiei să nu aibă şi 
efecte asupra continuării cercetărilor în 
„cazul Pătrăşcanu”. Pasivismul 
anchetatorilor (dintre care unii aveau să 
declare mai târziu că s-au convins pe 
parcurs de nevionovăţia celor pe care îi 
anchetau), referatele de punere în libertate 
ale unor arestaţi (Elena Pătrăşcanu, Emil 
Calmanovici) l-au îndreptăţit pe Pătrăşcanu 


să scrie la finele anului „O propunere cu 
privire la triimiterea mea la Snagov”, 
cerând conducerii partidului să i se 
stabilească domiciliu obligatoriu în vila SSI- 
ului în care fusese ţinut în arest cu trei ani 
în urmă. Declara că are de gând ca acolo să 
se dedice exclusiv studiului, rupând 
legăturile cu lumea exterioarăinclusiv cu 
soţia, urmărind să scrie o carte cu tema 
Colectivizarea în lumina istoriei, o 
monografie a agriculturii din secolul XII şi 
până la zi. „Îmi iau angajamentul să nu 
părăsesc Snagovul şi să nu depăşesc liziera 
pădurii în mijlocul căreia se află vila. În 
plimbările eventuale prin pădure voi lua cu 
mine pe paznicul vilei de la Securitate. 
Ţinerea mea mai departe şi fără termen la 
regim celular nu mai poate fi justificată 
(dacă aşa ceva este o justificare!) că trebuie 
să constituie o pildă”, îşi argumenta 
Pătrăşcanu propunerea466. 

Iluziile sale s-au dovedit încă odată 
deşarte: între timp, Moscova declanşase o 
nouă ofensivă de „purificare” a „liniei 
staliniste”, care avea să dea naştere 
valurilor de arestări ale „deviatorilor de 
dreapta” şi complotiştilor sionişti. Tonul lor 
l-a dat arestarea şi condamnarea liderului 


evreu al partidului comunist din 
Cehoslovacia, Rudolf  Slanski. Anunţând 
aceste epurări în PMR, precum şi intrarea 
anchetei „lotului Pătrăşcanu” într-o fază 
decisivă, un alt articol din Pravda al lui 
Gheorghe Gheorghiu-Dej, reluat peste două 
zile în Scânteia, sublinia: „Noi am tolerat un 
timp în Comitetul Central al partidului pe 
Pătrăşcanu, deşi acesta avea ieşiri 
oportuniste şi un trecut dubios. In 
primăvara anului 1948, atunci când 
Pătrăşcanu şi complicii lui au fost 
demascaţi, s-a dovedit că ei constituiau o 
rezervă secretă a duşmanului în conducerea 
partidului”. În realitate, însă, după aproape 
patru ani de la arestare, nu se dovedise încă 
nimic. În articolul lui Dej, numele lui 
Pătrăşcanu era pus alături de cele ale lui 
Rajk, Kostov, şi Koci Dodze, care fuseseră 
judecaţi, condamnaţi şi executaţi în 
Ungaria, Bulgaria şi Albania în urmă cu doi 
ani, în vreme ce anchetarea liderului 
comunist român nu dăduse încă niciun 
rezultat notabil. Astfel că în Ministerul 
Afacerilor Interne, în contextul arestării lui 
Teohari Georgescu, acuzat pentru „deviere 
de dreapta” şi a colonelului Mişu Dulgheru 
(fostul şef al Direcţiei a VIII-a de Anchete) s- 


a realizat şi o reorientare a cercetărilor în 
„cazul Pătrăşcanu”; dar nu înainte de a se 
stabili în sarcina lui Teohari şi Dulgheru 
vinovăția unei atitudini „împăciuitoriste”, 
prin tergiversarea finalizării acestui dosar. 
Completând aceste acuzaţii formulate de 
noul ministru Alexandru Drăghici şi de şeful 
Securităţii, Pintilie Gheorghe, locotenent- 
colonelul loan Şoltuţiu concluziona într-un 
raport voluminos înaintat conducerii în 7 
noiembrie 1952 că în anchetarea grupului 
Pătrăşcanu s-au comis erori care arată cum 
„Mâna  duşmanului a lucrat serios în 
organele Securității” 467. Fost ceferist, 
originar din Ileanda, o comună de lângă Dej, 
Şoltuţ a fost adus de la Cluj, unde lucra la 
regionala de partid şi propulsat în SSI de 
către Iosif Rangheţ, iar de aici a trecut la 
Securitate. Ambiţios, el se angaja să 
găsească în cel mai scurt timp probele de 
vinovăţie a arestaţilor. A şi fost numit şef al 
noului colectiv de anchetatori, în care s-au 
„promovat” în special tineri proaspăt 
încadraţi la Securitate, care să execute cu 
zel şi fără prea multe întrebări orice ordin 
primit. Pentru a fi mai bine pregătit în 
misiunea sa, Şoltuţ a fost trimis la Praga, 
unde a asistat pentru scurt timp la 


dezbaterile procesului Slanski. 

Grupa specială de anchetă se subordona 
direct ministrului de interne Drăghici şi 
consilierului sovietic Alexandr Saharovski 
(nimeni altul decât viitorul şef al spionajului 
URSS, între 1956 - 1971). Gheorghiu-Dej a 
urmărit îndeaproape această fază finală a 
cercetărilor în „cazul Pătrăşcanu”, 
adnotând declarațiile şi dând indicații cu 
privire la derularea interogatoriilor. 
Demonstrând interesul direct al Moscovei 
de a declanşa şi în România răsunătoare 
procese cu „demascări” de tip stalinist, 
coordonarea fiecărui pas al anchetei a fost 
realizată de Saharovski şi subalternul sãu 
Ţiganov, consilierul sovietic al Direcției de 
Anchete din Securitate. Din toamna anului 
1952, vreme de un an şi jumătate, asupra 
arestaților din „lotul Pătrăşcanu” s-au 
exercitat presiuni psihice şi fizice pentru a 
le smulge mărturii care să facă posibilă 
regizarea unui proces după clişeele 
staliniste. 

Metodele ilegale de anchetă care au 
debutat la finele anului 1952 au fācut 
ulterior (peste 15 ani) obiectul unui 
substanțial raport secret al Comitetului 
Central al  PCR468 care consemnează 


„folosirea bătăii, a schingiuirilor, smulsul 
părului, subalimentaţia prelungită”. 
Mărturiile supravieţuitorilor procesului au 
fost lăsate în zeci de pagini de declaraţii 
date în 1967 - 1968 în faţa Comisiei de 
partid care a revăzut „cazul Pătrăşcanu” 
sau în opere memorialistice469. O parte din 
anchetatori au recunoscut şi ei ilegalităţile 
comise, în frunte cu Pintilie Gheorghe, care 
în octombrie 1967 arăta: „Când trebuia să 
se obţină un lucru, arestaţii erau forţaţi prin 
constrângere: bătaie... Şi atunci acela 
trebuia să spună da. Trebuia să mintă” 470. 
Aceste minciuni aveau să ducă la moarte doi 
oameni: Lucrețiu Pătrăşcanu şi Remus 
Kofler. În noaptea de 16 spre 17 aprilie 
1954, cei doi au fost executaţi la Jilava, la 
capătul unei penibile farse judiciare. 
Această crimă471 poate fi pusă în sarcina 
lui Dej, pentru că sentinţa şi execuţia s-au 
produs după moartea lui Stalin. Miron 
Constantinescu, trimis la 
Moscova472 pentru a-i cere lui Malenkov 
asentimentul în declanşarea procesului şi 
lichidarea lui Pătrăşcanu, nu reuşise să 
smulgă de la liderul sovietic decât un rece 
„Vashe delo” (treaba voastră). Gheorghiu- 
Dej nu a regretat niciodată pasul făcut. 


Comentând în 1961 la Plenara CC al PMR 
omorârea lui Pătrăşcanu, liderul comunist 
afirma: „L-am  potcovit cum trebuia 
potcovit!” 

„Devierea de dreapta”. 

După ce pericolul naţional-comunismului 
a fost înlăturat la începutul anilor '50 cu 
mijloace brutale, Stalin a sesizat totuşi 
necesitatea unor concesii făcute 
comuniştilor din ţările „blocului sovietic”, 
dându-le acestora posibilitatea să afişeze 
patriotismul comunist prin epurări de 
nuanţă antisemită ale partidelor „frăţeşti”. 
Tonul l-au dat procesele „halatelor albe” de 
la Moscova şi mai ales condamnarea 
liderului comunist evreu din Cehoslovacia, 
Rudolf Slanski. În sfârşit, Gheorghiu-Dej 
primea la Bucureşti mult aşteptatul semnal 
pentru anihilarea vechilor săi rivali 
„moscoviţi”. Astfel, în istoria PMR, anul 
1952 avea să fie un an al demascării 
„devierii de dreapta”. 

x 


Totul a început la Plenara din 29 
februarie - 1 martie a anului 1952, unde 
Comitetul Central al PMR a luat hotărârea 
instituirii unei Comisii de partid care să 
„ancheteze activitatea şi structura 


sistemului financiar-bancar”, cu începere 
din noiembrie 1947. Măsura viza 
debarcarea din fruntea Ministerului de 
finanţe a lui Vasile Luca473. Era primul act 
din punerea în scenă a celei de-a doua mari 
bătălii pentru putere în partid; „spionilor şi 
trădătorilor” din „lotul Pătrăşcanu” le vor 
urma  „deviaţioniştii” Pauker, Luca şi 
Teohari Georgescu. Astfel, în fruntea PMR 
se instala, după recomandarea lui Stalin, „o 
mână de fier”: cea a lui Gheorghe 
Gheorghiu-Dej. Acest prim episod al 
atacului frontal asupra „troicii” al cărei vârf 
îl constituia Ana Pauker nu a decurs fără 
incidente. În şedinţa Biroului Politic care a 
precedat Plenara, tovarăşa Ana, dar mai 
ales Teohari Georgescu s-au ridicat deschis 
în apărarea lui Vasile Luca. Fără succes: 
după o săptămână, la 9 martie 1952, 
raportul Comisiei de partid era gata, 
denunţând activitatea unui „număr mare de 
elemente duşmane şi contra-revoluţionare, 
grupate în jurul tov. V. Luca, care au dus o 
intensă activitate de subminare a regimului 
de democraţie populară şi de sabotare a 
bazei economice a socialismului”. Acuzele 
concrete au fost aduse la cunoştinţa 
conducerii de partid, într-o şedinţă din 13 


martie 1952. Ele constau în favorizarea 
„elementelor capitaliste de la sate şi oraşe” 
prin protecţie fiscală şi creşterea preţurilor 
la achiziţii de produse agricole, subminarea 
industrializării prin „frânarea investiţiilor” 
şi nerespectarea planurilor de producţie, 
dezorganizarea comerţului socialist de stat 
în favoarea celui de tip cooperatist şi 
„trădarea secretului de partid în privinţa 
reformei băneşti” 474. 

De fapt, această „trădare“ trebuia 
plătită înainte de toate. Încă din septembrie 
1951, reţeaua informativă a Securităţii 
înregistra în ţară o serioasă creştere a 
virulenţei atacurilor la adresa guvernului, a 
comuniştilor şi a ruşilor, ca urmare a 
zvonurilor tot mai insistente privind o 
preconizată schimbare a banilor, în limită de 
sumă. Aceste zvonuri privind o nouă 
confiscare a economiilor băneşti ale 
populaţiei erau întărite de ordinele şi 
adresele Ministerului finanţelor şi Băncii de 
Stat a RPR, menite să urgenteze încasările 
impozitelor şi finalizarea bilanţurilor de 
casă; se promiteau prime „fruntaşilor pe 
ramură”, reprezentând chiar şi 100% din 
salariu în cazul îndeplinirii rapide a 
atribuţiilor47/75. Pentru răspunsul negativ al 


societăţii la reforma bânească aveau să 
ispăşească nu cei care o preconizaseră, ci 
aceia care o aplicau. De aceste „detalii 
tehnice” s-a folosit Dej, punând în scenă 
monopolizarea puterii prin înlăturarea din 
partid a vechilor săi rivali. Pentru liderul 
PMR nu conta prea mult că măsurile 
transmise în teritoriu de responsabilii de la 
Finanţe fuseseră hotărâte prealabil în 
cadrul comisiei specializate din Comitetul 
Central, în urma insistențelor consilierilor 
sovietici şi cu avizul Biroului Politic şi 
prevăzute în bugetul adoptat de Marea 
Adunare  Naţională476. Luca trebuia să 
cadă pentru a crea o breşă în grupul 
fidelilor Anei Pauker Pradă tot mai des 
crizelor de nervi477, făcându-şi tot mai 
numeroşi duşmani în Biroul Politic, Vasile 
Luca era cel mai vulnerabil. Peste ani, 
Gheorghiu-Dej avea să-şi amintească, încă 
revoltat, una din „scenele” acestuia: „Era 
plin de oameni la Luca în birou şi ela 
început să strige către Chivu Stoica că este 
incapabil, antisovietic şi aşa mai departe. 
Era lângă el o scrumieră şi Chivu avea tot 
timpul impresia că o să fii dea cu ea în cap. 
Apoi vine la mine Chivu şi începe să plângă, 
avea ochii roşii, plânsese şi până atunci. Era 


demoralizat. Eu eram foarte revoltat, m-am 
dus la Ana, iar ea s-a luat cu mâinile de cap 
şi a spus: Ce, a înnebunit?” 478. În cele din 
urmă, cei doi au fost puşi de Dej şi Ana 
Pauker să-şi dea mâna, dar rămâne evident 
faptul că Luca nu mai număra prea mulţi 
prieteni în preajmă, ceea ce a uşurat 
îndepărtarea sa. Aşa că, în finalul 
Raportului prezentat de Comisia de partid 
care investigase „abaterea de dreapta”, se 
consemna fără să existe obiecţii propunerea 
scoaterii lui din funcţiile de stat deţinute, 
urmând predarea cazului spre anchetă 
Comisiei Controlului de Partid a Comitetului 
Central. Mai mult, se cerea „mobilizarea 
întregului partid în lupta împotriva 
oportunismului şi  împăciuitorismului şi 
demascarea abaterilor lui Vasile Luca şi T. 
Georgescu” 479. Dej nu uita: pentru că îl 
apărase pe Luca şi rămăsese fidel Anei 
Pauker chiar şi după prezentarea 
concluziilor raportului Comisiei de la 
Finanţe, Teohari Georgescu avea să fie şi el 
sacrificat. Un prim pas era etichetarea lui 
drept împăciuitorist. Într-o expunere la 
Consfătuirea pe ţară a muncitorilor minieri 
din industria carboniferă din 29 iunie 1952, 
Dej afirma: „În ce priveşte pe Teohari 


Georgescu, acesta, pus de partid într-un 
post unde trebuia să stea de pază 
intereselor statului de democraţie populară 
a dat dovadă de pierderea vigilenţei 
revoluţionare, de lipsă de combativitate şi 
simţ de clasă, ceea ce a permis elementelor 
duşmane să-şi desfăşoare activitatea 
vrājmaşă intereselor statului” 480. 
Principalele învăţăminte pe care liderul 
comunist le extrage de pe urma acestei 
atitudini privesc raportarea cadrelor de 
partid în lupta cu „duşmanii”, Dej solicitând 
„întărirea vigilenței revoluţionare. Noi nu 
avem dreptul să uităm măcar pentru o clipă 
de existenţa în ţara noastră a duşmanului 
de clasă, a rămăşiţelor claselor 
exploatatoare zdrobite şi alungate de la 
putere, a clasei capitaliste celei mai 
numeroase,  chiaburimea, a spionilor, 
diversioniştilor şi sabotorilor. Vigilenţa faţă 
de duşmanul de clasă şi faţă de agenţii lui 
trebuie să fie o lege a activităţii partidului, a 
organelor de stat, a organelor economice şi 
organizaţiilor de masă, a tuturor oamenilor 
muncii de la oraşe şi sate. Duşmanul de 
clasă caută să se ascundă şi să-şi camufleze 
cu abilitate activitatea. In această privinţă 
el este ajutat fără voia lor de acei despre 


care tovarăşul Stalin spune că sunt bolnavi 
de boala idioată a nepăsării” 461. Dar 
evoluţiile erau rapide şi curând abaterea 
fusese înlocuită de un cuvânt rostit cu 
spaimă de orice comunist: deviere. După 
anchetarea de câtre Comisia CE-ului, cei doi 
au fost debarcaţi din funcţiile de partid şi au 
fost arestaţi: Vasile Luca în 14 august 1952, 
iar 'Teohari Georgescu şase luni mai târziu. 
Ana Pauker devenise o pradă uşoară. Un 
cancer la sân, tratat şi operat la Moscova în 
1950, i-a micşorat atenţia faţă de vechiul 
său rival Gheorghiu-Dej. Fusese izolată, era 
urmărită şi avea să fie anchetată în stare de 
arest (pentru o scurtă vreme de câtre 
Securitate. Cu colții smulşi şi ghearele 
tăiate, „leoaica” de altă dată, legendă vie a 
mişcării comuniste din România, devenise 
peste noapte o pisică bătrână şi bolnavă. Pe 
care Dej a lăsat-o în libertate, iar ea a 
asistat, cu furie şi neputinţă, la spectacolul 
puterii lui. 

In arestul Securităţii, Vasile Luca şi 
Teohari Georgescu s-au  dezmeticit cu 
greutate. Până nu demult „în fruntea 
bucatelor”, se vedeau dintr-odată aruncaţi 
în temniţă şi supuşi interogatoriilor. Celor 
îmbrăcaţi în uniformele Securităţii nu părea 


să le pese nici de funcţiile deţinute anterior 
de ei, nici de ameninţări şi nici de insistența 
cu care foştii miniştri şi membri ai Biroului 
Politic cereau să vorbească cu „cineva din 
conducerea de partid”. Iată ce îşi amintea în 
25 martie 1968 colonelul de securitate 
Francisc Butyka, şef al anchetei „lotului de 
la Finanţe”, despre comportamentul lui 
Vasile Luca în prima perioadă după 
arestare: „În primele două sau trei luni de 
zile, eu personal am efectuat ancheta lui 
Vasile Luca. De la început a fost foarte 
impulsiv. Mereu întreba de ce a fost arestat. 
De multe ori izbucnea în plâns şi înjura” 
482. La rândul său, Teohari Georgescu 
solicita frecvent hârtie şi creion, pentru a-i 
adresa lungi scrisori „tovarăşului Ghiţă”, în 
încercarea disperată de a scăpa de urmările 
„devierii de dreapta”. Înţelegând că fondul 
acuzațiilor care i se aduc constau în 
susţinerea Anei Pauker şi a lui Vasile Luca, 
fostul ministru de interne se disculpa încă 
din 15 septembrie 1952, înainte de 
arestarea sa, arătând într-o scrisoare către 
conducerea de partid următoarele: „În 
timpul şedinţei din 13 martie 1952, m-am 
găsit pe o poziţie comună cu Luca şi Ana, 
cerând să se micşoreze vinovăția lui Luca 


datorită convingerii că acuzaţia lui Luca de 
deviator nu este întemeiată şi a influenţei 
pe care Ana şi Luca au avut-o asupra mea în 
decursul timpului. De exemplu, pe atunci 
Ana îmi tot spunea: nimeni nu este mai 
breaz, dacă vom controla toate sectoarele 
de muncă toţi va trebui să fie criticaţi de le 
va merge fulgii, sau Luca este un tovarăş 
bun. Toate acestea m-au împiedicat să văd 
gravitatea faptelor lui Luca” 483. 

Dar era prea târziu. Disculpările nu 
serveau la nimic, pentru că de etichetarea 
deviatorilor se ocupase Moscova, iar soarta 
lor fusese şi ea deja hotărâtă. Ana Pauker a 
fost arestată de Securitate la două zile după 
Teohari Georgescu, în 20 februarie 1953. 
Atacată anterior cu vehemenţă de presa de 
partid, citată la Praga în noiembrie 1952 pe 
lista complicilor sionişti ai lui Slanski, 
acuzată implicit de pregătirea unei 
conspirații antisovietice mondiale, ea avea 
să pice pe mâna unui ambițios şi dur 
anchetator, Vasile Negrea. Ca şi Vasile Luca, 
ea a negat de la bun început acuzaţiile de 
deviere de dreapta care i s-au adus. 
Ancheta a fost însă repede stopată. Deşi era 
considerată  inspiratoare a grupului 
deviatorilor, Ana Pauker a fost eliberată 


după moartea lui Stalin, datorită 
intervențiilor telefonice ale lui Molotov, la 
exact două luni de la arestare (în 20 aprilie 
1953). Scoasă din arestul Securităţii, ea a 
fost însoţită până la cabinetul lui Alexandru 
Moghioroş, care i-a adus la cunoştinţă 
gestul de mărinimie al lui Dej şi moartea 
liderului de la Kremlin. În biroul tapisat cu 
pluş roşu al lui Moghioroş, Ana a început să 
plângă. „Nu plânge”, i-ar spus uşor maliţios 
acesta. „Dacă Stalin ar fi trăit, tu erai 
moartă” 484. 

* 

Vechii duşmani ai lui Dej au fost definitiv 
reduşi la tăcere. Teohari Georgescu fusese 
eliberat în 1956 fără să fie judecat, deşi 
Securitatea descoperise că luase mită, ca 
ministru de interne şi că 42 de femei 
fuseseră nevoite să-i accepte avansurile, în 
schimbul unor recompensede la eliberarea 
din penitenciar a rudelor şi acordarea de 
paşapoarte pentru plecări definitive şi până 
la  avansări în aparatul Ministerului 
Afacerilor Interne, a lor sau a soţilor485. 
Era „descompus”, dar docil şi deci util, aşa 
că a fost numit director al Combinatului 
Poligrafic „13 Decembrie”, locul în care 
lucrase în vremea ilegalităţii ca zeţar. Mai 


puţin norocos, Vasile Luca a fost în toamna 
anului 1954 judecat şi condamnat. Conform 
înţelegerii prealabile cu Iosif Chişinevschi, 
trimis de „tovarăşul Ghiţă” să-i promită că 
se are în vedere o uşurare a situaţiei lui, 
Luca a făcut o figură frumoasă la proces, 
recunoscând toate învinuirile fanteziste 
care i-au fost aduse, în speranţa unei 
sentinţe blânde. Dar a fost condamnat la 
moarte. Alexandru Voiţinovici, şeful 
completului de judecată îşi amintea în 1968: 
„l-am urmărit figura după ce am dat citire 
sentinţei şi figura sa era complet 
descompusă” 486. Pe moment, Luca n-a fost 
în stare nici măcar să-şi scrie cererea de 
grațiere. Pedeapsa i-a fost totuşi comutată 
după câteva zile, din dispoziţia lui Dej, la 
muncă silnică pe viaţă. În 1961 era deţinut 
la Râmnicu Sărat, unde i se amenajase într- 
o celulă un mic banc de tâmplărie, pentru a- 
şi omori timpul. Peste doi ani, la Aiud, un 
infarct avea să-i fie fatal. Ana Pauker era 
liberă, dar izolată şi atent supravegheată de 
către Securitate487. Bolnavă de cancer, 
avea să moară în 3 iunie 1960. Acesta era 
contextul în care Dej rememora la deja 
citata şedinţă a Biroului Politic din martie 
1961 episodul „devierii de dreapta” din 


partid: „Când s-a făcut cotitura, tovarăşi, în 
legătură cu pezevenghii aceştia? Atunci, cu 
reforma bănească. Prima înţepătură atunci 
a fost. Au fost demascaţi în prima şedinţă. 
Pe urmă ne-am dus la Moscova, când ne 
spuneau că nu s-a ivit o mână de fier în 
România. După ce ne-am întors de la 
Moscova, noi am organizat plenara” 488. 

Dej nu a ascuns că întâlnirea cu Stalin a 
fost cea care a decis soarta celor trei 
„deviatori”: „atunci a început Stalin: ce fel 
de proletar eşti tu? Ne-au întrebat dacă ştim 
cu cine s-a întâlnit Luca la vânătoare. După 
aceea spunea: vedeţi ce se întâmplă? 
Teohari Georgescu îl apără pe Vasile Luca. 
Teohari Georgescu a fost împăciuitorist, l-a 
apărat pe Vasile Luca. Ana Pauker l-a apărat 
pe Teohari Georgescu şi Dej a apărat-o pe 
Ana Pauker. (...) Stalin m-a întrebat de ce 
am procedat aşa? De ce n-am fost mai 
hotărât, mai ferm? A spus: te-ai speriat? Am 
spus: nu m-am speriat. Desigur, am fost 
frământat. Dar cât timp îți trebuie să 
termini cu frământările? Se înfuriase, era 
foarte pornit. De ce nu i-ai dat drept în 
frunte? Dar pe cine vrei să aduci pe linie? În 
băşcălie m-a luat atunci. Ce să spun? Să 
intri în pământ, nu alta!” 489. 


x 


Profitând de antisemintismul tot mai 
pronunțat al lui Stalin şi de încrederea pe 
care liderul de la Kremlin începuse să o 
arate față de stalinismul său conservator, 
Dej primise „undă verde” pentru eliminarea 
vechilor adversari, în frunte cu Ana Pauker. 
Nimic nu s-a petrecut la întâmplare, fiecare 
pas fiind dirijat şi urmărit atent de Moscova. 
Procesul „devierii de dreapta”, ca şi cel al 
„lotului Pătrăşcanu” se înscriu în tiparele 
înscenărilor staliniste care au avut loc în 
acei ani în toate ţările satelite ale Uniunii 
Sovietice, cu deosebirea că victimele 
acestor procese, Pătrăşcanu şi Luca, şi-au 
primit pedeapsa după moartea lui Stalin, de 
la Dej. Acesta nu-l putea ierta pe primul 
pentru că era mai inteligent decât el şi pe al 
doilea pentru că nu i s-a supus. 

Ca şi condamnarea lui Pătrăşcanu, 
această eliminare a vechiului grup 
„moscovit” s-a făcut sub controlul sovietic. 
Condamnarea lor, în contextul proceselor 
care au avut loc în celelalte state ale 
blocului sovietic, nu rămânea decât o 
chestiune de timp. Aceste procese, afirma 
public Dej cu puțin înainte de moartea lui 
Stalin, au arătat că „duşmanii sfârşesc în 


mod inevitabil prin a fi descoperiţi şi 
pedepsiţi după faptele lor, datorită vigilenţei 
organelor de stat şi a întregului popor 
muncitor” 490. 

Până la moartea dictatorului de la 
Kremlin, la instrumentarea proceselor 
staliniste din România au participat direct şi 
activ consilierii sovietici din Ministerul 
Afacerilor Interne, care aveau „fir direct” cu 
Moscova. În acele momente, avea să 
recunoască ulterior Dej, se copia în 
România situaţia din Uniunea Sovietică, 
unde Securitatea „era deasupra partidului 
şi aceasta se răsfrângea şi în afară” 491. 
Revenim la deja citata declaraţie dată de 
fostul şef al anchetei „lotului Luca”, 
colonelul Francisc Butika: „În acea perioadă 
noi am avut consilieri sovietici, care de la 
început au preluat iniţiativa. Şi ca regulă, şi 
în alte probleme de până atunci nu s-a 
întreprins nimic fără ajutorul lor. Toate 
planurile de anchetă, inclusiv întrebările, 
erau traduse în limba rusă şi urmărite de 
consilieri în desfăşurarea lor. Întrebările 
puse la începutul anchetei (nu numai în 
cazul Luca) erau formulate de dânşii”. 
Colonelul  Butyka fusese însărcinat cu 
conducerea anchetei, delegat de la Comisia 


Controlului de Partid, unde până atunci se 
ocupase tot de anchetarea devierii de 
dreapta. Era secondat de maiorii Gheorghe 
Mezei şi Teodor Rus, iar legătura cu 
consilierii sovietici se realiza fie prin 
generalul Vladimir Mazuru, responsabilul 
Secţiei de anchete a Securităţii, fie direct la 
cabinetul ministrului de interne Alexandru 
Drăghici. 

Ofiţerul de securitate Gheorghe Enoiu, 
unul dintre cei care au participat de la bun 
început la constituirea şi anchetarea 
„lotului Luca” îşi amintea în 1968 că „în 
jurul datei de 1 aprilie 1952 am fost chemat, 
împreună cu alţi ofiţeri din Secţia de 
anchete şi ni s-a făcut cunoscut că va trebui 
să lucrăm într-o problemă specială şi să 
dăm în primire toate lucrările pe care le-am 
avut până atunci. Am fost duşi de consilierul 
sovietic  [iganov la generalul Pintilie 
Gheorghe, unde era şi generalul Mazuru 
Vladimir”. Astfel, sub atenta îndrumare a 
sovieticilor, încetul cu încetul laţul se 
strângea în jurul „deviaţioniştilor”. Unul 
dintre anchetatorii „lotului Luca”, ofiţerul 
de securitate Petre Socol, declara în 24 
martie 1968: „Uneori se aplicau şi măsuri 
de constrângere fizică, din ordin superior, 


respectiv al ministrului de interne, sau la 
cererea consilierilor sovietici de a-i încălzi 
pe arestaţi. Cunosc că au fost bătuţi tov. 
Aurel Vijoli, Iacob, Craiu şi alţii” 492. Unul 
dintre cei care au suferit astfel de 
tratamente, lacob Alexandru, îi declara 
anchetatorului Anghel Marin: „În cazul în 
care voi fi grav bătut cu vergeaua de oţel, 
aşa cum mi s-a pus în vedere, voi căuta să 
mă situez pe poziţia de a declara şi atunci 
numai adevărul, iar dacă nu voi putea 
rezista, voi născoci minciuni” 493. Un 
informator introdus în celula lui Iacob nota 
ulterior: „A spus că el a fost bătut şi a avut 
nopţi nedormite. În urma bătăii pe care a 
primit-o, spune că a declarat lucruri 
inventate. În această perioadă, când a fost 
scos la anchetă a fost lăsat odată în camera 
de anchetă singur. El a observat pe birou o 
jumătate de lamă, s-a ridicat de la masă, a 
luat lama şi a început să-şi taie gâtul, dar nu 
i-a reuşit, deoarece între timp a revenit 
anchetatorul cu alţi ofiţeri, care l-au luat la 
rost” 494. 

Ion Craiu, un alt arestat din „lotul de la 
Ministerul Finanţelor” care a suportat 
„încălzirea” recomandată de consilierii 
sovietici pentru a da mărturii împotriva lui 


Vasile Luca, declara în 26 mai 1954: „Am 
fost bătut şi ţinut 40 de zile şi nopţi 
nedormit, fiind astfel forţat să semnez 
procese verbale ce nu cuprind declaraţiile 
mele” 495. Toate acestea s-au desfăşurat 
sub controlul consilierilor Saharovski şi 
Ţiganov, la rândul lor coordonaţi de 
Moscova, şi cu participarea directă a 
ministrului de interne Alexandru Drăghici, 
care îi raporta mersul anchetei lui Dej. 
Liderul de la Bucureşti era personal 
implicat în derularea acesteia: „Absolut 
toate declaraţiile au fost trimise în 2 sau 3 
exemplare conducerii de partid. Ele au venit 
înapoi cu observaţii sau îndrumări din 
partea tov. Gheorghe Gheorghiu-Dej. Aceste 
observaţii au fost luate de anchetatori drept 
literă de evanghelie” (Francisc Butyka). 
Astfel, Securitatea, îndrumată atent de 
sovietici, smulgea de la cei 29 de arestaţi 
din „lotul Luca” şi de la cei arestaţi odată cu 
Teohari Georgescu minciună după 
minciună,  adunându-le în „dosarele 
devierii”, o adevărată „Evanghelie după 
Dej” a istoriei PMR: „În 1952, partidul, în 
frunte cu Comitetul său Central, a demascat 
şi zdrobit cu hotărâre activitatea 
duşmănoasă a grupului fracţionist, 


antipartinic şi antistatal Pauker-Luca şi a 
chemat pe toţi membrii săi de partid, 
întregul popor muncitor, să respingă şi să 
condamne cu asprime activitatea criminală 
a acestora. Întregul partid a  înfierat 
activitatea duşmănoasă a  fracţioniştilor, 
făcând zid în jurul conducerii leniniste a 
partidului...” 496. 

x 

După ce şi-a eliminat adversarii, Dej nu 
a renunțat la vechea sa pasiune pentru 
activitățile Poliției secrete. Retras pentru 
întreaga viaţă în obscuritatea intrigilor şi a 
rapoartelor confidenţiale, îi urmărea cu 
perseverenţă, cu ajutorul Securităţii, pe 
„tovarăşii săi de drum”, pierzându-şi încetul 
cu încetul încrederea în toţi cei care îl 
înconjurau. Această pasiune a devenit 
maladivă, din momentul în care liderul de la 
Bucureşti ordona chiar filajul vieţii intime a 
propriilor fiice497. Cât despre „tovarăşii de 
drum”, un raport secret498al Secţiei 
Comitetului Central pentru controlul muncii 
la Ministerul Forţelor Armate, Ministerul 
Afacerilor Interne şi Justiţie din aprilie 1968 
consemna că în trecut s-a efectuat 
„urmărirea informativă a unor tovarăşi din 
conducerea partidului” la ordinul lui Dej. 


Astfel, „maiorul Aliman Alexnadru din 
Direcţia a Xl-a a relatat că în anul 1955 a 
găsit în dulap dosare din care rezulta felul 
cum au fost supravegheate deplasările 
tovarăşilor din conducerea partidlului şi 
persoanele cu care acestea veneau în 
contact. Colonelul Marcu Ion din 
Inspectoratul de Securitate Ilfov a arătat că, 
din ordinul lui Drăghici şi Pintilie Gheorghe, 
ofiţerii însoțitori de maşini întocmeau zilnic 
rapoarte de activitate, iar fostul colonel 
Szacso Alexandru a relatat că în 1957 era în 
posesia unui tabel pe care figurau numele 
tovarăşilor Nicolae Ceauşescu, Alexandru 
Bârlădeanu, Ştefan Voitec şi alţii, cărora li 
se instalase tehnică de ascultare”. 

In acelaşi raport, se consemna că Andrei 
Arghiropol, colonel din Direcţia tehnică, a 
recunoscut că prima sa misiune în 
Securitate „a fost interceptarea în 1949 a 
convorbirilor tovarăşului Gheorghe 
Gheorghiu-Dej”, din ordinul lui Alexandru 
Nicolski şi Pintilie Gheorghe. Este de la sine 
înţeles că aceşti doi vechi agenţi sovietici 
operau la comanda Moscovei. Plasa ţesută 
cu migală în jurul membrilor conducerii 
partidului comunist cu ajutorul poliţiei 
secrete l-a cuprins astfel şi pe Dej: păzindu- 


şi cu străşnicie puterea, era la rândul lui 
păzit, spre a fi împiedicat să uite vreodată 
de unde a primit-o. 

Concluzii: 

„Securitatea e un cal nărăvaş pe care 
nimeni nu ştie să-l calarească”. 

Cuvintele de mai sus, rostite de Nicolae 
Ceauşescu la Plenara din 22 - 25 aprilie 
1968499 descriu sugestiv evoluţia 
Securităţii în aparatul de putere comunist, 
arătând soarta pe care a avut-o poliţia 
politică în ultimele două decenii ale 
regimului, când a fost total şi direct 
subordonată primului secretar al partidului, 
după epurarea ei de cadrele rămase fidele 
lui Alexandru Drăghici. Ele demonstrează, 
că Securitatea nu a avut decât scurte şi 
nesemnificative perioade de desprindere de 
metoda stalinistă a subordonării ei directe 
de către şeful partidului şi al statului, 
servind  dublului scop de apărare a 
regimului şi de consolidare a dictaturii 
personale impuse mai întâi de către Dej şi 
apoi de Ceauşescu. 

Dej, ca şi Ceauşescu, au  disjuns 
întotdeauna între modelul sovietic şi 
puterea personală. Atunci când Uniunea 
Sovietică a trecut la măsuri de 


destalinizare, continuând să  clameze 
fidelitatea faţă de model, Dej şia dirijat 
partidul şi ţara pe un nou curs, al 
autonomiei faţă de stăpânul sovietic. 
Aceasta s-a manifestat mai întâi în plan 
economic, liderul comunist refuzând să 
plaseze România, în cadrul CAER, în 
postura de „grânar” al statelor membre 
industrializate, cum erau Germania de Est 
şi Cehoslovacia, iar în plan politic retezând 
orice tentativă de  destalinizare, sub 
pretextul că aceasta a fost deja realizată, 
prin îndepărtarea  „deviatorilor” Pauker, 
Luca şi Teohari. Succedândui lui Dej, 
Ceauşescu a perpetuat atitudinea 
antisovietică ce a permis partidului să 
susțină că apără interesele naționale, dar 
acest efort a fost compromis de asocierea 
Partidului Comunist Român (nume la care 
PMR a revenit în iunie 1965) cu teroarea 
ultimelor două decade şi prezența lui 
Alexandru Drăghici ca ministru al Afacerilor 
Interne” 500. La înlăturarea lui Drăghici un 
rol esențial l-a avut însă abţinerea sa la 
votul din Biroul Politic, în 20 martie, ce avea 
ca scop alegerea lui Ceauşescu ca secretar 
general501. 

Au urmat măsuri de „reîntronare a 


legalităţii socialiste” în aparatul de 
Securitate fără precedent şi sa stabilit 
chiar o limită de 24 de ore, în care un 
cetăţean putea fi reţinut fără a fi fost 
acuzat. In acest cor al accuzaţiilor la adresa 
abuzurilor din trecut, s-a realizat atât 
cosmetizarea imaginii partidului, cât şi 
consolidarea fragilei puteri a lui Ceauşescu 
în interiorul partidului, prin captarea 
simpatiei masei largi a comuniştilor de 
rând. In acea perioadă, Ceauşescu era 
direct şi frust, înfiorând asistenţa prin 
dezvăluirea crimelor din trecut, după 
aceeaşi metodă ultilizată de Hruşciov la 
Congresele XX ŞI XXII ale PCUS. Esenţa 
represivă nu trebuia însă alterată. In 
legătură cu anumite aspecte din trecut, de 
pildă cu rolul consilierilor sovietici în 
activitatea Securităţii Ceauşescu spunea: 
„este bine să cunoaştem, dar nu este bine s- 
o spunem public” 502. Toate aveau o limită: 
atât independenţa manifestată faţă de 
Moscova, cât şi atacarea frontală a 
abuzurilor din trecut, prin discursuri cu un 
efect demolator asupra vechilor cadre ale 
Securităţii. 

Ceauşescu învățase de fapt bine lecţia 
lui Hruşciov, care afirmase în Raportul de 


activitate al Comitetului Central al PCUS la 
Congresul al XX-lea al partidului că „trebuie 
spus că, în legătură cu revizuirea şi 
anularea unor procese, unii tovarăşi au 
început să manifeste o anumită neîncredere 
față de lucrătorii organelor securităţii de 
stat. Acest lucru este, desigur, greşit şi 
foarte dăunător. Noi ştim că în majoritatea 
lor covârşitoare cadrele cekiştilor noştri 
sunt formate din lucrători cinstiţi, devotați 
cauzei noastre comune şi avem încredere în 
aceste cadre. Nu trebuie uitat că duşmanii 
au încercat dintotdeauna şi vor încerca şi de 
acum înainte să împiedice marea operă de 
construire a capitalismului. Încercuirea 
capitalistă a strecurat în ţara noastră destui 
spioni şi diversionişti. Ar fi naiv să se creadă 
că acum duşmanii vor renunţa la încercările 
lor de a ne dăuna în tot felul (...). De aceea 
trebuie să întărim prin toate mijloacele 
vigilenţa revoluționară în rândurile 
poporului sovietic, să întărim organele 
securităţii de stat” 503. Securitatea a 
depăşit rapid momentul delicat al 
anchetelor făcute la nivelul Comitetului 
Central. Nu s-au luat niciun fel de măsuri 
penale pentru sancţionarea crimelor din 
trecut. Doar câțiva foşti ofiţeri de Securitate 


de la nivelele de execuţie au fost chemaţi în 
faţa unor instanţe militare, unde au fost 
degradaţi odată cu trecerea în rezervă, 
pentru a primi pensii mai mici504. 
Diminuări ale represiunii, din 
considerente politice interne (în acest caz), 
dar îndeosebi dictate de evoluţii externe se 
petrecuseră şi în trecut, dar fără ca ele să 
se răsfrângă în atacuri publice la adresa 
Securităţii, metodă la care a recurs 
Ceauşescu după modelul hruşciovist. Astfel, 
în 1954 s-a redus ritmul arestărilor şi al 
impunerii măsurilor administrative, iar o 
mare parte a celor deportaţi au primit 
permisiunea să se întoarcă acasă. Ele au 
fost determinate de nivelul atins de excesul 
de zel al Securităţii, remarcat şi de Dej în 4 
septembrie 1952, la o şedinţă a Biroului 
Politic: „este foarte interesant că într-o 
adunare unde s-a dezbătut un text din 
Constituţie o ţărancă ridică mâna. Ea a spus 
că este bună Constituţia, că e de acord, dar 
că ar ruga un singur lucru, să nu fie forţaţi 
să intre în colhoz. După aceasta, se spune 
îmbuletinul informativ că s-ar fi produs 
nelinişte în sală, nemulţumire, stare de 
agitaţie şi organele Securităţii urmăresc pe 
individa în continuare. Precis o s-o găsiţi în 


închisoare...”. Dej constata critic şi cinic în 
acelaşi timp că, dacă arestările vor continua 
în acelaşi ritm, în curând vor trebui alocate 
„Sume speciale pentru a construi noi 
închisori” 505. 

Măsurile de relaxare a represiunii, 
vizibile de la finele anului 1953, s-au 
întreprins sub influenţa consilierilor 
sovietici, care aplicau linia Moscovei, de 
după eliminarea lui Beria. Dar moartea lui 
Stalin în martie 1953 nu alterase în esenţă 
mijloacele dure de lucru ale poliţiei politice, 
aşa cum nu a putut împiedica nici 
executarea lui Pătrăşcanu în 17 aprilie 
1954. Imaginea consacrată a regimului de 
„propagator al terorii arbitrare” 506 nu s-a 
ameliorat nici prin amnistierea, de scurtă 
durată a prizonierilor politici, în 1955, în 
„spiritul Genevei” şi ca urmare a admiterii 
României în ONU la finele acelui an şi nici 
de rapoartele organizaţiilor internaţionale 
pentru apărarea drepturilor omului care 
arătau îmbunătățirea condițiilor din 
închisori între 1955 şi 1957507. De altfel, 
această relativă destindere internă a luat 
repede sfârşit, iar măsurile represive s-au 
reintensificat, ca urmare a revoluției din 
Ungaria din 1956, la a cărei înăbuşire 


România a participat activ şi mai ales în 
condiţiile retragerii trupelor sovietice din 
ţară, când pentru a suplini lipsa aceasta, 
percepută de populaţie ca un prim pas spre 
eliberarea de regimul  sovieto-comunist, 
Securitatea a dezlănţuit un val de teroare 
care pe alocuri a depăşit în ferocitate anii 
stalinismului. Temerile că retragerea 
armatei sovietice din România ar fi atras 
prăbuşirea regimului comunist în România 
au fost astfel înlăturate. 

După cel de-al III le-a Congres PMR din 
iunie 1960, în contextul afişării unei politici 
externe şi strategii economice din ce în ce 
mai independente de Moscova, în strânsă 
legătură cu aceasta, „gradul de severitate al 
ordinii poliţieneşti” scade. Dej autorizează 
deschiderea închisorilor politice începând 
cu 1962. Procesul s-a încheiat în 1964, când 
potrivit datelor oficiale, un „ultim lot” 
numărând 464 deţinuţi politici au primit 
libertatea508. Sugestiv este faptul că nu a 
existat un decret de grațiere a vinovăţiei, ci 
graţierile s-au făcut individual, deţinuţii 
politici fiind trecuţi nominal în anexele 
decretelor prin care au fost puşi în libertate. 
Faptul demonstrează că nu era pusă la 
îndoială niciun moment raţiunea represivă a 


regimului, căreia îi căzuseră victimă, ci ei 
erau pur şi simplu beneficiarii individuali ai 
unui act de clemenţă din partea regimului. 

Astfel, caracterul represiv a regimului 
comunist din România în primele două 
decenii postbelice nu a fost alterat nici 
măcar în actul final care încheie sângeroasa 
epocă Dej. In toţi aceşti ani, Securitatea a 
jucat rolul principal în impunerea regimului, 
mijloacele ei contribuind esențial la 
consolidarea ocupației sovieto-comuniste 
din România, ocupație a cărei componentă 
sovietică a cunoscut o diminuare după 
1958, dar care nu i-a alterat caracterul 
străin de aspirațiile românilor. Chiar dacă în 
anumite împrejurări, fiind utilizată în lupta 
pentru putere de către liderii comunişti, a 
fost etichetată în aceste circumstanţe drept 
„cal nărăvaş” sau a fost socotită singurul 
tap ispăşitor pentru lanţurile de crime 
săvârşite, Securitatea şi-a păstrat cu 
consecvență pe parcursul ultimei jumătăţi a 
veacului trecut rolul de „tăiş al sabiei” în 
lupta pe care comuniştii din România au 
dus-o împotriva propriului popor. 


